
Syng i meg, Muse, og fortell historien gjennom meg [...] 
Homer, Odysseen 


Forord 


Formålet med denne boka er å beskrive og analysere veiledningssamtaler 
i praksisundervisningen ved lærerutdanningen. Veiledningssamtalene 
behandles i boka som et karakteristisk fenomen med en lang historie i 
norsk lærerutdanning. Med utgangspunkt i sytten veiledningssamtaler 
undersøker jeg også hva som er det teoretiske grunnlaget for lærernes 
praksisutdanning. Deler av dette stoffet er behandlet i min doktorgrads- 
avhandling Veiledningsritualet (Jensen, 2016b). Denne boka representerer 
en videreføring av dette arbeidet. 

Et funn ved veiledningssamtalene jeg har undersøkt, er at de i større 
og mindre grad fremstår som rituelle. Jeg betegner rituell veiledning 
som veiledning som er mer opptatt av form enn innhold, og veiledning 
der denne kommunikasjonens form styres av en terapeutisk retorikk og 
logikk. 

I arbeidet med både analysene og i arbeidet med selve boka, så har jeg 
vært inspirert av en dialektisk logikk (Kant, 1781/2005). Det vil si at jeg 
drøfter og vurderer meg frem til forklaringsmodellene. For Kant repre- 
senterer syntesen en fremforhandlet mellomposisjon mellom dogmatikk 
og skeptisisme. For Aristoteles (384-322 f.Kr.) kan denne middelveien 
uttrykkes ved å motsette seg allment vedtatte sannheter. 

Allmenndidaktikken fungerer som et fundament i denne boka. 
Bernstein (1966; 2000, 2001b, 2001a, 2004; 1974) og hans omfattende 
arbeid om pedagogiske sosialiseringsprosesser gir meg de viktigste teore- 
tiske begrepene. Foucaults (1998, 1999) diskurs- og ritualbegrep har også 
vært viktig, likså Douglas (1996, 1997) og hennes arbeider om ritualer 
og kosmologier. Utgangspunktet for disse begrepene og perspektivene 
er Durkheim (1961, 2000, 2001) og hans arbeider om hvordan det sosi- 
ale og det tilsynelatende naturlige, innvier oss i solidariske og kollektive 
bevisstheter i samfunnet. 

Jeg vil takke Andreas Aase for å støtte initiativet til denne boka og Gjert 
Langfeldt for faglig hjelp og gode råd. Takk også til Fakultet for huma- 
niora og pedagogikk ved Universitetet i Agder for økonomisk støtte, og 

takk til Institutt for pedagogikk for å legge til rette for arbeidet med boka. 
Til slutt vil jeg takke min far Bjarne Jensen for kritisk gjennomlesning, 
begrepsmessige disposisjoner og diskusjoner. 

Denne boka dediserer jeg til mine kjære Una og Eira. Kanskje kan den 
være et lite bidrag til å forstå at god veiledning, slik som livet, ikke er 
statisk. Odysseene gjennom utdanning og i livet kan være både større og 
mindre, og ikke minst noe annet enn det det først fremstår som. Reiser på 
havet har vært brukt som et romantisk bilde på hva veiledning er. Veiled- 
ning, livet, og i hvert fall havet; noen ganger er det langsomt, andre gan- 
ger opprørt. Det er syklisk, det er både og, men det er aldri verken eller. 


Fantholmen, april 2019 
Andreas Reier Jensen 

Summary 


What does it take to be a proficient teacher? — And what part do men- 
toring conversations play in training the next generation of teachers? 
These are the fundamental questions underlying this book's examina- 
tion of mentoring in the form of formal feedback conversations (FFCs) in 
pre-service teachers’ practicum. 

Other questions raised in the book concern how supervising teachers 
and pre-service teachers conduct FFCs. To be exact: What is the con- 
tent of an FFC? How are pre-service teachers assessed? And what are the 
practical consequences of an FFC? 

The mentoring process this book explores occurs in stages. First, the 
pre-service teachers learn to control, master and contemplate the social 
arena that is the classroom and also the FFC, which the author descri- 
bes as a moral, regulating discourse. This discourse forms the basis of 
the next stage: instruction in the classroom. The pre-service teacher 
must, in other words, master two forms of discourse, one regulating and 
one instructional, in order to become a skilled teacher. The pre-service 
teacher also needs to adapt the regulating discourse to the context of the 
feedback conversation. In this book, the latter discourse represents a kind 
of ritual confirmation into the teaching profession. The ritual affords the 
supervising teacher control over this confirmation while also restricting 
the framework for discussion in the feedback conversation. 

KAPITTEL1 


Problemstilling, begreper og noen 
sammenhenger 


1.1 Innledning 


Lærerne er kanskje den største yrkesgruppen i Norge, og studenter i 
lærerutdanning er vår største studentgruppe. Lærerutdanning er ikke 
bare noe som skjer ved de enkelte lærerutdanningsinstitusjonene, lærer- 
utdanning skjer også ved alle de skolene i Norge som gir lærerstudentene 
praksisopplæring. Denne boka handler om hvordan erfarne praksislæ- 
rere, gjennom formaliserte veiledningssamtaler, veileder lærerstudenter 
i hva det vil si å være en dyktig lærer. Formaliserte veiledningssamtaler 
forstås som forhåndsavtalt veiledning som finner sted når lærerstuden- 
ter har obligatorisk praksisundervisning med evaluering, bedømming og 
tilbakemelding av en praksislærer'. Det skjer åpenbart også veiledning 
i andre situasjoner, for eksempel i kaffepauser på lærerværelset. Disse 
veiledingssituasjonene har jeg ikke gått nærmere inn på. I den praksis- 
undervisningen som er observert i forkant av de formaliserte veiled- 
ningssamtalene, forekommer det bare unntaksvis situert veiledning”. 
Teorigrunnlaget som anlegges i denne boka, og likså begrepsapparatet, 
prøves mot et datagrunnlag som er innhentet ved observasjon av prak- 
sislæreres veiledning av lærerstudenter ved fem av partnerskolene til 
Universitetet i Agder. Halvparten av disse praksislærerne har formalisert 


1 Veiledningssamtalene foregår i skjermede omgivelser, uten andre tilhørere eller deltakere. De 
skjermede omgivelsene kan være et klasserom der pultene settes sammen til et bord som delta- 
kerne samles rundt. Andre ganger benyttes egne møterom, der deltakerne sitter rundt et møte- 
bord. Det synes å være et poeng at veiledningssamtalene ikke foregår på samme måte som ordi- 
nær klasseromsundervisning. Selve veiledningssamtalen er organisert gjennom en åpningsdel, 
en hoveddel og en avslutningsdel. 

2 Jeg bruker situert veiledning som begrep på praktiske råd, vink og kortere veiledning mens 
lærerstudenten har ansvaret for undervisningen. 


19 


KAPITTEL 1 


veiledningskompetanse. Datagrunnlaget omfatter også lærerstudentenes 
planlegging og gjennomføring av egen praksisundervisning. Studente- 
nes undervisning er et referansegrunnlag i veiledningssamtalene mel- 
lom praksislærer og lærerstudent og utgjør konteksten for denne bokas 
undersøkelsestematikk. 

Hovedproblemstilling er: 


1. Hvordan «rekontekstualiserer» praksislærer en «pedagogisk dis- 
kurs» som angår dyktighet som lærer gjennom den formaliserte 
veiledningssamtalen? 

2. Hvilke empiriske distinksjoner karakteriserer veiledningssam- 
talene, og hvordan kan den formaliserte veiledningssamtalen på 
denne bakgrunn forstås didaktisk? 


Jeg skal i innledningen og i bokas del I forklare hva som ligger i begre- 
pene «rekontekstualisering» og «pedagogisk diskurs» (Bernstein, 2000). 
Helt kort kan en si at en «pedagogisk diskurs» er to diskurser: en overord- 
net moralsk «pedagogisk diskurs» om undervisning, undervisningens 
innhold og læring, og en mer direkte didaktisk diskurs som omhand- 
ler interaksjonsprosessene for formidling og evaluering av innholdet i 
undervisningen. «Rekontekstualisering» handler om overføringspro- 
sessene av det jeg betegner som dyktighet som lærer, det vil si mål som 
er nedfelt i planer og formelle retningslinjer og realisert gjennom blant 
annet formelle veiledningssamtaler mellom praksislærer og lærerstudent. 

Forskningsspørsmålene er direkte knyttet til den formaliserte 


veiledningssamtalen: 


a) Hvordan og av hvem organiseres den formaliserte veilednings- 
samtalen? 

b) Hvordan fremtrer formelle og uformelle roller og posisjoner hos 
deltakerne i den formaliserte veiledningssamtalen? 

c) Hva blir diskutert i den formaliserte veiledningssamtalen, og hvor- 
dan forløper dette? 

d) Hvordan og av hvem bedømmes den formaliserte veilednings- 
samtalen? 

e) Hvordan forstås konsekvensene av den formaliserte veilednings- 
samtalen? 


Jeg kommer tilbake til problemstilling og forskningsspørsmål under 
kapittel 1.3. Før det er det behov for å gå nærmere inn på pedagogikk som 
felt og på hvordan denne boka skal nærme seg dette feltet. 

I denne boka undersøker jeg altså innhold og struktur i en kon- 
tekstbestemt kommunikasjon. Jeg skal ta for meg den praktiske lærer- 
utdanningen, og oppmerksomheten min er særlig rettet mot erfarne 
praksislæreres kommunikasjon i de forhåndsavtalte veiledningssitua- 
sjonene som foregår i etterkant av lærerstudenters praksisundervisning. 
Antagelsen er at en undersøkelse av erfarne praksislæreres veiledning 
kan fremskaffe kunnskap om hva som i denne konteksten vektlegges som 
dyktighet, og om hvordan slik dyktighet blir kommunisert gjennom for- 
maliserte veiledningssamtaler til lærerstudentene. Et viktig poeng er at 
læreres generelle kunnskap om og evne til å «lese» ulike kontekster kan 
bidra til at de tilpasser sin kommunikasjonsform med det mål å få til en 
vesentlig og positiv endring for sine elever. På samme måte gjelder det for 
praksislærere at de er avhengige av gode og dekkende verktøy for å få slik 
kontekstsensitiv og tilpasset kommunikasjon til å finne sted og kunne gi 
kommende lærere best mulig veiledning. 

Pedagogikken er, som system og kultur, slik jeg ser det, ikke en enhet- 
lig stemme med bevegelse i en bestemt retning og med avklarte mål. Helt 
siden mitt første møte med teorier om undervisning og læring har jeg vært 
slått av mangfoldet i feltet. Det gjelder også det pedagogiske nedslagsfel- 
tet i skolen, og kanskje i enda sterkere grad de forskjellige pedagogiske 
teorienes utvikling og enkelte retningers midlertidige dominans. Denne 
spenningen er et viktig perspektiv. Den bidrar til å forme et verdensbilde 
og beskriver hvordan vi kan innhente kunnskap om verden. Slik jeg opp- 
fatter virkeligheten, er det fra min forskerposisjon ikke mulig å forholde 
seg objektivt til det feltet denne boka innhenter kunnskap fra. 

Gjennom egen yrkes- og lærerutdanning har jeg møtt mange for- 
skjellige former for veiledning som har vært gjennomført med mål om 
å utvikle min faglige dyktighet, samt å kvalifisere og å sertifisere meg 
til ulikt arbeid. Veiledningen jeg har møtt, kan sies å tilhøre forskjellige 

veiledningstradisjoner. Den delen av min utdanning som er maritim, 
har lange tradisjoner for veiledning i tråd med mesterlæretradisjon. Helt 
sentralt i denne tradisjonen står arbeidstrening med mål om at den vei- 
ledede lærer seg utøvelse av faglig skjønn. Mesterlæretradisjonen er en 
form for kontraktsfestet veiledning som er nær koblet til arbeid og særlig 
til observasjon av erfarne yrkesutøvere i kombinasjon med den veilededes 
kontrollerte utprøving (Kvale, 1999; Skagen, 2013, s. 119-120). En kombi- 
nasjon av denne formen for veiledning og en veiledningsmodell inspirert 
av dette, møtte jeg senere da jeg som lærerstudent hadde praksisutplas- 
sering i videregående skole. Sistnevnte modell beskriver jeg som hand- 
lings- og refleksjonsmodellen. Den største delen av egen veiledning som 
lærerstudent ble gjennomført som kollegabasert veiledning uten at en 
praksislærer var til stede. Jeg hadde som lærerstudent kollegaveiledning 
i mediefag i videregående skole, ved fagopplæring i luftforsvaret og ved 
skoleskipsutdannelse. Kun ved to tilfeller har jeg i min egen utdanning 
møtt «veiledningssamtalen» som i noen grad kan minne om et ritual. 

Mine studier i pedagogikk startet med en yrkesdidaktisk spesialise- 
ring som lærer og offiser ved en skoleskipsinstitusjon. Min egen praksi- 
serfaring er derfor litt utradisjonell, og jeg tror denne bakgrunnen gir 
meg et «utenforskap» som kan bidra til et alternativt forskningsblikk 
på veilednings- og lærerutdanningsfeltet. Det at jeg selv har en slik inn- 
gang til lærerutdanningsfeltet, har åpenbart påvirket mine beskrivelser 
av veilendingsfeltet. Det var først en del år etter mine egne erfaringer 
som praksisstudent at jeg som pedagogisk faglærer med ansvar for 
undervisning og praksisoppfølging av 30 lærerstudenter selv møtte den 
typiske praksislærer, som ligner de praksisveilederne som er informan- 
ter i denne boka. 

En viktig del av mine oppgaver som pedagogisk faglærer var å obser- 
vere lærerstudentenes undervisning og praksislærernes veiledning av 
dem i etterkant. Erfaringene med denne typen veiledning har bidratt til 
min forståelse av veiledning som et spesielt fenomen med særegne karak- 
teristika. Mine første observasjoner overrasket meg fordi veiledningen 
gjennom sin form og retorikk ofte syntes å opptre frakoblet akademias 
teorifelt. Dette kunne også tolkes som om praksislærerne bevisst ønsket 
å markere avstand til den mer teoretiske utdanningen ved universitetet. 

I denne perioden ble det tydeligere for meg at mange av praksislærerne 
manglet gode begreper for å observere, analysere og veilede lærerstuden- 
tene, selv om lærerstudenter generelt verdsetter praksisperioden høyt 
(Lejonberg & Føinum, 2018; Nilssen, 2009; Ohnstad & Munthe, 2008; 
Ottesen, 2007a, 2007a; Smith, 2010b, 2010a; Tillema, Smith, & Leshem, 
2011; Ulvik & Smith, 2010; Østrem, 2011). 

Min ambisjon med denne boka er at den kan bidra til en sterkere 
begrepsfesting av kjerneaktivitetene hos praksislærere gjennom å gi dem 
gode didaktiske verktøy. Jeg bruker teori for å begrepsfeste og systemati- 
sere pedagogisk og særlig didaktisk kommunikasjon for at praksislærere 
med bedre kunnskap om veiledningssamtalene vil kunne bidra til å gjøre 
samtalene enda mer verdifulle for lærerstudentene. 

For veiledningsfeltet har det etter min vurdering fungert slik at teori- 
ene om veiledning har gitt relativt sterke føringer for hvordan en prak- 
sislærer skal oppføre seg i veiledningssamtalene, mens de i liten grad har 
beskrevet hva som faktisk skjer i samtalene. Samtidig er min erfaring at 
særlig de normative føringene, for eksempel om mest mulig symmetri 
mellom praksislærer og lærerstudent, får konsekvenser for formen på 
veiledningen. I mange av de veiledningssamtalene jeg har observert, 
kommer samtalenes didaktiske funksjon, det vil si formidling av et inn- 
hold mellom praksislærer og lærerstudent, i bakgrunnen for det som kan 
synes å være et terapeutisk og psykologiserende formspråk. 

Mer generelt er det lansert mange teorier om skolen og samfunnet som 
utgangspunkt for hypotesedanning, ifølge Hagen og Gudmundsen (2011, 
s. 480), uten at hypotesene i slike undersøkelser definitivt kan verifiseres 
eller forkastes. Det er snarere snakk om at større eller mindre deler av 
hypotesene svekkes eller styrkes. Det er et vesentlig poeng at jeg benytter 
meg av en forskningslogikk med et slikt rasjonale. Det teoretiske fun- 
damentet i denne boka er allmenndidaktisk (Hopmann, 2010), og det er 
utdanningssosiologisk (Bernstein, 2000). Formålet med å konfrontere 
utdanningssosiologiske perspektiver og allmenndidaktisk teori med 
empiri er hypotesedanning og kontroll av hypoteser med mål om å bidra 
med nye teoriperspektiv i veiledningssammenheng. 

Pedagogikk, utdanning og skole er et komplekst felt som kan karak- 
teriseres ved sine ambisjoner, men også ved en iboende ambivalens. Her 

gjelder en grunnleggende dialektikk, for eksempel slik det er mellom 
teori og praksis. Når en lærerstudent møter praksisfeltet etter å ha studert 
fag og pedagogikk på universitetet, er dette møtet dialektisk gjennom at 
teori møter praksis. Dette tilsvarer et metafysisk nivå og et empirisk nivå 
som lærerstudentene innvies i. Syntesen av dette møtet mellom tese og 
antitese er ideelt sett syntesen, her den dyktige læreren som er i stand 
til å anvende forskning, teoretiske og kritiske perspektiver i egen prak- 
sis. Medisinfeltet omtaler dette som klinisk praksis. Senere har begre- 
pet funnet sin vei inn i sentrale dokumenter for lærerutdanningen. Her 
brukes begrepet i sammenheng med FoU-basert praksisopplæring og 
«utprøving og modellering av undervisning [...]» (Kunnskapsdeparte- 
mentet, 2017, S. 13-14) 

I denne boka vies også særlig oppmerksomhet til de mange dimensjo- 
nene og til de historiske spenningene som kan sies å kjennetegne skolen 
og pedagogikkfeltet. En slik spenning ligger for eksempel i den lange tra- 
disjonen for kristen trosopplæring. Det religiøse og moralske motivet i 
pedagogikken synes i dag å være underkommunisert og dels konfliktfylt 
og paradigmatisk skiftende? til stede. Et annet eksempel på spenninger 
i pedagogikken er ambivalens mellom feltets metafysiske spekulasjoner 
og filosofiske tradisjoner på den ene siden og den strengere empiriske og 
psykometriske delen på den andre. 

Kompleksiteten i pedagogikken kan sies å være et resultat av feltets his- 
torie, og av at pedagogikk har både en teoretisk og en praktisk identitet. 
Dialektikken mellom teori og praksis i pedagogikken kan ses i et sam- 
funnsperspektiv. Den berører både kommunikasjon og sosiale nivåfor- 
skjeller, og ikke minst angår dialektikk i pedagogikken de kunnskaper og 
verdier som samfunnet vil at skolen skal formidle videre til yngre gene- 
rasjoner. Kompleksiteten i pedagogikken angår derfor kommunikasjon i 
videste forstand, som formidles kulturelt, gjennom tekst, tegn og språk 
i det uensartede og sammensatte systemet vi kaller skole og utdanning. 
Her kan pedagogikkens mål sies å være oppdragelse gjennom ulike for- 
mer for formidling av samfunnets til enhver tid gjeldende kunnskap og 


3 — Jf. opplæringslovens formålsbestemmelse $ 1-1 og stridsspørsmålet om å beholde en kristen for- 
målsparagraf (Volckmar, 2014). 

verdier. Et slikt ovenfra-og-ned-prinsipp er slett ikke uproblematisk. Ut 
ifra denne bokas ståsted og legitimitet, og ikke minst gjennom negasjo- 
nen av boka, bør pedagogikken derfor også være bærer av en grunnleg- 
gende normativ og emansipatorisk stemme. En slik stemme innebærer en 
historisk hukommelse og å lære elever og studenter evnen til både å øve 
kritikk og å drive selvrefleksjon.* 

Når veiledning undersøkes empirisk og samtidig diskuteres som et 
fenomen, dannes et grunnlag for å diskutere selve idé- og teorigrunn- 
laget for veiledningssamtalene i lærerstudentenes praksisutdanning. 
Dialektikken som forståelsesramme gir denne meg et sett med gjennom- 
gående begreper, men begrepsbruken følger ikke en formal dialektisk 
logikk, til det anser jeg vår virkelighet for å være både for formålsløs og 
for mangfoldig. Like fullt anser jeg dialektikken som en metode og som 
et begrep med et stort forklaringspotensial. Dialektikkens beveggrunn er 
motsigelser med mål om forandring: «[...] motsigelsen mellom det all- 
menne og det spesielle, mellom fasade og essens, mellom det kvantitative 
og det kvalitative [...]» (Kvale, 2009, s. 232). Det er et mål for meg å vise 
til begrepsmessige spenninger innenfor veiledningsfeltet. En slik dialek- 
tikk som at virkeligheten er både/og i en hegeliansk forstand, det vil si at 
sannheten befinner seg i en mellomposisjon, og kanskje enda tydeligere: 
dialektikk forstått som at virkeligheten ikke er verken/eller) (Gunderson, 
2015, S. 31), er viktig. Bruken av dialektikkbegrepet her er relativt pragma- 
tisk. Det å utvikle begreper som kan beskrive veiledning, er derfor viktig. 
Jeg ønsker å sette begrepene opp mot hverandre og å begrunne dem med 
og mot teori, for bedre å kunne forstå praksisveiledning av lærerstuden- 
ter. Dette gjøres også med mål om å begrepsfeste veiledningsfeltets frem- 
herskende ideologi. Denne rommelige forståelsen av dialektikkbegrepet 
innebærer erkjennelsen av at virkeligheten består av brytninger og spen- 
ninger mellom ulike forståelser som har potensial til å skape nye forstå- 
elser av virkeligheten. Disse brytningene mellom begreper opererer både 
på et mikro- og på et makronivå av virkeligheten. 


4 Denne forståelsen av pedagogikk og didaktikk betegner Klafki (2005, s. 21) som en kritisk-kon- 
struktiv didaktikk. I et slikt perspektiv er ikke pedagogikkens beveggrunn isolert til ulike deler, 
men må ses i en større samfunnsmessig helhet. 

Den dialektiske prosessen og metoden underveis mot mulige løsninger 
er altså prinsippet boka er bygd på. Det består her i å bevege seg frem 
og tilbake mellom ulike posisjoner for å se større sammenhenger, frem- 
for å fokusere på det som umiddelbart fremstår som opplagt og sant. 
Både forsknings- og skriveprosessen har bevegd seg mellom å presentere 
motsetninger og forbindelser mellom tilsynelatende ulike perspektiver. 
Denne bevegelsen mellom makro og mikro, mellom ulike perspektiver 
og innganger til feltet veiledning, preger formen på boka og de metodolo- 
giske avveininger den hviler på. 

Jeg benytter altså teori og empiri som har til hensikt å gi konsise og 
dekkende beskrivelser uten å innskrenke og forenkle kompleksiteten i det 
som skjer på de pedagogiske arenaene. Slik forsøker jeg å avgrense bokas 
perspektiv uten å forlate verdien av hva et slikt sammensatt pedagogisk 
felt utgjør. Et slikt perspektiv på pedagogikk er blant annet inspirert av 
Bernstein (2001a, s. 210—211). En annen viktig avgrensning er at jeg i boka 
forholder meg til undervisning og veiledning forstått som formidling av 
verdier og kunnskaper. Det vil si at jeg ikke undersøker lærerstudente- 
nes læring per se. Jeg undersøker hva som blir formidlet, og hvordan det 
blir formidlet (input), men jeg undersøker ikke hva lærerstudentene har 
lært (output). En slik avgrensning er på ingen måte til forkleinelse for 
pedagogikkens, skolens, lærerutdanningens eller didaktikkens overord- 
nede mål: å bidra til læring og utvikling av menneskelig myndighet på 
best mulig måte. Det er på dette overordnede nivået didaktikkens bidrag 
(Klafki, 2005, s. 21) er å lære lærere og elever å tenke kritisk og å være i 
stand til å gjennomføre selvstendig refleksjon. 

Skolen gir åpenbart elever muligheter for læring, kvalifisering og 
utvikling. Her ligger det i skoleprinsippet en ambivalens, fordi sko- 
len også har en sorteringsfunksjon. Der noen elever gjennom skole og 
utdanning gis muligheter og valgfrihet, sorteres andre til nederlag, bort 
fra attraktiv videreutdanning, studier og arbeid. En drivkraft bak denne 
boka er å bidra til at skolen skal gi flest mulig elever mulighet til å nå sine 
potensialer. En slik skole må evne å kommunisere på tvers av de kom- 
munikasjonskulturer og sosiale skillelinjer som de enkelte elevgruppene 
representerer. En slik forventning til skolen berører både politikk og sosi- 
ale strukturer i samfunnet. En kritisk utdanningspolitisk målsetting kan 

i så måte sies å være en drivkraft. Den handler om hvordan vår grunnut- 
danning, i det vi ofte kaller fellesskolen, kan inkludere flest mulig elever 
i en fullverdig skole uten at læreryrket eller fellesskolens allmenndan- 
nende funksjon korrumperes til fordel for kortsiktige mål. En slik inklu- 
derende skole trenger selvstendige og kritisk tenkende og dyktige lærere 
med gode pedagogiske og didaktiske verktøy. Denne boka er ment å være 
et bidrag i så måte. 


1.2 Bokas struktur 


Boka er delt opp i tre hoveddeler. I den første delen introduseres sentrale 
teoretiske begreper og forståelser og problemstillinger. Del I avsluttes så 
med en gjennomgang av veiledningsfeltets semiotikk. Del II presenterer 
teoretiske ståsted og metodologi. Del III presenterer og drøfter funn. 

Bokas teoridel presenteres først i kapittel 3 i del II. Det ligger imid- 
lertid til grunn et teoretisk fundament i de to foregående kapitlene som 
jeg vil avklare underveis i første del. I del III presenterer og diskuterer 
jeg datagrunnlaget til denne boka. Veiledningssamtalene analyseres her 
med bakgrunn i sitt teorigrunnlag og sin historie, fra sin lærerutdan- 
ningskontekst, i lys av lærerstudentenes planlegging og gjennomføring 
av undervisning i forkant av veiledningen, fra en enkeltstående praksis- 
lærers perspektiv; og fra en sammenstilling av 17 veiledningssamtaler. 
Empirien presenteres relativt deskriptivt gjennom et narrativ, og den 
tolkes ved hjelp av det teoretiske perspektivet jeg har lagt til grunn, og 
med et begrepsapparat utviklet på bakgrunn av denne teorien. Her er de 
første trinnene av analysen i all hovedsak hermeneutisk inspirert. Dette 
gjelder både narrativet som presenteres, og de første gjennomgangene av 
de transkriberte observasjonene av veiledningssamtalene. Her fortolkes 
transkribert tekst i en veksling mellom nærhet og forsøk på distanse til 
datamaterialet. Denne delen av analysen forsøker å finne den formali- 
serte veiledningssamtalens form og saksforhold slik det fremkommer i 
veiledningssamtalene. Her anser jeg veiledningssamtalenes kontekst som 
avgjørende for å forstå veiledningens saksforhold. 


5 Dette skjer ved hjelp av en forskningsfortelling i analysens trinn 1. 


27 


KAPITTEL 1 


Transkripsjonene av veiledningssamtalene behandles ikke som tradi- 
sjonell tekst, men som målrettet og kontekst-refererende kommunika- 
sjon. Den viktigste konteksten, som det refereres til, er lærerstudentens 
planlegging og gjennomføring av en undervisningsøkt. Når det teore- 
tiske begrepsapparatet avslutningsvis anvendes på datamaterialet, er det 
en fortsettelse av den dialektiske vekslingen mellom teori og praksis som 
er gjennomgående i denne boka. Teorigrunnlaget, begrepsapparatet, og 
de formaliserte veiledningssamtalene, utfordres således både gjennom 
den stemmen som denne bokas empiri utgjør, og videre gjennom utvik- 
ling av nye begrepsmessige innsikter på bakgrunn av teori. 

Selv om boka deles inn i tre hoveddeler, er arbeidet med boka, i tråd 
med dialektisk tenkning, gjennomført med en forskningslogikk som 
veksler mellom deduksjon og induksjon. Det vil si at både teori og empiri 
påvirker og relativt pragmatisk korrigerer begrepsapparatet, for å danne 
grunnlag for å kunne både bekrefte og avkrefte antagelser. Analyse av 
empiri og arbeid med teori er derfor overlappene. Denne arbeidsmåten 
har blant annet ført til at formen på veiledningssamtalene, og enda mer 
spesifikt det didaktiske elementet i veiledningssamtalene, er viet stor 
plass. Denne endringen er primært drevet frem av empiri. Spørsmålet 
som med dette har tvunget seg frem, er: Hvordan skal jeg kunne forstå 
og tolke mitt begrepsapparat og derav om mine observasjoner er riktige? 
Et svar på om noe er riktig eller galt, gir ikke et slikt relativt pragmatisk 
design. Designets funksjon er å gi nøkterne observasjoner og nye frem- 
stillinger og eventuelt ny kritikk både av det teorigrunnlaget jeg baserer 
meg på, og av feltet som studeres, gjennom en prosess der empiri prøves 
og kontrolleres mot denne bokas teoretiske begrepsapparat. Bekreftelser 
og avkreftelser av teori og empiri diskuteres i kapittel 6 i del III. 


1.3 Utdyping av problemstilling 


Boka omhandler som nevnt det jeg betegner som formaliserte veiled- 
ningssamtaler, og da hvordan dyktighet som lærer forstås, og hvordan 
dyktighet blir forsøkt overført til lærerstudenter i disse veiledningssam- 
talene. Samtalene er formaliserte i den forstand at veiledningen er en del 
av en obligatorisk praksisutplassering og obligatorisk praksisoppfølging 

og vurdering. De veiledningssamtalene som inngår i boka, karakterise- 
res videre som formaliserte fordi de er basert på studentenes planlagte 
undervisning, og fordi de følges opp med en tydelig avklart veilednings- 
samtale i etterkant. Nettopp fordi veiledningen normalt sett finner sted 
i etterkant av lærerstudentenes undervisning, omtales den gjerne som 
etterveiledning. Alle veiledningssamtalene og vurderingene av veiled- 
ningssamtalene som inngår i denne boka, er utført av erfarne lærere som 
er ansatt som praksislærere av skoleledelsen i samarbeid med den lærer- 
utdanningsinstitusjonen lærerstudentene tilhører. Halvparten av disse 
praksislærerne har formell veilederutdannelse.* 

De formaliserte veiledningssamtalene jeg har undersøkt, innebærer 
en mer eller mindre eksplisitt vurdering av lærerstudentene. Denne vur- 
deringen knyttes jeg til idealer om dyktighet som lærer. Praksislærers 
vurdering av lærerstudentenes dyktighet gjøres på bakgrunn av under- 
visningsplanlegging, observert undervisning og tidligere veiledning. 

Problemstillingen: Hvordan «rekontekstualiserer» praksislærer en 
«pedagogisk diskurs» som angår dyktighet som lærer gjennom den forma- 
liserte veiledningssamtalen?, som ble presentert helt innledningsvis, inne- 
holder begrepene «rekontekstualisering» og «pedagogisk diskurs». Disse 
begrepene henger sammen fordi resultatet av «rekontekstualiseringspro- 
sessene» er den «pedagogisk diskursen» som jeg undersøker. Her ønsker 
jeg å bidra med kunnskap om hva som faktisk skjer i veiledningssamta- 
lene. Datagrunnlaget” i denne boka fremkommer derfor ved å se på hva 
erfarne lærere vektlegger når de lærer opp lærerstudenter, det vil si når 
praksislæreren velger ut kunnskaper og dyder* som han eller hun mener 


6 Åtte praksislærere og 28 lærerstudenter ved fem grunnskoler i Sør-Norge har deltatt i studi- 
en denne boka bygger på. Alle de involverte praksisskolene har vært partnerskoler godkjent 
av lærerstudentenes utdanningsinstitusjon. Denne bokas empiri omfatter totalt videoobserva- 
sjon av 17 formaliserte veiledningssamtaler samt et forsknings- og valideringsintervju med en 
praksislærer. 

7 En metodisk konsekvens av en slik åpen dialektisk innstilling er at teori på ulike måter skal prø- 
ves mot datagrunnlaget i en abduksjonsprosess. Det betyr her pragmatiske vekslinger mellom 
teori og denne bokas begrepsapparat og empiri om hvordan dyktighet som lærer fremkommer 
hos lærerprofesjonen selv. 

8  Referansen for bruken av begrepet dyd er her Aristoteles (1968a). Både dugelighet, dygd og dyd 
forstås da som moralske holdninger og karaktertrekk mennesker potensielt kan lære seg ved 
utøvelse, det vil si at vi har potensial til å tilegne oss dyder gjennom erfaring. Dyder benyttes for 
å ta beslutninger på bakgrunn av praktisk klokskap (fronésis). Det vil tilsvare å skjønnsmessig 

er viktige for lærerstudentens utvikling underveis mot å bli en dyktig 
lærer. Det er dette jeg betegner som en «rekontekstualiseringsprosess». 
Det tilsvarer det Bernstein (2000) betegner som «rekontekstualiserings- 
regler» og «rekontekstualiseringsprinsipp», her forstått som prinsipper 
som «selektivt annekterer, relokaliserer, refokuserer og forbinder andre 
diskurser for at konstituere en egen orden og ordning» (Bernstein, 2000, 
s. 33). Chouliaraki (2001) utdyper dette og vektlegger at «rekontekstuali- 
sering» foregår på flere nivåer: 


Rekontekstualiseringsregler regulerer cirkulationen og optagelsen av diskurser 
fra det intellektuelle felt i felter, hvor videnskab bliver til diskurser, der er egne- 
de for formidling og tilegnelse. Disse felter, som pædagogiserer viden, er knyttet 
til staten via dennes planlægningsagenturer, så som ministerier og lokale ud- 
dannelsesmyndigheder (officielle rekontekstualiseringsfelter), eller de er knyt- 
tet mere direkte til undervisningsprocesser, til alle de pædagogiske kontekster, 
fra universitetet til børnehave, hvor der foregår formidling og tilegnelse (pæ- 
dagogiske rekontekstualiseringsfelter) [...] Pædagogisk diskurs opstår i kraft af 
rekontekstualiseringsreglerne. 


(Chouliaraki, 2001, s. 41) 


Den «pedagogiske diskursen» er altså resultat, både når det gjelder form og 
innhold, av de kunnskapene og dydene den erfarne praksislæreren velger 
å «rekontekstualisere». Denne kommunikasjonen avgrenses til lærerstu- 
dentens kommunikasjon i klasserommet (inklusiv planleggingsskjema for 
timen) og særlig praksislærers veiledning av lærerstudenten. Et teoretisk 
grunnlag både for å inkludere produksjon av en diskurs og for hvordan en 
slik diskurs operasjonaliseres i for eksempel skole og utdanning, er ikke 
unikt for Bernstein. «Rekontekstualiseringsbegrepet» tilsvarer og utdy- 
per for eksempel Steiner-Khamsis (2014) læreplanteoretiske begreper om 
«reception» og «translation». «Reception» representerer de politiske, øko- 
nomiske og kulturelle påvirkningene som kan tenkes å gjøre det attraktivt 
å importere en «fremmed» reform inn i skolen. «Translation» begrepsfester 


være i stand til å vurdere hva som er gode beslutninger. Her gjør Aristoteles (1968a) et poeng 
av at de gode beslutningene ofte er mellomtingen mellom ytterligheter, og at lykkelige blir de 
mennesker som kan ta overveide beslutninger basert på praktisk klokskap. 

lokale tilpasninger, endringer og re-utforming av den «fremmede» refor- 
men, som må til når en «fremmed» reform blir importert for eksempel til 
skolen. En annen parallell er begrepet refraksjon (Stray, 2017). 

I tillegg til og i forlengelsen av «rekontekstualiseringsbegrepet» som 
jeg gjør bruk av, har Bernstein (2000) utviklet begreper som differensi- 
erer mottakernivået gjennom det han betegner som «gjenkjennings- og 
realiseringsregler». Det vil si at det er forbindelse mellom det samfunn- 
spolitiske nivået i begrepet og den «pedagogiske diskursen» som under- 
søkes. Denne sammenhengen beveger fra et pedagogisk idénivå (makro) 
og helt ned til en praktisert didaktikk. På det praktiske nivået repre- 
senterer «gjenkjenningsbegrepet» læring og «realiseringsbegrepet» et 
læringsprodukt. «Gjenkjennings- og realiseringsregler» kommer jeg 
tilbake til i del IT 

I analysen og i drøftingen av praksislærernes «rekontekstualisering» 
av dyktighet i de formaliserte veiledningssamtalene legger jeg også vekt 
på strukturelle posisjoneringer mellom deltakerne i veiledningssamta- 
lene. Det vil her si en analytisk kategorisering av hierarki og posisjoner 
mellom deltakerne i veiledningssamtalene. Strukturen og innholdet i 
veiledningssamtalene betegner jeg med begrepsapparatet «pedagogiske 
diskurser». Analysen og drøftingen av hvordan disse diskursene opptrer 
i veiledningssamtalene, presenteres i del III. Den posisjoneringen som 
skjer i den formaliserte veiledningssamtalen, ses her i forhold til sosi- 
ale strukturer i samfunnet og i skolekulturen. Problemstillingens andre 
punkt tar opp dette: Hvilke empiriske distinksjoner karakteriserer veiled- 
ningssamtalene, og hvordan kan den formaliserte veiledningssamtalen på 
denne bakgrunn forstås didaktisk? Det vil si at det i denne boka antas at 
sosiale strukturer frembringer karakteristiske holdninger og forventnin- 
ger til deltakerne i veiledningssamtalene. I tillegg undersøkes veilednin- 
gens didaktiske form og innhold. Med didaktisk form og innhold sikter 
jeg særlig til hvordan praksislærer i veiledningssamtalene vektlegger 
lærerstudentenes begrunnelser og refleksjon for de undervisningsvalg 
som er gjenstand for veiledningen. Både den strukturelle posisjonerin- 
gen mellom deltakerne og veiledningens form og innhold analyseres på 
bakgrunn av teori og ved hjelp av et teoretisk begrepsapparat som det 
gjøres rede for i del I og II. 

Begge punktene i problemstillingen kan anses som didaktiske ved at 
de legger vekt på relasjonene mellom en lærer, et læringsinnhold og en 
student. Det er vesentlig at denne relasjonen ikke kan løsrives fra sin his- 
toriske, kulturelle og sosiale kontekst. Dette forholdet belyses ved sosio- 
logisk diskursteori. Relasjonen mellom lærer og student kan heller ikke 
løsrives fra innholdsdimensjonen. Innholdsdimensjonen er her praksis- 
læreres ulike forsøk på formidling av et saksforhold, og lærerstudentens 
høyst individuelle møte med dette saksforholdet. Hvordan lærerstuden- 
ten på ulikt vis individuelt møter, mestrer, forstår og drar nytte av prak- 
sislæreres formidling av saksforholdet, er i denne boka underordnet hva 
og hvordan praksislærer faktisk formidler det. Det vil si at jeg forstår 
undervisning og læring som to forskjellige og autonome aktiviteter. Dette 
skillet er først og fremst et modellmessig valg, fordi jeg i denne boka i 
liten grad har empirisk belegg for å beskrive læringsprosesser. 

Forskningsspørsmålene som følger av problemstillingene, er utfor- 
met for å fange opp ulike didaktiske betraktninger, som hva, hvordan og 
hvorfor noe skjer i veiledningssamtalen. Dette gjøres uten å gi slipp på 
den mer sosiologiske dimensjonen, som her kretser rundt veilednings- 
samtalens sosiale orden. 

Didaktikk utdypes videre i kapittel 1.5. Begrepene «rekontekstualise- 
ring» og «pedagogisk diskurs» gjøres det grundigere rede for i kapittel 3 
i del II. Det er likevel behov for å avklare diskursperspektivet tidlig fordi 
begrepet brukes på tvers av de andre teoretiske begrepene i denne boka. 


1.4 Bokas diskursperspektiv 


Begrepene diskurs, pedagogikk og didaktikk står i nær sammenheng 
med hverandre. Bernstein (2000) bruker begrepet pedagogikk generelt 
om læren om oppdragelse, oppdragelsens midler, dens metoder og ikke 
minst dens praksis. Ifølge Bernstein (2000) genererer pedagogiske rela- 
sjoner og pedagogisk kommunikasjon en tilhørende pedagogisk kon- 
tekst. De mest åpenbare kontekstene for denne boka er lærerstudentenes 
undervisning av elever og den etterfølgende formaliserte veiledningen av 
lærerstudentenes undervisning. Pedagogikk består i dette perspektivet 
av et skiftende sett med regler, prinsipper og anordninger som gir ulik 

pedagogisk praksis. En viktig avgrensning for pedagogikkbegrepet slik 
det her anvendes, går mellom a) mer eller mindre indirekte pedagogiske 
konsekvenser og b) reelle og direkte pedagogiske relasjoner. En reell og 
direkte pedagogisk relasjon kan være lærerens planlagte undervisning, i 
motsetning til den indirekte konsekvens, som finner sted når brent barn 
lærer å sky ild. Sistnevnte eksempel illustrerer at selv om all erfaring har 
iboende et pedagogisk potensial, så er avgjort ikke all erfaring resultat 
av overveid pedagogikk. Overveide og reelle pedagogiske relasjoner kan 
ifølge Bernstein (2000) inndeles i tre analytiske hovedformer: 


1. Eksplisitte pedagogiske relasjoner 
2. Implisitte pedagogiske relasjoner 
3. Tause pedagogiske relasjoner 


De to første hovedformene står i en kontekstuell særstilling. Dette fordi 
både 1) eksplisitt og 2) implisitt pedagogikk har en planlagt tidslinje der 
progresjon er lagt opp for å «[...] initiere, bearbeide, utvikle eller endre 
kunnskap, atferd eller praksis av noen eller noe som allerede besitter, eller 
som har tilgang til, nødvendige ressurser og midler for å vurdere resul- 
tatet av undervisningen» (Bernstein, 2000, s. 199-200, min oversettelse). 
Ved 1) eksplisitte pedagogiske relasjoner er pedagogikkens intensjon godt 
synlig for elevene, ved 2) implisitte pedagogiske relasjoner er den peda- 
gogiske intensjonen bare synlig for læreren og ikke for elevene, mens 3) 
tause pedagogiske relasjoner har kommunikasjonsprinsipper som gjør at 
læring kan finne sted uten at noen av deltakerne er klar over at det skjer. 
De sistnevnte lærings- og sosialiseringssituasjoner er svært kontekstbes- 
temte og skiller seg fra skole og utdanning, som er bokas kontekst. Tause 
pedagogiske relasjoner er en form for sosialisering som typisk skjer i 
familien, blant nære venner og gjennom arbeid. 

At de tause pedagogiske relasjonene ikke direkte kan knyttes til skole 
og formell utdanning, betyr ikke at de er uten innflytelse. Med hensyn 
til Bernsteins bruk av begrepet pedagogikk? gjør denne boka en viktig 


9 Jeg regner ikke Bernstein (2000, 2001a, 2001b, 20016, 2003, 2004, 1974) inn i den tradisjonen 
som kan forstås som en avvisning av pedagogikk som et selvstendig akademisk felt. På tross av at 
Bernstein var kritisk til deler av pedagogikken, særlig til det han i sine siste tekster beskrev som 

distinksjon. Didaktikk forstås som del av pedagogikktradisjonen, men 
didaktikkbegrepet har en tydeligere «innramming» og avgrensning. På 
den ene siden har didaktikken et praktisk formål som retter seg mot 
planlegging, gjennomføring og evaluering av undervisning. Like viktig 
er den andre dimensjonen ved didaktikken, som omhandler kritiske 
begrunnelser og refleksjon over formidling og undervisningsvalg. I en 
forskningskontekst interesserer den didaktiske tradisjon jeg støtter meg 
til, seg for prosessene bak formidling av kultur i kontekstbestemte mil- 
joer (Hopmann, 2010, s. 33; Klafki, 1998, s. 310; Kinzli, 2000; Sivesind, 
2002, S. 246). Prosessene bak formidling av kunnskap og kultur i kon- 
tekstbestemte miljøer forstås i boka gjennom Bernsteins (2000) begrep 
om «rekontekstualisering». Konteksten for denne boka er grunnskolen 
og den praktiske delen av lærerutdanningen. For de helt konkrete under- 
visningsvalgene er forholdet mellom lærer, innhold og elev det klassiske 
grunnlaget for didaktikken. Dette forholdet anses i denne boka å tilsvare 
veiledningens: praksislærer, saksforhold og lærerstudent. 

På et forskningsnivå kan didaktikken sies å ha en sosiologisk karakter 
som tangerer denne bokas interesse for den moralske dimensjon i utdan- 
ningen. Det vil si at skolen også forstås som bærer av samfunnets sosiale 
verdier, kultur og normer (Kinzli, 2000, s. 43). En slik moralsk dimen- 
sjon dreier seg om vekting og diskriminering av verdier for hva som i 
samfunnet til enhver tid verdsettes som sant eller usant, og hva som anses 
som bra eller dårlig. Normen for hva som karakteriserer en god veiled- 
ningssamtale, representerer en kultur med bestemte sosiale verdier. Her 
tangerer didaktikken denne bokas sosiologiske perspektiv, legger førin- 
ger for og kontekstualiserer det øvrige teorigrunnlaget mot undervisning 
i vid forstand. Begrepene pedagogikk og didaktikk diskuteres mer inn- 
gående i kapittel 2 i del I. 

På samme måte som med pedagogikk og didaktikk bruker jeg begrepet 
diskurs i vid forstand. Anvendelsen av diskursbegrepet er særlig inspirert 


pedagogisering (Bernstein, 2001a). Pedagogisering er her ulike former for servil og kortsiktig 
pedagogikk, det Bernstein (2001a) betegner som i stadig større grad innholdstomme begreper 
som for eksempel «livslang læring» og endringsvillighet: «The concept of trainability, the key to 
life long learning and life long learning itself, the mode of socialisation into the Totally Peda- 
gogised Society, erodes commitment, dedications, and coherent time, and is therefore socially 
empty» (Bernstein, 20014, s. 366). 

av Bernstein (2000) og den franske filosofen Paul Ricoeur (1984). Primært 
angår et slikt diskursbegrep kommunikative handlinger innenfor didak- 
tikken. Men diskursbegrepet overskrider pedagogikken og didaktikken 
ved tydelige referanser til et større kultur- og samfunnsperspektiv. I kom- 
binasjon med didaktikkbegrepet gir dette denne boka en bestemt viten- 
skapsfilosofisk retning, som utdypes i kapittel 4, del II. 

Diskursbegrepet slik det anvendes, opptrer både på makro- og mikro- 
nivå. Makronivået svarer til de store fortellingene i vår tid, som kan sies 
å eksistere som fortellinger om virkeligheten. Slike fortellinger anser jeg 
for å være normative, selektive og diskontinuerlige fortellinger om våre 
historiske erfaringer, om det vestlige samfunnets progresjon og om vår 
vitenskapelige kunnskaps- og økonomiutvikling. Diskursene får blant 
annet sin posisjon, sin livskraft og sin sannhet gjennom å bli gjentatt 
over tid. Det å benytte diskurser som forklaringsmodell for å avdekke 
ideologi og tilslørt makt er ikke noe nytt. En diskursiv sammenkobling 
mellom samfunnsnivå som metafysikk og et mikronivå i form av empiri 
er beskrevet i epistemologisk konstruktivisme: 


Vitenskapsfilosofien har forsøkt å gi veiledning for slike valg dels ved å redusere 
vitenskapelige utsagn til sansedata, dels ved å avlede de vitenskapelige begre- 
pene av sosiale fenomeners egentlige natur eller vesen. Slik blir forsknings- 
prosessen utstyrt med to omverdener, henholdsvis «empirisk» observasjon og 


metafysisk spekulasjon. (Hagen & Gudmundsen, 2011, s. 485) 


En vesentlig funksjon for diskursbegrepet slik jeg anvender det, er 
å skape en hensiktsmessig kobling mellom makro- og mikronivå. 
Makronivået refererer til makt («klassifikasjon»). Mikronivået refererer 
til ulike former for kontroll («innramming») (Bernstein, 2000). I sam- 
funnet, og i skolen, kan den rådende diskurs hevdes å ha et potensial til, 
til enhver tid, å definere hva som skal regnes som gyldig kunnskap. På 
makronivået representerer diskursbegrepet i denne boka en grunnleg- 
gende moralsk dimensjon som jeg vil hevde er en del av all utdanning. 
Her er sterke bånd til institusjonelle holdninger og ideer om hva som 
i skolen og i veiledningssituasjoner anses å være sant eller usant, bra 
eller dårlig, riktig eller galt. Jeg anser også teorier om undervisning og 
læring som del av en moralsk dimensjon i skolen, en dimensjon som 

preger og legger premiss for hva vi anser som en god skole, og hva som 
anses for å være god veiledning. Hva som anses for å være god veiled- 
ning, kan med Bernstein (2000, s. 29) hevdes å være gjenstand for tolk- 
ning og forståelse av hva som i diskursen anses som tenkelig og dermed 
virkelig. Jeg antar at jeg gjennom beskrivelser av veiledningspraksisens 
karakteristika kan beskrive den «pedagogiske diskursen», og videre at 
diskursens styrke og grad av hegemoni kan antas å opptre relativt til 
diskursens ideologiske posisjon. 

Hva angår såkalte små fortellinger og små diskurser, representerer ikke 
disse et lingvistisk diskursbegrep. Diskurser handler i denne utgivelsen 
om semiotikk heller enn lingvistikk. Dette fordi man gjennom diskurser 
også aktualiserer den symbolske funksjonen i språket. Dersom en forut- 
setter språk som uttrykk for å tolke og beskrive verden, er overgangene fra 
diskursbegrepet til hermeneutikken overlappende og sammenglidende. 
Det vil si at i tillegg til å gjøres gjeldende for tolkning av tekster, bruker 
jeg hermeneutikken til å forståe og tolke handlinger, som for eksempel 
den transkriberte kommunikasjonen fra veiledingssamtalene. 

På empirisk nivå representerer diskursene i denne boka små fortellin- 
ger. Disse fremkommer i undervisningen og i de veiledningssamtalene 
som utgjør det empiriske grunnlaget. Det er viktig å understreke at her 
er det hovedsakelig snakk om muntlig kommunikasjon som transkri- 
beres til tekst. Diskursene beskriver ulik grad av kontroll, kommunika- 
sjon, interaksjon og mer implisitt makt, gjennom reglene for diskursen. 
Reglene for analyse av diskursene, slik de anvendes empirisk, gjøres det 
rede for i metodekapitlets andre del. Det at diskurser vektlegger beskri- 
velser av kommunikasjonen i pedagogikken, vil i overført betydning 
si en analyse av selve mediet. Pedagogikkens og didaktikkens stemme 
blir derfor vel så viktig som mer statiske analyser av avsender- og 
mottakerposisjoner. 

Et siste viktig poeng for diskursbegrepet i boka er at diskurser i 
skole og utdanning ofte opptrer frakoblet og re-lokalisert i forhold til 
sin opprinnelige kontekst. Slike re-lokaliserte («rekontekstualiserte») 
«pedagogiske diskurser» kan være hvordan fag på skolen og den didak- 
tiske operasjonaliseringen av faget i klasserommet får sin egen identitet 
uavhengig av fagets opprinnelse utenfor skolen. Bernstein (2000, s. 33) 

bruker det tidligere skolefaget sløyd, i dag en del av faget kunst og hånd- 
verk, som eksempel på en slik transformasjon. Arbeidslivets tømrerfag 
ble i sin tid frakoblet og så re-lokalisert i skolen som sløyd — et skolefag 
som senere fremstod med en egen identitet og som en selvstendig dis- 
kurs med betydelig avstand til sitt utgangspunkt. I forlengelsen av dette 
kan en spørre seg om i hvilken grad veiledningssamtalene opptrer som 
en selvstendig diskurs og ikke en diskurs som er underordnet statens 
lærerutdanning. Et slikt spørsmål, som angår hvor sterk denne diskur- 
sen er, blir blant annet diskutert gjennom hvor rituelle veiledningssam- 
talene som gjengis her, kan sies å være. Veiledning som ritual gjøres det 
rede for i kapittel 2.5 Nå som problemstilling og diskursperspektivet er 
introdusert, er det behov for å knytte veiledning tettere opp til didak- 
tikken. Veiledning kan hevdes å være en del av didaktikken fordi den 
dreier seg om den didaktiske forståelsen av hva som kan sies å være en 
undervisningsmetode. 


1.5 Didaktiske avklaringer 


Nå litt om hvordan jeg bruker begrepet didaktikk. Det skiller seg fra den 
engelskspråklige forståelsen av didactics og den norske bruken av begre- 
pet fagdidaktikk. Didaktikk defineres vanligvis som en disiplin under 
pedagogikken, som forstås i retning av undervisningslære: «Én disiplin er 
imidlertid genuint pedagogisk, og det er didaktikk. Den handler eksplisitt 
om opplæring og undervisning i skolen» (Imsen, 2011, s. 28). 

I den kommunikasjonen jeg beskriver som en «pedagogisk diskurs», 
er det vesentlig å se didaktiske sammenhenger innenfor den formaliserte 
veiledningssamtalens arena. Slik anser jeg både didaktikken og dialek- 
tikken som del av pedagogikken. Didaktikken, avledet av pedagogikken, 
ivaretar en undervisningsmetodologisk dimensjon samtidig som den er 
bærer av et verdigrunnlag. Den dialektiske dimensjonen viser til det store 
spenningsfeltet som inngår særlig i pedagogikken, men også i didaktik- 
ken. Kunnskapssosiologisk spenner denne dimensjonen over forholdet 
mellom et teoretisk og metafysisk verdensbilde på den ene siden og et 
mer praktisk og observerbart empirisk verdensbilde på den andre siden, 
se figur 1. 

Oppdragelse 
Pedagogikk: "The art of education" 


Læring 
Dialektikk: métafysikk versus 
empiri 


Verdigrunnlag 


Didaktikk: "The art of teaching" / 
ÅU Undervisningmetodikk 


Figur 1. Pedagogikk i forhold til didaktikk. 


Et sentralt tema, i tillegg til didaktikken som et verdigrunnlag, er didak- 
tikken som undervisningsmetodikk, her forstått som «[...] undervisnin- 
gens mål, kunnskapsinnhold, undervisningsmetoder og arbeidsformer, 
og evalueringssystemer» (Imsen, 2011, s. 28). Med bakgrunn i dette kan 
didaktikken hevdes å være pedagogikkens kjerneområde. De to begre- 
pene pedagogikk og didaktikk er ikke alltid lett å holde adskilt. Jeg vier 
relativt mye plass til å avklare bruken og forståelsen av begrepet didak- 
tikk fordi jeg gjennom den dialektiske forståelsen av det langt på vei bru- 
ker begrepet i stedet for pedagogikk. Man kan si at didaktikken tjener til 
å avgrense sosialiseringen og til å ramme inn konteksten til å gjelde skole 
og undervisning. Innad i skolen tjener didaktikken også til å gjøre over- 
veide og praktiske begrensninger i det innholdet som presenteres. Den 
praksisopplæringen jeg undersøker, er også uoversiktlig, og den synes å 
være bærer av taus kunnskap og tause tradisjoner. Hvis jeg skal innfri 
mine ambisjoner med denne boka, er det nødvendig også å tydeliggjøre 
slike implisitte strukturer som blant annet finnes i veiledningssamtalen. 
I så måte er det et viktig poeng å løfte frem hva det i et lærerprofesjons- 
perspektiv" vil si å være en dyktig lærer. Årsaken til at veiledning har sin 
legitimitet i lærerutdanningen, er nettopp denne forutsetningen - at den 
bidrar til å dyktiggjøre de kommende lærerne. I prosessen med å kretse 
inn hva lærerdyktighet forstås som, og hvordan den kan begrepsfestes, vil 
jeg argumentere for at lærerutdanning, undervisning og dyktighet som 
lærer også har en sterk moralsk dimensjon. Pedagogikkens stemme og 
dens moralske karakter forstås da som en viktig del av pedagogikkens 
identitet. I forlengelsen av den pedagogiske stemmens moralske karakter 


10 Bruken av begrepet profesjon drøftes i 1.6: Lærerprofesjon og veiledning. 

skiller Bernstein (2004) mellom pedagogikkens stemme og hvordan bud- 
skapet til denne «stemmen» realiseres i klasserommet: «[...] a distinction 
was drawn between «voice» and «message». «Voice» referred to the limits 
on what could be realised if the identity was to be recognised as legi- 
timate» (Bernstein, 2004, s. 204). Jeg kommer tilbake til denne viktige 
dimensjonen og distinksjonen, som hos Bernstein tilsvarer henholdsvis 
«klassifikasjon» forstått som makt, som tilsvarer pedagogikkens hva, og 
«innramming» forstått som kontroll, og som pedagogikkens hvordan, jf. 
«klassifikasjons»- og «innrammingskodene» i kapittel 3. «Voice» refererer 
altså til klassifikasjon, som et begrep som sier noe om makt, mens «mes- 
sage» refererer til «innramming» og kontroll. 

Mer konkret når det gjelder hva som kan sies å være en dyktig lærer, vil 
de fleste være enige om at det ikke er nok å vise til akademisk utdanning. 
Heller ikke vil lang og relevant erfaring fra arbeidslivet utenfor skolen 
være nok for å bli en dyktig lærer. Dette gjelder altså uansett om høy 
utdanning og faglig spesialisering skulle gjøre at lærerne opptrer med 
ekspertkunnskap, fra en ideell synsvinkel. En slik type ekspertkunnskap 
er nok nyttig, men den sier ikke noe substansielt om hvorvidt lærerne 
er dyktige til å utøve yrket sitt. Yrkesutøvelsen blir i feltet oppsummert 
som lærernes evne til å planlegge, lede, gjennomføre og evaluere under- 
visningen i skolen til det beste for elevene: «Lærerens oppgave er å styre 
dette sosiale systemet på en måte som fremmer læring, helse og trivsel, og 
som bidrar til at eleven opplever sosial tilhørighet og trygghet» (Utdan- 
ningsdirektoratet, 2015). Lærerdyktighet handler vel så mye om å kunne 
håndtere kompliserte pedagogiske og didaktiske prosesser som faglig 
kompetanse. 

Når pedagogikken og didaktikken i seg selv kan sies å ha en moralsk 
karakter, opptrer ikke lærerne uavhengig av det moralske samfunnsman- 
datet som er gitt dem gjennom opplæringsloven. Dette gjelder samtidig 
som det er naturlig å anta at lærerne er påvirket av de endrede krav som 
nå stilles til deres yrkesutøvelse. Praksislærerne forventes lojalt å forvalte 
læreplanen og sitt opplæringsmandat på vegne av staten, på tross av at 
praksislærerne frem til i dag har arbeidet uten en avklart opplærings- 
og veiledningsmetodikk. For de praksislærerne som er informanter i 
denne boka, gjelder det en spenning, det vil si en dialektikk med hensyn 

til forholdet mellom lærernes autonomi — deres ansvar for å oppdra sine 
elever moralsk riktig — og statens styring av skolen, lærerne og lærer- 
utdanningen. Dette er et viktig poeng som jeg vil komme tilbake til i 
analysen i kapittel 5. 

Legitimering og organisering av lærernes utdanning er i så måte heller 
ikke uten spenninger. Utdanningen av lærerne skjer både ved lærernes 
utdanningsinstitusjoner og på mange utvalgte skoler der lærerstuden- 
tene har praksis. Denne utdanningstradisjonen har hele tiden beveget 
seg i et spenningsfelt mellom teoretisk orientert akademisk kunnskap og 
praktisk erfaringsbasert lokal opplæring. Det vil si at lærerutdanningen 
beveger seg mellom to relativt ulike arenaer som ikke nødvendigvis deler 
samme oppfatning av hva som ligger i det å være en dyktig lærer, hvor- 
dan dyktighet som lærer erverves, eller hvordan dyktighet som lærer kan 
vurderes. 

Det er min erfaring at de akademiske utdanningsinstitusjonene i 
hovedsak benytter seg av teoretisk informert undervisningsformidling 
for å overbringe hva som ligger i og hva som kvalifiserer til å bli en dyktig 
lærer. På praksisskolene vektlegges ikke teori på samme måte, derimot 
vektlegges lokal kunnskap og erfaring og veiledning som undervisnings- 
og vurderingsform. Dette medfører at dyktighet som lærer potensielt sett 
overbringes, erfares og erverves på to ulike vis på to ulike arenaer. For å 
få bedre forståelse for en del av lærerutdanningsforløpet, som innebærer 
en rekke usikre variabler, er innsikt i hvordan praksislærerne arbeider 
med lærerstudentene, viktig. Slik tydeliggjøres også en annen målsetting: 
at teori og begrepsutvikling gis en praksisrelevans for praksislærere og 
også for lærerstudenter. Innledningsvis pekte jeg på at mitt formål er å 
undersøke hva som faktisk skjer i den formaliserte veiledningssamtalen. 
Jeg skal også vise at det å utvikle praksisrelevant teori for praksislærere 
og lærerstudenter er et viktig formål. Det er denne relasjonen jeg har vist 
til med referanse til Hagen og Gudmundsen (2011), som forholdet mellom 
metafysisk og praktisk observerbar empiri. Det vil si at jeg har et ønske 
om at det teoretiske og metafysiske verdensbildet kan kombineres og 
komme nærmere praktisk observerbar empiri. Jeg har også en ambisjon 
om å fange opp den variasjon som antas å ligge i de ulike praksisskolene 

og hos de mange praksislærerne som arbeider med en ganske rommelig 
opplærings- og veiledningsmetodikk. De praksislærerne som er infor- 
manter, står etter min mening i et spenningsfelt mellom sin egen auto- 
nomi og det å formidle læreplan og å utdanne lærerstudenter lojalt på 
vegne av staten. 

Jeg vil nå introdusere og innføre didaktikkbegrepet i på en slik måte 
at didaktikkens essens, dens dynamikk og dens kritiske styrke legger 
grunnlag og setter prinsipper for møtet mellom didaktisk tenkning og 
sosiologi. Dersom pedagogikk forstås som «The Art of Education» kan 
didaktikk avgrenses til «The Art of Teaching» (didakti’ké techné). På 
norsk kan begrepet undervisningskunst eller undervisningsvitenskap 
brukes som betegnelse på didaktikk (Aristotle, 1903, s. 5) og utdannings- 
vitenskap som betegnelse på pedagogikk. 

En innsikt i de historiske valørene som ligger i begrepene didaktikk 
og pedagogikk, er viktig når teori skal prøves ut, og når disse begrepene 
utvikles til metodiske observasjonskategorier for praksis. Begrepenes for- 
bindelseslinjer til det feltet som det forskes i, er viktig for å unngå feil 
begrepsbruk, og ikke minst for å ikke opptre med historieløs selvsik- 
kerhet. Det er en vekselvirkning og forbindelse mellom historie, kultur 
og samfunn. Dette beskriver Klafki (1998) med referanse til Frankfur- 
terskolens kritiske teoris utdyping av et dialektisk perspektiv, som en 
gjensidig betingelse mellom enkeltindividets selvbestemmelse og dets 
medbestemmelse. 


By self-determination and co-determination I mean the development of indi- 
vidual responsibility and independence and the development of corresponding 
economic, social, political and cultural conditions. The subject, the individual 
as a person is always influenced by history and society, is «mediated,» yet is 
never completely absorbed by his social role, is never determinated by society 
alone, to take action with a view to change, and to make independent decisions. 
It is the central objective of pedagogical practice and pedagogical theory in the 
conception described here to create such opportunities in educational process 


(cf. Klafki 1976). (Klafki, 1998, s. 310-311) 


Klafki beskriver en dialektikk mellom samfunn og individ og mel- 
lom selvbestemmelse og medbestemmelse. Han støtter seg til en 

didaktikk i tråd med kritisk teori og i tråd med en mer omfangsrik 
hermeneutikk: 


[...] Klafki describes his ideas as «critical constructive Didaktik». The critical 
element is a fusion of nineteenth century Didaktikk theory (cf. hermeneutics/ 
Geisteswissenschaft) and twentieth century critical theory associated with the 


Frankfurt School. (Hamilton, 1998, s. 79) 


Historisk sett har den pedagogiske og didaktiske tradisjonen i vårt 
samfunn, som del av lærerutdanningen, vært nær forbundet med teo- 
logi gjennom sine bånd til kirken. Slik knyttes den også til filosofi og 
til antikken, og Sokrates og Platon blir dermed pedagogikkens eldste 
kilder. Blant annet viser Hopmann (2010, s. 21) til Platons sokratiske 
dialog Menon når han skal forklare didaktikk. Med Platon som utgangs- 
punkt ser han didaktikken som en bevisst avgrensning av kunnskap, en 
«innramming», med det formål å bidra til elevens forståelse og læring. 
Dette innebærer, ifølge Hopmann (2010), å ikke overvelde eleven med 
kunnskap. En for overveldende kunnskapstilnærming vil kunne frem- 
medgjøre eleven for det som for Platon er opplæringens overordnede 
prinsipp: at den bidrar til elevens læring og utvikling. Det er også denne 
bokas didaktiske perspektiv. 


1.5.1 Ulike forståelser av didaktikkbegrepet 


Selv om jeg argumenterer for et relativt autonomt didaktikkbegrep, er 
det, i likhet med pedagogikkbegrepet, sammensatt. For å skille mellom 
didaktikkbegrepene kan de deles opp i en relativt snevrere fagdidaktisk 
betydning og en mer generell allmenndidaktisk forståelse, som jeg altså 
støtter meg til. I denne allmenndidaktiske forståelsen avgrenser man seg 
ikke til spesifikke fag, og forståelsen innsnevres heller ikke til planleg- 
ging, gjennomføring og evaluering av undervisning. I tillegg til også å ha 
et samfunnsperspektiv (Klafki, 1998) kan den allmenndidaktiske tradi- 
sjonen knyttes til et profesjonsperspektiv på institusjonalisering av både 
skole og lærerutdanning som helt praktisk gjelder «[...] lærerens erfarin- 
ger i arbeidet med å forberede, gjennomføre og evaluere undervisnin- 
gen og den profesjonelle kunnskapen dette genererte for videre studier» 

(Sivesind, 2002, s. 244). Med utgangspunkt i dette breddeperspektivet, 
som angår denne bokas empiri, kan fagdidaktikken sies å angå sterkere 
en konkret faglig og innholdsmessig forbindelse som vil gi ulik fagdidak- 
tisk identitet, noe som ikke undersøkes her. I forlengelsen og avgrensnin- 
gen av fagdidaktikken brukes i Norge også betegnelsen yrkesdidaktikk. 
Her vil identiteten særlig være forankret i opplæring i praktiske yrker, 
i videregående yrkesopplæring, i yrkespraksis og i tradisjonell håndverks- 
opplæring. Jeg har tidligere pekt på didaktikkenes autonomi. I så hense- 
ende kan yrkesdidaktikk hevdes å ha en relativt lav indre autonomi fordi 
den hele tiden må tilpasse seg et ytre arbeidsmarked som øver den største 
innflytelsen på feltets kunnskapsbase. Tilsvarende vil jeg hevde at fagdi- 
daktikken også har en avgrenset autonomi fordi den først og fremst til- 
passer seg enkeltfagenes legitimitet, egenart og ulikhet. Et annet forhold 
som kan hevdes å ha betydning for graden av autonomi, er at fagdidak- 
tikken har en relativt kort historie. Fagdidaktikken har i Norge opphav i 
en akademisk tradisjon på 1970-tallet. Utgangspunktet var særlig knyttet 
til legitimering av adskilte vitenskapelige fags metodikk og fagenes egen- 
art, men var også en generell kritikk mot ensidig metodikkopplæring. Fra 
1980-tallet etablerte fagdidaktikken seg i lærerutdanningene ved univer- 
sitetene, og fra 1990-tallet ble det opprettet professorater i fagdidaktikk 
i de nordiske landene (Gundem & Hopmann, 1998). Sammenlignet med 
70-tallets lærerutdanning er det i dag en sterkere kobling til de forskjel- 
lige akademiske fagfeltenes og fagenes egenart grunnutdanningen. Her 
får lærerstudenten en faglig forankring som kan gjenfinnes i og knyttes 
til adskilte og spesifikke undervisningsfag i skolen. 


1.5.2 Didaktikk som kontinental-europeisk 
tradisjon 
Som kontinental-europeisk tradisjon har didaktikken røtter tilbake til 
allmennlærerutdanning på slutten av 1700-tallet, da særlig i Tyskland, 
men også i Norden. Didaktikk dreide seg da om spørsmål om undervis- 
ningens orden, rekkefølge og/eller valg (Hopmann, 2010, s. 21). 

Slikjeg bruker didaktikk-begrepet, for eksempel sammen med diskurs, 
er det min hensikt å ramme inn både et makro- og et mikroperspektiv på 

skole og undervisning. Makronivået, eller systemperspektivet, inkluderes 
fordi didaktikken her omfatter politisk intenderte hensikter og funksjo- 
ner med skole og utdanning. Dermed blir skolens forhold til samfunnet 
en del av bokas didaktikkbegrep. 

Makronivået er uoversiktlig, og det rommer både et nasjonalt og et inter- 
nasjonalt ideologisk nivå sentrert rundt mål og begrunnelser for skole og 
undervisning. Norsk utdanningspolitikk er sentralisert i den forstand at 
staten har en dominerende rolle og posisjon. Her får ulike prinsipper, utfor- 
met på politisk makronivå, konsekvenser for valg og organisering av stoffog 
for lærerens metodiske tilrettelegging og vurdering av elevenes læreprosess. 
Kinzli (2000) beskriver didaktikk på en lignende måte, som vitenskapen 
om prosessene bak overføring av kultur i kontekstbestemte miljø. Kinzli 
fremstiller didaktikk som en praktisk samfunnsvitenskap med overordnet 
mål om å forstå og forklare undervisning og læring generelt. Innholdet i 
undervisningen og undervisningsprosessene er i et slikt perspektiv bærere 
av samfunnets sosiale og kulturelle verdier og normer (Kiinzli, 2000, s. 43). 

Didaktikk kan altså beskrives som teorier og praksis som opererer 
innenfor flere nivåer av sitt eget fagfelt. Dette gjelder både ambisiøse poli- 
tiske nivåer, teorier om skole og utdanning, forskning og teoriutvikling 
om undervisning og ikke minst praktisk realisering av didaktisk kunn- 
skap og erfaring i klasserommet. Man kan dermed omtale didaktikk som 
minst tre diskursområder som representerer feltets kjerneverdier: 


1. a theoretical or research level, where the word denotes a field of 
study; 

2. a practical level, where Didaktik is exercised, comprising among 
others the whole fields of teaching, curriculum making and 
schooling; and 

3. a discursive level, where Didaktik names «the frame of reference» 
(in sense of Alfred Schütz’ theory of knowledge) as in the case of 
professional dialogues between teachers and other groups outside 
school discussing school matters or other issues of teaching and 
learning. In this sense we speak, for instance, about subject matter 
Didaktik, the Didaktik of school levels, the Didaktik of lesson pre- 
paration, etc. (Gundem & Hopmann, 1998, s. 334) 

De tre diskursene som alle inngår i «Didaktikk med stor D», slik begre- 
pet brukes i denne boka, kan (Gundem & Hopmann, 1998) sies å være et 
profesjonsspråk for å forstå, snakke og skrive om undervisning og lærer- 
utdanning. Fagdidaktiske perspektiv underordnes så «didaktikkbegrepet 
med stor D». Gundem og Hopmann (1998) gjør et skille mellom gene- 
rell didaktikk «med liten d», og «Didaktikk med stor D», som gjelder 
den kontinental-europeiske didaktikktradisjonen. Didaktikk som dis- 
kurs har sitt eget språk eller vokabular, sin historie og har språkbrukere 
som tangerer hverandre med hensyn til profesjonelt virke og utdanning 
(Gundem & Hopmann, 1998, s. 335). De tre diskursområdene kan med 
Foucault (Foucault, 1999) sies å knytte sammen kunnskap, ideer og insti- 
tusjonell praksis til en felles norm. 


Ingen trer inn i diskursens orden hvis de ikke tilfredsstiller visse krav, eller 
hvis de ikke i utgangspunktet er kvalifisert til å gjøre det. Mer presist: Alle dis- 
kursområder er ikke like åpne og lette å trenge inn i, noen er strengt forbudte 
(differensierende og differensierte), mens andre framtrer som nærmest åpne 
for enhver, og stilles til rådighet for ethvert talende subjekt uten forutgående 


restriksjoner. (Foucault, 1999, s. 22) 


Med Foucault kan man si at kvalifisering for å bruke didaktikkbegre- 
pet må knyttes til nivået det brukes på, og konteksten det brukes i. Når 
jeg anser skjønnsbegrepet i didaktikken som grunnleggende, så inklu- 
derer dette didaktisk metodefrihet også for praksislærere og lærere i 
undervisningssituasjoner. 


1,5.3 Didaktisk skjønn 


Den praktiske realiseringen av didaktikken kan i tråd med den tyske 
forståelsen av pedagogikk ses som relativt normativ. Den vil også i sin 
tradisjonelle form til dels være både intuitiv og teoretisk reflektert. På 
denne bakgrunn kan det hevdes at didaktikk er skjønnsbasert. Kobler 
man prinsipper, konsekvenser og begrunnelser for undervisningsvalg 
med et vurderende skjønnsbegrep, kan det argumenteres for at didaktikk 
som undervisningskunst både er og forutsetter utøvelse av skjønn. Prak- 
tisk undervisning innebærer at lærerens mange oppgaver må ha en her og 


45 


KAPITTEL 1 


nå-oppmerksomhet, der det hele tiden er behov for å utøve skjønn. Med 
andre ord må lærere være forberedt på og i stand til å ta raske skjønns- 
messige avgjørelser på egen hånd. Slik sett krever læreryrkets handlings- 
beredskap aksept av lærerens autonomi og metodefrihet. 


I hverdagen konfronteres læreren daglig med dilemmaer som det ikke finnes 
klare og entydige svar på. Situasjonene preges dessuten av handlingstvang. 
Læreren innrømmes ofte ikke særlig lang betenkningstid. Like fullt skal læreren 
handle bevisst og reflektert. Dette understreker nødvendigheten av å utvikle en 
handlingsberedskap som kan aktiveres i møtet med så vel elever som kolleger, 
foreldre og andre interesseparter. Godt fundert handlingsberedskap er uttrykk 
for profesjonalitet. Både faglige, pedagogiske og yrkesetiske overveielser bør 


inngå i lærerens handlingsberedskap. (Kunnskapsdepartementet, 2006, s. 81) 


Lærerens utøvelse av godt pedagogisk skjønn vil i lys av tysk didak- 
tikk tydeliggjøre lærerens profesjonelle ansvar og autonomi. Det kan 
hevdes at god skjønnsutøvelse forutsetter at lærerens mange avgjørelser 
har faglige reflekterte og forankrede begrunnelser. Slike begrunnelser 
kan forklares i motsetning til spontane og ureflekterte begrunnelser. 
Man kan analytisk dele inn lærerens erfaringsbaserte refleksjon og 
skjønnsutøvelse, det vil si representativitets-heuristikk. Flere forskere 
(Dale, 2006; Kahneman, Lilleskjæret & Nyquist, 2012; Løvlie, 2009) 
har forsøkt å tydeliggjøre skjønnsutøvelse ved å dele inn i ulike nivåer. 
Kahneman (2012) beskriver dette som hvordan vi trekker slutninger på 
system 1- og/eller system 2-nivå. System 1-nivået kan litt forenklet sies 
å representere hvordan læreren responderer raskt, intuitivt, affektivt, 
assosiativt, stereotypisk og ubevisst på problemer og utfordringer som 
vil opptre i lærerhverdagen. System 2-nivået representerer et langsom- 
mere, bevisst og logisk analytisk tankesett, som ideelt sett overvåker 
system 1. System 2 initieres når vi bevisst prøver å løse en vanskelig opp- 
gave ved hjelp av refleksjon. Kahnemans relevans for handlingstvang og 
profesjonell skjønnsutøvelse er at vi er mindre rasjonelle enn vi kanskje 
tror. Videre argumenterer Kahneman (2012) for at dersom man unngår 
å overlate tankeprosessen som fører til handling, til system 1, det vil si 
at man aktivt lar system 2 overvåke system 1, vil vi ta bedre og riktigere 
avgjørelser. 

Selv om man kan anta at lærere ønsker å opptre rasjonelt, er det verdt 
å bemerke at skjønnsutøvelsen ikke er verdinøytral. Både pedagogikk og 
didaktikk har, som jeg tidligere har gjort rede for, iboende et vesentlig 
normativt element. Det normative element har en grunnleggende moralsk 
dimensjon. Den gjør seg gjeldende når lærere gjennom sitt arbeid kon- 
stant må vurdere, prioritere og velge ut hvordan undervisningens form og 
innhold skal konkretiseres, og reflektere over hvordan elevene forholder 
seg til undervisningen. Dette foregår i en asymmetrisk relasjon til elev- 
ene. Lærere bedømmer normativt hva som er bra, og hva som er mindre 
bra, av både prosessene og evalueringen av disse, og det kan derfor ikke 
være særlig kontroversielt å hevde at lærere utøver vesentlig makt som 
skjønnsutøvere. 

I opplæringslovens $ 1—1, Formålet med opplæringa, finner man en stat- 
lig ambisjon og en humanistisk verdiforankring, som hevdes å ha erstat- 
tet den norske skolens opprinnelige statspietistiske og latinsk-kristne 
ambisjon om enhetskultur (Slagstad, 2014): «Elevane og lærlingane skal 
utvikle kunnskap, dugleik og haldningar for å kunne meistre liva sine og 
for å kunne delta i arbeid og fellesskap i samfunnet. Dei skal få utfalde 
skaparglede, engasjement og utforskartrong» (opplæringsloven, 1998). 

De fleste gode lærere vil være ambisiøse på sine elevers vegne, de vil 
være faglig sterke formidlere som er engasjerte og reflekterte. En slik 
didaktisk kompetanse vil i så fall ha positiv effekt på elevenes læringsut- 
bytte (Kunnskapsdepartementet, 2009, s. 12—13). Men det vil svært ofte, på 
tross av statens ambisjon, også være tilfelle at læreren begrenser elevenes 
skaperglede og utforskertrang, eller gjør planlagte og overveide begrens- 
ninger for innholdet elevene presenteres. Slik praksis vil være skjønns- 
messig begrunnet både i behov for kontroll over undervisningen og i et 
didaktisk behov for å gjøre begrensninger som kommer elevenes læring 
til gode. Et eksempel på behov for kontroll kan være begrensninger som 
må til for at læreren skal beholde nødvendig arbeidsro i klasserommet. 
Et annet eksempel på helt nødvendig skjønnsmessig regulering av elev- 
ene kan være kontroll og regulering av atferd for å beskytte elevene mot 
farlige situasjoner, for eksempel i skolens kjemilaboratorium. I lærernes 
hverdag vil det altså være et til dels stort spenn mellom statens ambisjo- 
ner med utdanningen og hvordan læreren realiserer disse ambisjonene. 

I denne sammenheng er det viktig å ha i mente at lærernes skjønnsmes- 
sige vurderinger aldri er absolutt gode eller absolutt dårlige. Kvaliteten på 
utøvelsen av skjønn vil variere betydelig. Den varierer på tvers av yrker og 
profesjoner, og den er uavhengig av profesjonsutøverens intelligens, erfa- 
ring og utdanning (Kirkebøen, 2008, s. 28). Behovet for å utøve normativt 
skjønn aktualiseres ytterligere når lærerne må operere i spenningsfeltet 
mellom fag og verdier, mellom statens vidløftige ambisjoner formu- 
lert i opplæringsloven og i læreplanens generelle del og resultatkontroll 
for eksempel gjennom nasjonale prøver. Skjønnsutøvelse som del av et 
didaktisk profesjonsperspektiv kan dermed sies å være et språk som på 
ulike måter og med ulik kvalitet representerer lærernes selvforståelse, og 
som gir rammer for kollektive og kollegiale normer i læreryrket. Dette 
kan også gi rammer for hvordan dyktighet som lærer måles og struktu- 
reres når det blir forsøkt overført fra praksislærer til lærerstudent i den 
formaliserte veiledningssamtalen. 


1.6 Lærerprofesjon og veiledning 


Et profesjonsperspektiv på veiledning gir mulighet til å reflektere over 
hvordan lærere som individer påvirkes og innretter seg etter spenning 
mellom politisk styring og pedagogisk praksis. Dette gjenspeiles i pro- 
blemstilling og forskningsspørsmål, som gjelder hvordan dyktighet som 
lærer blir forsøkt «rekontekstualisert» fra praksislærer til lærerstudent. 
En profesjonsutøver er for meg en kunnskapsbasert yrkesutøver med en 
spesialisert og eksklusiv ekspertise (Molander & Smeby, 2013, s. 11). 
Profesjoner har et eget eierskap til sin yrkesutøvelse, det bidrar til 
autonomi, tillit og anerkjennelse. Men et profesjonsperspektiv krever 
at lærerne forholder seg til et større felt enn deres egen praksis. Peda- 
gogisk og didaktisk forskning bør derfor være en like naturlig del av 
yrket og kunnskapsbasen som det er for en lege som forholder seg til 
medisinsk forskning. Flere har brukt begrepet klinisk i forbindelse med 
profesjonalisering av lærerutdanningspraksis (Shin, Wilkins, & Ains- 
worth, 2007). I Lærerutdanning 2025 beskrives en FoU-basert og klinisk 
praksis: «Ved [...] lærerutdanningsskolene skal det være et fagmiljø av 
kvalifiserte praksislærere som samarbeider tett med lærerutdannere fra 

lærerutdanningsinstitusjonene» (Kunnskapsdepartementet, 2017, s. 13). 
Klinisk praksis defineres videre til å være «utprøving og modellering av 
undervisning i skolen» (Kunnskapsdepartementet, 2017, s. 14). Denne 
satsingen er i tråd med deg jeg beskriver som et profesjonsperspektiv. 
Et slikt profesjonsperspektiv kan relateres til både lærerutdanningen og 
selve læreryrket. 

Et annet viktig område som angår et slikt profesjonsperspektiv, er 
lærernes undervisningskunnskap og hvordan lærerne forholder seg 
til taus og eksplisitt kunnskap. Det vil med andre ord si at bruken av 
skjønn er en viktig profesjonsindikator. Profesjonsperspektivet, slik jeg 
bruker det, er ment å støtte lærerne uavhengig av om læreryrket ut ifra 
profesjonsteori ikke defineres inn under de klassiske profesjonene. For 
at elevene skal kunne erverve seg den kunnskapen skolen har som mål å 
videreføre, stilles det også krav til hvordan lærerne og deres yrkesutøvelse 
vurderes og behandles. 


Acquisition requires effectively trained, committed, motivated and adequately 
salaried teachers with career prospects, sensible to the possibilities and contri- 
bution of all their pupils, operating in a context which provides the conditions 
for effective acquisition, and an education which enables reflection on what is to 


be acquired and how it is to be acquired. (Bernstein, 2000, s. xxii) 


Profesjonsperspektivet angår lærernes utdanning, deres motivasjon og 
karrieremuligheter i et regulert lønnssystem. Videre handler profesjons- 
perspektivet om lærernes mulighet for videreutdanning og for å være i 
posisjon til selv å kontrollere viktige oppgaver (Bernstein, 2000). 

Et tredje aspekt i profesjonsperspektivet på veiledning gir mulighet til 
å reflektere over hvordan lærere som individer påvirkes av og innretter 
seg etter spenning mellom politisk styring og pedagogisk praksis. Dette 
gjenspeiles i problemstilling og forskningsspørsmål, som gjelder hvor- 
dan dyktighet som lærer blir forsøkt «rekontekstualisert» fra praksislæ- 
rer til lærerstudent. Et profesjonsperspektiv tydeliggjør også en forskjell 
som angår hvilken styringsideologi den norske skolen skal underlegges. 
Her har den norske lærerstanden i konfliktsituasjoner markert seg mot 
den nye styringsideologien. For eksempel under lærerstreiken våren og 
høsten 2014, argumenterte lærerne for tillit og autonomi. Det vil si mot 

sterkere direkte styring av sin pedagogiske praksis. Argumentasjonen 
kan sies å være holistisk i den forstand at lærerne ønsket å ivareta et hel- 
hetsperspektiv gjennom sitt kjennskap og sin kunnskap om både skolen 
og elevene. Utløsende for streiken var at skolens arbeidsgiverforening 
KS ønsket sterkere kontroll over lærernes arbeidstid. Statens og kommu- 
nens argumentasjon representerer på den andre siden en mer målstyrt og 
desentralisert kontroll med skolen. Det vil si en langt mer instrumentell 
argumentasjon overfor lærerne enn det som normalt vil være en profe- 
sjon verdig. 

Som et resultat av skolepolitisk endring og en ny styringsmodell for 
skolen, særlig representert med reformen Kunnskapsløftet", kan det hev- 
des at staten har desentralisert flere av skolens funksjoner til kommunene, 
fylkeskommunen som skoleeiere og til rektorene som ledere av skolen. 

Funksjonene som nå i større grad kan hevdes å være desentralisert, 
er for eksempel: 


e konkretisering av læreplanene i skolen 

e nye styrings- og kontrollsystemene med skolen 

e kompetanseutviklingen av lærerne og skolelederne i skolen 
e lonnsforhandlinger med de tilsatte i skolen 


Dette kan utløse nye typer detaljstyring som står i motsetning til lærer- 
nes profesjonelle autonomi, og gir grunn til å spørre om lærerstanden i 
det hele tatt kan forstås som en profesjon. Ved likevel å anerkjenne et pro- 
fesjonsperspektiv gir man forståelse og respekt for det arbeidet lærerne 
utfører i skolen, og de utfordringene lærerne arbeider med. Et profesjons- 
perspektiv kan også bidra til å skjelne mellom ulike valg og teorier slik at 
det har relevans for den praktiske pedagogikken i skolen. 

En fjerde hensikt med å introdusere et profesjonsperspektiv er at det 
kan synliggjøre politisk overordnet styring av lærernes praktiske hverdag. 
Her kan det sies å foregå en diskursiv kamp om lærerprofesjonaliteten, 


11 Jeg forholder meg her ikke til fagfornyelsen der nye læreplanene tas i bruk fra 2020. Litt generelt 
så representerer disse nye endringene en tilsynelatende en oppmykning av læreplanene i skolen, 
større elevmedvirkning, digital interaksjon og innføring av begrepet dybdelæring. 

der det er relativt store ulikheter i hva som legges i profesjonsbegrepet 
(Granlund, Mausethagen & Munthe, 2011). Like viktig er det å ta i betrakt- 
ning at et profesjonsperspektiv potensielt bidrar til å tydeliggjøre og sette 
grensene for lærerens profesjonelle ansvar. Dedikasjon, fortjent respekt 
og stor pedagogisk og didaktisk innflytelse er innenfor det som jeg reg- 
ner som grensen for lærerens profesjonelle ansvar. Men en slik autonom 
lærerrolle og tydelig læreransvar er ingen selvfølgelighet. Lærernes kon- 
troll over og innflytelse på egen arbeidssituasjon og lærerens status har 
skiftet med tiden. 

I boka Arbeiderkollektivet (Lysgaard, 1961) beskrives hvorfor og hvor- 
dan særlig underordnede arbeidstakere med liten mulighet til sosial 
mobilitet skaper uformelle forsvarsverk mot ledelsens stadige ønske om 
høyere effektivitet og bedre inntjening. Produksjonen er så krevende at 
arbeiderne må reservere seg for å bevare sin verdighet. Dette handler om 
en forskansning mot et teknisk, økonomisk system. Man kan også tenke 
seg et menneskelig system som er umettelig og ubønnhørlig, bestående 
av samfunn, skoleledelse, foreldre og elever. En kan tenke seg at lærerne i 
en slik situasjon blir stående mellom krav fra stat, kommune og foreldre 
og sitt eget behov for å overleve i klasserommet. Det vil i tilfelle danne 
bakgrunnen for at læreren beveger seg mellom å konsentrere seg om krav 
ogrettigheter og å delta i en profesjonalitetsdiskurs der de også diskuterer 
hvordan de kan bidra til en mest mulig vellykket opplæring. En forut- 
setning for å danne et slikt kollektiv med felles normer for hva en god 
kollega skal gjøre i jobben, kan sies å være god kollegial kommunikasjon, 
selv om andre vil hevde at lærere er mest kjent for å jobbe isolert i lukkede 
klasserom. Det er også andre utfordringer med å sammenligne Lysgaards 
(1961) arbeiderkollektiv med lærerstanden. Vesentlig her er det jeg skal 
beskrive som lærerens åpenbare behov for å utøve klasseledelse som et 
premiss for i det hele tatt å kunne undervise. Det er behov for å diskutere 
forholdet mellom lærernes autonomi og tillit nærmere. 

Uavhengig av den teoretiske diskusjonen i akademia om hvorvidt 
læreryrket er en profesjon, kan det hevdes at profesjonsteoretisk argu- 
mentasjon styrker lærernes bevissthet om utøvelse av eget yrke og utdan- 
ning. En god teoretisk og praktisk lærerutdanning, ansvar for kunnskap 
og læring, utøvelse av skjønn og bevissthet om egen profesjonsetiske 

plattform (Utdanningsforbundet, 2013) er profesjonsindikatorer som 
bidrar til å styrke lærernes eksterne tillit, integritet og autonomi. Lærerne 
kan sies å ha et ansvar for formidling av kunnskap og må derfor selv gjøre 
seg fortjent til tillit og anerkjennelse. På bakgrunn av dette kan det hev- 
des at lærerne også er avhengig av tillit og anerkjennelse fra samfunnet. 
Videre kan det hevdes at læring i skolen er avhengig av gjensidig tillit 
mellom lærer og elev, der elevenes læring og utvikling settes i sentrum. 
For å oppsummere kan altså lærernes profesjonalisering sies å være 
et skritt mot mer autonomi. På den andre siden utfordres lærernes indre 
profesjonsdiskurs av sterkere statlig kontroll.” Lærernes profesjonsdis- 
kurs fungerer på mange måter som en motdiskurs til statens måle- og 
ansvarsdiskurs (Granlund mfl., 2011). St.meld. nr. 11 (Kunnskapsdeparte- 
mentet, 2009) viser et statlig ønske om i sterkere grad å styre læreren og 
stille læreren til ansvar for elevenes læring. Det kan stilles spørsmål ved 
om dette står i motsetning til en forestilling om en sterk lærerprofesjon. 
En konsekvens av større statlig kontroll kan være at lærerne tilpasses 
større utbytting av egen profesjonalitet. Det kunne være interessant med 
en mer utfyllende drøfting av hvordan statlig styring påvirker lærernes 
profesjonalitet, men denne boka gir ikke rom for dette. Det sentrale for 
meg er som sagt å undersøke hvordan praksislæreres veiledning av lærer- 
studenter foregår, og hvordan lærerne «rekontekstualiserer» kunnskap og 
holdninger som kan knyttes til det å være en dyktig lærer. Dette inne- 
bærer ikke desto mindre overføring av profesjonspraksis fra praksislærer 
til lærerstudent. Et eksempel kan være en praksislærer som understreker 
at lærernes klasseromspraksis i størst mulig grad skal ivareta alle elevene, 


12 På et politisk nivå har staten behov for og et ønske om å kontrollere kvaliteten i skolen. En 
slik statlig kontroll kan hevdes å være legitim, og man kan si at dens grense går ved at tilliten 
til skolen ivaretas i befolkningen. Den profesjonsteoretiske diskursen tydeliggjør her en latent 
spenning i utdanningsfeltet mellom et sentralisert styringsperspektiv og et mer spesialisert pro- 
fesjonsperspektiv. Disse konfliktlinjene i profesjonsdiskursen synliggjør viktige spørsmål om 
tillit, kontroll og ansvar. Det er interessant å merke seg at lærerne og deres organisasjoner på 
flere av disse punktene har en annen profesjonsforståelse enn staten. Det vil si at tillitsspors- 
målene det strides om, på mange måter tangerer lærernes ansvar for undervisning, for pedago- 
gisk metode og for elevenes læring (Granlund et al., 2011). Lærerprofesjonen, representert ved 
Utdanningsforbundet, kobler lærerens profesjonsbegrep til et profesjonelt ansvar, en grundig 
profesjonsetikk, et profesjonelt skjønn og en eksklusiv lærerprofesjonskunnskap. Hos staten 
derimot, og i styrende dokument som i stortingsmeldingene, brukes profesjonsbegrepet mer i 
betydning av yrkesretting på bakgrunn av praktisk yrkeskompetanse (Granlund et al., 2011). 

jf. opplæringslovens $ 1—3.: «Opplæringa skal tilpassast evnene og føre- 
setnadene hjå den enkelte eleven [...]» (opplæringsloven, 1998). Her fore- 
ligger en ambivalens og et paradoks mellom begrepene kontroll, omsorg 
og formidling. Læreren har et praktisk behov for kontroll i klasserommet 
for å kunne formidle kunnskap, og er avhengig av tillit fra elevene. Slik 
gjelder det også for forholdet mellom praksislærer og lærerstudent. 

Når jeg bruker teori for å begrepsfeste og systematisere pedagogisk 
kommunikasjon, er det ment som et bidrag nettopp til å styrke lærerpro- 
fesjonen og dermed svekke behovet og argumentasjonen for sterkere 
ekstern kontroll av skolen. Her ligger en antagelse om at forskning og 
teoriutvikling på pedagogisk og didaktisk kommunikasjon kan gi lærer- 
yrket innflytelse på egen yrkesutdanning gjennom blant annet tett prak- 
sisoppfølging av lærerstudenter. Dette gjelder uavhengig av om læreryrket 
har tilstrekkelig autonomi, tillit, anerkjennelse og ansvar til i det hele tatt 
å kunne regnes som en profesjon. 

Om veiledningsbegrepets semantikk 


2.1 Innledning 


Jeg skal utover i boka argumentere for at veiledning ikke kan løses fra 
sin historie. Den lærerutdanningsinstitusjonen som knytter seg til denne 
studien, representerer her et kontinuum fra 1839 til 2019. Da som nå var 
lærerutdanningen underlagt et tydelig statlig initiativ og styring. Et 
godt eksempel på dette er de innstrammingene det legges føringer for i 
St.meld. nr. 11, Læreren — rollen og utdanningen (Kunnskapsdeparte- 
mentet, 2009), for å øke kvaliteten i praksisopplæringen: 


Det er nødvendig 

- å etablere et system for kvalitetssikring av praksisskoler, praksislæ- 
rere og av den praksisopplæringen som gis, med klare kriterier og 
krav som må oppfylles 

- å sette tydelige mål for de enkelte praksisperiodene med innebygget 
progresjon mellom periodene 

- å utarbeide felles rammer for vurdering av studentenes læring i praksis 

- å kople temaer for praksis til aktiviteten i fagene, samt til bachelor- 
oppgaven i det tredje året. (Kunnskapsdepartementet, 2009) 


Som resultat av disse statlige innstrammingene har vi i dag nasjonale 
retningslinjer med krav om 15 studiepoeng i veiledning for å være prak- 
sislærer. I 2019 offentliggjorde Utdanningsdirektoratet nye rammer og 
læringsutbyttebeskrivelser for veiledning i barnehage og skoler. Her er vei- 
lederutdanningen utvidet til 30 studiepoeng og lagt på masternivå (Utdan- 
ningsdirektoratet, 2019). 

2.2 En historisk ingress om veiledningens 
betydning i lærerutdanningen 


Utdanningstradisjonen med praksisveiledning av lærerstudenter, tilnær- 
met slik vi kjenner den i dag, er nærmere to hundre år gammel i Norge. 
Den har sin opprinnelse i en seminartradisjon som startet i Trondenes 
Seminarium i 1824. Skolelærerseminaret for Christianssand Stift, eta- 
blert i 1839, har en historisk forbindelse til praksislærerne i denne studien 
Seminartradisjonen ble erstattet av mer forskningsbaserte lærerskoler fra 
1902. I den tidligste perioden var praksisopplæringen sterkt preget av uro 
og dårlig finansiering (Ness, 1974a, 1974b). Et mer vedvarende trekk ved 
tradisjonen der lærerstudenter har praksis, synes å være spenning og kon- 
flikter knyttet til hvem som hadde ansvar for opplæringen, og spenninger 
grunnet ulik vektlegging av teori og praksis hos henholdsvis praksissko- 
ler og praksislærere, lærerstudentene og lærutdanningsinstitusjoner. På 
grunn av høyt konfliktnivå ved praksisutplassering ble det innført statlig 
styrte øvingsskoler for praksisopplæring av lærerstudenter — på Stord alle- 
rede i 1859, i Tromsø i 1884 og i Kristiansand først i 1958. I dag er prak- 
sisveiledning av lærerstudenter regulert gjennom regjeringens forskrifter 
om rammeplaner for lærerutdanningene, med hjemmel i lov om universi- 
teter og høyskoler av 1. april 2005 $ 3-2 annet ledd. På lærerutdanningsin- 
stitusjonens nivå er praksisutplassering og veiledning regulert gjennom 
lærerutdanningsinstitusjonens forskrift om studier og eksamen, retnings- 
linjer for obligatorisk undervisning og samarbeidsavtaler med utvalgte 
«partnerskoler» og lærerutdanningsskoler (Kunnskapsdepartementet, 
2017), en betegnelse som har erstattet de tidligere statsøvingsskolene. 
Norsk lærerutdanning må kunne sies å være sentralisert, i det minste i 
den forstand at staten stiller krav til strukturer, standarder og prosesser. 
Med sentralisert menes her den kontroll og detaljregulering som har vært 
tilfelle eksempelvis for allmennlærerutdanningen i Norge siden 1800-tal- 
let (Skagen, 2006). I dag” defineres skolens og lærerutdanningens struk- 


13 —Datagrunnlaget i denne boka bygger på at lærerstudentene følger lærerutdanningen ved Univer- 
sitetet i Agder, og fikk sin oppfølging etter lov om universiteter og høyskoler av 2005. Innholdet 
for lærerutdanningen er presisert i forskrift om rammeplan for lektorutdanning for trinn 8-13. 
Forskrift om rammeplan presiserer i $ 3 Struktur og innhold at studentene skal ha: «[...] en 
sammenhengende praksisperiode med særlig fokus på selvstendig opplæringsansvar. Denne 

tur og dens oppgaver av Stortinget, gjennom ulike lover og budsjett, og 
av Regjeringen gjennom læreplan, forskrifter, rundskriv, avtaler, og altså 
ved den kontroll som utøves gjennom statlig finansiering". 

I St.meld. nr. 11, Læreren — rollen og utdanningen (Kunnskapsdeparte- 
mentet, 2009) ble det varslet og begrunnet de strukturendringer vi har 
i lærerutdanningen i dag. Viktige endringer er en ny grunnskolelærer- 
utdanning med en sterkere vektlegging av det faglige, en styrking av 
pedagogisk kompetanse og sterkere forskningsfokus i lærerutdannings- 
praksisen. I St.meld. nr. 11 hevdes det om lærerrollen at 


[d]en konkretiseres gjennom den enkelte yrkesutøvers daglige arbeid. Bestem- 
melser i lov, læreplan og andre forskrifter forplikter alle lærere, og definerer et 
felles grunnlag for utøvelse av rollen. Dette regelverket gir et stort handlingsrom 


for lokale myndigheter og for læreren. (Kunnskapsdepartementet, 2009, s. 11) 


På bakgrunn av det jeg har diskutert nå kan man stille spørsmål ved om 
praksislæreren er en funksjonær eller en autonom profesjonsutøver. Dette 
spørsmålet om praksislærernes handlingsrom i praksisopplæringen av 
lærerstudenter ligger litt på siden av det jeg undersøkte i min avhandling” 
og det som er tematikken i denne boka. Jeg nøyer meg med å stadfeste 
mandatet, at lærerutdanningsinstitusjonene skal realisere en pedagogisk 
praksis i lærerutdanningen på bakgrunn av statens lærerutdanningspoli- 
tikk. I forskrift om rammeplan“ for grunnskolelærerutdanningene fast- 
settes det at læringsutbyttet på henholdsvis 1.-7. trinn og for 5.—10. trinn, 
samt felles læringsutbytte i form av kunnskap, ferdigheter og generell 
kompetanse, har som mål å 


skal utgjøre grunnlaget for en sluttvurdering av studenten. Studentene må ha bestått studieårets 
praksis for å kunne gå videre i praksisopplæringen. All praksis må være avsluttet og bestått før 
avsluttende eksamen (Forskrift om rammeplan for lektorutdanning for trinn 8-13, 2005). 

14 Tradisjonen for en slik kontroll er gammel. Seminarlov for lærerutdanningen kom allerede i 
1890, og fra 1891 var det felles reglement for kvalitetskontroll med felles eksamensoppgaver og 
felles sensur. 

15 Selv om lærerstudentene ofte har ansvar for en avgrenset del av undervisningen i sin praksispe- 
riode, har de ikke pedagogisk eller juridisk ansvar for elevene på tross av oppmerksomhet på 
lærerstudentens selvstendige opplæringsansvar. Videre er praksisperiodene såpass avgrensede 
at den uheldige påvirkning det kan hevdes at lærerstudentene i tilfelle måtte ha på undervisning 
og elevenes læring, uten problemer kan justeres av praksislæreren etter praksisperiodens slutt 
(Skagen, 2004, s. 125). 

16 Jeg bruker her den forskriften som var gjeldende under datainnsamlingen. 

[...] sikre at lærerutdanningsinstitusjonene tilbyr integrerte, profesjonsrettete 
og forskningsbaserte grunnskolelærerutdanninger med høy faglig kvalitet. Ut- 
danningene skal forholde seg til opplæringsloven og gjeldende læreplanverk for 


grunnopplæringen. (Regjeringen, 2014) 


I Lærerutdanning 2025 løftes veiledning frem som en viktig kompetanse: 
«Relasjonskompetanse er spesielt vanskelig å tilegne seg kun teore- 
tisk i lærerutdanningene. Praksisperioden og god veiledning den første 
tiden som nyutdannet er derfor viktig for å styrke denne kompetansen» 
(Kunnskapsdepartementet, 2017, s. 11). 


2.3 Innledende om veiledningsbegrepet som 
fagfelt og fenomen 


Veiledning kan i dag synes å være allestedsnærværende. Ulike teoretiske 
posisjoner, veiledningsmetoder og praksiser glir i stor grad over i hver- 
andre. En årsak til denne bredden kan være at veiledning har mange 
hensikter i en rekke utdanninger og på alle nivåer: som terapiform i 
arbeidslivet, i lederutvikling og i idrett, for å nevne noen av de viktige. 
Veiledning er også en terapeutisk metode med egen forskningstradisjon 
innenfor psykologi, filosofi og sosialt arbeid. I tillegg knyttes begrepet 
veiledning til et mangfold av populariserte og mer eller mindre seriøse 
og useriøse former for selvutvikling. Utbredelsen av fenomenet illus- 
trerer en åpenbar suksess som pedagogisk metode. Samtidig illustrerer 
spennvidden i begrepet også hvor uklart det kan være. En annen viktig 
tilføyelse er at det kan synes som om selve fenomenet veiledning baserer 
seg på et ideelt grunnlag, kretsende rundt begrepet dialog. En kritikk 
som har vært reist i så henseende, er at det sterke dialogfokuset kan 
skygge for og tåkelegge innholdsdimensjonen i veiledningen (Kvale, 
2011; Skagen, 2004). I en ideell sammenheng beskrives veiledning av 
lærerstudenter med rikelig patos og ofte i retning av en uselvisk og gjen- 
sidig produktiv dialog. Det gis gjerne referanser i retning eksistensia- 
listisk filosofi, der mennesket, som fritt selvstendig og selvutviklende 
enkeltindivid, står i sentrum av veiledningssamtalen. Samtidig peker 
veiledningslitteraturen like gjerne til en opprinnelse i antikken (Nel- 
son, 1965). Her finner vi aristoteliske prinsipper, der veiledning baseres 

på en mer praktisk og systematisk kunnskapsbase. Man grunner her 
gjerne over menneskets essens, der den eksistensialistiske tradisjonen 
favner selve vilkårene for menneskets eksistens. En slik begrepsmessig 
spenning kan fungere som et vesentlig karakteristikum både for peda- 
gogikken og for veiledningsfeltet. 


2.3.1 Veiledningsfeltets struktur og idé 


Når det gjelder struktur og form på veiledning mellom praksislærer og 
lærerstudent, kan det synes som at et slikt veiledningens «eksteriør» i 
faglitteraturen overordnes veiledningens «interiør». Det kan tyde på at 
forskning på veiledning av lærerstudenter i praksis har iboende en rela- 
tivt sterk normativ natur som foreskriver hvordan veiledning bør være, 
heller enn å beskrive hvordan veiledning faktisk er, og at form vurde- 
res som viktigere enn innhold. Et eksempel kan være den tyske filosofen 
Leonard Nelson (1965), som lot seg inspirere av Sokrates i utviklingen av 
en modell for gruppedialoger. Her er målet i størst mulig grad å bidra til 
deltakerens frie refleksjon over selvopplevde tema. I slike gruppedialoger, 
også kjent som den sokratiske metode, fremstår veilederen som tilrette- 
legger (fasilitator) for en undrende og spørrende dialogform mellom mest 
mulig likeverdige deltakere. Den norske veiledningspioneren Torgeir Bue 
(1973) var også svært opptatt av en slik symmetri og fri refleksjon mel- 
lom deltakerne i veiledningssamtalen. Bue (1973) var særlig inspirert av et 
humanistisk” og idealistisk grunnlag med terapeutiske forbilder som han 
blant annet hentet fra psykologen Carl Rogers (1949). Prinsipielt mener 
jeg det kan være behov for å avklare hva den «humanistiske» metoden og 
ideen består i, og hva slags pedagogiske prinsipper, didaktikk og emner 
en slik veiledning representerer. Det vil si hva som er denne metodens 
sterke og svake sider, og hva som kan være dens «blinde flekk». En slik 
avklaring og beskrivelse av veiledningens innhold og form En målsetting 
i denne boka er å foreta en slik avklaring og beskrivelse av veiledningens 
innhold og form, begrenset til veiledningssamtaler i lærerutdanningen. 


17 Denne humanistiske arven, med eksistensialistiske referanser, videreføres i dag hos Bues (1973) 
arvtakere, de norske veiledningsnestorene Handal og Lauvås (1983; 2000; 2014). Dette humanis- 
tiske veiledningsperspektivet synes å ha stor innflytelse på det norske veiledningsfeltet i dag. 

Som et naturlig og umiddelbart læringsprinsipp kan ikke veiledning 
som fenomen hevdes å være særlig unikt. For virkelig å tøye begrepet 
trenger ikke veiledning å være eksklusiv, fornuftbasert menneskelig 
(Aristoteles, 1968b, s. 69). Veiledning kan sies å være en utbredt evolu- 
sjonær strategi - «monkey see, monkey do» — som man finner hos en 
rekke levende vesener som har evne til å lære av hverandre. Det vesent- 
lige ved en slik forståelse av naturlig veiledning er at det er et impli- 
sitt og relativt uorganisert læringsprinsipp. Også en kulturell forståelse 
av veiledningsbegrepet vil i generisk forstand finnes hos mennesker 
på tvers av alle yrker og utdanninger, og i en hvilken som helst sosial 
virksomhet der målet er å lære av hverandre. Innholdet i begrepet kan 
derfor sies å ha et stort spenn av betydninger avhengig av konteksten 
det brukes i. 

Formalisert veiledning betyr at det finner sted en planlagt og systema- 
tisk organisering som også innebærer en evaluering av lærerstudentenes 
undervisning gjennom veiledningsvirksomheten. Den formaliserte kon- 
teksten i lærerutdanningspraksis er blant annet lærerstudentenes obli- 
gatoriske planlegging og gjennomføring av obligatorisk undervisning i 
forkant av de obligatoriske veiledningssamtalene. En slik formalisering 
er ikke relativ til det utdanningsnivået veiledningen foregår på. For 
eksempel kan veiledning i ph.d.-utdanningen være mindre formell i sin 
form enn veiledning av praksislærere på ungdomsskolenivå. Dette kan 
fortelle noe om lærerutdanningens autonomi og også dens historie. Når 
veiledningsfeltets mangfold og variasjonsbredde derfor blir avgrenset til 
å gjelde veiledning av lærerstudenter i lærerutdanningens praksisperi- 
ode, er det den praktiske konteksten i lærerutdanningen som er utslags- 
givende. Veiledningssamtalene behandles derfor som en særegen sosial 
lærings- og formidlingsaktivitet som er forankret i en egen kultur med 
en egen historie. Veiledningssamtalene som undersøkes i denne boka, er 
avgrenset til å gjelde formaliserte veiledningssamtaler i lærerutdannin- 
gen. Et forhold som jeg ikke har forsøkt å avgrense, er hvorvidt veiledning 
skjer i gruppe eller en-til-en. Av de 17 kasusene, det vil si de formaliserte 
veiledningssamtalene med lærerstudentene, er 16 gruppeveiledning. 
Dette er et naturlig resultat av at det er den formen for veiledning som 
dominerer denne utdanningsformen. 

2.3.2 Premiss for veiledningssamtalen 


Dersom jeg nå helt innledningsvis skulle forsøke å avgrense hva veiled- 
ningssamtaler er, må noen grunnleggende forutsetninger først avklares. 
Lejonberg og Føinum (2018) beskriver veiledning som en målrettet sam- 
handling mellom deltakerne veileder og veisøker: 


Veiledning kan anses som et overgripende begrep som rommer ulike aspek- 
ter (jf. Bjerkholt, 2013). I denne boka vil vi hovedsakelig bruke begrepene 
veileder, veisøker og veiledning. Veiledning er veileders og veisøkers sam- 
handling med profesjonell utvikling for veisøker som mål. (Lejonberg & 
Føinum, 2018) 


Selv om jeg ikke bruker begrepet veisøker for den som veiledes, så kan jeg 
støtte meg til en slik begrepsforklaring der målet er profesjonell utvik- 
ling. Bjerkholt (2017) definerer profesjonsveiledning med utgangspunkt i 
en vid definisjon av veiledningsbegrepet. 


Profesjonsveiledning er en type institusjonell virksomhet der profesjonenes 
verdier og kunnskapsgrunnlag er sentralt. Når profesjonsveiledning foregår 
som skjermede samtaler er det en målrettet dialogisk virksomhet mellom to 
eller få personer i den hensikt å belyse saksområder fra ulike perspektiver. Re- 
fleksjon og kritisk gransking av antakelser som kan ligge til grunn for ulike 
pedagogiske valg er vesentlig for at veiledning også skal kunne bidra til ny for- 
ståelse og kvalitetsutvikling. (Bjerkholt, 2017, s. 88) 


Når det gjelder selve dialogen i veiledningssamtalen, så forutsetter 
den ifølge Skagen (2011b, s. 12) at det er tillit mellom deltakerne. Tillits- 
relasjoner og tillitsforhold henspiller her på en uforfalsket og relativt tett 
læringskultur med gode hensikter mellom de relativt få deltakerne som 
er til stede i samtalen. Skagen (2011b) gjør videre en distinksjon mellom 
selve saksforholdet i veiledningen og relasjonen mellom deltakerne. «En 
samtale dreier seg alltid om noe; et innhold eller et saksforhold som blir 
belyst. I praksisveiledning er dette temaet sider ved yrkesutøvelsen, og 
dette betyr at relevant kunnskap er viktig for deltakerne i veiledning» 
(Skagen, 2011b, s. 12). 

Saksforhold 


Betydning 


Praksislærer Lærerstudent(er) 
En 


Figur 2. Den didaktiske trekanten som illustrasjon for veiledningssamtaler i lærerutdanningspraksis 
(Hopmann, 2010, s. 21; Künzli, 1998). 


Den generelle veiledningsmodellen fremstilt i figur 2, har veiledning i 
lærerutdanningens praktiske del som kontekst. Denne figuren illustre- 
rer et gjennomgående perspektiv på veiledning og undervisning i denne 
boka. Modellen har et saksforhold som avgrenser målet med veilednin- 
gen. Hva som ligger i dette saksforholdet, er imidlertid ikke helt opplagt. 
Det vil variere litt etter hvem en spør. Praksislærere vil kanskje trekke 
frem og vektlegge andre momenter enn pedagogikklærerne ved lærer- 
studentenes utdanningsinstitusjon. Det er ifølge Skagen (2011b) viktig at 
praksislærer, som veileder, har inngående kunnskap om saksforholdet. 
Selv om det ikke kommer tydelig frem i modellen, har den veiledningen 
som inngår i denne boka, i tillegg et avgrenset og avklart tidsperspektiv 
som gjelder den perioden lærerstudentene er i praksis. 

I veiledningsprosessen vil lærerstudenten ideelt sett være underveis 
mot saksforholdet. Veilederen, som det ligger i navnet, leder og viser stu- 
dentene vei. Det vil her si at praksislærer på ulike måter tilrettelegger for 
at studentene ser og reflekterer over saksforholdet. I tillegg til en ideell 
tillitsrelasjon ligger det i den formaliserte veiledningssamtalen også en 
avstand. En slik avstand angår særlig forskjeller i kunnskap og erfaring 
mellom veileder og lærerstudent. Dette forholdet betegner jeg som et 

asymmetrisk kommunikasjonsforhold. I tillegg til en kunnskapsmessig 
avstand forsterkes denne asymmetrien ved at praksislærer på ulike måter 
kontrollerer forventet progresjon i forhold til et avgrenset tidsperspektiv. 
Målsettingen med veiledningen av lærerstudenter kan sies å være at saks- 
forholdet, i form av et innhold, får en betydning for lærerstudenten slik 
at hun igjen kan relatere seg til og reflektere over dette innholdet. Tidsas- 
pektet og avstanden til saksforholdet representerer her læringsprosessen 
til lærerstudenten som veiledes. Lærerstudenten veiledes og evalueres i 
større eller mindre grad gjennom hele praksisperioden. Jeg avgrenser vei- 
ledningen og evalueringen som undersøkes til formaliserte veilednings- 
samtaler, knyttet til undervisning som er planlagt og gjennomført av 
lærerstudentene, og som er observert og filmet av undertegnede. Ved endt 
praksis bedømmes lærerstudentenes undervisning, læring og måloppnå- 
else. Dette skjer i all hovedsak av praksislærer i dialog med praksisskolens 
rektor og lærerstudentens utdanningsinstitusjon. Figur 2 viser at lærer- 
studenten i veiledningen evalueres i forhold til et saksforhold. Dette for- 
holdet er det nærliggende å anta at lærerstudentene er seg bevisst. 


2.3.3 Kontekst for veiledningssamtalen 


Saksforholdet i veiledningssamtalene dreier seg om dyktighet som lærer. 
Staten, som har normativ kraft til å bestemme saksforholdet, gir ramme- 
planer for lærerutdanningene som legger føringer for hva lærerstuden- 
tene skal lære om seg selv som undervisere. Et eksempel på en slik føring 
er at for praksisutplasseringen beskrives i forskrifts form og spesifiseres 
gjennom nasjonale retningslinjer”. 


18 Det kom nye nasjonale retningslinjer for PPU-A i 2015. Her heter det blant annet: «1) Perso- 
nalets kompetanse: Skolen skal ha faglige ressurspersoner som har FoU-kompetanse. Ansatte 
som skal fungere som praksisveiledere, skal ha tilfredsstillende faglig fordypning for å kunne 
veilede studenter som er på masternivå. Det er ønskelig med minimum 60 studiepoeng fordyp- 
ning i undervisningsfaget. Praksisveileder bør ha gjennomgått videreutdanning i veiledning på 
minimum 15 studiepoeng eller forpliktet seg til å starte slik utdanning. Praksisveileder bør ha 
minimum 3 års undervisningserfaring. 2) Krav til veiledningen: Relasjonen mellom student og 
veileder er viktig, og veilederens rolle som lærerutdanner er betydningsfull. I starten av veiled- 
ningsperioden er det viktig å sette av tid til å avklare gjensidige forventninger. Det må settes av 
fast tid til veiledningssamtaler. Det er også relevant å gjøre avtaler om evaluering av veilednings- 
forholdet underveis i praksisperioden. Det er dessuten viktig at det regelmessig blir satt av tid til 

Lærerens fremste oppgave er å legge til rette for og lede elevens læring. 
Lærerutdanning for trinn 8—13 skal bidra til å ruste ungdom til å møte livets 
oppgaver, og til å utvikle seg ut fra egne forutsetninger og interesser. Opplæ- 
ringen skal bidra til de unges dannelse, sosiale mestring og selvstendighet. 


(Kunnskapsdepartementet, 2005) 


Etter fullført lærerutdanning, 5.—10. trinn, som her innebærer både lærer- 
studentens utdanningsinstitusjon, undervisning og praksisopplæring, 
heter det at lærerstudentene skal ha 


[...] solid faglig kompetanse som gir trygghet i lærerrollen. Høy faglig kompe- 
tanse skal styrke lærerens forutsetninger for å kunne tilpasse undervisningen. 
En praktisk, virkelighetsnær, variert og utfordrende opplæring og skolehverdag 
kan motivere elevene til økt innsats og bedre læringsresultater. Elevgruppen 
er mangfoldig, og læreren skal skape et læringsmiljø som respekterer mang- 
fold og ulikhet, og som legger til rette for fellesskap og gjensidig forståelse. 
(Kunnskapsdepartementet, 2010b) 


Kompetanseområdene, i form av beskrivelser av læringsutbyttet i ram- 
meplanen og i retningslinjene, listes opp som premisser for innholdet i 
lærerutdanningene. Disse er i retningslinjene formulert slik: «faglig kom- 
petanse, skolen i samfunnet, etikk, pedagogikk og fag-/yrkesdidaktikk, 
ledelse av læringsprosesser, samhandling og kommunikasjon, endring og 
utvikling». 

Rammeplanene og de nasjonale retningslinjene er grunnlaget for at 
de enkelte praksisskolene og lærerutdanningsinstitusjonene samarbeider 
om å utvikle og konkretisere ytterligere målekriterier for praksisutplasse- 
ring og for veiledningssamtaler i forbindelse med praksis. 

Kunnskapsdepartementet definerer veiledning slik: 


I henhold til forskriftene skal praksisopplæringen være veiledet, vurdert og 
variert. Veiledning og vurdering av studenter i praksisopplæringen er et fel- 
les ansvarsområde for faglærerne i lærerutdanningene (både lærere i under- 


visningsfag og pedagogikk og elevkunnskap), praksislærer og rektor. Praksis 


observasjon og samarbeidssamtaler mellom student, praksisveileder(e) og faglærere (pedagoger 
og fagdidaktikere). Skolens ledelse bør være aktivt involvert i opplegget rundt studenters prak- 
sisperioder» (Nasjonalt råd for lærerutdanning, 2017, $. 15). 

vurderes etter skalaen bestått/ikke bestått ved slutten av hvert studieår. Vur- 
deringen skal støtte opp om læring og utvikling hos den enkelte student. In- 
stitusjonenes eksamensforskrift fastsetter hvor mange ganger en student kan 
gjennomføre en praksisperiode. Institusjonene bør harmonisere konsekvensen 
av ikke bestått praksis med forskrift for skikkethetsvurdering. (Kunnskapsde- 
partementet, 2010a) 


Som jeg tidligere har drøftet, har vurderingsfokuset en asymmetrisk 
dimensjon. Denne asymmetrien er også tydelig hos Kunnskapsdeparte- 
mentet. I tillegg til den asymmetriske kunnskaps-, kommunikasjons- og 
bedømmingsdimensjonen som nå er beskrevet, vil jeg med Durkheim 
(1961), med fare for å gjenta meg selv, argumentere for at utdanning i seg 
selv er en moralsk aktivitet. Durkheim (1961) argumenterer for at utdan- 
ning, til tross for at den har løsrevet seg fra sin religiøse opprinnelse, 
har beholdt sin grunnleggende moralske karakter. Skole og utdanning 
er moralsk fordi ulik kunnskap rangeres, fordi oppførsel disiplineres 
gjennom et regulert hierarki, og videre fordi det er knyttet ambisjoner til 
barns positive utvikling gjennom skole og utdanning. Det handler altså 
om en ambisjon og et ideal om at vi gjennom kunnskap og utdanning blir 
bedre mennesker. 

All praksis som er observert i denne boka, finner sted ved ordinære 
barne- og ungdomsskoler som er tilknyttet studentenes lærerutdan- 
ningsinstitusjoner gjennom egne praksisavtaler med lærerutdanningsin- 
stitusjonens partnerskoler. Selv om lærerstudentene deltar på ulike 
programmer, er alle tilknyttet den samme lærerutdanningsinstitusjonen. 
Dette innebærer en klar begrensning med hensyn til empirisk bredde. 


2.4 Ulike forståelser av veiledningsbegrepet 


Veiledningsfeltet er inspirert av ulike retninger, og retningene har ulik 
begrepsbruk. Selv om begrepsbruken kan være ulik, kan meningsinn- 
holdet ofte være parallelt til pedagogiske hovedområder som for eksem- 
pel didaktikken. På et grunnleggende plan og parallelt til en generell 
didaktisk logikk kontekstualiserer veiledningen som en undervisnings- 
form, undervisningens hva, hvordan og hvorfor. Hva utgjøres da av at 
veiledning normalt vil ha et innhold og et saksforhold, elementer som 

interessant nok i ulike humanperspektiver og i terapeutisk inspirert vei- 
ledningsmetodikk synes å tre tilbake til fordel for veiledningssamtalens 
retorikk og formspråk. 

Veiledningsbegrepet brukes i tillegg i mange ulike deler av lærerutdan- 
ningen og går langt utover den type praksisundervisning jeg undersøker. 
Det er vanskelig å ikke tilslutte seg en beskrivelse av feltets utbredelse 
som «ekspansiv og eksplosjonsartet» (Mathisen & Bjørndal, 2007, s. 5). 
For å gjøre utvalget i et så stort og uoversiktlig kunnskapsfelt tydelig, 
har arbeidet med å avgrense denne bokas ståsted mot annen forskning 
på pedagogisk veiledning vært omfattende, og har drevet frem avgrens- 
ningsvalgene. Her vil jeg igjen påpeke at mitt eget utgangspunkt ikke er 
uten normativitet. Hovedutfordringer i doktorgradsavhandlingen denne 
boka bygger på, har vært knyttet til å gi en oversiktlig og representativ 
gjennomgang av litteratur på et så bredt felt som pedagogisk veiledning. 
Min hensikt nå er å plassere denne boka i dette feltet, men uten at det 
utvalget av litteratur som presenteres, på noen måte er utfyllende, eller 
at det gir en dekkende beskrivelse av et mangslungent felt. For mer utfyl- 
lende litteraturgjennomganger se for eksempel Lejonberg og Føinum 
(2018) og Bjerkholt (2017). 

Veiledning er altså et vidt begrep, og forståelsen og begrepsmangfoldet 
går på tvers av yrker og utdanninger. Måten veiledningsbegrepet brukes 
på, kan beskrives som overlappende, noen ganger også som konkurre- 
rende. Med dette menes at nye begreper noen ganger introduseres også 
der det allerede finnes en adekvat terminologi. Et eksempel kan være 
overlappingen med konsulentbransjens populariserte bruk av ord som 
coaching og rådgiving, og sammenglidning med management-litteratur 
og terapeuters bruk av veiledningsbegrepet. Coaching blir for eksem- 
pel introdusert som noe nytt og innovativt i skolen, selv om innholdet i 
coaching-begrepet langt på vei korresponderer med beskrivelser av vei- 
ledning: «Coaching representerer et nytt område i skolen. [...] coaching 
er datteren av filosofi og psykologi, søsteren til faglig veiledning og kusi- 
nen til konsultasjon, rådgiving og mentoring [...]» (Klyve, 2005, s. 5). Dia- 
logformen i coaching, som i mange veiledningsmodeller, er antiautoritær 
og optimistisk på vegne av enkeltindividet: «[...] coachen og samtale- 
partneren er likeverdige deltakere i dialogen, der coachen er så ydmyk og 

nysgjerrig at han eller hun ikke har noen typisk autoritetsrolle» (Klyve, 
2005, S. 5). Denne inngangen til å forstå dialog som kommunikasjon er 
helt sikker fruktbar, men jeg er langt mer usikker på om dette er veien å 
gå for veiledning i den praktiske delen av lærerutdanningen. 

Jeg mener begrepsmangfoldet i veiledningsfeltet må ses i sammenheng 
med dette feltets nyere historie. Jeg skal utover i denne boka argumentere 
for at den pedagogiske veiledningstradisjonen, ideologisk, kan plasseres i 
en antiautoritær, individorientert, konstruktivistisk tradisjon med tyde- 
lige inspirasjonskilder i amerikansk humanistisk psykologi og selvrea- 
liseringsteori. En slik ideologisk karakter, som synes å prege veiledning 
som tradisjon, har paralleller til det Kuhn (2012) beskriver som et para- 
digme, og det Foucault (1999) beskriver som diskursiv dominans. Dette 
er uavhengig av veiledningsfeltets paradigmatiske styrke og status som 
vitenskapelig disiplin. Det er omdiskutert om veiledning kan kalles en 
vitenskapelig disiplin, og det er kanskje riktigere å karakterisere veiled- 
ningen som et felt. 

Det er i de siste årene produsert et høyt antall tekster der ulike oppfat- 
ninger og definisjoner knyttes til veiledningsbegrepet, særlig ut fra den 
sammenheng det brukes i. Selv innenfor den pedagogiske veilednings- 
konteksten er begrepsbruken og forståelsen av pedagogisk veiledning 
i beste fall uklar. Dette er ikke noe nytt. Det er derimot den kvantita- 
tive utbredelsen av veiledningsbegrepet. For over førti år siden introdu- 
serte Torgeir Bue (1973) termen pedagogisk veiledning som «hittil lite 
brukt i faglitteraturen» (Bue, 1973, s. 15). Skagen og Tiller beskriver ti år 
senere fortsatt både veiledning og praksisveiledere som annenfiolin og 
husmannen i norsk lærerutdanning (Skagen & Tiller, 1983). Tjue år senere 
beskriver Skagen (2004)” et felt, som i hvert fall må kunne sies å være 
kvantitativt større: 


19 Dersom man antar at Skagen (2004) har brukt søkemotoren Google og deres søketjeneste Goog- 
le Søk, så gir tilsvarende søk med søkeordene «pedagogisk veiledning» på norske nettsider 21100 
norske treff (Google.no, 2019). Tilsvarende søk ble gjort av Bjerkholt (2017) med «supervision» 
på Google (internasjonal), og hun får 135 millioner treff. Søket på «supervision» gir i dag hele 
206 millioner treff. En slik sammenstilling skal ikke dras for langt. Utviklingen av søkemotorene 
på Internett har vært stor de siste ti årene, noe man må anta gir flere treff. Det at antall treff nå 
er over tolv ganger så høyt på de norske treffene for «pedagogisk veiledning» og nesten femti 
ganger flere treff på supervision, er likevel en indikasjon på et ekspanderende felt. 

Å ta på seg å gi en oversikt over veiledning som praktisk virksomhet og som 
fagområde, kan virke som en umulig oppgave. Søk på Internett på «pedagogisk 
veiledning» på norske nettsider gir over 1600 treff, mens søk på internasjonale 


sider gir 744 000 treff på «supervision». (Skagen, 2004, s. 11) 


En konsekvens av uklar begrepsbruk i kombinasjon med et høyt antall 
tekster betyr at det i en tradisjonell litteraturgjennomgang er utfordrende 
å gjøre presise søk i biblioteksdatabaser. Særlig tydelig skal dette proble- 
met med avgrensning bli når søkene gjøres på engelsk. Her er begrepsbru- 
ken knyttet til forskning på pedagogisk veiledning enda mer mangfoldig 
og skiftende enn på det samme norske kunnskapsfeltet. 

I Bø og Helles (2008) pedagogiske ordbok kobles det norske begrepet 
veiledning med de engelske betegnelsene supervision, mentoring/con- 
sultation/tutoring/counselling, guidance og scaffolding. Det gis videre 
en detaljert forklaring på i hvilke sammenhenger begrepene brukes. Det 
heter for eksempel om supervision at det beskriver veiledningsforholdet 
mellom praksislærer og lærerstudent. Bø og Helle (2008) skiller så mel- 
lom veiledning og kollegaveiledning. Sistnevnte oversettes på engelsk 
med begrepene mentoring, consultation, tutoring og counselling. Her 
er det samtalen og dialogen som har fått oppmerksomheten med «[...] 
mål om å føre til refleksjon over egne handlinger, for eksempel disku- 
sjon om undervisning mellom to kolleger der veilederen ikke har et for- 
melt ansvar for veisokerens opplæring [...]» (Bø & Helle, 2008, s. 331). 
Begrepet guidance brukes ifølge Bø og Helle (2008) om yrkesveiledning 
eller rettledning av elever og studenter mot arbeid og yrker generelt etter 
fullført utdanning. Det som på norsk er pedagogisk veiledning av elever, 
tilsvarer ifølge Bø og Helle (2008) de engelske termene mentoring og scaf- 
folding. Guidance i pedagogikk forstås som veiledende tekster med råd 
og ikke-bindende føringer fra utdanningsmyndighetene i sammenheng 
med styrende læreplaner (Bø & Helle, 2008). Supervision er dermed det 
som, ifølge Bø & Helle (2008), betegner den veiledningssamtalen med 
lærerstudenter denne boka omhandler. 


[...] supervision”: hjelp som gis av noen som allerede er utdannet eller erfaren 
på et bestemt område, til en eller flere personer som holder på å utdanne seg 


eller sette seg inn området, for eksempel mellom øvingslærer og studenter i 

lærerutdanningen. Her har øvingslæreren det formelle ansvaret for det studen- 


ten(e) foretar seg; [...] (Bø & Helle, 2008, s. 331) 


På tross av at Bø og Helle (2008) kobler begrepet supervision direkte til 
den type veiledning som denne boka handler om, er begrepsbruken på 
engelsk langt fra så konsekvent som Aabø hevder. 

Begrepet veiledningssamtale er et innarbeidet begrep i norsk pedago- 
gikk, men betydningen av ordet forholder seg ikke til om det er elever, 
studenter eller kolleger som veiledes. Dette gjelder også for de engelsk- 
språklige begrepene som er i bruk: mentoring, guidance, tutoring og 
supervising. 


2.5 Veiledning som ritual 


Når jeg beskriver og omtaler veiledningssamtalen som et ritual, gjøres 
det for å tydeliggjøre normative mønstre som også kan karakterisere vei- 
ledningssamtalen. Ritualer og rituelle handlinger konnoterer for enkelte 
til rigide mønstre og esoteriske handlinger. En slik forståelse av begre- 
pet er for snever for hvordan jeg bruker ritualbegrepet. Foucault (1999) 
beskriver ritualet som et restriksjonssystem: 


Ritualet definerer den kvalifikasjonen de talende individene må ha (og de må 
innta denne posisjonen og formulere denne typen utsagn i dialogens, utspør- 
ringens og resitasjonens spill), det definerer de bevegelsene, de atferdsmåtene, 
de omstendighetene og hele det settet av tegn som diskursen må ledsages av. 
Endelig fastsetter det ordenes antatte eller pålagte virkning på dem de rettes 
mot, grensene for deres tvingende kraft. De religiøse, juridiske, terapeutiske 
og delvis politiske diskursene kan knapt atskilles fra denne iverksettelsen av et 
ritual som på én og samme tid bestemmer de talende subjekters særegne egen- 


skaper og passende roller. (Foucault, 1999, s. 23) 


Foucault (1999) knytter ritualet til en overflatisk og synlig del av en større 
diskurs. Ritualbegrepet har også i løpet av de siste tiårene vist seg som 
et nyttig redskap for å beskrive skole og utdanning, der Foucaults (1999) 
maktbegrep i mindre grad er til stede (Ensign, 1997; Kellermann, 2006; 
McAllister, 2008; Warnick, 2009). Det er derfor viktig å avklare hvordan 

jeg benytter ritualbegrepet som del av diskursbegrepet, og hvorfor ritu- 
aler er nyttige for å beskrive veiledningssamtalene. Ikke minst er ritual- 
begrepet viktig for å betegne veiledningssamtalene som normative. Det 
normative er som nevnt særlig knyttet til to aspekter: 1. Bestemte veiled- 
ningsformer synes å bli foretrukket fremfor andre former for veiledning. 
2. Noen former for veiledning anerkjennes ikke som en god form for vei- 
ledning. Det første aspektet er for eksempel synlig i styringsdokumentene 
for lærerutdanningspraksisen. På bakgrunn av en slik argumentasjon 
bør det ikke være kontroversielt å peke på at veiledning i lærerutdan- 
ningspraksis har et symbolsk innhold og en orden. I tillegg har veilednin- 
gen et didaktisk innhold. Dette handler om at lærerstudentene gjennom 
veiledningen skal lære å undervise, de skal vurderes for sin dyktighet, og 
dermed for om de er skikket til å være lærere. 

Ritualer kan både i antropologien (Goffman, 1982) og i pedagogisk 
filosofi (Peters, 1992) forstås som relativt allmenne handlinger. Hos 
antropologen Mary Douglas (1996) er ritualer knyttet til meningsska- 
pende handlinger. Douglas (1996) knytter ritualer i videste forstand til 
en moralsk orden for kognitive kategorier,” der hensikten med ritualer 
er å etablere, strukturere og klassifisere en sosial orden der det potensielt 
er uorden. En slik sosial orden gjelder like gjerne alminnelige rutiner så 
vel som religiøse seremonier. Ritualer tjener ifølge Douglas (1996) først og 
fremst den hensikt å gi handlinger en symbolsk verdi. Jeg skal med bak- 
grunn i dette argumentere for at dersom en bestemt form for veiledning 
på tvers av ulike miljøer er innarbeidet slik at denne måten å veilede på 
oppfattes som den naturlige, og veiledningen dermed opptrer med en viss 
regularitet, så beskriver dette hvor sterkt ritualet, altså den symbolske 
verdien av handlingen, står i en bestemt kultur.” 

Douglas (1996) følger langt på vei Durkheim (2001), som også ganske 
generelt anser ritualer som mer eller mindre bevisste handlinger som 
internaliserer moralske verdier i samfunnet. På den bakgrunn kan det 


argumenteres for at eventuelle tause ritualer i veiledningssamtalene like 


20 Den kognitive siden av veiledningskommunikasjonen er interessant, men dette perspektivet for- 
følges i liten grad i denne boka. 

21 Det er en viktig avgrensning at jeg i denne boka forholder meg til formaliserte veiledningssam- 
taler. 

fullt er nyttige, nødvendige, funksjonelle og moralsk internaliserende 
handlinger. I forlengelsen av dette argumenterer jeg for at skolen «rekon- 
tekstualiserer» både mer og mindre til elevene enn den kunnskap staten 
fastsetter gjennom utdanningens lokale og nasjonale læreplaner.” Med 
Douglas (1996) og Durkheim (2001) kan store deler av prosessen med 
skole og utdanning ses på som et internaliserende ritual som forbereder 
elevene til ulike posisjoner i samfunnet. Et ritual kan dermed tenkes å 
opptre uavhengig av eksplisitte læringsmål. Jeg antar at moralen i sam- 
funnet og våre kulturelle verdier i stor grad sosialiserer og internaliserer 
som et tillegg til den avgrensede kunnskapen som er definert av skolens 
pensum. 

Tilsløring av maktperspektiv i skole og utdanning, bevisst eller ube- 
visst, har lenge vært behandlet i utdanningssosiologien. Slike perspekti- 
ver vil være mer eller mindre direkte relatert til ritualbegrepet. 

For å være mer konkret vil jeg nå forklare hva jeg legger i begrepet 
ritualer i skolen og i veiledning. Det er naturlig å begynne med å skille 
mellom implisitte og eksplisitte former. Implisitte eller såkalt tause ritu- 
aler skiller seg ofte fra det som kan ses på som de mange mer eksplisitte 
ritualene i skolen ved at de har en moralsk karakter. Like fullt er forbin- 
delsen mellom implisitte og eksplisitte ritualer” og diskurser flytende og 
avhengig av kontekst. Regler og rutiner kan ses som en befestelse av disse 
ritualene: «Ritual will be considered as an expression in action as distinct 
from thought of man’s active attitudes towards these non-empirical aspe- 
cts of their reality, which are expressive of ultimate values» (Bernstein, 
2003). Ritualer, bade hos Bernstein (2003) og Douglas (1996), er like 
fullt uttrykk for virkelige verdier. I den grad disse verdiene blir uttrykt 


22 Hvorvidt lærerstudentenes praksisundervisning har gitt målbare læringsresultater for elevene, 
undersøkes imidlertid ikke i denne boka. I den grad det i denne boka i det hele tatt er snakk 
om læringsresultater, gjelder det lærerstudentene og en formativ vurdering med relativt uklare 
og prosessmessige kriterier for evalueringen. Dette betyr selvsagt ikke at man ikke lærer noe i 
skolen eller i lærerutdanningen. 

23 Eksplisitte ritualer kan f.eks. være prosedyrer for hva elevene skal gjøre når skoleklokka ringer 
inn til en undervisningstime. Slike ritualer kan hevdes å gi mening i en skolekultur der krav om 
punktlig oppmøte er en verdi som står sentralt. Ritualene understøtter her at elever, ansatte og 
lærerstudenter aksepterer og underordner seg styring av tid. De utpekte autoritetene ved skolen 
har her rett til å disponere tid (f.eks. kontaktlærer, inspektør og rektor) og bruk av rom (Bell, 
2009). 

gjennom handling, vil de være observerbare. Ritualene i skolen vil vise til 
sentrale verdier i samfunnet og i vår kultur, slik det oppleves for enkeltin- 
divider, ved at ritualene strukturerer virkeligheten. 

Implisitte eller tause ritualer vil ofte være en parallell til Phillip Jack- 
sons (1990) begrep fra 1969 om skolens skjulte læreplan. Skjult læreplan 
er med Jackson (1990) og Goodlad (1979) med flere oppfattet som en util- 
siktet effekt av den offisielle læreplanen, som kan forsterke sosial ulikhet 
ved at elevene underordnes skolens, og det som kan ses som de privile- 
gertes, til enhver tid rådende normer og verdier. Hos Jackson (1990) kan 
en få inntrykk av at det er snakk om to separate diskurser: en utilsiktet 
undertrykkende diskurs og en eksplisitt kunnskapsdiskurs materialisert 
gjennom skolens pensum og undervisning. Senere i boka skal jeg med 
Bernstein (2000) argumentere for at den eksplisitte kunnskapsdiskursen 
er underordnet og til stede i en implisitt og eksplisitt moralsk diskurs som 
kan gjenfinnes i undervisning og veiledning. Denne diskursen betegner 
Bernstein (2000) som den «regulerende diskursen». 

Dersom vi flytter oppmerksomheten fra elever til lærerstudenter, kan 
veiledningssamtalene ses på som en rituell profesjonsinnvielse til lærer- 
yrket (Skagen, 2000, s. 216). Her kan den rituelle formen tenkes å skape 
et samlende kollektiv, altså et innviende forståelsesfellesskap for lærer- 
studentene, som forstås som både autentisk, viktig og identitetsskapende. 
Bourdieu (1999) beskriver en slik praksis som avgjørende for å skape 
korpsånd: 


En av initiasjons-ritualenes funksjoner er faktisk det fellesskap og den kommu- 
nikasjon mellom underbevissthetene som muliggjør de avdempede konflikter 
mellom nære motstandere, de skjulte lån av temaer og ideer som hver enkelt i all 
oppriktighet kan tillate seg fordi de er produkter av innovative mønstre som lig- 
ner vedkommendes egne, de tause referanser og henvisninger som er forståelige 


bare for kjernen i den lille krets av de nærmeste kolleger. (Bourdieu, 1999, s. 42) 


Her må det bemerkes at selv om beskrivelsen av initiasjonsritualene er 
betegnende, så har de hos Bourdieu både en fortegnende funksjon”* og 


24 Bourdieus (1999, 2004) bruk av begrepet korpsånd skiller seg fra Bernsteins (2003) og Douglas’ 
(1996) bruk av ritualer i profesjonsøyemed på flere områder. Særlig bruker Bourdieu korpsånd 
for å illustrere en statisk reproduksjonsstrategi som gjelder privilegerte klassers bruk av såkalt 

en negativ konnotasjon og kan knyttes til begrepet symbolsk vold.» En 
slik forståelse av initiasjonsritualene gjelder ikke for denne boka. Handal 
og Lauvås (1983, 2000, 2014), i likhet med Bourdieu (1999, 2004), har slik 
jeg ser det, en for enkel og negativ oppfatning av ritualer og hvilke formål 
ritualer kan ha. 

Et annet viktig argument for å beskrive veiledningssamtalen som 
ritual, er at jeg gir ritual-begrepet en relativt vid definisjon, og at selve 
innholdet i ritualet betones sterkt. Ritualer, slik de beskrives i denne 
boka, er uavhengig av en religiøs kontekst. Med antropologen Edmund 
Leach (1968) kan ritualer heller karakteriseres som koder eller kognitive 
kategorier. Selv om jeg i liten grad har oppmerksomheten rettet mot kog- 
nitive kategorier, gir det i forlengelsen av Leach (1968) mening å beskrive 
skolen som et sosialt system som består av koder, forstått som konsensus- 
ritualer og ulike differensierende ritualer. Konsensusritualene gir skolen 
kontinuitet, verdier, identitet og et moralsk fellesskap gjennom å knytte 
elever, skolens ansatte og lærerstudenter solidarisk sammen. Disse ritua- 
lene tar typisk form gjennom forskjellige samlinger og seremonier, gjen- 
nom skolens totem”, som for eksempel forskjellige identitetsmarkører, 
og gjennom skolens pedagogiske plattform. En rituell hovedkomponent 
i konsensusritualet er muligheten til å praktisere belønning og straff for 
å regulere relasjonen mellom elever, skolens ansatte og lærerstudenter 
(Bernstein, 2003). Lærerstudentene i praksisopplæringen inkluderes tid- 
lig i disse konsensusritualene gjennom deltakelse i skolens, og særlig i 
lærernes, samlinger og seremonier. 


symbolsk vold som en usynliggjort mekanisme for å posisjonere seg fordelaktig overfor andre 
grupper, profesjoner eller klasser. 

25 Symbolsk vold er for Bourdieu (1999, 2004) miskjent sosial maktbruk som foregår ved at domi- 
nerende grupper besitter adgang til å beskrive verden gjennom å ha herredømme over persep- 
sjonskategoriene. Dette tilsvarer langt på vei Marx’ (1968) ideologibegrep og beskrivelse av en 
såkalt falsk bevissthet. Symbolsk vold står også nær Foucaults (1999) bruk av begrepet disipli- 
nering. Disiplinering er for Foucault kontroll og rangering gjennom sosial inndeling og mulig- 
heten for sosial adskillelse (Foucault, 1999). For Bourdieu beskriver begrepet korpsånd, corpus 
spiritus, hvordan tidligere tiders elite fikk makt gjennom å hevde å være en legemliggjort del av 
Gud. I dag er det ifølge Bourdieu særlig embetseliten som benytter en særegen omgangsform, 
og som gjør bruk av juristenes rasjonale og symbolske koder for å beholde herredømme over 
persepsjonskategoriene i samfunnet. I utdanningsfeltet kan denne eliten gjenfinnes i staten og 
dens ulike måter å styre skoler og utdanning på. 

26 Jeg buker totem-begrepet ganske generelt om ulike symboler og markører som gir skolens elever 
og ansatte en gruppetilhørighet og en egen identitet. 

Skolens differensierende ritualer regulerer relasjonen mellom grupper 
i skolen. Det mest åpenbare ritualet er her den trinnvise inndelingen i 
klasser etter alder. Inndelingen av garderober og toaletter etter kjønn kan 
også ses som differensierende ritualer. Klasseinndeling og planlagt læring 
og utvikling etter alder kan ses som rites de passage (Gennep, 1999). Med 
dette menes tydelige overgangsritualer som henger sammen med skolens 
planlagte progresjon over tid. Et eksempel er når elevene avanserer fra et 
lavere klassetrinn til et høyere. Ritualet vil normalt henge sammen med 
en statusheving som en konsekvens av endringen i den sosiale strukturen 
som følger av trinnvise avansement i skolen. 

Ut over dette regulerer de såkalte differensierende ritualer hierarkiske 
relasjoner mellom skolens ansatte, elever og lærerstudenter i skolen. 
Differensierende ritualer kan inndeles i aldersdifferensierende ritualer, 
kjønnsinndelingsritualer, relasjonsritualer og husritualer. Det siste er 
ekvivalenten til samfunnet og regulerer samfunnet i skolen når det gjel- 
der både konsensusritualer og differensierende ritualer. Et eksempel kan 
her være hvordan elever som presterer faglig svakt i en klasse (differen- 
sierende ritualer), igjen kan fremmedgjøres og falle utenfor skolen som 
system (konsensusritualer). Innad i skolen avgrenser det Bernstein (1966; 
2003) beskriver som husritualer, fiktive samfunn i skolen. Dette skjer ofte 
gjennom at elever, lærere og til en viss grad også lærerstudenter støtter 
seg til og sosialiseres gjennom klesstil, gester, tegn og egne totem (Bern- 
stein, 2003, s. 57). Hva angår lærerstudentenes ikke-faglige innvielser i 
riter, så peker mine antagelser også i retning av at lærerstudentene sosiali- 
seres inn i lærernes husritualer gjennom sosial omgang på lærerværelset, 
under vinlotteri og ved andre lignende adskilte husritualer som lærerstu- 
dentene naturlig innlemmes i. Disse ritualene kommer i tillegg til skolens 
og lærernes mer eksplisitte konsensus og differensierende ritualer. 


2.6 Denne bokas plassering i veiledningsfeltet 


Veiledning er et så vidt begrep at det er en betegnelse mange ulike 
grupper kan gjøre krav på eierskap til. Det vil si at det legges forskjel- 
lig betydning i begrepet avhengig av konteksten det brukes i. Men på 
tross av mangfoldet er kjernen i veiledningsbegrepet ganske likt for alle 

kommunikasjonsformene som knyttes til veiledning. Helt grunnleg- 
gende kan man si at veiledning dreier seg om kontekstbestemt kommu- 
nikasjon mellom to eller flere parter som har et mål, og på ulikt vis en vei 
å gå for å nå dette målet (Skagen, 1998, s. 17, 2013, s. 19). Dersom man skal 
forsøke å avgrense hva veiledning er, vil det på grunn av at begrepet gis 
en universell natur, være naturlig å peke på de mange konseptene som 
framstår som og ligner på veiledning. 

Den praktiske lærerutdanningen med utplassering av lærerstudenter 
har på tross av en svært varierende kvalitet (Hobson, Ashby, Malderez, 
& Tomlinson, 2009) mange likhetstrekk på tvers av landegrensene. På 
samme måte er det likheter mellom landene på mer epistemologiske pro- 
blemområder som teori-praksis-dilemmaet og i diskusjonene om hva 
slags type kunnskap som skal vektlegges i den praktiske lærerutdannin- 
gen (Joram, 2007). 

Hovedvekten av artikler, både norske og internasjonale, problematise- 
rer en fastsatt form på veiledningssamtalen. Et annet karakteristikum er 
hvordan feltet selv problematiserer asymmetri mellom veileder og lærer- 
student (Lejonberg & Føinum, 2018). En slik problematisering av asym- 
metri mellom veileder og lærerstudent gjelder også ofte for forskerne selv 
(Anderson, 2007; Bieler, 2013; Britton & Anderson, 2010; Crasborn et al., 
2008; Engin, 2013; Hamel & Jaasko-Fisher, 2011; Kim & Danforth, 2012; 
Le Cornu & Ewing, 2008; Nicol & Macfarlane-Dick, 2006; Patrick, 2013; 
Rozelle & Wilson, 2012; Rush et al., 2008; Schwille, 2008; Solstad, 2013; 
van Velzen et al., 2012; Youens & McCarthy, 2007; Østrem, 2011). Per- 
spektivene i disse artiklene er mer i trad med Handal og Lauvås’ sym- 
metriske og dialogorienterte veiledningsstrategi. Jeg kommer tilbake til 
denne viktige normative distinksjonen ved veiledningsfeltet både i del II 
og del III. 

Det som kjennetegner den pedagogiske veiledningen, som jeg har 
undersøkt, er at den også innebærer et vurderings- og sertifiseringsas- 
pekt. Evalueringsaspektet påvirker veiledningen grunnleggende fordi det 
forutsetter en avgjørende asymmetri mellom deltakerne i veilednings- 
samtalene, der den ene parten (praksisveileder) er i posisjon til å evaluere 
den andre parten (lærerstudent). I de artiklene som presenterer denne 
asymmetrien, beskrives den som ofte problematisk. De fleste av artiklene 

har også det til felles at de er relativt tause om de rutiner og den kommu- 
nikasjon som jeg betrakter som viktig for innholdet i veiledningssamta- 
len. Her kan jeg trekke frem Skagen (2011c, 2016), Timperley (2011, 2016), 
Crasborn (2011), Kim og Danforth (2012), Hudson (2013) og Lejonberg 
og Føinum (2018) som gode eksempler på unntak. Et eksempel kan 
være at i den grad ritualer i det hele tatt kobles med veiledning, så gjø- 
res det med negativt fortegn. Handal og Lauvås, og altså deres frykt for: 
«[...] at etterveiledning kan forfalle til et rituale» (Lauvås, 2000, s. 201), 
er illustrerende. Veiledning synes ofte å bli fremstilt i litteraturen som 
en pedagogisk metode som tilsynelatende er frigjort fra den moralske 
dimensjonen, som for eksempel også ritualer i veiledningen vil forutsette. 
Som et eksempel på slik praksis beskriver Karlsen (2011) en sosiokultu- 
rell praksisveiledning som meningssøkende, dialogisk og konstruktivis- 
tisk. Det konstruktivistiske elementet er optimistisk i den forstand at det 
kan gi inntrykk av at alle, uavhengig av sosial status og evner, kan skape 
mening og dermed få uttelling av veiledningen: 


I veiledning vil det være gjennom dialog at budskap fra yrkespraksis møtes og 
vurderes. Det er også i dialog deltakerne konstruerer sine meninger. Det skjer 
i relasjonen der veileder og veisøker bidrar på en gjensidig måte overfor hver- 
andres meningsdanning. Det dialogiske står sentralt i det sosiokulturelle teori- 


perspektivet. (Karlsen, 2011) 


Form og struktur på veiledningen, eller på ritualer og som representant 
for normativ institusjonalisering, synes å være svært neddempet som 
tema i en slik typisk sosiokulturell veiledningspraksis. Denne tradisjonen 
må kunne sies å være svært sentral i nyere norsk veiledningslitteratur, og 
den korresponderer med den antiautoritære hoved-diskursen som også 
er tydelig i denne litteraturgjennomgangen.” 

Skagen (2000, s. 105, 2011a) hevder at praksisveiledningen de siste tretti 
årene har vært preget av en tilsynelatende progressiv og antiautoritær 
trend, muligens fordi et slikt perspektiv ikke inkluderer maktperspekti- 
ver og strukturelle mønstre. Ifølge Skagen (2011a) presenteres veiledning 


27 Det er ting som tyder på at det er en endring i veiledningsfeltet med et tydeligere kritisk perspek- 
tiv i forhold til f.eks. Handal og Lauvås' dominerende posisjon i feltet (Bjerkholt, 2017; Lejonberg 
& Føinum, 2018; Nilssen & Solheim, 2015) 

ofte med «[...] en mild, men tilslørende nærhetsretorikk» som kan hev- 
des å være problematisk fordi partene i en slik kommunikasjonsmodell 
for veiledning fremstilles som likestilte. Dersom jeg nå avgrenser meg til 
å beskrive et lite utvalg av artikler med direkte relevans en type nærhets- 
retorikk denne boka vier mye plass, vil jeg trekke frem Crasborn et al. og 
Kim og Danforth (Crasborn, Hennissen, Brouwer, Korthagen, & Bergen, 
2011; Kim & Danforth, 2012). I artikkelen «Exploring a Two-Dimensio- 
nal Model of Mentor Teacher Roles in Mentoring Dialogues» (Crasborn 
et al., 2011) identifiseres veiledningssamtalenes innhold i kombinasjon 
med fire arketyper av veiledere: initiativtakeren, generalen, motivatoren 
og rådgiveren. Arketypene posisjoneres i en todimensjonal modell etter 
hvor kontrollerende og aktive de er i veiledningssamtalen. Den mest aktive 
og kontrollerende arketypen (kommandanten/generalen”) er ifølge artik- 
kelen mest utbredt i veiledningssamtalene. Selv om denne artikkelen er 
kvantitativt orientert, har den mye til felles med denne boka når det gjel- 
der antall informanter og mengden av transkribert tekst som ligger til 
grunn for analysen. Det er også et likhetstrekk at Crasborn et al. (2011) i sin 
undersøkelse benytter seg av erfarne praksislærere slik jeg også gjør i min 
studie. Crasborn (2011) er opptatt av deltakernes posisjon i og kommuni- 
kasjonsform i veiledningssamtalene. Sentrale funn hos Crasborn (2011) er: 


e Veiledningssamtalene varer gjennomsnittlig i 10 minutter (fra 2 til 
25 minutter). 

e Praksislærer er den aktive part som introduserer de fleste temaene i 
veiledningssamtalen. 

e Praksislærer prater gjennomsnittlig 49 % av tiden (varierer fra 11 til 
75 %). 

e 50% av de 112 temaene som ble diskutert, faller inn under katego- 
rien instruksjon og organisering. 

e 32 % av de 112 temaene faller inn under kategorien elever og klas- 
sen, 7 % av veiledningssamtalene omhandler faglig innhold, og 
68 % omhandler lærerstudents undervisning i retrospekt. 


28 Crasborn (2011) bruker betegnelsen «Imperator», som kan forstås som en romersk «komman- 
dant» eller «general». En slik betegnelse konnoterer autoritære trekk ved den mest utbredte ar- 
ketypen. 

e 11 % av veiledningssamtalene omhandler lærerstudents prospek- 
tive undervisning, 21 % omhandler lærerstudents undervisning 
både i tidsdimensjonene retrospektivt og prospektivt. 


Selv om Crasborn (2011) i undersøkelsen finner at praksislærer er den 
aktive part, viser undersøkelsen samtidig at veilederen ofte er tilbaketruk- 
ket i sin veilederrolle. Dette er et interessant empirisk funn i en undersø- 
kelse som har mye til felles med undersøkelsen jeg skal presentere senere 
i denne boka. Også med hensyn til innholdet og veiledningssamtalens 
lengde er det flere likhetstrekk med denne boka. Crasborn bedømmer 
ikke hvilken veiledningsrolle som er best, men viser heller til Williams et 
al. (1998), som hevder at god veiledning må samsvare med den fremtidige 
lærerens behov. 

Kim og Danforth (2012) er altså en annen artikkel som er spesielt inter- 
essant for denne boka. De kommer til en annen konklusjon enn Cras- 
born (2011) når de gjennom kognitiv lingvistikk undersøker hvordan 
praksisveileder bruker metaforer i veiledningssamtalene. De mest frem- 
tredende metaforene i veiledningssamtalene er: 


e Veiledning som en reise 

e Veiledning som deling av kunnskap 

e Praksisveileder som en beholder 

e Praksisveileder som en fleksibel enhet 
e Lzrerstudent som et familiemedlem 
e Praksislærer som en byggmester 


Disse metaforene brukes av praksislærerne, ifølge Kim og Danforth (2012), 
for å oppnå en mest mulig symmetrisk relasjon mellom praksisveileder 
og lærerstudent i veiledningssamtalene. Dette funnet er i tråd med blant 
andre (Hudson, 2013). Denne dimensjonen, om å på ulike måter oppnå en 
tilsynelatende symmetrisk relasjon gjennom blant annet retorisk kreati- 
vitet, betegner jeg som nærhets- og terapeutisk retorikk. I studiene, både 
hos Kim og Danforth (2012) og hos Crasborn (2011), er det ulike former 
for didaktisk refleksjon og fokus på veiledningens form og retorikk som 
vies oppmerksomhet, ikke det fagspesifikke innhold. 

2.6.1 Bokas bidrag til forskningsfeltet 


Jeg vil hevde at veiledningsfeltet har hatt og delvis har utfordringer med 
en uklar, overlappende og affektiv” begrepsbruk. Denne prioriterte 
begrepsbruken skygger for innholdet i veiledningen, og den står i fare for 
å tilsløre en reell asymmetri. Dersom man skal løse dette, bør praksislæ- 
rerne gis bedre mulighet til kritisk å begrepsfeste kjerneområder i egen 
virksomhet gjennom gode didaktiske verktøy. Flere av artiklene som er 
relevante for denne boka, tydeliggjør behovet for et godt begrepsapparat 
og gode verktøy (Bjerkholt, 2017; Cain, 2009; Clarke, Killeavy, & Moloney, 
2013; Crasborn, Hennissen, Brouwer, Korthagen, & Bergen, 2008; Cras- 
born mfl., 2011; Hennissen, Crasborn, Brouwer, Korthagen, & Bergen, 
2011; Høynes, Klemp, & Nilssen, 2019; Kim & Danforth, 2012; Lejonberg 
& Føinum, 2018; Nilssen, 2014; Shin, Wilkins, & Ainsworth, 2007; Theo- 
haris & Causton-Theoharis, 2011), som på ulike måter kan bidra til å gjøre 
veiledningen av lærerstudenter bedre. 

Det er vanskelig på bakgrunn av litteraturen i veiledningsfeltet å uttale 
seg om hva som er vellykket veiledning, og hva som er vellykkede vei- 
ledningssamtaler. I den grad det er blir forsøkt bedømt eller avklart i 
artiklene, så synes det som om dette litt generelt forstås som at gode vei- 
ledningssamtaler fører til forandring i lærerstudentens syn på hva som 
er god undervisning. Med noen unntak er det også felles for tekstene om 
veiledningssamtalen at den behandles som en del av lærerutdannings- 
praksisen. Det er også felles for de flest artiklene jeg har undersøkt, at 
selve innholdet i og strukturen på veiledningssamtalene ikke beskrives 
eller analyseres inngående med et teoretisk begrepsapparat. Det fin- 
nes likevel en del unntak. For eksempel Kjærgårds (2013) artikkel om 
hvordan Skjervheims filosofiske grunnlagstenkning kan benyttes for 
å fremme oppmerksomhet mot refleksjon i Handal og Lauvås (2000) 
modell for veiledning. Et annet mer konkret og håndfast funn finner 
vi hos Ottesen (Ottesen, 2007b), der kommunikasjonen i veilednings- 
samtalene hun har undersøkt, finner sted implisitt fordi det blant annet 
unngås å gi direkte tilbakemeldinger til studentene. Videre finner hun 


29 Et eksempel kan være strategien: «Three Stars and a Wish: Find three positive things to say about 
student work before giving a criticism» (Larson, Trees, & Weaver, 2008). 

at veiledningssamtalene hun har undersøkt, synes å være løsrevet fra 
teori. Østrem (2011) peker også her på en interessant forskjell mellom 
den norske og den engelskspråklige tradisjonen. Der den engelskspråk- 
lige tradisjonen argumenterer for en metodisk veiledning, diskuterer den 
norske veiledningsdiskursen refleksjon og maktfri diskurs. Jeg vektlegger 
veiledningssamtalenes form, gjennom innholdsdimensjonen, og blant 
annet gjennom å analysere praksislærers kommunikasjon som ekspli- 
sitt eller implisitt. Formålet er å bidra til å øke innsikten i den norske 
veiledningsdiskursen. 

Hvorvidt en «rekontekstualisering» av en dyktighetsdiskurs har vært 
vellykket, vurderes og bedømmes i praksisperiodene av praksislæreren i 
samarbeid med rektor og faglærerne i lærerutdanningene. Til tross for at 
artiklene til Crasborn (2011) og Kim og Danforth (2012) tangerer denne 
bokas problemområde, begrepsfester de den empiriske virkeligheten på 
vidt forskjellig vis. Bidraget til denne boka er at den begrepsfester kjer- 
neområder i veiledningssamtalens form og innhold, og derav binder 
sammen det metafysiske aspektet med observert empiri (Hagen & Gud- 
mundsen, 2011). 

Teoretisk grunnlag for analysene av 
veiledningssamtalene 


3.1 Innledning 


Gjennomgangen i kapittel 1 har gjort rede for sentrale begreper, særlig 
begrepene dialektikk, didaktikk og diskurs. Kapittel 2 beskriver den 
nasjonale og den internasjonale forskningsfronten på veiledning og plas- 
serer denne boka og dens forskningsspørsmål i forskningsfeltet. Det er nå 
behov for å utdype denne bokas teorigrunnlag, som både gir grunnlaget 
for og blir modellen som det empiriske bidraget skal måles etter og brytes 
mot. Selv om dette teorigrunnlaget rammer inn og avgrenser rommet 
for tolkning av empirien, skal jeg forsøke å vise at teorigrunnlaget også 
ansporer til relativt sammensatte og originale forklaringer. Et premiss er 
at empirien som dette teorigrunnlaget senere skal anvendes på, på ulike 
måter kan avvise større eller mindre deler av teoriene. Gjennomgangen 
av det teoretiske grunnlaget er ment å dokumentere det tankegodset som 
ligger til grunn for analysen av empiri. 

Innledningsvis presenteres sentrale norske veiledningsmodeller, før 
det didaktiske grunnlaget, som ble lagt frem og diskutert i kapittel 1, 
kobles mot utdanningssosiologi. Didaktikken spisser nå denne boka og 
dens øvrige teoritilfang mot undervisningens hva, hvordan og hvorfor. 
Teoritilfanget er særlig Bernsteins (2000) teori om den «pedagogiske dis- 
kurs». Det gjøres, som beskrevet tidligere, en sammenkobling mellom 
diskurser i klasserommet og i veiledning og større diskurser i samfunnet. 
Målet med dette er å vise at veiledning av lærerstudenter, ses i sammen- 
heng med større diskurser i samfunnet. Jeg vil altså ikke begrense meg 
til å undersøke veiledningen slik som den umiddelbart fremstår, men 
vektlegge hvorfor veiledningen kan ha fått en spesiell identitet, som igjen 
gir seg utslag i en egenartet form. Disse sosiologiske koblingene gjøres 

hele tiden uten å slippe tak i didaktikken, som rammer inn veiledningens 
praksis og dens formål (Hopmann, 2010; Kiinzli, 1998). 

Diskursbegrepet handler om et bredere perspektiv, i den forstand at 
særlig skole, utdanning og veiledning knyttets til en moralsk diskurs i 
samfunnet, altså mot et strukturelt nivå. Denne sammenhengen kan ses 
i forbindelse med denne bokas problemstilling, for eksempel i spørsmåls- 
formuleringen om hvordan dyktighet som lærer blir «rekontekstualisert» 
gjennom veiledningssamtalen som «pedagogisk diskurs». Med dette 
ønsker jeg å illustrere et grunnleggende aspekt ved denne bokas bruk av 
begrepet dialektikk: et bidrag til å forstå verden som en relasjon mellom 
materialitet og kosmologi, tilsvarende forholdet mellom empiri og meta- 
fysikk. Denne dialektikken har forbindelse til Bernsteins (2000) teori om 
den «pedagogiske diskurs» og den «pedagogiske anordning», som etter 
hvert skal vies stor plass. Men før vi kommer dit, vil jeg innlede med å peke 
på diskusjonen om didaktisk-epistemologiske erkjennelser som angår 
forholdet mellom sentralisering av makt og lærerens autonomi. Denne 
diskusjonen angår praksislærernes posisjon som profesjonsgruppe. 

I forbindelsen mellom sentralisering av makt og lærerens autonomi 
tangeres elementer som er relevante ved et styrings- og profesjonsper- 
spektiv, og som plasserer rommet for lærernes og didaktikkens kunn- 
skap, jurisdiksjon og autonomi. Det er viktig for meg å være presis på hva 
dette innebærer for denne boka. Viktige spørsmål i profesjonsteorien, 
som hva det vil si for lærerne å være en profesjon, behandles ikke grundig 
her. Det skyldes en avgrensning for å gjøre denne bokas valg av retning 
tydeligere. Jeg går ikke inn i hva slags profesjonskompetanse som vil være 
mest relevant for lærerens dyktighet, og dermed heller ikke i hva slags 
teoretisk og praktisk utdanning lærerne trenger. Dette betyr ikke at de 
temaene som behandles videre, ikke har relevans i et profesjonsperspek- 
tiv. For eksempel vil dette kunne gjelde teori-praksis-problematikken, 
akademisering av læreryrket i en kvalifikasjonsdiskurs og lærernes bruk 
av taus kunnskap og skjønnsutøvelse. Legitimeringen av en slik avgrens- 
ning hviler på at denne boka også undersøker maktperspektiv som profe- 
sjonens drivkraft, med bakgrunn i Bernsteins (2000) diskursperspektiver. 
Slike maktperspektiver har paralleller til teorier om ulike profesjons- 
gruppers monopolisering, profesjonsdiktaturers portvokterfunksjon og 

til profesjonsgruppers posisjon til å diskriminere andre yrkesgrupper fra 
arenaene som profesjonsgruppene kontrollerer i samfunnet. 

Jeg skal abstrahere fra det som umiddelbart kan sies å kjennetegne 
undervisning og veiledning. Dette gjøres for å vise at mindre diskurser, 
representert ved undervisning og veiledning, ikke står isolert fra stor- 
samfunnets større diskurser. Før jeg flytter oppmerksomheten til et slikt 
abstrahert perspektiv, er det behov for å utdype noen viktige tradisjoner i 
det norske veiledningsfeltet. 


3.2 Norske veiledningsmodeller 


Fenomenet veiledning i norsk lærerutdanning er gammelt, men forskning 
på veiledning er derimot et relativt nytt fenomen. Kanskje det er derfor 
veiledning og innholdet i veiledningssamtalen ofte blir behandlet med 
svært generelle termer. 

Torgeir Bue, som fra 1950 til ut på 1980-tallet, var svært sentral i norsk 
veiledningsutdanning med utgangspunkt fra Kristiansand lærerskole 
og i Utdanningsdepartementet (Skagen, 2004), beskriver allerede i 1973 
pedagogisk veiledning som et ganske generelt begrep: 


I videste betydning omfatter pedagogisk veiledning alle yrkesstudier: lærlin- 
ger som praktiserer under en mester, sykepleiereleven som får veiledning ved 
sykesenga og i konferanser med oversykepleiere, lærerstudenten som praktiserer 


under tilsyn og veiledning av praksislærer og praksisveiledere. (Bue, 1973, s. 15) 


Den amerikanske humanistiske psykologen Carl Rogers var den sentrale 
teoretikeren for Bues (1973) pedagogiske veiledningsbegrep. Veiledningen 
ble kjent som konfluent (sammenflytende) pedagogikk og gestaltveiled- 
ning (Bue, 1973, s. 23; Skagen, 2004, s. 13). Bues ideal for veilederrollen i 
veiledningssamtalen (veiledningskonferansen/samtaletime) er en venn- 
lig, uformell og litt tilbaketrukket veileder som gir lærerstudentene 
trygghet gjennom empatisk og indirekte kommunikasjon. Denne veile- 
derrollen er en klar reaksjon mot den tradisjonelle autokratiske lærer- og 
veilederrollen (Bue, 1973, s. 211) ved at den orienterer seg mot personlige 
egenskaper hos den eller de som veiledes, fremfor å bruke instruksjon og 
evaluering. 

Ifølge Bue (1973) bør utøvelsen av veiledningssamtalen begynne med 
at praksislærer først leder det han omtaler som konferansen, for så å la 
lærerstudenten ta over ledelsen. Hos Bue (1973) tones evaluering av lærer- 
studentenes undervisning helt ned, til fordel for orientering, problemløs- 
ning og planlegging. Det samme gjelder for språket til praksislærer, som 
ikke må «[...] fristes til å bruke pedagogiske ord og vendinger [...]» (Bue, 
1973, S. 213). Videre presenterer Bue (1973) et ideal for veiledningssamta- 
len som en saklig og lærerik diskusjon der lederen, som ikke trenger å 
være praksislærer, kun står for det organisatoriske ved samtalen. Dette 
kan være å gi praktisk informasjon, å være ordstyrer eller å aktivere alle 
lærerstudentene. Lederen av veiledningssamtalen er også ansvarlig for å 
oppsummere og å registrere enighet og uenighet i veiledningssamtalen 
(Bue, 1973, S. 212—213)3. 

Bue (1973) benytter lærerutdanningen som kontekst for sine modeller 
for antiautoritære veiledningssamtaler. Når veiledningsbegrepet knyttes 
til fagområder og undervisningsopplegg, trer de forskjellige betydnin- 
gene av begrepet og dets tradisjoner tydeligere frem. I det hele tatt synes 
det som at i det mangfoldet av teorier som omhandler pedagogisk veiled- 
ning, er likhetstrekkene mellom dem så store at det kan diskuteres om 
det egentlig er nye teorier om veiledning som fremsettes. Som jeg skrev 
tidligere, så kjennetegnes pedagogisk veiledning ved at den er en dialo- 
gisk og kontekstbestemt kommunikasjon «i en sosial, kulturell og histo- 
risk sammenheng» (Skagen, 2004, s. 19). Veiledningen har et mål, en vei 
å gå til målet, en eller flere som skal veiledes, og en veileder som på ulikt 
vis leder disse prosessene (Kvale, 2011, s. 249). Det at veiledning har blitt 
et så sentralt begrep i pedagogikken, og at begrepet forstås innenfor en 
karakteristisk ramme, antar jeg har sammenheng med både Bues (1973) 
innføring i humanistisk psykologi og Lauvås og Handals innflytelsesrike 
bok På egne vilkår fra 1983. Det er i sistnevnte bok begrepet praksisteori 
og praktisk yrkesteori introduseres. 

Lauvås og Handal (2014) avgrenser og karakteriserer i dag yrkesfaglig 
veiledning med stikkord som: 


30 Det er verdt å peke på at Bue (1973), i motsetning til Lauvås og Handal (1983, 2000, 2014), legger 
stor vekt på observasjon av lærerstudentene. Bue (1973) presenterer ulike metoder for observa- 
sjon og et relativt omfattende begrepsapparat for didaktisk analyse av ulike former for feltnotater. 

e foregår i et en-til-en-(eller en-til-fa-)forhold 

e inngår i profesjonspreget utdanning og praksis 

e tar opp teori-praksis-forholdet i yrket/profesjonen 

e knytter seg til studentens/yrkesutoverens egen yrkesvirksomhet 

e tar sikte på å utvikle den praktiske yrkesteorien hos den som blir 
veiledet 

e drives i samtaleform preget av refleksjon over praksis, delvis friko- 
plet fra «handlingstvangen» (Lauvås, 2014, s. 48). 


Jeg skal nå videre forklare hva som ligger i og kjennetegner ulike for- 
mer for veiledning, for eksempel det Lauvås og Handal (2014) betegner 
som yrkesfaglig veiledning. De avgrensningene som følger, er ment å 
ramme inn bestemte prinsipper for hva som på et grunnleggende nivå 
kan sies å karakterisere veiledning uavhengig av det mangfoldet av 
modeller som veiledningslitteraturen presenterer” Av det mangfold 
av modeller som inkluderes i begrepet veiledning, synes mesterlære å 
skille seg ut med sine lange røtter i europeisk håndverkstradisjon og 
fordi den er eksplisitt formidlingsorientert. Dette er også en pedago- 
gisk teori som i større grad verdsetter læringsfellesskap gjennom prak- 
sisnær imitasjon i en eksplisitt og anerkjent asymmetrisk relasjon. Her 
er veileder en ekspert, som veileder en med mindre kunnskap i et fag- 
felt (Kvale, 1999). De andre modellene som presenteres i veilednings- 
litteraturen, ligger ofte nærmere en type rådgivende veiledning som 
gjerne presenteres under navn som mentoring, coaching, supervisjon 
eller konsultasjon. Paradoksalt nok er det et viktig poeng ved mange 
av disse modellene nettopp å ikke gi råd, men heller la den veiledede 
utvikle egne svar. Her kan ulike former for terapeutiske modeller synes 
å være inspirasjonskilden. 

Selv om tallet på modeller som presenteres, er høyt, kan det i praksis 
hevdes å være glidende overganger mellom flertallet av dem. Dette gjelder 


31 Eksempler på dette mangfoldet av modeller omfatter handlings- og refleksjonsmodellen, mes- 
terlære, Dreyfus og Dreyfus sin modell for ferdighetstilegnelse, didaktisk veiledningsstrategi, 
LØFT og systemisk veiledning, narrativ tilnærming til veiledning, coaching, verdsettende un- 
dersøkelse, aksjonslæring, reflekterende team som veiledningsstrategi, situert læring, stillasbyg- 
ging, mentorering, gestaltveiledning, konfluent pedagogikk, nevrolingvistisk programmering, 
filosofisk veiledning, funksjonalistisk veiledning og zen-veiledning. 

særlig dersom man holder ytterpunktene i feltet utenfor. De fleste model- 
lene har til felles, og som avgrensende prinsipp, at veiledningen har et 
mål som både involverer veileder og en eller flere som veiledes. Partene i 
veiledningssamtalen har til felles at de alle også har «en vei å gå» for å nå 
dette målet (se figur 3). 


Blir veiledet 


Figur 3 Veiledning uten bedømming 


Et annet sentralt poeng ved fenomenet veiledning er at i det øyeblik- 
ket veiledningen også medfører en eksplisitt vurdering, blir asymmetrien 
mellom den som blir veiledet, og den som veileder, synlig (se figur 4). 
Handal og Lauvås (2014) gjør en viktig distinksjon innenfor begrepet 
vurdering som en generell term. De skiller mellom bedømming og tilba- 
kemelding. Bedømming tilsvarer her en summativ og eksplisitt og asym- 
metrisk vurdering der veileder er i posisjon til å dømme mellom godt 
og dårlig og bestått og ikke bestått. Tilbakemelding tilsvarer en formativ 
vurdering som gis underveis med tanke på at den som blir veiledet, er på 
vei og skal utvikle seg videre gjennom veiledningen. Her gis ingen dom 
som impliserer en kontroll av om den som veiledes, skal bestå eller ikke 
bestå (Handal & Lauvås, 2014, s. 298). 

Leder vei Mål 


Er på vei 


Bedømmer 


Blir veiledet 


Figur 4. Veiledning med bedømming. 


Søndenå og Sundlie (2004) gjør et forsøk på inndeling av mangfoldet av 
veiledningsmodeller, der de rangerer følgende hovedretninger av prak- 
sisveiledning etter deres antatte innflytelse: 


e Handlings- og refleksjon-modellen (Handal & Lauvås, 1983; 
Lauvås, 2000) 

e  Situert læring-modellen (Lave, 1991) 

e Konstruktivistisk modell (Peavy, 2006) 


1) Handlings- og refleksjon-modellen er individualistisk og studentorien- 
tert med sterk betoning på førveiledning, veiledningsdokumenter, didak- 
tisk relasjonstenkning, teorifundering, eksemplariske prinsipp, dialog og 
konsensus mellom veileder og student. Den fremstilles som kontekstuav- 
hengig, og kontrollfunksjoner gjennom veiledning unngås. 

2) Situert læring-modellen vektlegger trinnvis innvielse i praktisk 
arbeid og implisitt kunnskap gjennom deltakelse i sosiale prosesser. 
Resultatoppnåelse og vellykket deltakelse vurderes gjennom et sluttpro- 
dukt eller et konkret resultat. 

3) Konstruktivistisk veiledning har som mål å oppnå meningsskaping 
hos den som veiledes, gjennom enkeltindividets «virkelighetskonstruk- 
sjon» og «omkonstruksjon». Modellen vektlegger følelsesmessige aspek- 
ter, refleksjon gjennom bruk av bilder (metaforer), historiefortellinger 
(narrativer) og sosiale prosesser (Søndenå & Sundli, 2004). 

Handlings- og refleksjon-modellen (Handal, 1987; Handal & Lauvås, 
1983; Lauvås, 2000, 2014) står som modell for veiledning av lærer- 
studenter i en særstilling. I 1991 ble nasjonal rammeplan for et ettårig 

veiledningsstudium vedtatt. Her var Handal og Lauvås (1983) tonean- 
givende og nærmest enerådende med sin handling- og refleksjons-teori 
(Mathisen & Bjørndal, 2007, s. 7; Skagen, 2004, s. 23; Mathisen & Bjørn- 
dal, 2007, s. 7; Skagen, 2004, s. 23). Likevel er det vanskelig å uten videre 
plassere Handal og Lauvås” handling- og refleksjons-modell i et teoretisk 
paradigme. De er kritiske i den forstand at veiledningsmodellene som 
presenteres, er antiautoritære og dialogiske, men de er ikke kritiske i den 
forstand at de gjør rede for eller i særlig grad drøfter en teoretisk overbyg- 
ning som inkluderer et systemperspektiv. Deres oppmerksomhet synes 
først og fremst å være på enkeltindividet, det nære og praktiske, med en 
nærmest antiautoritær refleks mot mesterlærere og andre som gjør krav 
på autoritet på lokalt nivå. 

Forskningsmiljøet som Handal og Lauvås (1983) tilskriver inspirasjo- 
nen til sin teori og veiledningsstrategi, er særlig Pedagogisk forskningsin- 
stitutt i Oslo, nå Institutt for pedagogikk. I tillegg kommer Handal og 
Lauvås’ egen erfaring som kursholdere og veiledere i kommuner, på 
lærerhøgskoler og ved pedagogiske seminarer. Idémessig sier de seg sær- 
lig inspirert av Ole B. Thomsen ved Københavns Universitet (Handal & 
Lauvås, 1983, s. 8). Juristen Ole B. Thomsen tilskrives også en sentral rolle 
i å utvikle den nordiske progressive og prosjektbaserte universitetspeda- 
gogikken som Handal og Lauvås (2014) kan knyttes nært til. 

Utgangspunktet for veiledningsmodellene som det nå skal gjøres rede 
for, er boka På egne vilkår (Handal & Lauvås, 1983). Den ble utgitt i 1982 i 
Sverige og kom på engelsk i 1987. Dens forlengelse Veiledning og praktisk 
yrkesteori (Lauvås, 2000) kom ut i 1990 og ble revidert i 2000. Bøkene står 
langt på vei i et komplementært forhold til hverandre. Den siste utgaven 
av boka (Lauvås & Handal, 2014) fremstår likevel som tydelig revidert 
og utvidet, særlig med hensyn til forholdet mellom veiledning og vurde- 
ring og med utvidet teori og eksplisitte referanser til for eksempel kri- 
tisk teori. Jeg vil utover i dette kapittelet benevne de tre utgivelsene som 
«den første boka» (På egne vilkår, 1983), «den andre boka» (Veiledning og 
praktisk yrkesteori, 2000) og «den tredje boka» (Veiledning og praktisk 
yrkesteori, 2014). 

De tre ovennevnte bokutgivelsene kan alle synes å ha som ambisjon å 
presentere veiledningsteorier og modeller som balanserer og begrunner 

forholdet mellom teori og praksis. Der den første boka blant annet støtter 
seg til Løvlie (1974, s. 29) og dermed til en viss grad til et kritisk perspektiv 
som kobler samfunnet med vitenskap, kommer Habermas” (1987) teori 
om «livsverden»>» tydeligere frem i den andre og tredje boka. 

I alle tre bøkene argumenterer Handal og Lauvås for en praksisnær, 
profesjonell og kvalifisert veiledning. Det er teoriene og modellene fra 
den første og den andre boka som særlig kan tenkes å prege praksisvei- 
ledningen som har vært gjenstand for observasjon i denne boka. Helt 
sentralt for teoriene i alle tre bøkene, men sterkest betont i de to første, 
er et progressivt og reformpedagogisk optimistisk individualistisk syn 
på veiledning som en samtale mellom likeverdige parter. Veilederrollen 
er her tilbaketrukket og avventende. Vurderings- og kontrollaspektet er 
sterkt nedtonet, til fordel for bruk av eksemplariske prinsipper og oppnå- 
else av en enighet mellom veileder og den veiledede. Det legges til grunn 
et kognitivt syn på læring og refleksjon over praksis. Dette skjer i henhold 
til den didaktiske relasjonsmodellen, med mål om å bidra til lærerstu- 
dentens individuelle utvikling. Et annet karakteristikum ved handlings- 
og refleksjonsmodellen er en sterk vektlegging og dokumentering av 
en adskilt førveiledning (Handal & Lauvås, 1983, s. 49; Lauvås, 2000, s. 
195-198; Skagen, 2004, s. 36-37). Dette såkalte første trinnet kommer jeg 
tilbake til etter at det som kan sies å være teorien i modellen, er kort 
presentert. 

Teorien bak veiledningsmodellen, som ofte beskrives som en hand- 
lings- og refleksjons-modell, er en såkalt praksisteori, senere kalt praktisk 
yrkesteori (Handal & Lauvås, 2014). Praksisteorien, og mer spesifisert 
praktisk yrkesteori, fungerer som et psykologisk kjernebegrep hos Han- 
dal og Lauvås (2014). Den kan forstås som en type taus og ofte uorganisert 
og ubevisst individuell kunnskap om hva som er god undervisnings- 
praksis. Praktisk yrkesteori kan være grunnet på egne erfaringer eller 


32 Svært forenklet kan livsverden sies å være sfæren for enkeltmenneskets rasjonalitet, kommuni- 
kasjon og handlinger, grunnet i vår primære sosialisering. Denne sfæren beskriver Habermas 
(1987) i kontrast og i forhold til samfunnets systemiske og mer strategiske og formålsorienterte 
handlinger. En fare ved at eksempelvis staten eller kapitalismens system kolonialiserer men- 
neskets livsverden, er ifølge Habermas at statens forvaltningsmakt eller markedets, via penger 
og grådighet, erstatter livsverdenens solidaritet. 

grunnet på andres erfaring. Derfor er praktisk yrkesteori et verdibasert 
begrep som ofte er motsetningsfullt. Sentralt i utviklingen av modellen 
er begrepsparet «vite at» og «vite hvordan». Dette bidro ifølge Handal 
og Lauvås (1983) tidlig til å integrere en dialektisk relasjon i modellen, 
et modellaspekt som tilskrives Ryle (1945, s. 140—141). Denne dialektik- 
ken hevdes videre å angå en dynamikk mellom teori og praksis, mellom 
handling og refleksjon og mellom nærhet og distanse. 

Strategien og kodebegrepet i modellen er viktig, det vil si: «[...] prin- 
sipper for hvordan hun bestemmer innholdet i et begrep, som for eksem- 
pel «skole» [...]». Dette kobles til Hasselgren og Lindblad, via Bernstein 
(1971), Arfwedson (1979) og Stenhouse (1975). Dermed inkluderes både 
lærerens og lærerstudentenes sosiale bakgrunn og livserfaring i model- 
len, og det vektlegges at deltakerne går inn i veiledningen med et sosiali- 
sert normbegrep for hva som er god undervisning og veiledning, selv om 
denne kunnskapen ofte er «taus». 

Når det gjelder operasjonalisering av terminologi, presiserer Handal og 
Lauvås (1983) betydningen av å bruke begreper «analytisk som et verktøy 
for å analysere undervisningsfenomener [...]» (Handal & Lauvås, 1983, 
s. 55). Her legger de særlig vekt på begrepene mål og formål: mål forstått 
som veiledningens «hva», og formål forstått som veiledningens «hvor- 
for». Den operasjonaliserte praksisveiledning hos Handal og Lauvås 
(1983) er relativt detaljert og tar utgangspunkt i lærerstudentenes utarbei- 
delse av et veiledningsdokument. Her redegjøres det skriftlig og muntlig 
for studentens planlegging av undervisning. Dette er første trinn i vei- 
ledningssekvensen. I denne forberedende fasen søker Handal og Lauvås 
(1983) å gjøre lærerstudentene delaktige i fremgangsmåten og hensikten 
med veiledningen. I neste trinn fortsetter planleggingen, og det skal nå 
veiledes grundig i forkant av lærerstudentens undervisning. Utgangs- 
punktet er hypotetiske undervisningssituasjoner”, pedagogisk teori og 
erfaringsmessige og verdimessige aspekter. For Handal og Lauvås (1983) 
er det viktig at momenter i veiledningsdokumentet legger føringer for 


33 Handal og Lauvås oppfordrer lærerstudentene til å ta lyd- og videoopptak av undervisningen, 
som ifølge dem nå ikke lenger er hypotetisk, men har blitt til empiri. Opptakene kan slik fungere 
som referansemateriale under veiledningssamtalen. Dette er for Handal og Lauvås likevel ikke 
en forutsetning for å gjennomføre gode veiledningssamtaler. 

undervisningen så vel som for veiledningssamtalen. Trinn tre er selve 
veiledningssamtalen, som ifølge Handal og Lauvås (1983) bør finne sted 
umiddelbart etter lærerstudentens undervisning. Veiledning i gruppe 
trekkes her frem som et ideal som stimulerer til senere lærerkollegialt 
samarbeid. Handal og Lauvås (1983) åpner også opp for at elevene som 
er undervist av lærerstudentene, kan være med på veiledningssamtalen. 

Den første delen av veiledningssamtalen bør ifølge Handal og Lauvås 
(1983) reflektere over to spørsmål: 


1. Hvordan ble undervisningen sammenholdt med intensjonene? Hva 
ble annerledes og hvorfor ble det slik? 

2. Hvilke konklusjoner kan trekkes på grunnlag av de erfaringene som 
er høstet med hensyn til planen som helhet og med hensyn til de kri- 
tiske punktene i den? Hvilke erfaringer kan knyttes til andre under- 
visningsoppgaver og til undervisning i sin alminnelighet? På hvilken 
måte kan erfaringene knyttes til lærerens praksisteori og hvilke kon- 
sekvenser får de for teorien? (Handal & Lauvås, 1983, s. 54) 


For veiledningssamtalen setter Handal og Lauvås (1983) videre opp spørs- 
mål som vurderer lærerrollen, elevenes oppførsel og elevenes lærings- 
utbytte. Betydningen av at veiledningssamtalen forbindes med teori, 
poengteres, men i de første utgavene av boka skjer det uten at forfatterne 
redegjør for teori utover deres eget begrep praksisteori: 


Vi vil at lærere skal ha en sammenhengende, eksplisitt og nyttig praksisteori som 
grunnlag for sine beslutninger og sin atferd i sin undervisningspraksis. Teorien 
bør avspeile deres grunnverdier og bestå av kunnskaper og erfaringer som gir 
handlingsanvisninger for yrkesutøvelsen. De bør ha et høyt bevissthetsnivå om 
egen teori, og de bør være innstilt på å underkaste den empirisk utprøving og 
revisjon, samt ideologisk analyse og refleksjon. De bør søke å anvende sin teori 
i sin daglige yrkesvirksomhet, reflektere over den og relatere nye erfaringer og 


ny kunnskap til den teorien de til enhver tid har. (Handal & Lauvås, 1983, s. 58) 


Et vesentlig poeng for Handal og Lauvås er altså at veiledningen springer 
ut fra lærerstudentens formuleringer i veiledningsdokumentet og de føl- 
gende prosessintensjoner. Med dette ønsker de å balansere vurderings- og 

sertifiseringshensyn som praksislærer de facto må forholde seg til. De 
problematiserer samtidig grunnlaget for at praksislærer skal kunne 
bedømme lærerstudentene, fordi det ifølge dem alltid vil være motstri- 
dende oppfatninger om hva som er god undervisning (Handal & Lauvås, 
1983, s. 56). I den andre boka, Veiledning som yrkesteori (Lauvås, 2000, s. 
192-194), synes denne antiautoritære forståelsen av veiledningssamtalen å 
være styrket. Handal og Lauvås (2000), og flere med dem i veiledningsfel- 
tet, viser til Kierkegaard og «hjælpekunst» som helt sentralt, når de med 
filosofisk tyngde erklærer at praksislærer skal underordne seg lærerstu- 
denten i den første fasen av veiledningen. 


At man, naar det i Sandhed skal lykkes En at føre et Menneske hen 
til et bestemt Sted, først og fremmest maa passe paa, at finde ham 
der, hvor han er og begynde der. 


Dette er Hemmeligheden i al Hjælpekunst. Enhver der ikke kan det, han er selv 
i en Indbildning, naar han mener, at kunne hjælpe en Anden. For i Sandhed at 
kunne hjælpe en anden, maa jeg forstaae mere end ham — men dog vel først og 
fremmest forstaae det, han forstaaer. Naar jeg ikke gør det, saa hjælper min Me- 
re-Forstaaen ham slet ikke. Jeg vil alligevel gøre min Mer-Forstaaen gældende, 
saa er det, fordi jeg er forfængelig eller stolt, saa jeg i Grunden i stedet for at 
gavne ham, egentlig vil beundres av ham. Men al sand Hjælpen begynder med 
en Ydmygelse; Hjælperen maa først ydmyge sig under Den, han vil hjælpe, og 
herved forstaae, at det at hjælpe er ikke det at herske, men det at tjene, at det 
at hjælpe ikke er at være den Herskesygeste men den Taalmodigste, at det at 
hjælpe er Villighed til indtil videre at finde sig i at have Uret, og i ikke at forstaae 
hvad den Anden forstaaer. (Kierkegaard, 1964, s. 96-97) 


Hensikten er å forstå hva vedkommende lærerstudent her har ønsket 
med sin undervisning. Klimaet i veiledningssamtalen skal være preget 
av undring og åpen dialog, der praksisveilederen opptrer som en hjel- 
per uten monopol på hva som er god undervisning. Veiledningen kan, 
ifølge Handal og Lauvås, her gis som råd og forslag som lærerstudenten 
kan reflektere over. Faglig uenighet mellom praksislærer og lærerstu- 
dent anerkjennes (Lauvås & Handal, 1983, s. 61). I den neste fasen, når 
tillit mellom partene er oppnådd, skal praksislærer yte mer motstand og 
gjerne opptre i rollen som «djevelens advokat». I den siste fasen, derimot, 

bør partene i større grad opptre som kolleger enn det som er tilfelle i 
mester-lærling-relasjonen. Det skjer på tross av at funksjonsdelingen fra 
fase to opprettholdes (Lauvås, 2000, s. 192-194). 

Det er behov for å oppsummere Lauvås og Handals handlings- og reflek- 
sjonsmodell, fordi den anses å være den mest innflytelsesrike retningen i 
norsk veiledningstradisjon (Mathisen & Bjørndal, 2007; Nilssen, 2010, s. 
54; Skagen, 2011a, s. 31; Søndenå & Sundli, 2004, s. 140). Dersom hele pro- 
sessen med veiledningssløyfen gjennomføres, består den av tre trinn eller 
ledd. Første ledd er lærerstudentens forberedelse gjennom skriving av et 
veiledningsgrunnlag. Andre ledd er førveiledningsmøtet. Dette gjennom- 
føres før den planlagte undervisningen, som kan foregå med eller uten 
praksislærer som observatør. Ledd tre består av etterveiledningen, som 
skal finne sted umiddelbart etter undervisningen, minimum samme dag. 
Dersom praksislærer har en observatørrolle, noe som ikke er en selvfølge 
i denne modellen, skal det skje i spennet mellom parallell undervisning, 
deltakende observasjon og en tilbaketrukket observatørrolle. Formen for 
observasjon avklares i forkant og i samråd med lærerstudenten (Lauvås, 
2000, S$. 199). Etterveiledningen skal ifølge Handal og Lauvås uttrykkes 
gjennom erkjennelsesorientert refleksjon og på grunnlag av observasjoner 
som er empirisk konkluderende over faktiske forhold. Dette sammenhol- 
des med det som har vært det planlagte, det vil si en veksling mellom teori 
og praksis. Videre påpekes det, som jeg har nevnt tidligere, at etterveiled- 
ningen må varieres for å unngå «[...] den reelle fare for at etterveiledning 
kan forfalle til et ritual» (Lauvås, 2000, s. 201). Kommunikasjonskompe- 
tansen, som praksislærer bør besitte, anses som et viktig hjelpemiddel. 
Ifølge Lauvås (2000) har etterveiledningen i seg en iboende fare for å for- 
falle til samtaleteknikk (Lauvås, 2000, s. 221). Når det gjelder kommunika- 
sjonsformer konkret, er det fire former som ifølge Lauvås og Handal (2000, 
2014) ikke bør anvendes i veiledning. De advarer mot å anvende kommu- 
nikasjonsformer som dosering, debatt, terapeutisk samtale og formålsløs 
prat (Lauvås & Handal, 2014, s. 235-236). Dialog og særlig diskurs* løftes 
derimot frem, med referanse til Habermas (1969, 1971a, 1971b), som gode 


34 Diskurs brukes og forstås av Lauvås og Handal som «- maktfri samtale mellom likeverdig parter, 
- om et saksforhold av betydning for begge, - der den overordnede interessen knyttes til erkjen- 
nelse, og — der «det bedre argument» skal tillegges avgjørende vekt» (Lauvås, 2000, s. 226). 

former for veiledningssamtaler. Tankemodellen bak veiledningssamtalen, 
der det igjen vises til Løvlie (1974), er den såkalte praktiske yrkesteorien 
(PYT), tidligere også kalt praksisteori og praksistrekanten. Her defineres 
undervisningshandling som et umiddelbart første nivå av undervisnings- 
praksis. Neste nivå er begrunnelser på vegne av teori og praksiserfaring 
(Lauvås, 2000), mens det siste og vanskeligste nivået er rettferdiggjøring av 
verdier på et etisk nivå (Lauvås, 2000, s. 233). 

Det er vanskelig i norsk pedagogisk litteratur å finne like utfyllende 
modeller for veiledningspraksis som hos Handal og Lauvås (Handal & 
Lauvås, 1983, 2014; Lauvås, 2000). Særlig gjelder dette dersom man avgren- 
ser veiledningssamtalen til etterveiledning av lærerstudenter. Den formali- 
serte veiledningssamtalen, også kjent som etterveiledning, anses ofte som 
kjernen i veiledningsprosessen (Hiim, 2006, s. 64; Skagen, 2011b, s. 231). Til 
tross for dette finnes svært få empiriske studier av disse samtalenes form og 
innhold. Den norske litteraturen som faktisk behandler veiledningssamta- 
len, kan derfor sies i stor grad å bygge på teoretiske og normative antagelser 
(Baltzersen, 2011; Skagen, 20116, s. 236, 238). Her er det ikke enighet i fag- 
og forskningsfeltet. Nilssen (Nilssen, 2010, s. 92; 2010b, s. 92) argumente- 
rer for at veiledningssamtalen i mindre grad dreier seg om verdimessige 
grunner for handlinger, og at det skyldes et manglende pedagogisk språk 
for å artikulere dette. Skagen (2011b) støtter seg til Mikhail Bakhtin når 
han diskuter hvordan veiledningssamtalens struktur er en talesjanger som 
påvirker deltakerne. Det synes like fullt å være en viss enighet om ikke å 
bruke en for stram struktur i disse samtalene. En for stram struktur på vei- 
ledningssamtalen hevdes å begrense deltakerne og kan gi utslag i strategisk 
kommunikasjon. Den gode veiledningssamtalen er ifølge Skagen (Skagen, 
2011C, S. 243) preget av variasjon i samtalen og variasjon i veileders språkre- 
pertoar i kombinasjon med veileders fagdidaktiske trygghet. 

Et annet uavklart forhold i veiledning er vurdering. Handal og Lauvås 
(1983, 2000) poengterer at gjennom hele veiledningsperioden evalue- 
rer praksislærer lærerstudentens prestasjon, og at de ikke skal holde 
disse konklusjonene skjult for lærerstudentene. Slik jeg leser Handal 
og Lauvås, opplever jeg her en spenning mellom å gi råd og forslag til 
refleksjon og anerkjenning av faglig uenighet på den ene siden, og det å gi 
eksplisitt evaluering av studentene på den andre. Disse perspektivene står 

i motsetning til hverandre og grenser til å være selvmotsigende. Denne 
problematikken diskuteres inngående gjennom tre kapitler i den tredje 
utgaven av boka (Lauvås & Handal, 2014). 

Til slutt vil jeg trekke frem et siste vesentlig poeng som er verdt å 
merke seg. I den første og den andre boka (Handal & Lauvås, 1983;2000) 
er forfatterne tydelige på at førveiledningen anses som både viktigere og 
mer tidkrevende enn etterveiledningen. De trekker det så langt som til å 
hevde at dersom førveiledningen er god nok, kan lærerstudentene veilede 
seg selv i etterkant av egen undervisning, med godt resultat. Dette illus- 
trerer godt spennet vi har i veiledningsfeltet fra og Lauvås og Handals 
Rogers-inspirerte modeller til dagens nye forståelse for behovet for en 
mer «klinisk praksis» (Kunnskapsdepartementet, 2017, s. 13-14). 

Jeg har nå særlig presentert Lauvås og Handal, som jeg anser for å ha 
bidratt med den mest sentrale veiledningsmodellen i norsk lærerutdan- 
ningssammenheng. Jeg skal ikke gå inn i verken situerte lærings- og vei- 
ledningsprosesser* eller såkalt konstruktivistiske modeller. Det er likevel 
grunn til å anta at også slike modeller, sammen med det mangfoldet av 
populariserte og mer eller mindre seriøse veiledningsformer, påvirker de 
veiledningssamtalene som denne boka undersøker. 

Som jeg har beskrevet, er det et eksplisitt poeng, særlig for Lauvås og 
Handal (2000, s. 201), men også eksplisitt i de andre modellene, at vei- 
ledning ikke er og ikke skal være rituell. Slike normative utsagn skal nå 
utfordres, i tråd med denne bokas dialektiske prinsipp. 


3.3 Didaktisk veiledning 


Det er nå behov for å knytte veiledning nærere opp til didaktikken. Jeg 
skal argumentere for at veiledning er en åpenbar del av didaktikken fordi 


35 Situert veiledning kan karakteriseres gjennom et desentrert kunnskapssyn der veiledning, og 
forhåpentligvis læring, skjer gjennom trinnvis praksis og imitasjon. Den formaliserte veiled- 
ningssamtalen vil naturlig nok ha en mer perifer plass i en slik modell. Når det gjelder innflytelse 
fra såkalte konstruktivistiske modeller, så er den, slik jeg ser det, tydelig. Men jeg finner det 
vanskelig å holde slike perspektiver tydelig adskilt fra Lauvås og Handals modell. I en konstruk- 
tivistisk veiledningsmodell står ifølge Sundli (2007, s. 180) selvrefleksjon over den veilededes 
konstruerte mening sentralt for en følelsesmessig, personlig og prosessmessig veiledning. «Vei- 
ledningens mål er å hjelpe den veiledede med å skape mening, «gjennomskue, bearbeide og 
muligens omkonstruere sine konstruksjoner» (Sundli, 2007, s. 180). 

den dreier seg om den didaktiske forståelsen av hva som kan sies å være 
en undervisningsmetode. Jeg anser altså både didaktikken og dialektik- 
ken som grunnleggende pedagogiske begrep. 

Jeg vil i det følgende flytte blikket fra veiledning som ritual tilbake til 
didaktikken. Neste avsnitt begynner med en kritikk av didaktikkbegre- 
pet, spesielt innvendingen om at den fremstår som en for abstrakt viten- 
skapelig disiplin. Jeg går ikke inn på den kritikken av didaktikkbegrepet 
som omhandler didaktikkens semantikk og didaktikkbegrepets konno- 
tasjoner>, På bakgrunn av denne kritikken kommer jeg frem til en kunn- 
skapsepistemologisk erkjennelse som diskuteres videre. 


3.4 Didaktikk som dialektikk 


Jeg vil innlede med å legge frem en vesentlig kritikk av didaktikken. Et 
eksempel på en slik kritikk kan være Klettes (2008) innvending, en kri- 
tikk som hun fremmer til tross for at hun anerkjenner at didaktikken 
har en viktig posisjon i nordeuropeisk utdanningsvitenskap. Ifølge Klette 
(2008) er didaktikkens bidrag blant annet: 


[...] en logisk og begrepsmessige struktur for tolkning, forståelse og klassifise- 
ring, og som rammer inn utdanningens formål og praksis. Didaktikk betrakter 
interaksjonen mellom aktører (hvem), undervisningens faglige innhold (hva) 


og undervisningsmetoder (hvordan). (Klette, 2008, s. 101) 


På tross av at hun anerkjenner et klassisk didaktisk utgangspunkt, kri- 
tiserer Klette (2008) didaktikken for å ha et betydelig uoppfylt poten- 
sial. Ifølge Klette (2008) gjelder dette særlig didaktikkens manglende 
empiriske tradisjon på et operasjonelt nivå, samt at didaktikken ikke 


evner å integrere teori og begrepsmessige strukturer med empirisk 


36 I kapittel 1 ble det også redegjort for forskjeller og friksjon mellom begrepene fagdidaktikk og 
generell eller allmenn didaktikk. I forbindelsen mellom disse to posisjonene finnes en metodolo- 
gisk kritikk av didaktikkens forhold til klasseromsforskning spesielt. Denne kritikken kommer i 
tillegg til en mer løselig kritikk som peker på at didaktikkbegrepet konnoterer noe negativt, for 
eksempel didaktisme forstått som moralisering (Britannica, 2014), eller at begrepet misforstås i 
retning litterære termer mot en ferdigbehandlet og overtalende instruksjon: «didactic [dy-dak- 
tik] Instructive; designed to impart information, advice, or some doctrine of morality or philo- 
sophy» (Baldick, 2008). 

klasseromsforskning. Hun argumenterer videre (Klette,2008, s. 102) for 
at didaktikken har en for ensidig teoretisk vektlegging av lærere og av 
undervisning, noe som går på bekostning både av empirisk kunnskap 
om læring og av empiri om hvordan elevene i klasserommet responderer 
på læreren og på ulike undervisningsmetoder. I tillegg til dette, og som 
følge av splittelsen mellom didaktikk og kognitive læringspsykologiske 
perspektiver, påpeker hun (2008) at didaktikken også mangler konstruk- 
tive forbindelser med det fagdidaktiske forskningsmiljøet og forbindelser 
til empirisk utdanningsforskning generelt. 

Klettes kritikk (2008) er viktig ved at den tydeliggjør at didaktikken 
som vitenskapelig disiplin kan ha et kommunikasjonsproblem. Alterna- 
tivt, slik jeg vil hevde, viser kritikken også til en kvalitet og til en kri- 
tisk egenskap ved didaktikken. I tråd med dialektisk tenkning” og i 
motsetning til scientistiske forsknings- og teoriperspektiver, lar ikke 
didaktikken det enkeltstående og isolerte analyseres uten å sette dette 
enkeltstående i sammenheng med mer allmenne strukturer og med vår 
historie. Dette er en sentral søyle som hindrer forfall i retning teoriløs 
empirisme. 

Didaktikk, slik begrepet anvendes som grunnleggende i denne boka, 
omfatter både en praktisk del direkte knyttet til planlegging, gjennom- 
føring og evaluering av undervisning, og en teoretisk del som åpner opp 
for et langt videre perspektiv enn praktisk klasseromsforskning isolert 
sett. Der Klette (2008) argumenterer for at didaktikken mangler kon- 
struktive forbindelser til empirisk klasseromsforskning, skal jeg utover i 
dette kapittelet forsøke å beskrive et didaktisk grunnlag som både behol- 
der sitt prinsipielle begrepsapparat, og som utvides og føyer seg sammen 
med det som kan beskrives som et sosiologisk perspektiv. Jeg vil hevde 
at Klette (2008) peker på et opplagt poeng, men at hun samtidig synes å 
overse en grunnleggende slutning, nemlig at klasseromsforskning med 
for sterk vekt på faglig innhold og på interaksjon, går glipp av grunnleg- 
gende prinsipper som gjør denne interaksjonen mulig. Her kan ikke klas- 
seromsforskningen løsrive seg verken fra sin historie eller fra samfunnets 


37 Det å sette det enkeltstående i sammenheng med mer allmenne strukturer beskrives ofte som 
dialektikken mellom mikro og makro, og dialektikken mellom små fortellinger og diskurser og 
mellom store fortellinger og diskurser. 

strukturer, som både omkranser og er vevd inn i skolens og klasserom- 
mets eksplisitte og implisitte praksis. Nettopp med tanke på samfunnets 
strukturer introduseres utover i denne boka en didaktisk sosiologi.” Det 
at didaktikken i tillegg til å romme en teori om undervisning også tar for 
seg utdanningspolitiske styringsdiskurser gjennom et kunnskaps-episte- 
mologisk nivå (Gundem & Hopmann, 1998, s. 334), rettferdiggjør et slikt 
perspektiv. Didaktikkens potensial til å være kritisk vil nå knyttes opp 
mot dens dialektiske karakter. 


3.4.1 Horisontale og vertikale diskurser 


Bernstein (2000) er tydelig inspirert av Durkheim når han overfører det 
hellige og profane til det han omtaler som vertikale og horisontale viten- 
strukturer eller kunnskapstypologier (diskurser). Det hellige og profane 
blir her som en parallell til hvordan jeg har plassert mennesket mellom 
Gud” og verden. Ifølge Bernstein (2000) består kunnskapsfeltet av en 
parallell i form av en horisontal og en vertikal diskurs, og som legitime- 
ring av skillet mellom metafysikk og de små fortellinger. Begge disse dis- 
kursene er avhengig av såkalte distributive lover. De distributive lovene 
regulerer diskursenes sirkulasjon på bakgrunn av en kunnskapsklassifi- 
sering som spiller tilbake på hva som anses å være esoterisk, og hva som 
anses som mundant. Det esoteriske tilsvarer det hellige, og det mundane, 
det vi si det verdslige, tilsvarer det alminnelige. Dette forholdet er igjen 
ekvivalent til det jeg tidligere beskrev som «det tenkelige» og «det utenke- 
lige». Hva som så holdes for å være tenkelig versus utenkelig, er relativt til 
historien og samfunnet. Det utenkelige i de tidligste samfunn var kanskje 
styrt av grunnleggende religiøse kosmologier. I dag, hevder Bernstein 
(2000), med referanse til Durkheims (2001) og Webers (1971) profeter og 
prester, altså det hellige i kulturen, at det særlig er de øverste nivåene 
i vårt utdanningssystem som holder posisjonen for å tenke det utenke- 
lige. Det vil på mange måter si at den øverste delen av forsknings- og 


38 Det gjøres uten noen forbindelse til begrepet slik det benyttes av Frønes (1997). Til det synes 
Frønes" (1997) forståelse og bruk av selve didaktikkbegrepet for lite utviklet og for relativistisk i 
forhold til slik jeg bruker og forstår begrepet (Langfeldt, 2010, s. 152). 

39 Jeg forholder meg ikke personlig til en religiøs betydning av ordet Gud 

utdanningssystemet, sammen med andre utvalgte nasjonale og interna- 
sjonale intellektuelle diskurser, representerer vår tids det hellige. I vestlige 
samfunn er det særlig staten som på ulike måter kontrollerer den videre 
distribusjonen av disse diskursene. 

Dersom vi nå går videre med referanser til utdanningssystemet, vil det 
være interessant å se hvordan kunnskapsstrukturene her leder tilbake til 
den dialektikken jeg mener pedagogikken og didaktikken er følsom for. 
Her er horisontale diskurser betinget av segmentert kunnskap, mens 
den vertikale diskursen på sin side er betinget av «rekontekstualisert 
kunnskap». Det vil si at den horisontale diskursen kjennetegnes ved å 
være allmenn og common-sense-aktig. Potensielt har alle derfor adgang 
til den horisontale diskursen fordi den har en felles historie som sprin- 
ger ut fra våre allmenne erfaringer som samfunnsborgere (Bernstein, 
2000, 8. 157). 

Den vertikale diskursen har, i motsetning til den horisontale diskursen, 
en sammenhengende struktur, den er prinsippbasert, eksplisitt og syste- 
matisk. Den kan være hierarkisk organisert slik som i naturvitenskapene, 
men den kan også ta en form gjennom et spesialisert språk og spesifikke 
undersøkelsesmetoder, spesifikke «kriterier» for tekstens produksjon, og 
for tekstens sirkulasjon. Sistnevnte diskurs representerer ifølge Bernstein 
særlig humaniora og samfunnsvitenskapene. Dette kaller Bernstein for 
horisontale vitenstrukturer (Bernstein, 2000, s. 160). Naturvitenskapene 
kan på den andre siden sies å representere vertikale vitenstrukturer. Både 
vertikale vitenstrukturer og horisontale vitenstrukturer er en del av den 
vertikale diskurs, det vil si adskilt fra den mer allmenne horisontale dis- 
kursen.” Det vil primært være den vertikale diskursen som vil kunne ha 
potensial til å kunne tenke «det utenkelige», og det er her man vil kunne 
finne pedagogisk og didaktisk forskning som produserer det vi kan kalle 
legitim viten. En tilsvarende inndeling og rangering av viten kjenner vi 


40 Lignende kunnskapsinndelinger vil være Bourdieus (1995, s. 234) symbolsk versus praktisk 
mestring, der han skiller mellom alminnelig og vitenskapelig folkevett. Et annet eksempel kan 
være Habermas’ (1987) bruk av ulike rasjonaliteter i livsverden versus system, eller Giddens’ 
(1996) ekspertsystemer, som utledes fra diskursen og løsrives fra den lokale erfaringsverden 
(Bernstein, 2000, s. 155). Denne kunnskapsinndeling er nær beslektet med den antikke idélæren 
og verdensanskuelsen, som særlig omhandler forholdet mellom teori og praksis og om hvordan 
kunnskap erkjennes. 

fra antikkens enkylios paideia (ca. 400 f.Kr.) og middelalderens (Romerri- 
kets) sju frie kunstarter (artes liberales), til dens levninger i skillet mellom 
vår tids høyere utdannings humaniora og realfag. En viktig funksjon har 
historisk vært å definere, avgrense og isolere åndsvitenskapens viten og 
dannelse for frie menn, i motsetning til ufri manuell praksis og kropps- 
arbeid (Bernstein et al., 2001, s. 75). 

Den manuelle og kroppslige viten var i motsetning til åndsvitenska- 
pen aldri en del av den formaliserte inndelingen av viten, den ble sosialt 
overført gjennom familiene og gjennom familiens arbeid. Den privile- 
gertes åndsvitenskap og dens trivium som studeres først, forutsetter 
kvadrivium slik som kvadrivium forutsetter et trivium. Trivium kan 
således hevdes å representere det språklige, der kvadrivium represente- 
rer abstrakte beskrivelser av tilværelsens grunnstruktur og fysiske ver- 
den. For å ta et skritt tilbake igjen til Bernsteins (2000) inndeling mellom 
horisontale og vertikale diskurser, kan det uoversiktlige feltet veiledning 
sies å representere en vertikal diskurs i form av et spesialisert språk. Det 
vil si en vertikal diskurs med en horisontal vitenstruktur. 


3.5 Didaktiske avgrensninger 


I en tradisjonell forståelse av hva som er en «pedagogisk diskurs», og hva 
som er pedagogikk, vil det være naturlig å peke på pedagogikkens huma- 
nistiske utspring fra teologi og filosofi, samt dens normative, deskrip- 
tive og årsaksforklarende karakter. Pedagogikk beskrives gjerne som en 
utpreget praktisk og inngripende vitenskap med særlig oppmerksomhet 
på læren om oppdragelsens midler, dens metoder og dens praksis (Bø 
& Helle, 2008). De viktigste anliggender for pedagogikken i dag kretser 
generelt rundt temaer som læring, utvikling, veiledning, undervisning og 
det som kan oppfattes som et gammeldags begrep: oppdragelse. Oppdra- 
gelse kan sies å konnotere opprettholdelsen av en moralsk orden gjennom 
en eldre generasjons intenderte og normative sosialisering av en yngre 
generasjon. Den spør seg om hva som er så viktig at det må forsøkes over- 
ført til neste generasjon. Dette formaliseres som intendert utdanningspo- 
litikk gjennom læreplaner som på ulikt vis realiseres gjennom skolen og 
læreren i klasserommet. 

En mer didaktisk måte å se på dette innenfor et større pedagogikkbe- 
grep er å rette oppmerksomheten mer direkte mot klasserommet, under- 
visningsinnholdet og mot elevene i skolen. Dette gjøres med målsetting 
om å bidra til elevenes individuelle vekst og å sørge for at elever i størst 
mulig grad får utvikle sine potensial. Metoder for god undervisning, ut 
fra et slikt didaktisk perspektiv, innebærer en avgrensning og en struktu- 
rering av den kunnskapen som formidles til elevene. Avgrensningen med 
mål om «innramming» av undervisning og veiledning er her det mot- 
satte av å overvelde elevene med kunnskap, også kjent med den negative 
betegnelsen frontal undervisning. Det er også det motsatte av en såkalt 
la-det-skure-pedagogikk med minst mulig lærerinnblanding. Dialektik- 
ken mellom slike negative idealtyper av undervisning tangerer både rela- 
sjonene mellom individ og samfunn, tradisjon og forandring og litt mer 
detaljert pedagogikkens følgesvenner, behaviorisme og hermeneutikk. 

Dersom vi vender tilbake til den didaktiske trekantens dimensjoner, se 
figur 2 på side 60 med et innhold i trekantens topp, og med henholdsvis 
lærer og elev(er) nede i trekanten, er altså den siden av trekanten som 
viser relasjonen mellom elev(er) og innhold, en sammensatt faktor som 
ofte er lite egnet for instrumentelle målinger av læring. Jeg skal komme 
tilbake til læringsbegrepet som gjenkjenning av innhold i kapittel 3.8.2. 


3.5.1 Pedagogiske rettigheter og 

didaktiske betingelser 

På bakgrunn av det som nå er formulert, er det et vesentlig didaktisk 
poeng at elevenes individuelle vekst og mulighet til å utvikle sine poten- 
sial forblir et overordnet pedagogisk og didaktisk mål. Det vil si praksis- 
lærers «rekontekstualisering» av en dyktighetsdiskurs. Dette forsterkes 
ytterligere av at utdanning blir en stadig større forutsetning for å sikre 
at enkeltindividet kan delta i samfunnet. Det å sikre elevene rettigheter 
til en forsvarlig opplæring blir derfor stadig viktigere. Når nå Bernsteins 
(2000) teori om den «pedagogiske diskurs» skal introduseres og forkla- 
res som et koherent teorigrunnlag til didaktikken, er det naturlig å tidlig 
introdusere det normative elementet som rettferdiggjør dette teorigrunn- 
lagets eksistens. Jeg vil argumentere for at Bernsteins (2001, s. xxi) modell 

om demokrati og pedagogiske rettigheter, i likhet med Habermas’ (1990) 
teori om et diskurs-demokrati og Etzionis (1995) idé om kommunita- 
risme, er kritisk i betydningen av å være dialektisk. Alle de tre teoretiske 
modellene omhandler, om enn på litt forskjellig måte, spenninger mel- 
lom individ og system og sammenhengen mellom politisk innflytelse og 
utdanning. De krav som derav må stilles til kvaliteten på utdanning, har 
betingelser som også er nær knyttet til samfunnets strukturer og system, 
til anerkjennelse av læreryrket — gjerne som profesjon — og til didaktiske 
prinsipper om å strukturere undervisningen på en måte som setter elev- 
enes mulighet til individuell utvikling fremst. 

Bernstein (2000, s. xxi) beskriver tre grunnleggende elevrettigheter i 
skolen, jf. figur 5. Disse er: rett til utvikling, til inkludering og til delta- 
kelse i samfunnet. Rettighetene har igjen sine betingelser på gjensidige 
nivåer: tillit, fellesskap og borgerdiskurs. Den siste boksen i tabell 9 viser 
at disse rettighetene og betingelsene opererer på tre forskjellige nivåer i 
samfunnet. Disse er et individnivå, et sosialt nivå og et politisk nivå, og 
alle tre nivåer angår didaktikken. 


Rettigheter Betingelser Nivå 
Utvikling Tillit Individuelt 
Inkludering Fellesskap Sosialt 
Deltakelse Borgerdiskurs Politisk 


Figur 5. Demokrati og pedagogiske rettigheter (Bernstein, 2000, s. xxi). 


I figur 5 pekes det derfor på hva som står på spill for å opprettholde et 
effektivt demokrati. Modellen kan tolkes i retning Habermas” (1990) teori 
om et diskurs-demokrati, også kjent som et deliberativt demokrati. En 
grunntanke modellen illustrerer, er at deltakerne i et effektivt demokrati 
må satse noe for å få noe. Lærerne trenger følgelig tillit fra samfunnet og 
politikerne for å være i stand til å utføre jobben sin. Denne tilliten må 
lærerne få på bakgrunn av hvordan de formidler kunnskap, holdninger 
og kritisk tenkning til elevene. Retten til utvikling er for elevene mulig- 
heten til å lære og å utvikle seg i størst mulig grad uavhengig av sin sosiale 
bakgrunn. Utdanningens viktigste mål bør derfor være å lære elevene 

selvstendig og kritisk tenkning og derav gi dem en rett og en mulighet 
til å se egne potensial og nye muligheter. En slik rett til utvikling står i 
motsetning til det Bernstein (2000, 2001a, 2001b) beskriver som ukritisk 
tilpasning og endringsvillighet i en individualisert markeds- og selvkul- 
tur, preget av overfladisk og flyktig personifisering og intellektualisering. 
Dette er en type falsk nærhet som Bernstein hevder det moderne samfun- 
net og skolesystemet i stadig større grad synes å være preget av (Bernstein, 
2000, S$. XX, 2001a). En slik kritikk er ikke ny. Den føyer seg inn i en bred 
kritisk tradisjon, slik som det tidligere blant annet ble pekt på av Giddens 
(1996) og Bauman (2005). 

For nå å gå tilbake til modellen i figur 5 er begrepet enhancement over- 
satt med utvikling. Dette samsvarer med det allmenndidaktiske prinsip- 
pet om elevenes rett til å utvikle seg faglig, muligheten til sosial, kulturell 
og økonomisk mobilitet og til å sprenge grenser. At utdanning gjennom 
skolen og læreren ivaretar denne rettigheten, er igjen betingelsen for til- 
lit. En slik rettighet opererer på individnivå og gjelder hver enkelt elev. 
Videre er det en rett å bli inkludert i utdanningen og i skolen. Læreren 
har også plikt til å ivareta elevene sosialt, intellektuelt, kulturelt og per- 
sonlig. Det er elevenes rett til å bli vist respekt som person, og for sine 
individuelle roller, som gir den enkelte elev verdighet. Her ligger også 
elevens rett til autonomi, og deres rett til ikke å bli absorbert og assimi- 
lert. Inklusjon kan sies å være betingelsen for et slikt sterkt fellesskap — et 
communitas — som her er det sosiale nivået i modellen. 

Modellens siste rettighet er elevenes rett til deltakelse. Dette innebærer 
noe langt mer praktisk enn det å være en del av en diskurs. Det gjel- 
der aktiv deltakelse i diskusjoner, i konstruksjon og i transformasjon av 
samfunnets orden. Denne deltakelsen er betingelsen for en borgerdiskurs 
som er på et politisk nivå. 

En hensikt med figur 5 er å se utdanning i sammenheng med et sett 
med universale rettigheter for å synliggjøre hvorvidt elevene i skolen nyter 
godt av de samme rettighetene, eller om det finner sted en ulik fordeling. 
De tre planene i figur 5 — et individuelt, et sosialt og et politisk, fanger opp 
at skolens virkelighet formes av historiske, sosiale, politiske, kulturelle og 
økonomiske forhold. Dette skaper forskjeller på tross av tilsynelatende 
like rettigheter til utdanning. Dette er forhold som eksisterer selv om de 

ikke alltid kan observeres direkte, og et poeng er at de eksisterer uav- 
hengig av vår konstruksjon av dem. Når jeg nå plasserer Bernstein inn i 
et kritisk vitenskapsteoretisk perspektiv, er det mye på bakgrunn av det 
systemkritiske potensialet som særlig kommer frem i Bernsteins (2000, 
2001a, 2001c; Moore, 2013; Young, 2008) siste tekster. En helt sentral dia- 
lektikk i et slikt vitenskapsteoretisk perspektiv er forholdet mellom ulike 
former for kontroll og forretningsmessig ansvarsstyring av utdanning på 
den ene siden, og motsetning i form av utdanninger, yrker og yrkesutø- 
veres tillit og autonomi på den andre. Før vitenskapsteoretisk posisjon 
presenteres kortfattet i neste kapittel, så skal jeg presentere bakgrunnen 
for teorigrunnlaget i denne boka. 


3.6 Den pedagogiske anordning 


Nå som den «pedagogiske anordning» skal introduseres, holder jeg fast på 
en vid forståelse av Bernstein (2000). Det vil si at relasjoner som hos Bern- 
stein handler om lærer og elever, i denne boka overføres til også å gjelde 
forholdet mellom praksislærer og lærerstudent. I tillegg er det verdt å merke 
seg atkommunikasjonen mellom praksislærere og lærerstudenter også hen- 
vender seg til elever. Det vil si en «rekontekstualisering» av kontekst. 

Tidlig i denne boka introduserte jeg nøkkelbegrepene «pedagogisk 
diskurs» og nevnte «rekontekstualisering», begreper som er en del av 
en større modell som nå skal presenteres som den «pedagogiske anord- 
ning»." Der begrepet «pedagogisk diskurs» uttrykker regler for kommu- 


41 Navnet «pedagogiske anordning» er forsøkt oversatt fra engelsk «pedagogic device» og sam- 
svarer med den danske 2001-oversettelsen av sentrale Bernstein-tekster (Bernstein et al., 2001). 
Denne oversettelsen av begrepet brukes også i to norske doktorgradsavhandlinger (Kristiansen, 
2007; Stenberg, 2006), og i Kristiansens (2012) bokutgivelse om pedagogikk og reproduksjon 
av sosial ulikhet. Anordningsbegrepet ble brukt diskursteoretisk av Foucault (Bernstein et al., 
2001). For eksempel ble dispositif i Schaannings (1995) oversettelse av Foucaults Seksualitetens 
historie oversatt til anordning. Her er anordningsbegrepet forstått som prinsipper som styrer 
diskurser og konstituerer makt. På engelsk har anordning (device) mer av en dobbelt betydning, 
både som et slags apparat/innretning og som knep/list. På samme måte som kodebegrepet «fra- 
ming/innramming», som har en dobbelt klang som også kan spille på «frame (up) a game» (fikse 
en kamp). Bernstein (2000) er videre inspirert av language device, slik begrepet ble utviklet av 
lingvistene Chomsky og særlig Halliday. Language device teoretiserer hvordan forskjellige språk- 
lige meningspotensialer blir kontrollert og er til berikelse for dominerende grupper i samfunnet 
(Bernstein, 2001, s. 29). 

nikasjon og sosial kontroll over og med ulike deler av utdanningsfeltet, 
gir den «pedagogiske anordning» regler på systemnivået som beskriver 
produksjonen av den diskursen læreren og praksislæreren bruker i sin 
undervisning (kommunikasjon og sosial kontroll). Det vil si at i begrepet 
«pedagogisk diskurs», som er resultat av den «pedagogiske anordning», 
ligger det en klar antagelse om at den pedagogiske praksisen i skolen har 
forbindelser til dominerende ideologiske diskurser i samfunnet. «Peda- 
gogisk diskurs» er altså resultatet av den kommunikative realiseringen 
av teorien og modellen om den «pedagogiske anordning». Det er denne 
kommunikasjonen som i denne boka avgrenses til lærerstudentens kom- 
munikasjon i klasserommet (inklusiv planleggingsskjema for timen) og 
til praksislærers veiledning av lærerstudenten. 

Teorien om den «pedagogiske anordning» og den «pedagogiske dis- 
kurs» beskriver et byggverk som på mange måter er skjult for oss, og som 
får sin materialitet gjennom teori, på bakgrunn av empiri. 

Et slik forsøk på å bygge modeller for å beskrive noe virkelig ved hjelp 
av noe abstrakt er filosofisk og ontologisk utfordrende. Moore (2013) 
sammenligner dette med at reglene for sjakk eller musikken i Beethovens 
symfoni nr. 5 ikke er noe i fysisk forstand, men de færreste vil benekte 
deres eksistens. Visst er både Beethovens symfoni og reglene for sjakk 
omtalt og nedskrevet på noter og i bøker, men de eksisterer ikke som 
en fysisk materialitet: «The fifth Symphony is «there» even if not being 
played or listened to and any instance of playing and listening does not 
count as the fifth Symphony» (Moore, 2013, s. 182-183). 


3.6.1 Klassifikasjon og innramming 

Modellen om den «pedagogiske anordning» (figur 6) forsøker å synlig- 
gjøre hvordan forholdet mellom utdanningspolitisk ideologi og utdan- 
ningens autonomi skaper et rom for didaktiske kodemodaliteter* i 


42 Kodemodaliteter henspiller på sosiale sprakkoder og lærerens potensial til å kommunisere 
på tvers av de sosiale grensene de enkelte elevene utgjør. Her er det spesielt viktig at læreren 
evner å forstå, beherske og se betydningen av både eksplisitte og implisitte kommunikasjons- 
former. Sistnevnte kontekstbestemte og kortfattede kommunikasjonsform betegner Bernstein 
(Bernstein, Enggaard, & Poulsgaard, 1974, s. 18-19) som restricted code. Det viktigste kjennetegn 
på en slik kommunikasjon er at den er svært effektiv, men også svært kontekstavhengig. En mer 

skolen. Litt forenklet kan disse betegnes som tradisjonell undervisning, 
progressiv undervisning, kompetansebasert undervisning og erfarings- 
basert undervisning (på-jobben-/trening). En tradisjonell undervisning 
forstås her som en synlig undervisning. Det vil si at det er et tydelig skille, 
eller klassifikasjon, mellom fag og elever, og at det er høy grad av ekspli- 
sitt kontroll over interaksjonen i klasserommet. Den klassiske gymnas- 
skolen, som kan forbindes med en slik undervisning, hadde en relativt 
sterk autonomi over sine fag og sin undervisningsform. Kompetanseba- 
sert yrkesutdanning vil på den andre siden ha en lavere autonomi da dens 
ytre rettferdiggjøring har klare føringer til de yrkene skolen utdanner til. 


SYNLIGHET HØY AUTONOMI LAV 
+C/F 
KOMPETANSEBASERT 
hj YRKESUTDANNING 
ROM FOR DEN 
PEDAGOGISKE 
ANORDNING 
PROGRESSIV PÅ-JOBBEN- /TRENING 
UNDERVISNING 
IBOENDE YTRE 
Of RETTFERDIGGJØRING RETTFERDIGGJØRING 
IDEOLOGI 


Figur 6. Pedagogisk anordning (Moore 2013, s. 156). 


utdypende og begrunnende kommunikasjonsform, det Bernstein (1974, s. 18-19) betegner som 
elaborated code, er en type «utpakkende» kommunikasjon som er mindre kontekstavhengig enn 
restricted code. En slik type utdypende og begrunnende (elaborert) kommunikasjonsform er 
ifølge Bernstein (1974, 2000) karakteristisk for utdanning og opplæring og for slike former for 
kommunikasjon og forklaringer som folk flest gjerne omtaler som «pedagogiske». Det vil si at 
budskapet i kommunikasjonen overgriper dens kontekst. 

Figur 6 illustrerer hvordan rommet for den «pedagogiske anordning» 
styres av utdanningssystemets autonomi og av ideologi. Synligheten 
+C/F og -C/F beskriver i hvilken grad sosiale regler og undervisnings- 
prinsipper gjøres eksplisitte i undervisningen. 

En såkalt progressiv undervisning skiller seg særlig ut gjennom 
implisitt kontroll over interaksjonsprosessene i klasserommet, relativt 
åpne «kriterier» for evaluering og svakt skille mellom fag og disipli- 
ner (stor grad av tverrfaglighet). En slik undervisning, som Bernstein 
(2000) betegner som usynlig, er det naturlig å anta at er mest utbredt 
i de lavere trinnene i skolen. I figur 6 ser vi at undervisningens syn- 
lighet defineres av styrken på «klassifikasjonen» og «innrammingen» 
(C/F). «Klassifikasjon» er et svært sentralt begrep i Bernsteins teori og 
forbinder makronivået i den «pedagogiske anordning» til den «peda- 
gogiske diskurs». «Klassifikasjon» er undervisningens hva, den uttryk- 
ker dimensjonen som isolerer kategorier, fag og diskurser i en skole og 
i et undervisningsopplegg. Graden av tverrfaglighet er et eksempel på 
dette. Dermed kan «klassifikasjon» sies å være knyttet til makt og iden- 
titet gjennom å være bærer av en karakteristisk stemme, voice. Graden 
av «klassifikasjon» har stor betydning for hvorvidt elevene gjenkjenner 
undervisning, det vil si i hvilken grad undervisningens hva berører elev- 
enes livsverden. Prosessen der «klassifikasjon» regulerer potensialet til 
å gi elevene gjenkjenning, betegner Bernstein som «gjenkjenningsre- 
gler». «Innramming», eller framing, er et annet kjernebegrep hos Bern- 
stein. Der «klassifikasjon» er undervisningens hva, er «innramming» 
undervisningens hvordan. Der «klassifikasjon» er makt, representerer 
«innramming» kontroll. «Klassifikasjon» uttrykker en dimensjon som 
isolerer kategorier, mens «innramming» handler om hva som skjer inne 
i kategoriene. Det vil si at «innramming» handler om beskjeden (mes- 
sage) til forskjell fra «klassifikasjonens» stemme (voice). «Innramming» 
regulerer kontroll over interaksjonen mellom lærer og elever i klas- 
serommet (Bernstein, 2000, s. 99-102). «Klassifikasjon» og «innram- 
ming» antyder graden av kategoriene «synlig og usynlig pedagogikk»* 


43 Fordi begrepene synlig og usynlig pedagogikk er såpass godt innarbeidet både som teori og i 
praksis, bruker jeg dem selv om det i undervisningssituasjoner ville vært riktigere å bruke synlig 
og usynlig didaktikk. 

(«kunnskapskoder»**). «Innramming» gir læreren mulighet til å evaluere 
elevenes «realisering» av et produkt i form av en tekst, forstått i videste 
forstand. «Realiseringen» av et slikt produkt skjer på bakgrunn av de 
såkalte gjenkjenningsreglene knyttet til «klassifikasjon». Produksjonen 
av en slik tekst betegner Bernstein som «realiseringsregler». 


Klassifikasjon Innramming 
Makt Kontroll 
Rom Tid 
Mellom Inni 
Hva Hvordan 
Stemme (voice) Beskjed (message) 
Gjenkjenningsregler Realiseringsregler 


Figur 7. Klassifikasjon versus innramming (Bernstein, 2000; Dowling, 2013). 


Betegnelsen «synlig pedagogikk» har sterk «klassifikasjon» og sterk 
«innramming». «Synlig undervisning» går ofte fra det generelle via 
kategoriseringer til det konkrete. Overføring av kunnskap og evalue- 
ring av resultatene vurderes som viktigere enn læreprosessen. Videre 
vil språket i «synlig undervisning» skille seg fra hverdagsspråk ved å 
være mer vitenskapelig, og evnen til refleksjon settes høyt (Bernstein 
et al., 2001). «Usynlig undervisning» indikerer svak «klassifikasjon» 
og «innramming». Svak «klassifikasjon», men ikke nødvendigvis svak 
kommunikasjonskontroll i form av svak «innramming», kan sies å 


44 Kunnskapskodene er en videre utvikling av begrepene utvidet og begrenset språkkode, som stod 
sentralt i Bernsteins tidlige teoriutvikling. Språkkodeteorien er seinere utviklet av Hasan og Hal- 
liday, mens Bernstein tok til seg kritikken og bygde ut modellene i en mer sosiologisk og peda- 
gogisk retning. Språkkodeteorien kan forstås i samme ramme som Bourdieus (1995) språklige 
habitus, noe som også var hovedgrunnen til at Bernstein faset begrepene ut. Bernstein ville flytte 
oppmerksomheten fra elevenes språk til heller å problematisere skolens kommunikasjon. Dette 
må også ses i lys av den kritikken som kom mot de tidlige lingvistiske språkkodene. Denne kri- 
tikken var berettiget blant annet fordi det manglet riktig metode for å påvise ulikheter mellom 
begrenset og utvidet språkkode. Bruk av betegnelsen begrenset /restricted om den kommunika- 
sjonsformen som ble knyttet til lavere klasser, var også en uheldig og belastende betegnelse. Jeg 
bygger denne bokas teori på den seneste utviklingen i teoriene til Bernstein (Bernstein, 2000; 
Maton, 2011; Moore, 2013; Morais & Neves, 2011; Pandraud, 2011; Rochex, 2011; Sadovnik, 2001; 
Sadovnik & Semel, 2010). 

kjennetegne såkalt reformpedagogikk og progressiv pedagogikk (Bern- 
stein, 2000; Dale, 2005). Bernsteins mikroorienterte teorier beskriver 
dermed også vesentlige trekk i makroperspektivet som kan kobles mot 
utdanningsideologi. I «usynlig pedagogikk» er kontrollen med elev- 
ene implisitt, og undervisningen går fra det konkrete til det abstrakte. 
Elevene utforsker, og læreren tilrettelegger utforskningen. Det er svak 
oppmerksomhet og vektlegging på hva elevene skal lære, og tilsvarende 
svak oppmerksomhet og vektlegging på evaluering (Bernstein, 2000). 
I «usynlig pedagogikk» er elevenes utforskning og lek en sentral måte 
å lære på. Læringen foregår mens elevene er lykkelig uvitende om at de 
blir observert og diagnostisert, derav navnet usynlig pedagogikk. En 
kan altså anta at denne formen for pedagogisk praksis er mest utbredt i 
de lave trinnene i skolen (Bernstein, 2001b; Hovdenak, 2007; Riksaasen, 
Wiese, & Hovdenak, 2007). 

Den litt forenklede figuren om «anordning», figur 6, får ikke tydelig 
frem hvilket nivå og hvilken dimensjon som initierer og strukturerer 
diskursene ovenfra og nedover. Det er derfor behov for å utdype model- 
len. Dette gjøres særlig for å tydeliggjøre forbindelser til makronivået. 
C og F, forstått som «klassifikasjon» og «innramming», er her erstattet 
av mer generelle prinsipper for produksjon, reproduksjon og mottak av 
diskurser. 

Jeg skal i de neste avsnittene forklare de enkelte nivåene i den «peda- 
gogiske anordning» (figur 8). Modellen forsøker altså å knytte utdan- 
ningsideologi til det som skjer i klasserommet mellom lærer og elev, og 
for denne bokas del, ved veiledning av lærerstudenter. Dette skjer, som 
tidligere kort forklart, gjennom såkalte «rekontekstualiseringsregler». 
«Rekontekstualiseringen» foregår på fire forskjellige nivåer i modellen 
om den «pedagogiske anordning», se figur 8. Det finner ifølge Bernstein 
(2000) imidlertid ikke sted noen direkte overføring av diskurser fra sam- 
funnet til skolen. Overordnede diskurser, som «rekontekstualiseres» 
gjennom den «pedagogiske anordning», går gjennom en transformasjon 
der de tilpasses undervisning, sagt med Bernstein: Den pedagogiseres. 
«Rekontekstualiseringsreglene» modellerer hvordan diskurser fra intel- 
lektuelle og vitenskapelige felt, offisielle felt (staten) og fra pedagogiske felt 
blir pedagogisert for bruk i undervisning i skolen (Bernstein 2001, s. 41). 

Figur 8. Nivåene i den pedagogisk anordning (Bernstein 2000, 2001). 


På denne måten kobler modellen om den «pedagogiske anordning» 


strukturer i samfunnet inn i den pedagogiske kontekst, som igjen kan 


observeres i veiledning og i klasserommet. Den «pedagogiske anord- 


nings» struktur består av tre prinsipielle regler: 


e «Distributive regler» 
e «Rekontekstualiseringsregler» 
e «Evalueringsregler» 


3.6.2 Distributive regler 


Øverst i modellen i figur 8 regulerer distributive regler adgang til pri- 


mærproduksjonen av viten produsert av det intellektuelle felt. Her kon- 


trolleres og spesialiseres forskjellige bevissthetsformer og praksiser. Dette 


er gjerne forskningsmiljøer og høyere utdanningsinstitusjoner, men det 

kan også være andre intellektuelle miljøer som utøver viktig kulturell 
innflytelse. Disse miljøene, eller agentene, har lov til å tenke det uten- 
kelige og produsere den vitenskapelige diskurs. Jeg har poengtert tidli- 
gere at det spesielle med utdanningsfeltet er at det har agenter som både 
kan produsere og operere med «distributive regler» og med «rekontek- 
stualiseringsregler». Det handler om en åpning en intellektuelt tilknyttet 
utdanningsforskning har til å skape et rom og dermed få tilgang til det 
hellige og esoteriske. Det vil si at de er i posisjon til å tenke det utenkelige. 
En slik eksklusiv tilgang til det som kan kalles transcendentale rom, vil 
kreve evne til å skape orden i kaos ved hjelp av såkalte elaborerende eller 
utvidede koder (Bernstein, 2000, s. 29; Chouliaraki, 2001, s. 41; Moore, 
2013, S. 37). «Elaborerende» koder er i kodeteoriens terminologi evnen til 
å sortere informasjon og til å tenke vitenskapelig. Begrepet skal her først 
presenteres i en utvidet betydning. 


Det er min opfattelse, at elaborerende orienteringer og, endnu mere, elaboreren- 
de koder er medier for tænkningen af det «utænkelige», det «umulige», da de 
betydninger, de giver anledning til, går ud over det lokale rum, den lokale tid og 
kontekst, forbinder disse med og indlejrer dem i et transcendentalt rum, en tran- 
scendental tid og kontekst. Sådanne betydninger rummer et potentiale af uor- 
den og mangel på sammenhæng; en ny orden, en ny sammenhæng. Jeg mener, at 
forbindelsen mellem magt, viden, bevidsthedsformer og praksis udvirkes i kraft 


af den pædagogiske anordnings distributive regler. (Bernstein et al., 2001, s. 150) 


3.6.3 Rekontekstualiseringsregler 
«Rekontekstualiseringsreglene» i den «pedagogiske anordning» kobler 
sammen den intellektuelle diskursen (kontrollert av distribusjons- 
reglene) med den «pedagogiske diskursen». «Pædagogisk diskurs er 
et princip for anneksion af andre diskurser, en anneksion som brin- 
ger disse andre diskurser i et særlig indbyrdes forhold med henblik på 
deres selektive formidling og tilegnelse» (Bernstein et al., 2001, s. 151). 
Bernsteins bruk av diskursbegrepet i den «pedagogiske anordning» 
angår her regler og prinsipper for å overta virkelige diskurser og over- 
føre dem til skolen. 

Av modellen (figur 8) ser vi at anordningen har et offisielt og et peda- 
gogisk «rekontekstualiseringsfelt». Det offisielle pedagogiske «rekontek- 
stualiseringsfeltet» er for norsk skole knyttet til statlig, kommunal og 
fylkeskommunal kontroll og drift av skolen. Det pedagogiske «rekontek- 
stualiseringsfeltet» består av alle steder der det utøves pedagogikk — fra 
universitet og høgskoler og ned til barnehager. 


3.6.4 Evalueringsregler 


These rules regulate pedagogic practice at the classroom level, for they define 
the standards which must be reached. Insomuch as they do this, then evaluative 
rules act selectively on contents, the form of transmission and their distributi- 
on to different groups of pupils in different context. At the most abstract level 
evaluating rules bring time (age), content (text) and space (transmission) into a 


specialised relation. (Bernstein, 2000, s. 115) 


Et mindre abstrakt nivå ved den «pedagogiske anordning» er tilegnelse 
av pedagogisk praksis gjennom en «undervisningsdiskurs» og en «regu- 
lerende diskurs» (sosiale regler). Den sistnevnte er den dominerende 
diskursen. Mellom elevenes tilegnelse av et innhold og lærerens formid- 
ling av dette innholdet finner det sted en fortløpende evaluering som 
er selve nøkkelen til den pedagogiske praksis. For undervisning må det 
være en relasjon mellom elevenes alder og en undervisningskontekst, 
og denne relasjonen er tid. På samme måte regulerer «evalueringsre- 
gler» konstant relasjonen mellom elevenes tilegnelse av et innhold og 
skolens forsøk på å formidle dette innholdet (Bernstein, Chouliaraki, 
Bayer & Gregersen, 2001, s. 154; Gamble, 2011). 


3.7 Den pedagogiske diskurs 


Teorien om den «pedagogiske diskurs» har som nevnt sitt utspring i 
Bernsteins tidlige forskning om sammenhengen mellom elevenes sosiale 
bakgrunn og læringsresultatene på skolen. Etter hvert som teorien har 
blitt utviklet, har dens nedslagsfelt blitt større. I denne boka benyttes dis- 
kursbegrepet for å analysere praksislærers kommunikasjon i formaliserte 

veiledningssamtaler. Den «pedagogiske diskurs» kan altså sies å romme 
to dimensjoner. De to dimensjonene gir denne boka et begrepsapparat 
for sosial kontroll over et felt og et begrepsapparat for undervisning. 
I tillegg brukes den «pedagogiske diskurs» i denne boka både om forhol- 
det mellom lærer og elev og om relasjonen praksislærer og lærerstudenter. 
Det skjer litt generelt ved at den «pedagogiske diskurs» gir kommunika- 
tive overføringsprinsipper mellom personer og et budskap. Det er viktig 
igjen å presisere at dette ikke er en statisk-strukturalistisk relasjon. Ulike 
«pedagogiske diskurser» har ifølge Bernstein (2000) ulik autonomi, og 
noen pedagogikker og didaktikker har et særlig potensial til å bryte gjen- 
nom strukturer, til å endre praksis, og bærer dermed i seg en mulighet for 
både mekling og intervensjon i en tilsynelatende fastsatt pedagogisk og 
didaktisk praksis (Bernstein, 2000, s. 124-125; Moore, 2013, s. 108). 

Den «pedagogiske diskurs» består altså av to dimensjoner, en moralsk 
diskurs som Bernstein (2000) kaller den «regulerende diskurs», og en 
«undervisningsdiskurs». Der «undervisningsdiskursen» omhandler 
interaksjonen i klasserommet knyttet til begrepene innhold, «sekvenser», 
«tempo» og «kriterier», handler den «regulerende diskurs» om regler for 
sosial kontroll, regler for pedagogisk interaksjon og regler for å adskille 
eller sammenkoble skolens diskurser og elevenes egne erfaringer. Her 
benytter jeg meg også av Morais og Neves» (2011) begrep: relasjoner mel- 
lom diskurser. 

«Pedagogisk diskurs» gir kommunikasjonen i klasserommet, og ikke 
minst under praksisveiledningen, et språk som gir mulighet til koding 
og beskrivelser som i denne boka er særlig rettet mot lærerens og prak- 
sislærers sosiale kontroll og pedagogiske og didaktiske interaksjon, med 
henholdsvis elever og lærerstudenter (Bernstein et al., 2001). Særlig når 
det gjelder sosial kontroll, forsøker jeg å videreutvikle Bernsteins (2000) 
teori om den «pedagogiske diskurs». Dette gir denne boka mulighet til 
å tydeliggjøre det kritiske potensialet i veiledningssamtalene, særlig når 
det gjelder asymmetriske relasjoner, og det kan videreutvikles til verktøy 
for å kode for eksempel kroppsspråk og stemmebruk i undervisning og 
veiledning. Denne boka vektlegger likevel i større grad mindre eksplisitte 
former for sosial kontroll, som kan sies å kjennetegne de veiledningssam- 
talene som undersøkes. Jeg vil likevel gjøre rede for analytiske kategorier 

som jeg sorterer under den «regulerende diskurs», og som angår lærerens 


innstilling og organisering av elever og klasserom. 


3.71 Den regulerende diskurs 


Den «regulerende diskurs» er den dominerende diskursen i den «peda- 
gogiske diskurs». Den er grunnleggende moralsk, og den er overordnet 
«undervisningsdiskursen». I den «regulerende diskurs» gir «klassifika- 
sjon» styrken på overføringsprinsippene mellom diskursene, fra et makro- 
til et mikronivå. 


Instructional discourse is the knowledge that is selected, organised and defi- 
ned in evaluative criteria, for the purpose of teaching and learning. Regulative 
discourse establishes the order within the instructional discourse. It generates 
principals of selection, organisation, pacing and criteria of skills, concepts and 
information (i.e., the arbitrary internal ordering of school knowledge). It also 
mobilises theories of instruction, and thus contains within itself «a model of the 
learner and of the teacher and of the relation» between teacher — learner (Bern- 
stein 1996, p. 49). Thus specialised modes of social interaction or communi- 
cation between teacher and student including whole class teacher monologue, 
triadic dialogue (teacher question — student — response — teacher evaluation), 
and seat-work activities, are constituted by the regulative discourses. Bernstein 
refers to these forms of classroom communications as specialised interacti- 
on practises. However, the model of the learner, teacher, and teacher student 
communication «is never wholly utilitarian; it contains ideological elements» 
(Bernstein 1996, p. 49). Thus, regulative discourse preform a crucial ideological 
function because they conceal the relation of power and control generating the 


arbitrary internal ordering of school knowledge. (Singh, 2001, s. 253-254) 


Den «regulerende diskurs» er altså den dominerende diskurs som setter 
premissene for den «pedagogiske diskurs», inkludert «undervisnings- 
diskursen». «Regulerende diskurs» representerer sosiale regler og regler 
for oppførsel, som regulerer atferd og den sosiale orden i klasserommet, 
i opplæringen og i veiledning. Videre kontrollerer den «regulerende dis- 
kurs» de kategoriene som setter de hierarkiske reglene mellom lærere, 
praksislærere, lærerstudenter og elever. Den inneholder også eksplisitte 

og implisitte teorier om både undervisning og læring og om elevene. På 
mange måter dreier den «regulerende diskurs» seg om lærerens forståelse 
av pedagogikk og hvilke forventninger som stilles til lærerrollen. Det vil 
si at denne diskursen regulerer den moralske opplæringen og veiledning 
av lærerstudenter og i denne boka spør (regulerer): Hva vil det si å være 
en god lærer? Ritualbegrepet, som ble introdusert tidligere i dette kapitte- 
let, henger sammen med den «regulerende diskurs» gjennom den måten 
ritualet organiserer en taus praksis på. En veiledningssamtale som frem- 
står i en rituell form, indikerer en sterk, «regulerende diskurs». 

I den «regulerende diskurs» inkluderer jeg også kontrollformer som 
innstilling og attityde og bruk av blikk og kontrollerende interaksjon som 
berøring. Disse kategoriene innebærer her kontroll over eller avstand til 
studentene og elevene og bidrar derfor til å bestemme en moralsk orden 
i klasserommet og i veiledningssamtalene. Den «regulerende diskurs» 
vil også omhandle hvordan lærerens oppmerksomhet kan observeres og 
avgrenses. Her inngår praksislærers bevissthet og eventuelle ønske om 
å endre eller rette oppmerksomhet mot relasjoner mellom grupper eller 
å fremme klassen som en gruppe eller fremme visse individer. En slik 


Regulerende diskurs (C+/-) 


Relasjon mellom diskurser 
r 


Undervisningsdiskurs (F+/-) 


Figur 9. Regulerende diskurs, undervisningsdiskurs og relasjon mellom diskurser. 

oppmerksomhet er også relatert til forventninger til lærerstudentene 
og elevenes resultater, og til bestemte grupper eller enkeltpersoner. For 
eksempel kan det gjelde om praksislærer og lærerstudent har høye for- 
ventninger til noen grupper elever eller lave forventninger til elever med 
for eksempel lav sosial status. 


e Den «regulerende diskurs» representerer en moralsk orden med 
sosiale regler og bærer i seg ideer om hva som er god undervisning 
og god veiledning. 

e «Undervisningsdiskursen» representerer veiledningen og under- 
visningens seleksjon av innhold, dens «sekvenser», «tempo»/rytme 
og til slutt «kriterier» for evaluering av undervisningens og veiled- 
ningens selekterte innhold. 

e Relasjon mellom diskurser er graden av isolasjon mellom katego- 
rier, for eksempel fagene som det undervises i i skolen, og i hvilken 
grad skolens diskurs holdes adskilt fra det samfunnet skolen er en 
del av (Morais og Neves, 2011). 


Sistnevnte diskurs er ikke en selvstendig diskurs, men illustrerer et 
rom mellom de to diskursene («regulerende diskurs» og «undervis- 
ningsdiskurs») som kan benyttes didaktisk for å relatere innholdsdi- 
mensjonen i undervisning til elevene. Jeg kommer tilbake til denne 
dimensjonen under kapittel 3.8.2. Både den «regulerende diskurs» 
og «undervisningsdiskursen» vil være dynamisk til stede i en veiled- 
ningssamtale og i en undervisningstime. Det grunnleggende forholdet 
i den «pedagogiske diskurs» kan sies å være det didaktiske forholdet 
mellom lærer, innhold og elev, og videre mellom praksislærer, veiled- 
ningens saksforhold og en lærerstudent. Man kan si at den «pedago- 
giske diskurs» gir de kommunikative overføringsprinsippene mellom 
personer og et budskap. Mer detaljert reguleres den «pedagogiske dis- 
kurs» (figur 9) dynamisk av tre sett med regler (diskurser) som gjør 
seg gjeldende for eksempel i en undervisningstime eller i en veiled- 
ningsseanse. Begrepene «klassifikasjon» og «innramming» fungerer 
her innad i diskursene for å beskrive kommunikasjonens styrke og 
graden av isolasjon mellom kategorier. 

3.7.2 Lærerens organisering av elevene og 
klasserommet 


En «pedagogisk diskurs» er både diskurs i tradisjonell forstand og et 
«rekontekstualiseringsprinsipp» for hvordan relasjonen mellom og i 
tre interaksjonsregler, som Bernstein (2000, 2004) hevder er til stede 
i en undervisningskontekst, kan kategoriseres. De tre kategoriene med 
regler er: 


1. Hierarkiske regler 
2. Sekvens- og temporegler 
3. Regelen for «kriterier» 


Hierarkiske regler regulerer oppførsel og sosial orden i klasserommet. 
Dette kommer jeg tilbake til under kapittel 3.8.3 Reglene blir ofte synlige 
med lærerens kontroll over og med elevene og gjennom graden av sym- 
metri mellom lærer og elev. I denne boka kobler jeg de hierarkiske reglene 
i større grad til den «regulerende diskursen» (heller enn til «undervis- 
ningsdiskursen») enn det Bernstein (2000) selv gjør. «Sekvens- og tempo- 
regler» regulerer interaksjonen i klasserommet. Regelen for «kriterier», 
for denne bokas del særlig formative evalueringskriterier, evaluerer og 
skaper ulike pedagogiske praksiser. Ved en sterk «innramming» av kri- 
teriene for oppførsel er reglene for oppførsel eksplisitte, og læreren vil 
jevnlig minne elevene om dem (Morais & Neves, 2011). Ved svak «inn- 
ramming» av kriteriene i klasserommet er reglene for sosial orden og 
oppførsel i klasserommet utydelige. Læreren vil her sjelden bryte inn og 
regulere oppførselen, og toleransen for uro i klasserommet er relativt høy. 
Her er det viktig å påpeke at den «regulerende diskurs» kan være sterk, 
selv om de eksplisitte kriteriene for oppførsel tilsynelatende ikke er til 
stede. 

En annen kategori under de hierarkiske reglene, som jeg i denne boka 
behandler som regulerende diskurs, er relasjonene elevene imellom. Man 
kan si at disse relasjonene styres av kriterier for kommunikasjon mellom 
elevene i klasserommet. Ved en sterk «innramming» av kriteriene mel- 
lom elevene blir kriteriene for oppførsel mellom dem gjort eksplisitte, og 
elevene samhandler og kommuniserer for eksempel ikke uten lærerens 

tillatelse. Ved en svak «innramming» av kriteriene vil kriteriene for opp- 
førsel være mer utydelige, og elevene kan interagere og kommunisere fri- 
ere med hverandre. Hva angår rom og lærerens og elevenes bevegelse, 
kan kodingen lærer- og elev-territorier her benyttes. Det dreier seg da om 
i hvilken grad det skilles mellom elevenes og lærernes tilgang på rom, og 
i hvilken grad rommene er adskilt i egne områder for elevene og i egne 
områder for lærerne. Ved en sterk klassifikasjon av territoriene i klasse- 
rommet er tilgangen til å bevege seg i eller bruke klasserommet begren- 
set for elevene, i og med at det er inndelt og kontrollert av læreren. Et 
eksempel er i en klassisk konservativ tradisjon, der læreren underviser 
frontalt og lærersentrert med utgangsposisjon fra tavle eller kateter. Ved 
en svak klassifikasjon av territoriene mellom lærer og elev har både lærer 
og elev tilgang til å bevege seg og bruke hele klasserommet, og tilgang til 
territoriene er tilsynelatende ikke kontrollert av læreren som for eksem- 
pel bruker en elevsentrert undervisning (Morais & Neves, 2011; Morais, 
Neves & Pires, 2004, 8. 79). 

En kategori under de hierarkiske reglene kan også være «klassifika- 
sjon» over elev-elev-territorier. «Klassifikasjonen» er her mellom elev- 
enes tilgang til hverandre og tilgangen til klasserommet. Den fysiske 
plasseringen og organiseringen av elevenes pulter og arbeidssteder er her 
sentral. Ved en sterk klassifiskasjon av elev-elev-territorier er tilgangen 
til å bruke klasserommet tydelig inndelt og organisert for å begrense elev- 
enes mulighet til å samarbeide. Pultene er gjerne organisert tradisjonelt 
slik at hver elev sitter ved en tildelt pult vendt mot tavlen og kateteret. 
Ved en svak klassifikasjon av elev-elev-territorier har elevene tilgang til 
å bruke klasserommet, og muligheten til å interagere og til å samarbeide 
er ikke begrenset. Tilsynelatende er klasserommet her styrt av elevene 
heller enn av læreren. Pultene er gjerne ikke plassert tradisjonelt, og elev- 
ene sitter stort sett der de vil (Morais, Neves & Pires, 2004, s. 88; Gamble, 
2011, S. 162—163). 


3.7.3 Lærerens holdning til elevene 


Det vil være mulig, på bakgrunn av den «regulerende diskurs», å utvikle 
konkrete observasjonskriterier for lærerens innstilling og holdning. I 

motsetning til «innramming» opererer «klassifikasjon» både på mikro- 
og makronivå. Dermed kan «klassifikasjon» brukes også når lærerstuden- 
tens kommunikasjon til elevene skal begrepsfestes i veiledningssamtalen. 
Detaljrikdommen i slike kategorier kan bli svært omfattende, og de gir 
først mening når de settes i kontekst med konkrete undervisningssitu- 
asjoner og i kontekst med de andre kasusene i denne boka. En kodeka- 
tegori kan her angå relasjonen lærer-elev, som for eksempel lærerens 
forventning til prestasjoner til antatt svake elevers mulighet til å tilegne 
seg skolekunnskap. Ved en sterk «klassifikasjon» vil læreren ha en merk- 
bart lav prestasjonsforventning til antatt svake elever. Dette kan mani- 
festere seg i undervisningen eller i den påfølgende veiledningen. Ved 
eksempelvis svak «klassifikasjon» av lærerens prestasjonsforventning 
kan man forvente en observerbar positiv og kompensatorisk oppmerk- 
somhet og forventning til antatt svake elevers prestasjoner. Andre kate- 
gorier vil være lærerens bruk av kroppsspråk, herunder blikk, berøring og 
fremover- eller bakoverlening (Adalsteinsdotter, 2004, s. 99-100). Denne 
bruken av kroppsspråk vil indikere kontroll over og distanse til elevene. 
Ved eksempelvis sterk «innramming» av forholdet kontroll-distanse vil 
læreren bruke blikk som indikerer kontroll og oversikt over elevaktivite- 
tene i klasserommet. Læreren kan for eksempel bruke hyppig øyekontakt, 
lening og berøring mot urolige og uoppmerksomme elever. Ved en svak 
«innramming» av et slikt kontroll-distanse-forhold vil læreren i min- 
dre grad bruke blikk, øyenkontakt, lening og berøring. Læreren holder 
avstand til elevene selv om bruk av kroppsspråk ville være nødvendig for 
å skape ro i klasserommet. Det er igjen viktig å påpeke at kontrollteknik- 
ker med klassen kan være innarbeidet på en slik måte at kontrollen skjer 
implisitt. Slike former for kontroll vil være vanskelig å observere. 

En annen kategori beslektet med innstilling og holdning, som jeg i 
denne boka behandler som del av den «regulerende diskurs», er lærerens 
fremtoning. Den har underkategoriene oppsyn (fysiognomi) og stemme- 
bruk. Oppsyn gjelder forholdet lærer-elev og markeres ved at læreren viser 
nærhet eller distanse til elevene. Lærerens oppsyn tar her form gjennom 
lærerens kroppspositur, som kan være anspent eller avslappet, og ansikts- 
uttrykk, som uttrykker interesse, bekymring, likegyldighet, overraskelse 
eller sinne (Adalsteinsdotter, 2004, s. 100). Ved en sterk «innramming» 

av oppsyn i forholdet mellom lærer og elev kan læreren være tett på 
elevene og for eksempel interagere mer direkte. Ved en svak «innram- 
ming» av oppsyn i forholdet mellom lærer og elev vil læreren være tett 
på elevene og interagere direkte. Lærerens kroppspositur er avslappet, og 
ansiktsuttrykket er interessert eller overrasket. Lærerens stemmebruk vil 
kunne indikere kontroll over elevene ved at læreren bruker stemmen med 
ulik uttrykksfullhet, forskjellig bruk av volum, artikulasjon og diksjon 
i klasserommet. Ved en sterk «innramming» av lærerens stemmebruk, 
vil læreren eksempelvis snakke generelt raskt eller lite til elevene. Stem- 
mevolumet kan være høyt eller forsiktig, og artikulasjonen er distinkt 
og klar. Tonaliteten uttrykker lite følelser, eller den kan uttrykke kjed- 
somhet. Om det er nødvendig for å holde kontroll, kan lærerens stemme 
være insisterende, og den kan vise forakt eller uttrykke sinne. Ved en 
svak «innramming» av lærerens stemmebruk snakker læreren generelt 
mildt til elevene, og stemmebruken er forsiktig. Lærerens artikulasjon 
kan være distinkt, klar, interaktiv eller reflektiv. Tonaliteten uttrykker 
empati. Sjelden, men om nødvendig for å skape ro, kan lærerens stemme 
uttrykke forskjellige følelser (Adalsteinsdotter, 2004, s. 99—100). 

Med lærerens oppmerksomhet (fokus) menes en summativ, didaktisk 
orientering til elevene. Den deles inn i underkategoriene intra-individu- 
ell og inter-gruppe (Bernstein, 2000). Ved en sterk «innramming» av det 
intra-individuelle er lærerens orientering og mål i det store og hele rettet 
mot å forandre og å hjelpe hvert enkelt individ i faget det blir undervist i. 
Ved en svak «innramming» av det intra-individuelle er lærerens undervis- 
ningsorientering og mål ikke rettet mot å forandre og hjelpe hvert enkelt 
individ i faget det blir undervist i. For «innrammingen» av kategorien 
inter-gruppe dreier det seg om en søken etter en tverrfaglig gruppeoriente- 
ring i klassen. Ved en sterk «innramming» av inter-gruppe-kategorien vil 
lærerens orientering og mål være direkte rettet mot å forandre og å opplyse 
relasjoner mellom grupper og å promotere klassen som gruppe. Ved en svak 
«innramming» av inter-gruppe-kategorien er derimot lærerens orientering 
og mål ikke rettet mot å forandre og å opplyse relasjoner mellom grupper, 
ei heller å promotere klassen som gruppe (Bernstein et al., 2001, s. 179). I de 
tilfeller der læreren ikke viser noen tegn til en spesiell didaktisk orientering 
mot klassen eller elevene, bruker jeg betegnelsen utydelig (indistinctly). 

3.7.4 Relasjon mellom diskurser 

For relasjoner mellom diskurser (Morais & Neves, 2011) gjelder «gjen- 
kjenningsregler» og «realiseringsregler». Kort fortalt reguleres innhol- 
det av hvor sterkt eller svakt det er «klassifisert», og dette må kunne 
kjennes igjen. Innholdet vil potensielt være lett gjenkjennelig ved svak 
«klassifikasjon», fordi det da relateres til noe som er kjent. Ved sterk 
«klassifikasjon», for eksempel i et fag med en sterk faglig identitet, er 
det behov for å relatere det faglige innholdet til noe som allerede er 
kjent. Avstanden fra det abstrakte innholdet til eksemplifiseringer som 
er kjent for mottaker, vil gjøre «klassifikasjonen» svakere. Ta for eksem- 
pel det abstrakte begrepet kubikk, et begrep som kan relateres til sylin- 
derstørrelsen på biler og motorsykler. En slik bruk av kjente eksempler 
(McGuirk & Methi, 2015) kan være med på å gjøre et i utgangspunktet 
abstrakt innhold svakere «klassifisert» og mer forståelig. For eksempel 
kan det å knytte det abstrakte begrepet kubikk til sylinderstørrelse i 
bil- og motorsykkelmotorer gi gjenkjenning for enkelte elever. «Inn- 
ramming» regulerer «realiseringsreglene» mot et sluttprodukt. «Rea- 
liseringen» av et sluttprodukt knyttet til eksempelet nevnt ovenfor, 
kan være at elevene gjennom en regneoppgave realiserer den abstrakte 
kunnskapen, i form av en besvarelse som tilfredsstiller «kriteriene» 
til riktig utregning. Dersom vi flytter oppmerksomheten over til for- 
malisert veiledning, kan innholdet, altså saksforholdet i veilednings- 
samtalen, være tilsvarende sterkt eller svakt «klassifisert». Ved sterk 
«klassifikasjon» vil innholdet i veiledningssamtalene fremstå som tyde- 
lig adskilt fra lærerstudentenes hverdagskunnskap. En slik sterk «klas- 
sifikasjon» kan gjøre innholdet vanskelig gjenkjennbart, samtidig kan 
den sterke «klassifikasjonen» avgrense innholdet slik at «realiseringen» 
av sluttproduktet, i form av å tilfredsstille «kriterier» som angår det 
å være en dyktig lærer, vil være lettere å produsere nettopp fordi slik 
kunnskap lett kan avgrenses fra dagligdags kunnskap. 

Med «relasjon mellom diskurser» menes relasjonen mellom fagene 
det undervises i, relasjonen mellom skolediskurser og andre lokale dis- 
kurser og relasjonen mellom læreplankunnskap og elevens egen kunn- 
skaps- og erfaringsbase. Relasjonen mellom diskursene dreier seg om 
relasjonen mellom forskjellige rom og stemmer. Det sentrale her er 

«gjenkjenningsregler», altså i hvilken grad elevene kjenner igjen og drar 
veksler på de enkelte diskursene (Hoadley, 2010, s. 81; Morais et al., 2004, 
s. 88). 

Kategorien tverrfaglighet dreier seg om i hvilken grad fag, kunnskap 
og temaer blir integrert på tvers av undervisningsplan og fagdisipliner. 
Ved svak «klassifikasjon» er lærerens orientering og mål stort sett rettet 
mot å integrere kunnskap og fag på tvers av undervisningsplan og fagdis- 
ipliner. Ved sterk «klassifikasjon» er lærerens orientering og mål innret- 
tet mot å tydelig skille, isolere og separere fag i undervisningsplanene og 
mellom fagdisiplinene (Morais et al., 2004, s. 77-88). 

Intra-disiplinaritet dreier seg om hvorvidt innholdet i de enkelte 
fagene i undervisningsplanen settes i en helhetlig kontekst (utstrek- 
ning av faget) for å forstå omfanget i faget. Dette står i motsetning til å 
undervise i separate og isolerte blokker. Ved en svak «klassifikasjon» er 
lærerens orientering og mål stort sett å åpne faget det undervises i, for å 
synliggjøre den faglige bredden, fagets omfang og progresjon i innhold 
(hvor er vi nå / hvor har vi vært / hvor skal vi?). Ved sterk «klassifika- 
sjon» er lærerens mål og orientering tydelig rettet mot å skille ut, for så 
å posisjonere ut del-kunnskap, innenfor fagets egne rammer (Morais et 
al., 2004, S. 77). 

Kategorien skole-lokalsamfunn klassifiserer i hvilken grad læreren 
relaterer aktivitetene og diskursene i skolen til det lokalsamfunnet sko- 
len er geografisk plassert i. Ved svak «klassifikasjon» er lærerens orien- 
tering og bevissthet stor sett rettet mot å integrere og å trekke veksler 
på lokalsamfunnets aktiviteter, kultur, næringsvirksomhet og industri. 
Ved sterk «klassifikasjon» er lærerens orientering og bevissthet generelt 
orientert mot å holde lokalsamfunnets aktiviteter kultur, næringsvirk- 
somhet og industri separert fra skolen (Bernstein et al., 2001, s. 144; 
Young, 2008, s. 13). 

Kategorien skolekunnskap-eleverfaringer klassifiserer i hvilken grad 
læreren relaterer skolens diskurs og skolekunnskap til elevenes egne erfa- 
ringer, familiebakgrunn, familiens yrkesbakgrunn og sosiale klasse. Ved 
svak «klassifikasjon» over skolekunnskap-eleverfaringer er læreren gene- 
relt bevisst og oppmerksom på å integrere og å legge vekt på elevenes egne 
erfaringer og egen kunnskap i undervisningen. Ved sterk klassifikasjon 

synes ikke læreren å være bevisst eller å ta hensyn til elevens egne erfarin- 
ger og egen kunnskap i sin undervisning (Morais et al., 2004). 


3.7.5 Undervisningsdiskurs 

«Undervisningsdiskursen» er en selvstendig diskurs samtidig som den 
er en del av den «regulerende diskurs». «Instructional discourse is the 
knowledge that is selected, organised and defined in evaluative criteria, 
for the purpose of teaching and learning» (Singh, 2001, s. 253). I «under- 
visningsdiskursen» styrer «innrammingen» kommunikasjonskontroll, 
kontroll med tid og spiller på elevenes «realiseringsregler». Der «klassifi- 
kasjon» styrer undervisningens hva, styrer «innrammingen» her under- 
visningens hvordan (Bernstein, 2004, s. 198). 


3.7.6 Hierarki 


En første og sosialt styrende kategori er «hierarkireglene». Denne kate- 
gorien regulerer relasjonen og interaksjonen mellom lærer og elever 
og mellom praksislærer og lærerstudent. Det vil si at denne kategorien 
handler om synlige og usynlige sosiale regler for skikk og bruk, regler 
for oppførsel, kommunikasjon, og også synlige og usynlige regler for 
territorier mellom lærer- og elever. Organisering av klasserom og egne 
definerte områder for lærerne, kan være et eksempel på slike territo- 
rier. Som jeg har beskrevet tidligere, så kobler jeg denne dimensjonen 
tydeligere til den «regulerende diskursen» enn det Bernstein tradisjo- 
nelt gjør. 


3.7.7 Seleksjon 


Andrekategorii«undervisningsdiskursen»,slikdenfremkommerifigurio, 
er «seleksjon» av innhold for timen og faget det undervises i. Ved sterk 
«innramming» er læreren generelt eksplisitt og spesifikk i «seleksjon» 
av innhold for timen. Dette kan ofte skje i form av at læreren setter 
opp på tavlen punktvis det som skal gjennomgås i timen. Ved en svak 

«innramming» av seleksjon tydeliggjør ikke læreren innholdet i timen 
for elevene (Bernstein, 2004). 


3.7.8 Sekvenser 


«Sekvenser» handler om hvordan undervisningen blir pedagogisk «sekven- 
sert» og relatert til seleksjonen av innhold. Ved sterk «innramming» av 
«sekvenser» bruker læreren en hyppig og eksplisitt pedagogisk «sekven- 
sering» relatert til «seleksjon». En tydelig «sekvens» markerer et brudd og 
et observerbart skifte i undervisningen eller elevaktivitetene. Ofte vil dette 
skje ved at læreren varierer på arbeidsformene for innlæringen. Ved svak 
«sekvensering» bruker ikke læreren en distinkt pedagogisk «sekvensering» 
i sin undervisning. I mitt datamateriale koder jeg svak «sekvensering» når 
en undervisningstime på 45 minutter har mindre enn tre «sekvenser». 
«Sekvenser» kan være en tydelig oppstart og en tydelig avslutning, i tillegg 
til styrt variasjon av arbeidsmåter (Bernstein, 2004, s. 198—199). 


3.7.9 Tempo 


«Tempo» er undervisningens rytme for forventet læring av det innholdet 
som blir «selektert» og «sekvensert». Ved høyt «tempo» er undervisnin- 
gens rytme og «tempo» for forventet innlæring så høyt at det er vanskelig 
for elevene å holde tritt med undervisningshastigheten. Ved lavt «tempo» 
er rytme og «tempo» for forventet innlæring tilpasset de svakeste elevene 
for å være sikker på at alle elevene holder tritt med undervisningshastig- 
heten (Bernstein, 2004). 


3.7.10 Kriterier 


Den nederste kategorien i modellen i figur 10 er «kriterier». Slik denne 
boka forholder seg til «kriterier», dreier dette seg om hvor tydelige eva- 
lueringskriteriene er ved underveisvurdering (formativ vurdering). Ved 
sterk «innramming» av «kriteriene» bruker læreren generelt eksplisitte og 
spesifikke «kriterier» for underveisvurdering. Ved svak «innramming» 


126 


TEORETISK GRUNNLAG FOR ANALYSENE AV VEILEDNINGSSAMTALENE 


av «kriteriene» gir læreren konsekvent implisitte «kriterier» for undervei- 


svurdering (Bernstein, 2004). 


Regler LS Praksiser 


Synlige (eksplisitte) 


Hierarki pr a ae 

Autonome Avhengige av 
Sekvenser Kunnskaps - Markedet — 
Tempo spesialisert: spesialisert: 

integrert integrert 
Kriterier 

Usynlige (implisitte) 
Intra-individuelle Inter-gruppe 


Integrerte 


Figur 10. Struktureringen i den pedagogiske diskursen (Bernstein, 2001, s. 95). 


3.711 Synlig og usynlig pedagogikk 

De ulike autonome og spesialiserte praksisene kan deles opp i enten 
«synlige» eller «usynlige» pedagogiske praksiser (figur 10). De «synlige» 
pedagogiske praksisene kan i sine ytterpunkter enten være autonome 
og kunnskapsspesialiserte, eller de kan være spesialisert og avhengig 
av markedet. De «usynlige» praksisene har en orientering mot intra-in- 
dividuelt eller mot inter-gruppe. Denne fordelingen av realiserte 
pedagogiske praksiser styres av to overordnede diskurser («undervis- 
ningsdiskurs» og «regulerende diskurs»), hvorav den ene, den regule- 
rende, er den dominerende. De «hierarkiske reglene» som er en del av 
«regulerende diskurs», regulerer særlig den sosiale orden i klasserom- 
met. «Sekvens», «temporegler» og «regler om kriterier» representerer 
den interaksjonistiske dimensjonen i klasserommet (Bernstein, 2003; 
Bernstein et al., 2001). 

«Synlig» og «usynlig» pedagogikk kan videre kobles mot henholdsvis 
tilegnelse og kompetanse og mot formidling og prestasjon. Videre kobler 
Bernstein ulike pedagogiske teorier i forhold til hvor de plasserer seg etter 
aksene i figuren. 

Intra-individuell 


Usynlig pedagogikk Synlig pedagogikk 
Piaget 
Chomsky Behavioristiske teorier 
Gestalt 
Progressiv Konservativ 
Tilegnelse (kompetanse) # > —Formidlig (prestasjon) 
Radikal Radikal 


Radikale ped. teorier 
Sosialpsykologiske teorier 


Freire 
Freinet 


Mellom grupper 


Figur 11. Synlig og usynlig pedagogikk (Bernstein, 2003). 


3.8 Oppsummering 


Jeg vil nå oppsummere kapittel 3 ved å ta utgangspunkt i de to hovedtema- 
ene eller betingelser som kan karakterisere kapittelet. I den første delen 
av kapittel 3 diskuterer og begrunner jeg hvorfor denne boka trenger en 
teori som legitimerer de analytiske begrepene i en samfunnsmessig sam- 
menheng. Det vil si at den første delen forklarer teorier om veiledning 
som vil være sentrale når veiledningsfeltet, som er gjort til gjenstand 
for denne bokas analyse, senere skal presenteres. Deretter introduseres 
ritual som et viktig begrep som peker mot en plassering i et større viten- 
skapsteoretisk landskap og også i et sosiologisk landskap. For ikke å miste 
sammenhengen tjener igjen didaktikken både som avgrensning og som 
sammenkobling. 

Det vil si at den andre hoveddelen presenterer et sett analytiske struk- 
turer som fyller den første betingelsen, og som i tillegg er operative i den 
forstand at de benyttes i den empiriske undersøkelsen. 

Teorien om den «pedagogiske anordning», der man finner den «peda- 
gogiske diskurs» som den praktiske realiseringen av den «pedagogiske 
anordning» i klasserommet, og for denne bokas del, særlig i veiledning, 
er en teoretisk modell som vektlegger pedagogikkens og didaktikkens 
indre og ytre struktur. Den «pedagogiske anordning» er en teori om 

kommunikasjon, og det er også en teori om kulturell reproduksjon. 
Likevel er dette først og fremst en teori om pedagogikk: «Det er en 
almindelig opfattelse, at arbejderklassens stemme er den «pædagogiske 
diskurs» fraværende stemme, men jeg vil vise, at det, der er fraværende 
i den pædagogiske diskurs, det er dens egen stemme» (Bernstein et al., 
2001, S. 134). Til sammenligning og ifølge Bernstein er tidligere utdan- 
ningssosiologiske teorier, for eksempel Bourdieus (1995) teori om kul- 
turell reproduksjon, ikke en teori om kommunikasjon, fordi den er for 
strukturelt orientert.* 

Den «pedagogiske anordning» forsøker å gi svar på et dobbelt spørs- 
mål om pedagogikken: 


Hvordan kan vi nærmere bestemme det sæt af specialiserede agenter, som 
opererer med specifikke interesser på det pædagogiske felt? [...] Hvordan kan 
vi nærmere bestemme det sæt af betydningsrelationer, som opbygger viden 
om, hvad pædagogikken er i sig selv, og om, hvad der skal viderebringes som 
legitim viden inden for forskellige pædagogiske kontekster? (Chouliaraki, 
2001, s. 37) 


Chouliaraki (2001) tolker den «pedagogiske anordning» som en vending 
hos Bernstein mot post-strukturalistisk teori, et paradigme Bernstein 
selv (2000) aldri tok stilling til.” 

Likefullt representerer denne diskursive teorien om den «pedagogiske 
anordning» en vending i Bernsteins forskning og teoriutvikling mot en 
retning som kan forstås som epistemologisk konstruktivisme. Så lenge 
ontologi og epistemologi ikke sammenblandes, er dette i tråd med både 


45 Bernstein hevder at hovedproblemet ikke er at disse teoriene er for deterministiske, men heller 
at deres klassebegrep ikke er adekvat, og at statens funksjon og posisjon ikke er en del av model- 
lene. Bourdieus teori om kulturell reproduksjon fanger ifølge Bernstein (2000) heller ikke opp 
den indre forandring i grupper, fordi den vektlegger samfunnsklasser som en helhet. Teoriene 
vier ikke oppmerksomhet til tilegnelse, og de evner dermed ikke å oversette makro til mikro og 
vice versa (Bernstein et al., 2001, s. 138). 

46 Bernstein selv reserverte seg mot å bli plassert i et spesielt paradigme, eller med en politisk 
agenda, det være seg marxisme, strukturalisme, post-strukturalisme, interaksjonisme eller kon- 
struksjonisme (Chouliaraki, 2001; Moore, 2013): «For me the political implications, although the 
initial motivation, are secondary to the long process of understanding and describing the agen- 
cies, contexts and practices through which we are both constructed and constructing ourselves 
and others» (Bernstein, 2000, s. 210). 

kritisk teori og kritisk realisme (Outhwaite, 1987).” En utdyping av disse 
vitenskapsteoretiske begrepene kommer i kapittel 4. 

Denne bokas bruk av diskursbegrepet som et relativt generelt begrep 
er itråd med Bernstein (2000). Det vil igjen si at bruken av diskursbegre- 
pet ligger tett på Foucaults (1999) diskursbegrep. Her forstås diskursbe- 
grepet som noe mer enn språk eller samtale — diskurs bygger kulturer og 
etablerer makt. Begrepet «pedagogisk diskurs» kan slik sett være et noe 
forvirrende begrep fordi det både viser til en løsriving, «omplanting» og 
så en ny «poding» av diskursene: «[...] a rule which embeds two discour- 
ses; a discourse of skills of various kinds and their relations to each other, 
and a discourse of social order» (Bernstein, 2000, s. 31-32). For denne 
bokas del vil det si at den «pedagogiske diskursen» faktisk egner seg til 
direkte begrepsfesting av empiri. Det som igjen styrer og realiserer dis- 
kursene, og som opererer på et mer abstrakt nivå, er den «pedagogiske 
anordning». Det vil si en langt større og mer omfattende diskurs enn 
den «pedagogiske diskursen». Den «pedagogiske anordning» represente- 
rer arenaer og agenter som kontrollerer diskursen. I tråd med Foucaults 
(1999) diskursforståelse vil dette si en eksklusiv rett til å definere virkelig- 
heten. Den «pedagogiske anordning» som diskurs fungerer derfor som et 
relé** der den «pedagogiske anordningens» agenter distribuerer makt og 
kontroll i rommet mellom utdanningsfeltet, staten, økonomien og sam- 
funnet (Moore, 2013, 8. 155). 


It is not in a material sense a «thing» (we cannot actually see it) but rather more 
like a field of forces, of potential known only in its effects. It is a social kind. Hen- 
ce, the «device» is intrinsically political in that it has to do with macro relations 
of power in society and forms of control within the educational process itself. 


It is ideological in that those relationships in both forms in education and other 


47 Moore (2013) går ganske langt i å plassere Bernstein som en med en politisk agenda i tråd med 
kritisk teori. Han finner, særlig hos den sene Bernstein, et mer negativt og pessimistisk samfunn- 
sperspektiv der markedsliberalismen er i ferd med å ta kontroll over alle ledd i undervisnings- 
systemet. Dersom den humanistiske plattformen frikobles fra profesjonsperspektivet, det vil si at 
samfunnet utdanner til en teknisk rasjonalitet uten en etisk og moralsk regulering, blir borgerne 
redusert til forbrukere. Ifølge Moore (2013) er det nettopp denne frikoblingen av moralen og 
humanismen fra en teknisk rasjonalitet som var betingelsen for holocaust (Moore, 2013, s. 161). 

48 Relé (en strømbryter) som bilde på en diskurs som kontrollerer, sammenfletter og styrer (strøm). 

types of official knowledge require legitimations that secure their authority to 
society in general, for their immediate agents (for example, teachers) and to 


those subject to their control (pupils and students). (Moore, 2013, s. 155) 


Resultatet av denne store systemiske modellen, som Bernstein (2000) 
betegner som den «pedagogiske anordning», er realiseringen av den «peda- 
gogiske diskursen», se figur 12. Der den «pedagogiske anordning» spenner 
over hele utdanningsfeltet fra metafysikk til empiri, beskriver den «peda- 
gogiske diskursen» regler for hvordan to diskurser glir inn i hverandre: en 
regulerende og moralsk diskurs som skaper en sosial orden, og en diskurs 
om undervisningens og veiledningens form og innhold (Bernstein, 2000, 
s. 31-32). Når denne boka tar mål av seg til å koble samfunnsstrukturer 
og metafysikk med empiri, så skjer denne sammenkoblingen inspirert 
av teorien om den «pedagogiske anordning». Figur 12 (Jensen, 2014; Jen- 
sen & Witsø, 2015) viser hvordan de forskjellige teoretiske perspektivene 
benyttes i denne boka. Det er viktig å merke seg at selv om didaktikken 
tilsynelatende tar liten plass i figuren, i og med den didaktiske trekantens 
plassering i midten, så er dens plassering nettopp i sentrum av modellen 
illustrerende for didaktikkens betydning i alle ledd i denne boka. Begrepet 
«klassifikasjon» er relatert til undervisningens og veiledningens innhold 
i den didaktiske trekanten, det vil si at «klassifikasjon» gjelder både for 
den «regulerende diskurs» generelt og som «klassifikasjon» av innhold i 
«undervisningsdiskursen». «Klassifikasjon» er et viktig begrep for «gjen- 
kjenningsreglene» fordi begrepet illustrerer i hvilken grad innholdet er 
spesialisert og avgrenset fra andre kategorier. For veiledningssamtalene i 
denne boka gjelder «gjenkjenningsreglene» for lærerstudentens refleksjon 
over veiledningssamtalens innhold. Det vil si at «gjenkjenningsreglene» 
både gjelder den didaktiske trekantens akse mellom innhold og praksislæ- 
rer (lærer) og aksen mellom innhold og lærerstudent (elev). I tillegg gjelder 
«gjenkjenningsreglene» elevene i lærerstudentenes undervisningsøkt. Det 
vil si gjenkjenning av innholdet i lærerstudentenes undervisning. «Reali- 
seringsreglene» gjelder både lærerstudentens og lærerstudentens elevers 
«realisering» av innholdet, i henholdsvis veiledningssamtalen og i lærer- 
studentens undervisning. I avslutningen av neste kapittel forklares model- 


len som metodisk verktøy for innsamling og analyse av empiri. 

Regulerende diskurs (C+/-) 


Relasjon mellom diskurser (C+/-) 


Undervisningsdiskurs (F+/-) 

Figur 12. Struktur og forbindelse i den «pedagogiske diskurs». 


Figur 12 viser hvordan den regulerende diskursen rammer inn de andre 
mindre diskursene. Innerst i «Undervisningsdiskursen» har jeg tegnet 
inn den didaktiske trekanten. «Gjenkjenningsregler» og «realiseringsre- 
gler» skaper forbindelse til aksen mellom elev og innhold i den didaktiske 
trekanten og den stiplede linjen som illustrerer «Relasjon mellom diskur- 
ser» (Bernstein, 2004; Jensen, 2014, 2016b, 2016a; Jensen & Witsø, 2015; 
Morais & Neves, 2011; Morais, Neves & Pires, 2004). 

Metodologi 


4.1 Innledning 


I dette kapittelet redegjør jeg for hvordan den formaliserte veiledningssam- 
talen blir undersøkt, og med det også hvordan analysen i kapittel 5 må gjen- 
nomføres. Først forklarer jeg hvordan denne boka plasserer seg i forhold til 
ulike vitenskapsteoretiske posisjoner. Her blir det et poeng å vise hvordan 
denne bokas dialektiske fremgangsmåte” ikke velger paradigmatiske ytter- 
punkter, men heller plasserer seg et sted mellom dem. Dette gjelder særlig 
ytterpunktene konstruktivisme og realisme. Det gjøres så rede for valget av 
abduksjon som arbeidsmåte, som er en konsekvens av denne bokas overord- 
nede dialektiske perspektiv. Videre begrunnes hvorfor og hvordan denne 
boka posisjonerer seg innenfor kritisk teori” Nar denne posisjoneringen 
er gjort, og jeg har beskrevet dens implikasjoner, presenteres designet for 
den empiriske undersøkelsen, etterfulgt av en vurdering av etiske spørsmål. 


4.2 Verdensbilde 


Jeg har gjennomgående argumentert for at denne boka er dialektisk, og 
at dette har favnet og påvirket arbeidsprosessen fra prosjektskisse, via 


49 Jeg opererer ikke med en formal dialektisk logikk slik det gjelder for en historisk og dialektisk 
materialisme (Engels, 1976). 

50 Med kritisk teori forstås her en sammensatt vitenskapsfilosofisk forståelse. Et vesentlig po- 
eng, slik jeg bruker dette vitenskapsteoretiske ståstedet, er å holde ontologi relativt adskilt fra 
epistemologi. Med dette perspektivet er det vanskelig å holde posisjoner som subtil realisme 
(Hammersley, 2013), mild naturalisme (Habermas, 2008), epistemologisk konstruktivisme (Hagen 
& Gudmundsen, 2011) og sosial realisme (Young, 2008) adskilt fra hverandre og adskilt fra det 
jeg omtaler som kritisk teori. Til felles med den vitenskapsfilosofiske forståelsen jeg legger til 
grunn, er en teoridrevet forskningslogikk der abduksjon står sentralt for å avgjøre om begreps- 
apparatet som anvendes i forskningen, «[...] er fruktbare eller ufruktbare for den empiriske 
undersøkelsen [...]» (Hagen & Gudmundsen, 2011, s. 478). 

arbeid med teori og empiri, til produksjon av tekst. En diskusjon av og 
en refleksjon rundt dialektikken er nå nødvendig for å vise hvordan 
denne boka forholder seg til tenkemåter og grunnlagsspørsmål som dels 
representerer uforenelige paradigmer, ikke minst en relativiseringspro- 
blematikk som særlig kan sies å gjelde for konstruksjonistiske posisjo- 
ner. Prinsippet er at den dialektiske fremgangsmåten posisjonerer denne 
boka, ved at det som vurderes som fornuftige løsninger, gis forrang i en 
pragmatisk logikk. Ulike posisjoner i form av teser prøves mot antiteser, 
det vil si negasjoner, og der syntesene, det vil si negasjonens negasjon, 
potensielt gir ny kunnskap sammen med tidligere posisjoner og med den 
dialektiske bevegelsen eller prosessen i mente (Slagstad, 2010, s. 57). 

Likeså er dialektikken prinsippet bak, og drivkraften i, den abduk- 
tive logikken denne boka benytter. Her vil innsikt i et system og i en 
diskurs avhenge av ståsted, og all innsikt vil være perspektivert. Dette 
medfører imidlertid ikke at alle innsikter er relative. Denne relativise- 
ringsproblematikken gjelder både ontologi og epistemologi, og den er 
en viktig indikator for vitenskapsteoretisk plassering. Jeg kommer til- 
bake til den abduktive logikken etter diskusjonen av vitenskapsteoretisk 
posisjonering. 

Jeg har definert diskurs som et generelt begrep som gjelder norma- 
tive, selektive og diskontinuerlige fortellinger om våre historiske erfa- 
ringer, om det vestlige samfunnets progresjon og om vår vitenskapelige 
kunnskaps- og økonomiutvikling. Disse diskursene får sin posisjon, sin 
livskraft og sin sannhet gjennom å bli gjentatt over tid. Det vil si at en dis- 
kurs representerer en virkelighetsoppfatning som opprettholdes og ved- 
likeholdes gjennom språklige og semiotiske handlinger. Virkeligheten er 
likevel mer enn språk og semiotiske handlinger i denne boka. Ontologi 
tilsvarer i denne boka «den sosiale realitetens egentlige natur eller vesen 
[...] [og] iboende egenskaper ved fenomenet» (Hagen & Gudmundsen, 
2011, S. 461). Et slikt verdensbilde (ontologi) tilsvarer en metafysisk speku- 
lasjon over det som kan beskrives som fellesnevnere av overbevisninger 
om vår modernitet, om hva som kan sies å være samfunnet, og følgelig 
ulike utdanningers funksjon i samfunnet. Denne virkelighetsforståel- 
sen står på mange måter over enkeltindividene samfunnet består av — 
enkeltindivider som nødvendigvis vil ha individuelle oppfatninger av 

denne virkeligheten. Det betyr ikke at et slikt felles verdensbilde er sant 
eller nøytralt. Det kan selv i stor grad sies å være et produkt av det samme 
samfunnet den objektivt prøver å beskrive. 

Det er ikke formålstjenlig for denne bokas problemstilling å dra rela- 
tiviseringsdiskusjonen ovenfor for langt, fordi man risikerer en filosofisk 
avsporing der problemstilling og rettferdiggjøring av denne bokas bidrag 
erstattes av en sirkulær diskusjon uten løsning. Den normative begrun- 
nelsen som rettferdiggjør kunnskapsbidraget, er derfor viktig. Her ligger 
et ønske om å forstå og å tydeliggjøre det denne boka ser på som virkelige 
makt- og samfunnsstrukturer. Disse strukturene omgir skolen, lærer- 
utdanning og dermed også den type formaliserte veiledningssamtaler 
denne boka undersøker” Jeg skal argumentere for at det å stå inne for et 
slikt verdensbilde, i form av en historisk realisme, ikke står i motsetning 
til denne bokas fortolkende epistemologi. 

En inndeling i en ontologi og en epistemologi er en sentral dialektikk 
i seg selv. Vitenskapshistorikeren og fysikeren Kuhn (2007) beskriver og 
problematiserer hvordan vår «vestlige» prinsipielle vitenskapelige ver- 
densanskuelse bestemmer vår oppfatning av virkeligheten: «Dersom his- 
torien ble ansett som en samling av mer enn anekdoter og årstall, kunne 
den fundamentalt ha forandret det bildet av vitenskapen som nå har oss 
i sin makt» (Kuhn, 2007, s. 13). Kuhn viser til at ontologiske spørsmål, 
altså spørsmål om hva som eksisterer i verden, og hvordan denne verden 
ser ut, fører til det han beskriver som en demarkasjon. Med demarkasjon 
mener han et tilsynelatende betinget skille mellom på den ene siden en 
verdensanskuelse og på den andre siden hvordan denne anskuelsen kan 
erkjennes gjennom kunnskap. Følgen av en slik demarkasjon mellom 
ontologi og epistemologi er at epistemologiske spørsmål holdes adskilt fra 
det vitenskapen aksepterer at faktisk eksisterer i verden. Epistemologien 
befatter seg med hvordan vi kan erkjenne, begripe og innhente kunnskap 
om det som i tilfelle eksisterer. 


51 Det er viktig at den kritiske tradisjon har både prinsipper og ideer for bruk og rettferdiggjøring 
av denne forskningen (Strydom, 2011, s. 11-12). Denne boka anvender et kritisk perspektiv fordi 
utdanning av både elever og lærere ses i lys av samfunnets implisitte og eksplisitte strukturer. 
For norsk utdannings vedkommende gjelder dette sentralisert makt og kontroll. Den praktiske 
lærerutdanningen er en del av statens kontroll over hvem som skal kunne bli lærere. 

Formålet med å knytte an til antikkens distinksjon mellom ontologi og 
epistemologi er, som nevnt, at jeg forsøker å avgrense denne boka mot et 
relativt stort antall vitenskapsteoretiske posisjoner og innsikter. De ulike 
posisjonenes innsikter og rasjonale er ofte ikke forenelige fordi verdens- 
bildet og synet på kunnskap blir inkonsekvent. Et realistisk verdensbilde 
og denne bokas skille mellom ontologi og epistemologi fungerer her som 
en avgrensning, for eksempel mot mer rendyrkede konstruktivistiske 
posisjoner. Jeg kommer tilbake til dette under 4.3 Kunnskapssyn. 

Et verdensbilde basert på en historisk realisme står ikke i motsetning 
til et syn på historien og virkeligheten som begge er dialektiske, slik at 
dialektikken korrigerer forestillinger om det absolutte. Det være seg 
absolutte sannheter, ubetingede generaliseringer eller metodologiske 
sannheter. Her benytter denne boka et teoretisk begrepsapparat som 
motsetter seg å se observasjoner som meningsbærende bare i lys av seg 
selv. Det er viktig å påpeke at jeg er åpen for at empiri, som etterprøver 
teorien, kan føre til at det teoretiske perspektivet i større eller mindre 
grad tilbakevises. Dette viktige abduksjonsprinsippet kommer jeg tilbake 
til. Først er det nødvendig å avklare det historisk realistiske verdensbil- 
det, og hvilke metodologiske følger dette har. 


4.21 Ontologisk realisme 


Ulike former for ontologisk realisme er nær forbundet med kritisk teori i 
en ny-marxistisk tradisjon. En slik posisjon innebærer slektskap til, men 
også kritikk av, marxistiske vitenskapsteoretiske posisjoner. Her siteres 
Marx (1968) fra Den tyske ideologi, som ble skrevet allerede i 1845: 


[...] den første forutsetning for all menneskelig eksistens, altså også for all his- 
torie, nemlig den forutsetning at menneskene må være i stand til å leve for å 
kunne «lage historie». For å kunne leve trenger man imidlertid fremfor alt mat 


og drikke, bolig, klær og en del annet. (Marx, 1968, s. 163) 


Den tidlige Marx (1968) forfekter her det som senere har blitt forstått som 
«historisk materialisme». Det vil si at realisme i form av materialitet, for- 
stått som menneskets primære behov, anses som den viktigste årsaks- 
sammenhengen i historien. Denne materialiteten er ikke fordelt likt i 

samfunnet. Jeg antar at en slik årsakssammenheng påvirker lærerutdan- 
ningen og ikke minst lærerutdanningene og læreryrkets status. Der Marx 
velger arbeid som sitt perspektiv, utvider kritisk teori materialiteten i en 
mer transcendental” retning. 


[...] Marx chose labour as his perspective, whereas Marcuse, Habermas and 
Honneth adopted the human drives, language and recognition as their respecti- 
ve prisms through which to refract Critical Theory’s ontology in both a concrete 


situational and situation-transcendent direction. (Strydom, 2011, s. 11) 


Strydoms (2011) poeng, slik han redegjør for teoriens ontologi, er at den 
ikke støtter seg til at samfunnet er enten et sosialt og kulturelt eller et 
realistisk fenomen. Kritisk teori står her i en mellomposisjon mellom 
mer naturalistiske og mer eller mindre fortolkende posisjoner i sam- 
funnsvitenskapen. Til forskjell fra relativistiske og konstruksjonistiske 
vitenskapsteoretiske posisjoner holdes ontologi og epistemologi relativt 
adskilt. Første generasjons kritisk teori tok på mange måter en holistisk 
mellomposisjon mellom strukturalisme og konstruksjonisme, inspirert av 
naturvitenskapen, men fremdeles med utgangspunkt i hermeneutikken. 

I motsetning til scientismen setter dialektikken i kritisk teori det som 
i første omgang kan fremstå som noe enkeltstående, i sammenheng og 
kontekst med allmenne strukturer, ofte forstått som samfunnet og his- 
torien. Adorno anser dialektikken” som det mest sentrale begrepet 
i kritisk teori. Det er likevel behov for å gjøre noen avgrensninger mot 
mangfoldet og motsetningene som også preger denne retningen. 

Kritisk teori, slik den brukes i denne boka, forholder seg pragmatisk 
kritisk til positivismen, og kritisk til modernismen, forstått som opplys- 
ningstidens fornuftsbaserte ratio. Kritisk teori er grunnleggende kritisk 
til kapitalkreftene, men også kritisk til tradisjonell marxisme. Kritisk teori 
motsetter seg videre naiv realisme," men støtter en systematisk vitenska- 
pelig metode for innhenting og bruk av empiri for best mulig å forstå det 


52 ‘Transcendens, som det motsatte av immanens, representerer det som overskrider den første 
erfaring, i motsetning til endimensjonalitet, oppsplitting og isolering (Qvale, 1972). 

53 Dette kan virke noe selvmotsigende for Adorno var åpenbart mer opptatt av motsetningene enn 
syntesen. Slik sett har hans negative dialektikk ingen syntese i form av en løsning. 

54 Naiv realisme forstås som at virkeligheten er slik den umiddelbart fremstår for oss. 

som kan beskrives som den ytre verden (Adorno, 1970; Muller-Doohm, 
2005, S. 296—297). For kritisk teori vil utfordringen heller ligge i å forklare 
det som ikke umiddelbart kan avklares empirisk. Potensialet i denne 
fremstillingen er et teoretisk begrepsapparat som for eksempel forsøker å 
begrepsfeste implisitte strukturer og tilslørt ideologi. 

Litt karikert kan man plassere ytterpunktene på en tenkt akse mel- 
lom det som ofte kalles kritisk pedagogikk og radikal kritisk teori, som 
ytterpunkter på aksen mellom radikal konstruksjonisme; virkeligheten 
er en sosial konstruksjon (Alvesson & Skåldberg, 2008, s. 515; Alvesson 
& Sköldberg, 2008, s. 100), og dogmatisk marxisme; virkeligheten er en 
determinert samfunnsorden. Den kritiske teorien jeg støtter meg til, 
styrer unna aksens ytterpunkter. Et slikt lett naturalistisk perspektiv i 
kritisk teori kan spores til den amerikanske innflytelsen på 50- og 60-tal- 
let, spesielt til nylesningen av pragmatikerne George Herbert Mead og 
John Dewey. Målet er her å holde fast på hermeneutikken underveis mot 
en kommunikasjonsteori som bidrar til et liberal-progressivt demokrati 
(Strydom, 2011, s. 64). I tillegg fastholdes i kritisk teori klare forbindelser 
til en marxistisk logikk. Det skjer ved at kritisk teori sterkt vektlegger 
en historisk realisme, og at kritisk teori forholder seg nær til det Lyotard 
(1984) beskriver som de store fortellingene i samfunnet. 


Den verden som for den enkelte er noe som foreligger i seg (sic), som han må 
oppfatte og iaktta, er i den skikkelse den eksisterer og fortsetter å bestå likeså 
meget produkt av den allmenne samfunnsmessige praksis. Det i omgivelsene 
som vi sanser, byer, gårder, enger og skoger, bærer merker av bearbeidelse. 
Menneskene er ikke bare i klesdrakt og atferd, i fremtoning og opplevelsesmå- 
te et resultat av historien; heller ikke den måten de ser og hører på, kan løses 
fra den samfunnsmessige livsprosess slik den har utviklet seg i årtusener. 
(Horkheimer, 1970) 


En postmoderne virkelighet derimot forstås ved at slike store fortellinger, 
for eksempel om religioner og om klasse, er døde. Dette er et viktig skille 
mellom den kritiske teorien denne boka støtter seg til, og andre kritiske 
retninger med sterkere tilknytning til postmodernistiske posisjoner. Fel- 
les for de mange kritiske retningene er at de på hver sin måte peker mot 
emansipatoriske potensialer ved ulike former for sosial urettferdighet i 

samfunnet. Første generasjons kritiske teoretikeres anliggende med å 
vektlegge historisk realisme var, i tillegg til det emansipatoriske, å knytte 
sammen kritisk vitenskap, kultur og politikk med den vestlige historie- 
forståelsen, og ikke minst med en historisk hukommelse.” 


4.2.2 Kritikk av kritisk teori 


I tillegg til problemet med å avgrense hva kritisk teori er, har denne posi- 
sjonen lenge, og med rette, blitt kritisert for manglende forbindelse til 
metodologi og metode. Dette gjelder spesielt en svak empirisk kobling til 
en sosial virkelighet (Alvesson & Sköldberg, 2008, s. 323-324). En annen 
aktuell kritisk retning, kritisk realisme, blir i så måte interessant for meg 
å dra veksler på. Kritiske realister har kritisert den idealistiske retningen 
som andre og tredje generasjons kritisk teori har inntatt. Jeg mener dette 
er en viktig innsigelse mot kritisk teori, og det er grunnen til at denne 
boka ser mot første generasjons kritisk teori: 


Social science needs to do more than give a description of the social world 
as seen by its members (ethnography); it needs also to ask whether members 
have an adequate understanding of their world and, if not, to explain, why not. 
«Critical theory», with its antecedents in the Marxism of the Frankfurt school, 
acknowledges this, of course. Yet recent critical theory, since Habermas (1968) 
has taken an idealist turn (McCarthy, 1981, pp. 96ff.; Keath, 1981). The problem 
is to accept the «hermeneutic circle» and, at the same time, to sustain the pos- 
sibility of critique: to acknowledge that there is no neutral or transcendental 
standpoint, but to hold also that explanatory social theory, insofar as it expo- 
ses domination concealed as domination, is inherently emancipating (Bhaskar, 
1979, 1982). This suggests, as I will argue, the need for a realist conception of 


social science. (Manicas, 1998, s. 315) 


Forste generasjons kritisk teori hadde, i likhet med kritisk realisme, 
det som kan forstas som en retroduktiv forskningslogikk, det vil si 


55 Manglende historiekunnskap i kombinasjon med idealisme kan ifølge kritisk teori lede til at 
historiens tragedier gjentar seg. Selv om et slikt poeng ikke angår veiledningssamtalene, slik de 
er undersøkt og drøftet i denne boka, er det et poeng for meg å ikke opptre uten bevissthet på 
vegne av historien, også historien for denne vitenskapsteoretiske posisjonen. 

at forskningsstrategien er både induktiv og deduktiv, og at det skilles 
mellom hvordan man kan innhente kunnskap om observerbare (empi- 
riske) og ikke-observerbare (aktuelle og reelle) fenomener (Hagen & 
Gudmundsen, 2011). En slags refleksiv kritisk realisme fremstilles av 
Alvesson og Skåldberg som et konstruktivt alternativ til både kritisk 
teori og til sosialkonstruktivisme (2008, s. 31). Alvesson og Skåldberg 
(2008) skisserer et ideal der forskning er en refleksiv, dialektisk og 
empirisk prosess: «[...] att man tar på allvar hur olika slags språkliga, 
sociala, politiske och teoretiska element år sammanvåvda i den kun- 
skapsutvecklingsprocess i vilken empirisk material konstrueras och 
tolkas» (2008, s. 17-18). For denne boka er det et poeng å finne gode 
metodologiske innganger innenfor kritisk teori. Her er ulike former for 
kritisk realisme til inspirasjon og hjelp. Dermed tjener kritisk realisme 
først og fremst den hensikt i denne boka å tydeliggjøre posisjoner som 
er implisert i kritisk teori (Alvesson & Sköldberg, 2008, s. 17-18; Hall, 
John R., 2007, s. 85). 

Det at denne boka er dialektisk og inspirert av kritisk teori, har hatt 
som konsekvens at min forskerinnstilling har vært åpen for ulike inngan- 
ger for å fange inn den virkeligheten veiledningssamtalene i denne boka 
representerer. Derfor har analysekategoriene blitt bearbeidet og endret 
gjennom hele denne boka. Jeg har likevel beholdt noen viktige prinsipper, 
som at empirien møtes med teori, at bokas ontologi er realistisk, samtidig 
som epistemologien forholder seg fortolkende til den kunnskap som inn- 
hentes og genereres gjennom analysene av empiri. 


4.3 Kunnskapssyn 


Epistemologi handler om hvordan jeg, ved hjelp av et bestemt begreps- 
apparat, innhenter kunnskapen om den virkeligheten som har blitt 
lagt til grunn. Det vil si hvordan en diskurs om dyktighet som lærer 
på ulike måter rekontekstualiseres og fremføres gjennom veilednings- 
samtaler. Jeg har som mål å si noe kvalitativt og intensjonelt om en slik 
diskurs. Man kan si at denne bokas kvalitet forutsetter et epistemologisk 
spørsmål om hva som kan sies å være gyldig kunnskap for en utgivelse 
som denne. For å dokumentere bokas epistemologiske validitet har jeg 

gjennom hele teksten diskutert og gjort rede for teorier og antagelser 
som er lagt til grunn for begrepsapparatet som brukes. Det vil si at jeg 
har forsøkt å vise at mine slutninger har en pålitelig utledning fra denne 
bokas teoretiske forutsetninger (Kvale, 2009, s. 250). Videre i dette 
kapittelet skal jeg først gjøre rede for kvalitetsbegrep som er relevante 
for mine analyser av veiledningssamtalene, og som er kompatible med 
bokas vitenskapsfilosofiske verdensbilde. Deretter diskuteres abduksjon 
som metode. 


4.3.1 Begrepsvaliditet og reliabilitet 


Jeg har argumentert for at forskning drives frem av både implisitte og 
eksplisitte teorier. Det er derfor viktig å operere med relativt tydelige og 
transparente begreper som i størst mulig grad uttrykker det implisitte, 
og på den måten avgrenser denne bokas kvalitet. Begrepsvaliditet betyr 
her i bred forstand at begrepene som brukes, beskriver det denne boka 
ønsker å fange opp. God begrepsvaliditet vil si kontroll over ulike bias 
som kan tenkes å påvirke hvordan oppmerksomheten rettes mot det 
temaet som undersøkes. Det å ha flere kilder som hjelp til å kontekstua- 
lisere de formaliserte veiledningssamtalene er et eksempel på tiltak som 
øker begrepsvaliditeten i boka. Det samme er det å studere slike samtalers 
forløp så mange ganger at de ikke oppleves å inneholde noe nytt. I denne 
boka trengtes 17 formaliserte veiledningssamtaler før begrepsvaliditeten 
opplevdes som tilfredsstillende. 

Begrepet reliabilitet, her forstått som konsistensen og troverdigheten 
(Kvale, 2009, s. 250) i de veiledningssamtalene som denne boka bygger 
sine observasjoner på, er vanskeligere å gjøre rede for. Reliabilitet handler 
her blant annet om hvorvidt det ville vært mulig for en annen forsker 
å komme frem til samme resultater med tilsvarende empiri og samme 
teori. Reliabilitet er kanskje enda tydeligere knyttet til fravær av tilfeldige 
feil, for eksempel at jeg i en studie som denne har oppfattet hva som er 
sagt, og at feltnotatene mine ikke har så mange skrivefeil at de blir van- 
skelige å tyde. Kvaliteten på videoene som er analysert, er i så måte også 
et eksempel på en reliabilitetsfaktor. Det vil for eksempel være avgjørende 
at videoene mine er av en slik lyd- og billedkvalitet at jeg både kan høre 

hva som blir sagt, og se hva som faktisk skjer. Reliabilitet kan også forstås 
som pålitelighet gjennom konsistente og gode målinger. Det vil si at alt 
annet enn tilfeldige feil angår og potensielt truer studiens validitetsas- 
pekter. Poenget med at en annen forsker skulle kunne komme til samme 
resultater med tilsvarende empiri og samme teori, er mer problematisk 
fordi studien ikke «måler» noe i tradisjonell forstand. For å bøte på denne 
svakheten har jeg analysert mange forskjellige kasus, og jeg har forsøkt 
å kontrollere for en intersubjektiv reliabilitet ved blant annet å diskutere 
studiens analyser med andre fagfeller. Analysen av studien som denne 
boka bygger på sitt Mitt kasus 1 er også analysert og kategorisert uav- 
hengig av min analyse, uten at funnene fra denne analysen avvek i noen 
særlig grad fra min.3* 


4.3.2 Abduktiv metode 


Selv om studien denne boka bygger på, har en realistisk ontologi, skiller 
tenkemåten seg fra naturvitenskapelig metode, blant annet ved å kunne 
problematisere måten vi oppfatter oss selv og verden utenfor oss på.” 
Ved en slik hermeneutisk inspirert tenkemåte nyttiggjør forskeren seg 
sin egen erfaring som menneske med et meningssystem som fortolker 
og prøver å forstå en tekst, et problem eller en kultur (Denzin & Lincoln, 
2005, $. 27). En slik posisjon medfører også en reell fare for relativisering 
av studien. Derfor velger jeg en mellomposisjon, som igjen unngår ytter- 
punktene. Veiledningssamtalene som undersøkes, vurderes som del av et 
større system uten å ekskludere deltakerne i veilendingssamtalenes egne 
intensjonelle agendaer. 


56 En type forskervalidering ble gjort av kasus 1, i Brisbane (Australia), av prof. P. Singh i februar 
2014. 

57 Dette skillet kan tydeliggjøres ved å bruke den klassiske hypotetisk-deduktive tenkemåten man 
blant annet finner i naturvitenskapelig forskning, som eksempel. I hypotetisk-deduktiv metode 
vil teori utviklet gjennom empiri formuleres til premisser som utleder hypoteser, som så prøves 
ut. Slutningen kan ved sin konklusjon enten avvises, eller den kan bidra til å styrke hypotesene 
(Creswell, 2008, s. 196; Thurén, 1996, s. 17). Et slikt, ofte forstått som positivistisk, resonnement 
står i motsetning til kvalitative forståelser som man finner f.eks. i klassisk hermeneutikk og 
i konstruktivistiske utgangsposisjoner. Ved disse perspektivene betraktes vitenskapelige sann- 
heter som mer eller mindre relative. 

Abduksjonstilnærmingen er ikke uten historie. Den har sin eldste 
opprinnelse i Aristoteles» begrep apagogi og apagogiske argument som 
bevis ved kontradiksjon. Mest kjent i dag er kanskje abduksjon slik prag- 
matismens opphavsmann Charles Sanders Peirce (Peirce, 1960; Peirce 
& Buchler, 1940) utviklet den som et alternativ til induksjon og deduk- 
sjon. Sentralt står en formålstjenlig bruk av hypoteser, som en syllogisme 
der premissene som utledes, betraktes som sannsynlige. I likhet med 
en hypotetisk-deduktiv tenkemåte benytter man i abduksjonsprosessen 
et teoretisk premiss som testes ved hjelp av empiri. I tråd med denne 
bokas dialektiske utgangspunkt benyttes altså abduksjon for å teste ut og 
utvikle teori. Dette skjer gjennom veksling og forhandling mellom teori 
og empiri, gjennom ulike metoder og ved veksling mellom nærhet og dis- 
tanse i empirien: 


Besides the traditionally emphasized inductive and deductive modes of inferen- 
ce, special significance is assigned to abduction in the sense of the imaginative 
or creative forging of relation between felt qualities, objective givens and con- 


ceptual or theoretical insights. (Strydom, 2011, s. 11—12) 


Strydom (2011) plasserer abduksjon mellom induksjon og deduksjon. 
Der en induktiv logikk litt forenklet kan hevdes å generalisere på bak- 
grunn av noe empirisk enkeltstående, og der deduksjon kan hevdes å 
generalisere det enkeltstående på bakgrunn av noe rasjonelt og allment, 
er abduksjon en dialektisk innstilling, en arbeidsmåte og en forståelse 
som uavbrutt veksler mellom helheter og det som tilsynelatende er 
enkeltstående. Abduksjonsprosessen er pragmatisk i den forstand at tra- 
disjonen vektlegger relasjoner mellom det kreative og oppfinnsomme, 
mellom flere forståelser av hva som er kvalitet, mellom forskningens 
målsetting og, ikke minst, mellom forståelse og tolkning på bakgrunn 
av begrepsmessig eller teoretisk innsikt (Strydom, 2011, s. 12; Strydom 
& Delanty, 2003, s. 5). 

Den virkeligheten som fremstilles i veiledningssamtalene, og som er 
observert av undertegnede, kan, slik jeg ser det, ikke forstås gjennom 
en enkeltstående metode eller uten at veiledningssamtalene relateres 
både til en historisk kontekst og til en bestemt undervisningskontekst. 
Kontekstsensitiviteten, slik Strydom beskriver den, handler om at 

beskrivelsene av virkeligheten nødvendigvis også er resultatet av våre 
levde erfaringer. Disse erfaringene er både personlige og sosiale, og de 
er formet av strukturelle faktorer som historien, og av politiske, kultu- 
relle og økonomiske strukturer som etter hvert fremstår som naturlige 
og virkelige. 

Presentasjon av empiri 


5.1 Innledning 


I dette kapittelet skal empirien, det vil si det datagrunnlaget som denne 
boka bygger på, analyseres gjennom tre tinn. Analysens første trinn er 
et forskningsnarrativ som er utformet på bakgrunn av observasjon av 
øvingsundervisning og samtaler med praksislærer Per, som er en sentral 
informant. Per reflekterer her over tre lærerstudenters undervisning (kasus 
1, 2 og 3) og sin egen veiledning av dem i etterkant av undervisningen. Siden 
det ikke har vært mulig å gjennomføre datainnsamling på skolene uten å for- 
holde seg til styrende dokumenter og annen dokumentasjon, for eksempel 
skolenes hjemmesider og regelverk, avsluttes trinn 1 med å hente opp igjen 
ulike former for dokumentasjon, jf. kapittel 4. Dette settes så i sammenheng 
med fag- og forskningslitteratur, skjemaer knyttet til lærerstudentenes plan- 
legging av undervisning og feltnotater fra observert undervisning i kasus 1. 
På bakgrunn av trinn 1 utledes veiledningssamtalenes form og innhold 
i trinn 2. Dette gjøres for å forsøke å vise både sammenhenger mellom og 
brudd på hvordan dyktighet som lærer «rekontekstualiseres» gjennom en 
«pedagogisk diskurs». Kasus 1 vil gjennom hele trinn 2 fungere som et refe- 
ransekasus for de andre kasusene. Innholdet i planleggingsskjemaet og felt- 
notatene kobles fortløpende til kodekategorier i den «pedagogiske diskurs». 
Disse kodekategoriene ble det gjort rede for i kapittel 3. Deretter utledes 
først veiledningssamtalenes form på tvers av kasusene, etterfulgt av innhold 
på tvers av kasusene. Form og innhold settes i sammenheng med «pedago- 
gisk diskurs», det vil si at innholdskategoriene forbindes med formstruktur, 
inndelt i «regulerende diskurs» og «undervisningsdiskurs». Avslutningsvis 
i trinn 2 presenteres sammenheng og variasjon i tekstmaterialet. 
Analysens siste trinn, trinn 3, beskriver til slutt didaktiske implikasjo- 
ner av funnene i trinn 1 og 2. Med didaktiske implikasjoner menes hvilke 
logiske følger studiens teoretiske utgangspunkt og design får for hvordan 

veiledningssamtalen oppfattes. Dersom jeg ser didaktisk på veilednings- 
samtalen, vil jeg se på hvordan den handler om formidlingen av et inn- 
hold mellom en praksisveileder og en lærerstudent, og videre på hvordan 
praksislærer velger ut innholdet i veiledningssamtalen, og hvordan dette 
innholdet kommuniseres til lærerstudenten. 

Som tidligere nevnt vektlegger jeg ikke hvordan lærerstudenten forstår 
og tilnærmer seg innholdsdimensjonen. Oppmerksomheten er rettet mot 
overføring av innhold. Denne innholdsdimensjonen er i denne boka selve 
saksforholdet. Det vil si at innholdsdimensjonen er direkte relatert til 
hva praksisfeltet vektlegger som nødvendig dyktighet som lærer. Ut ifra 
en slik logikk forutsetter jeg at nettopp denne formidlingen av innhold 
er det vesentlige i veiledningssamtalene. De didaktiske implikasjonene 
blir da den empiriske beskrivelsen av de observerte veiledningssamta- 
lene sett i lys av den nevnte didaktiske logikken. Trinn 3 abstraherer også 
videre fra de relativt nøkterne beskrivelsene i trinn 2, og det åpnes opp 
for en mer kritisk tolkning av datamaterialet. Dette gjøres med mål om å 
peke på ideologiske elementer i de veiledningssamtalene jeg undersøker. 
Avstanden til enkeltkasus er i dette trinnet større enn i de foregående 
trinnene. Dialektikken i designet ligger i at trinn 1 og trinn 2 kontrasteres 
og sammenstilles med trinn 3 i en abduksjonsprosess Se figur 13. 


3. Trinn, Syntese: 
Didaktiske implikasjoner 

1. Trinn, Forskningsfortelling: es a, 
Referansekasus 


Figur 13. Trinnvis design. 

5.2 Trinn 1: Forskningsfortelling 


Per er ansatt som lærer og praksisveileder ved skole A,* en relativt ny 
ungdomsskole med rundt 400 elever beliggende i et bynært område i 
Sør-Norge. Skolen har status som praksisskole og tar jevnlig imot lærer- 
studenter fra bade den fireårige grunnskolelærerutdanningen for 5.-10. 
trinn, integrert femårig mastergradsprogram og fra praktisk-pedagogisk 
utdanning. Det er 60 ansatte ved skolen, 50 av dem er tilsatt som lærer. 
Skolen er tegnet og bygget som en såkalt fleksibel skole, også kjent under 
betegnelsene «baseskole» og «åpen skole». Det vil her si at alle elever fra 
ett trinn tilhører en base som relativt fritt disponerer undervisningsrom 
av ulik størrelse. Rommenes arealmessige og fysiske åpenhet hevdes fra 
skolens og arkitektenes side å være styrt av de pedagogiske og didaktiske 
behov som til enhver tid måtte foreligge. Arkitektene bak undervisnings- 
byggene oppgir i sin prosjektbeskrivelse at de har ønsket å tilpasse seg 
det de beskriver som den nye pedagogikken, med sterkere vektlegging av 
enkeltindividet. Åpne læringsareal har i tråd med denne forestillingen 
minst mulig fysiske skiller i form av dører og vegger. Slik har arkitektene, 
etter eget utsagn, ønsket å bidra til at elevene blir «inspirerte aktører» 
med «ansvar for egen læring». En slik form for pedagogikk hevdes, på 
arkitektenes hjemmeside, å stå i motsetning til tradisjonell pedagogikk 
og lukkede klasserom med fire vegger. En del av de åpne læringsarealene 
kan lukkes med skyvevegger for dermed å fungere mer som tradisjonelle 
klasserom. 

Skole A har utformet en såkalt pedagogisk plattform. Plattformen er 
publisert på skolens hjemmesider, og den legger føringer for skolens kva- 
litetssikringssystem og kommer til uttrykk i skolens forskjellige trykksa- 
ker. Dette pedagogiske grunnlagets innhold er ment å bidra til et aktivt 
og trygt læringsmiljø på skolen. Faglige og pedagogisk kompetente lærere 
i skolen løftes frem som en viktig del av dette grunnlaget. Blant skolens 


58 Personopplysninger om praksislærer Per og informasjon om skole As beliggenhet og organisa- 
sjon er anonymisert i henhold til retningslinjer fra Norsk samfunnsvitenskapelig datatjeneste, 
NSD. Skole A representerer en virkelig skole som jeg har gitt bokstaven Å som navn i stedet for 
det virkelige skolenavnet. 

59 Den undervisningen lærerstudentene har gjennomført, og som det har vært mulig for underteg- 
nede å observere, har utelukkende blitt gjennomført i disse mer tradisjonelle klasserommene. 

andre prioriterte og nedtegnede målsettinger er at alle lærerne skal beher- 
ske ulike læringsstrategier og ulike vurderingsformer. Lærerne skal også, 
ifølge skolens hjemmesider, inneha høy relasjonskompetanse. Relasjons- 
kompetansen har til hensikt å sikre at alle elever møtes med respekt og 
anerkjennelse. 

Skole A synes å ha godt integrerte regler og rutiner for driften. Skole- 
reglementet er således relativt detaljert. Reglementet krever for eksem- 
pel bruk av innesko i undervisningsarealene, og det gir klare ordens- og 
oppførselsregler for elevene. I skolereglementet inngår det også regler for 
presise oppstartsrutiner, som for eksempel krever stående hilsning på 
læreren før undervisningen begynner. Det er i tillegg gitt ulike adgangs- 
regler for de åpne læringsarealene, og for hvor og når PC, nettbrett og 
mobiltelefoner kan brukes. 

Per er en erfaren lærer. Han er også en erfaren veileder av lærerstuden- 
ter, og han trives med oppgavene og ansvaret dette medfører. Han er en 
populær veileder og får gode tilbakemeldinger fra både lærerstudentene, 
kolleger, elever og fra skoleledelsen. Selv om han, i likhet med halvparten 
av praksislærerne i studien boka bygger på, ikke har en formalisert veile- 
derutdanning, har han lang erfaring som veileder både av lærerstudenter 
og med veiledning av interne og eksterne lærerkolleger. Per har veiled- 
ningskurs fra høgskole og universitet, og han har i tillegg erfaring fra 
veiledningsarbeid med Utdanningsdirektoratet. 

Kollegiet, som fremstår samstemte på skole A, beskrives som viktige 
for praksislærer Per. Lærerstudentene som har praksis på skole A, møter 
ifølge skolens ledelse et pedagogisk miljø som er godt forberedt, og som 
er positive til lærerstudentenes ankomst. Denne kollektive innstillingen 
mener Per kan gi lærerstudentene en følelse av noe i den retningen at 
det ligger kunnskap i de relativt «nye veggene» på skolen. Han beskriver 
dette som en slags erfaringsbasert kunnskap om hvordan veiledning og 
praksisopplæring av lærerstudenter skal foregå best mulig. 

Praksislærer Per presiserer at det å lære lærerstudentene god klasse- 
ledelse er et grunnleggende premiss for å få til god undervisning. Med 
bakgrunn i denne forutsetningen vil de tidlige stadiene av hans veiled- 
ning, ifølge han selv, ha en overvekt der klasseledelse vektlegges. Dette 
skjer gjerne på bekostning av mer fagdidaktiske emner. Etter hvert som 

lærerstudenten får mer erfaring og blir tryggere på lærerrollen, forteller 
Per at han forsterker den faglige orienteringen. Han hevder, i forlengel- 
sen av denne argumentasjonen om å lære god klasseledelse, at det er 
avgjørende for elevenes trygghet at læreren fremstår med en tydelig fag- 
lig og pedagogisk autoritet. Denne dualiteten anser Per som så viktig at 
det av og til kan være nødvendig for læreren, og for lærerstudentene, å 
dekke over faglig usikkerhet ved hjelp av bevisst kontrollerende samta- 
leteknikk. Det kan eksempelvis skje dersom lærerstudentene ikke kan 
svaret på spørsmål fra elever og dermed opplever å potensielt utstråle 
en ikke-tilsiktet faglig usikkerhet overfor klassen. I slike tilfeller kan 
det, ifølge Per, være hensiktsmessig å snu vanskelige spørsmål tilbake til 
klassen. Dette gjøres for å kjøpe seg tid og for i best mulig grad å beholde 
den autoriteten som Per mener trengs for å overleve som lærer i klasse- 
rommet. En slik praksis mener han i enkelte tilfeller vil være en bedre 
løsning for elevene enn at læreren fremstår som faglig usikker overfor 
klassen. Konsekvensene av at læreren fremstår som faglig usikker kan, 
ifølge Per, være at elevene begynner å tvile på lærerens fagkunnskap. 
Dette kan videre føre til et alvorlig problem som angår lærerens trover- 
dighet og elevenes tillit til han eller henne. Per argumenterer derfor for 
at den viktigste måten å unngå slike situasjoner på er at læreren møter 
godt forberedt til undervisningen. 

Per argumenterer for at god forberedelse ikke nødvendigvis er nok for 
å være en god lærer. Han mener læreryrket krever personlige egenskaper, 
blant annet i form av et visst pedagogisk potensial som gjør læreren i 
stand til å utøve en grad av improvisasjon for å kunne styre klassen til 
klassens beste. Et annet viktig pedagogisk poeng for praksislærer Per i 
denne sammenheng, er at en profesjonell lærer kan kjennetegnes ved at 
han eller hun er i stand til å få oversikt over, og evner å vurdere innlæ- 
ringshastigheten til elevene. Dette viktige forholdet mellom elevenes inn- 
læringshastighet og den undervisningsmengden som doseres, opplever 
Per som en særlig utfordring for lærerstudentene. Svært ofte har han opp- 
levd lærerstudenter som er for opptatt av å komme gjennom undervis- 
ningsplanene innen timens slutt. Dette «feil-fokuset» har ifølge Per ofte 
det resultat at elevene faller av uten at lærer(studenten) får mulighet til å 
evaluere om elevene i det hele tatt har lært noe i timen. 

Når det gjelder praksisopplæringens førveiledning, fungerer lærer- 
studentenes planleggingsskjema som arbeidsredskap både for dem og 
for Per. Skjemaet brukes til å planlegge de faglige rammene for lærer- 
studentens undervisning, og for å strukturere den påfølgende veiled- 
ningssamtalen. Per anser planleggingsskjemaet som formålstjenlig for 
å strukturere praksisopplæringen. Dette fordi bruk av forhåndsbestemte 
kriterier, som lærerstudenten må fylle ut og utdype, er med på å gi struk- 
tur og bidrar til refleksjon hos lærerstudenten. Men praksislærer Per gir 
tydelig uttrykk for at lærerrollen og hans eget syn på undervisning er 
både mer og mindre enn det som inkluderes i dette skjemaet. Han er 
derfor tydelig i veiledningssamtalene på at lærerstudentene ikke må 
legge for mye vekt på å komme gjennom alle læringspunktene i plan- 
leggingsskjemaet. Ifølge Per kan verken læreryrket eller lærerrollen 
beskrives gjennom slike skjemaer og instrukser. Han beskriver heller 
lærerrollen som noe studentene aktivt må gå inn i, og som en forståelse 
de må «ta innover seg». Samtidig fremstiller praksislærer Per læreryrket 
som håndverksmessig. Læreryrket er håndverksmessig for Per i den for- 
stand at lærerne må bruke mange ulike innøvde læringsteknikker som 
tilpasses de pedagogiske forholdene. Per anser seg selv først og fremst 
som en praktiker og som en erfaren representant for lærernes faglige 
og generelle yrkeskompetanse. Han mener at erfarne praksislærere er å 
anse som spesialister på praksisfeltet. 

På tross av egendefinert spesialiststatus mener praksislærer Per at 
han i liten grad forholder seg til pedagogisk teori, didaktisk teori, vei- 
ledningsteori eller teori i det store og hele. Dersom noen som helst teori 
skulle være til stede, så er den, ifølge Per, mer ubevisst. Selv om teori ikke 
opptar praksislærer Per nevneverdig, er han tydelig opptatt av refleksjon 
som en gjennomtenkningsprosess. Dette gjelder refleksjon over egen 
praksis, over lærerrollen lærerstudentene trer inn i, refleksjon knyttet til 
hvordan lærerstudenten fremstår for elevene, og refleksjon over alle de 
valg og avveininger lærerstudentene tar i løpet av en praksistime. Dette 
må kunne sies å være refleksjoner som også gjenspeiles i den didaktiske 
relasjonsmodellen. I tillegg til dette er praksislærer Per også opptatt av 
sin egen og andre lærerkollegers refleksjon og lærernes muligheter for 
profesjonell utvikling. 

Når praksislærer Per ser tilbake på sin egen praksisopplæring som 
lærerstudent for over tjue år siden, gir han klart uttrykk for at grunnprin- 
sippene i dag stort sett er de samme som da han selv startet sin karriere 
som lærer. Et viktig unntak er graden av veiledning og tilbakemelding 
lærerstudentene imellom. I Pers egen lærerutdanningspraksis var det 
tydelig vektlegging av at lærerstudentene skulle snakke sammen om hver- 
andres undervisning. Følgelig var det, slik Per erindrer, mindre struktu- 
rert tilbakemelding i den formaliserte veiledningssamtalen. En snakket 
den gang mer løst om undervisning, og det var mindre tilbakemelding 
på studentenes egen undervisning. Nettopp med tanke på dette har Per 
endret praksis i etterveiledningen av lærerstudentene sine. Det har han 
gjort ved å innføre mer refleksjon over egen praksis og mindre refleksjon 
over medstudenters praksis. Han anser det som helt avgjørende å lære 
studentene selvstendig refleksjon over egen lærerrolle. Denne erkjennel- 
sen har ført til at Per i veiledningssamtalene er opptatt av å gi lærerstu- 
dentene tid til å tenke før de svarer. Som følge av dette ønsker Per å unngå 
å gi direkte instruksjon. 

Hvorvidt lærerstudentene evner å reflektere over egen praksis, har 
også en helt avgjørende kontrollfunksjon for praksislærer Per. Ved å 
avvente svarene og ikke presse frem umiddelbar respons i dialogen med 
lærerstudentene, kontrollerer Per om de reflekterer over egen praksis, 
og han vurderer på denne måten om de er i stand til å se seg selv i situa- 
sjonen som lærer. Det å se seg selv i situasjonen som lærer innebærer for 
Per en bestemt type refleksjon («metarefleksjon») der lærerstudentene 
kritisk, og med en viss avstand, vurderer sin egen lærerrolle i forhold 
til tidligere veiledning. I den sammenheng er det viktig for Per å se om 
lærerstudentene faktisk har tatt til seg tidligere veiledning og de mange 
råd og vink som han har gitt i praksisperioden. For lærerstudenter som 
i praksisperioden har vanskeligheter med å formulere viktige elementer 
i undervisningen, ser praksislærer Per det som sin oppgave å konkreti- 
sere disse elementene. Hovedmålet, sett i lys av hele praksisperioden, er 
at studentene selv skal bli i stand til å reflektere systematisk over egen 
undervisning. Det er derfor viktig for praksislærer Per å følge opp de 
studentene som fremstår som usikre. Dette gjør han, etter eget utsagn, 
gjennom å kontrollere om lærerstudentene tar til seg veiledning, og 

gjennom å observere og vurdere om de gradvis blir tryggere på å se seg 
selv i lærerrollen. For lærerstudenter som derimot går inn og ut av en 
undervisningstime uten å reflektere over hvordan de fremsto som lærer, 
bør det ifølge praksislærer Per stilles spørsmål ved om de er egnet som 
lærer, og om de i det hele tatt bør bestå praksis. På tross av slike relativt 
tydelige uttalelser er det å stryke lærerstudenter i praksis noe Per sier 
forekommer svært sjelden. 

Når vår samtale avslutningsvis igjen kommer inn på Pers egen lærer- 
utdanningspraksis, vurderer han at struktur, form og rekkefølge på 
veiledningssamtalen i dag er ganske lik slik han selv opplevde veiled- 
ningssamtalen som lærerstudent. Han mener at den gang som nå ble 
det innledningsvis i veiledningssamtalen gitt informasjon fra praksis- 
lærer om veiledningssamtalens form og veiledningssamtalens sekven- 
ser. Dernest ga studentene hverandre tilbakemelding med utgangspunkt 
i undervisningstimene hver enkelt hadde hatt. Praksislæreren stilte da 
gjerne spørsmål omkring de tema og hendelser som hadde kommet opp 
i lærerstudentenes undervisning. Avslutningsvis i veiledningssamtalen 
gikk de i gang med å se på egne timer, og lærerstudentene fikk en egen 
samtale om hvordan undervisningen hadde gått i forhold til planleg- 
gingen. Med unntak av praksislærer Pers forsterkede vektlegging av å gi 
direkte tilbakemelding til studentene er altså strukturen på veilednings- 
samtalene, ifølge Per, ganske lik den han selv erfarte som lærerstudent 
for tjue år siden. 

Når det gjelder nærmere detaljer i de forskjellige delene av veilednings- 
samtalen, forteller praksislærer Per om egen vektlegging på første del 
av veiledningssamtalen. Her ønsker Per at lærerstudentene skal fortelle 
og reflektere over egen praksis uten å bruke for mye teori. Det er viktig 
for Per at lærerstudentene selv har sett og er klar over hva de har gjort 
i timen. I forkant av lærerstudentenes undervisning er det gjerne gjen- 
nomført en kort førveiledning. For praksislærer Per dreier dette seg først 
og fremst om at lærerstudentene formulerer sine tanker for undervisnin- 
gen på papir i i form av utfylling av planleggingsskjemaet. 

Førveiledningen beskriver Per som både mindre strukturert og min- 
dre formalisert enn selve veiledningssamtalen, som kommer i etterkant 
av lærerstudentenes undervisning. Denne karakteristikken gjelder, 

ifølge Per, for førveiledningen, uavhengig av om lærerstudentene har 
brukt planleggingsskjema med læringsmål. Førveiledning er, ifølge Per, 
først og fremst viktig for å gi lærerstudenten trygghet og bevissthet på 
undervisningen, men den er ikke avgjørende for å gjennomføre en god 
etterveiledning i form av en formalisert veiledningssamtale. I tillegg til 
å forberede lærerstudentene fungerer førveiledningen som en forbere- 
delse og som et hjelpemiddel for praksislærer Per. Det skjer ved at plan- 
leggingen tydeliggjør hva Per skal se etter, noe som igjen kan bli tema 
i veiledningssamtalen. Når det gjelder refleksjon, mener Per det er en 
fordel for lærerstudentene at de har startet denne refleksjonen før de har 
hatt sin undervisningstime, og før selve veiledningssamtalen finner sted. 
Et annet moment som angår pedagogisk kontekst, er at dersom praksis- 
lærer Per setter elevenes læringsutbytte først og ikke lærerstudentenes, 
blir førveiledningen desto viktigere for ham. Ved grundig førveiledning 
bestemmer og kontrollerer praksislærer Per følgelig innhold og form på 
lærerstudentens undervisning i større grad. I den sammenheng presi- 
serer han at dersom lærerstudentenes undervisning skulle bli litt man- 
gelfull, er det noe han selv som lærer kan kompensere for i etterkant av 
studentenes praksis. 


5.21 Tolkning av hva Per forteller 


Per er en erfaren og populær praksislærer ved en moderne og mellom- 
stor baseskole. Selv om skolen har en åpen løsning, har Per mulighet til å 
stenge av undervisningsrom slik at de fremstår som ordinære klasserom. 
I likhet med de ca. halvparten av praksislærerne i studien denne boka 
bygger på, har han ingen formell veilederutdanning, men han har solid 
erfaring og diverse veiledningskurs. Fortellingen til praksislærer Per er 
sammenhengende og troverdig, og den skiller seg ikke vesentlig fra mine 
observasjoner fra skole A.°° Dette gjør at jeg behandler disse dataene som 


60 Hensikten har ikke vært å fremstille en god fortelling i den forstand at den har en dramaturgi 
med en begynnelse, en markert hendelse og en slutt i sammenheng med begynnelsen. Målet er 
å presentere forskningsdataene (Gudmundsdóttir, 1997; Ricoeur, 1977) basert på den aktuelle 
praksislærerens perspektiv, men likevel innenfor den rammen som denne bokas problemstilling 
legger føringer for. 

det Ricoeur (1997) beskriver som signifikante. Det vil si at praksislærer 
Pers fortelling var sammenhengende og gjenkjennbar, og at den var godt 
fortalt. Ifølge Gudmundsdöttir (1997) kan samtalen derfor hevdes å være 
en narrativ sannhet. Jeg antar at Pers fortelling har en tilstrekkelig vali- 
ditet som gjør dataene gyldige og representative innenfor studien denne 
boka bygger på. Dette kommer jeg tilbake til i analysens trinn 2 og 3. 
Hvorvidt disse dataene også har en ekstern validitet, det vil si om dataene 
kan overføres til andre formaliserte veiledningssamtaler, er det mer pro- 
blematisk å svare på. Jeg antar at perspektivene i forskningsnarrativet kan 
ha overføringsverdi hvis sammenhengen er lik, for eksempel med samme 
aktører, eller på samme skole, men i mindre grad til andre trinn eller fag. 
Hva angår kvaliteten på forskningsnarrativet, så er de «tykke» beskrivel- 
sene som er gjort, ment å ivareta mangfoldet i fortellingen. Første trinn 
i analysen er på mange måter en parallell til første trinn i en metodetri- 
angulering. Dette i den forstand at problemstillinger og forskningsspørs- 
mål belyses og analyseres ut ifra forskjellige synsvinkler, for denne bokas 
del, tre ulike trinn. 

Et viktig trekk ved fremstillingen er at praksislærer Per skiller mellom 
på den ene siden klasseledelse, trygghet og refleksjon i lærerrollen og på 
den andre siden teoretisk kunnskap om pedagogikk, didaktikk og vei- 
ledning. Sistnevnte kunnskap hevder han å forholde seg til i liten grad. 
Klasseledelse i form av kontroll, trygghet og refleksjon i lærerrollen ser 
han derimot som betingelser for undervisning av det faglige innholdet. 
Per inkluderer også en type strategisk kommunikasjon i lærerrollen. En 
slik form for strategisk kommunikasjon er viktig for Per, dersom lære- 
ren skal fremstå som faglig kompetent i lærerrollen, også når læreren 
egentlig er faglig usikker. Av lærerdyder trekker Per frem forståelsen av 
god planlegging og godt forarbeid, fleksibilitet og praktiske egenskaper i 
undervisningssituasjoner, og, enda tydeligere, evnen til å ha kontroll og 
oversikt over klasserommet. Han beskriver sin egen praksiserfaring da 
han selv var lærerstudent, som mindre strukturert, men ellers ganske lik 
hans egen opplæringsstil i dag, uten at han kan redegjøre for hvor denne 
stilen kommer fra. 

Praksislærer Per evaluerer og bedømmer lærerstudentene etter 
hvordan de klarer å begrunne og reflektere over undervisningsvalg i 

den formaliserte veiledningssamtalen. Dette gjør han ved å gi lærer- 
studentene tid til refleksjon og mulighet til å begrunne undervisnings- 
valg på bakgrunn av refleksjon. Derfor stiller han, ifølge han selv, 
sjelden direkte spørsmål til lærerstudentene i veiledningssamtalen. 
Når det gjelder bedømming, er Per opptatt av å se at lærerstudentene 
tar til seg veiledning, og at det er progresjon i deres evne til å reflek- 
tere og begrunne undervisningsvalg i retrospekt, altså i etterkant av 
undervisningen. 

Man kan si at min egen tolkning og analyse av veiledningssamtalen 
med praksislærer Per har blitt konfrontert med praksisfeltet. En kvali- 
tet ved disse samtalene er at mange andre temaer enn dem som direkte 
angikk de faktiske veiledningssamtalene og praksisoppfølgingen, til- 
synelatende fritt kom opp som tema i den siste samtalen med Per. Jeg 
antar derfor at Per generaliserte og reflekterte relativt selvstendig over 
sine erfaringer som praksislærer. Et forbehold melder seg likevel fordi 
en fortelling som dette forskningsnarrativet i seg selv er svært forenklet. 
Dette fordi at innenfor de rammene som er satt, er Pers fortelling selek- 
tivt nedtegnet fra det mangfoldet av ord som er uttrykt, erfaringer, tan- 
ker og opplevelser som reelt sett har funnet sted (Gudmundsdóttir, 1997; 
Ricoeur, 1977). Det er likevel mulig å skille ut hvordan Per «rekontekstu- 
aliserer» en diskurs om dyktighet i fortellingen, en diskurs som han selv 
mener er relativt frakoblet teoretisk kunnskap om pedagogikk, didaktikk 
og veiledningsteori. 

Per vektlegger hvor avgjørende det er at læreren, her lærerstudenten, 
fremstår som en strategisk, trygg og reflekterende lærer. Det vil si at han 
setter moralsk kontroll som premiss for å kunne undervise et faglig inn- 
hold. Samtidig som moralsk kontroll vektlegges, hevder Per at han i svært 
liten grad forholder seg til teoretisk kunnskap, det være seg om pedago- 
gikk, didaktikk eller teorier om veiledning. Tidligere forskning har vist at 
denne spenningen mellom teori og praksis kjennetegner praksisfeltet, der 
lærerstudentene får sin opplæring og sertifisering (Bullough & Kauchak, 
1998; Cain, 2009; Clarke mfl., 2013; Ottesen, 2007a, 2007b; Shulman & 
Shulman, 2004; Smith, 2010a). Utover i neste trinn av analysens trinn 2 
skal jeg holde fast i den spenningen praksislærer Per beskriver mellom 
teori og praksis. Jeg skal også forfølge det moralske kontrollperspektivet 

som han beskriver som fundamentalt, gjennom de andre kasusene i stu- 
dien som denne boka bygger på. 

Foruten en sterk vektlegging av kontroll, strategisk kommunikasjon 
og refleksjon over lærerrollen har lærerstudentene i Pers fortelling, i liket 
med de andre lærerstudentene som er informanter, planlegging av under- 
visning som viktigste kontekst. 


5.2.2 Praksisfortellingens kontekst 


Planleggingsskjemaene (Universitetet i Agder, 2012) bygde frem til 2016 
direkte på den didaktiske relasjonsmodellen. I motsetning til kategori- 
ene i den didaktiske relasjonsmodellen, som er ment å stå i et dynamisk 
forhold til hverandre, fylles skjemaene som inngår i datamaterialet, ut 
som separate kategorier på svært sparsommelig vis. Utfyllingen skjer 
primært i form av stikkord i rubrikker over flere sider (papir) der kate- 
goriene mål, innhold, deltakerforutsetninger, vurdering, arbeidsmåter og 
rammefaktorer står relativt isolert fra hverandre. Dette anser jeg både 
som en konsekvens av slik de forhåndslagde skjemaene er utformet, og 
som en konsekvens av at skjemaene og den didaktiske relasjonsmodellen 
kun behandles helt perifert i de veiledningssamtalene som har vært til- 
gjengelige for studien denne boka bygger på. En annen grunn kan være 
at kategoriene i planleggingsskjemaene fremstår som for relative i forhold 
til hverandre. Det vil si at de ikke stemmer overens med hvordan under- 
visningen eller veiledningen foregår i studien denne boka bygger på. Der 
kategoriene i den didaktiske relasjonsmodellen anses som like viktige, er 
både undervisningen og veiledningen som er observert i denne studien, 
preget av tydelig rekkefølge og en sterk form. Dette beskriver jeg som 
«regulerende diskurs», og denne diskursen overordnes stort sett «under- 
visningsdiskursens» innhold, «sekvenser» og «kriterier». Jeg skal utover i 
analysen vise hvordan dette kommer til uttrykk gjennom at ulike former 
for det praksislærerne beskriver som klasseledelse, settes som premiss for 
å undervise et faglig innhold. 

Planleggingsskjemaet fantes som vedlegg i praksisheftet frem til 2016. 
I tillegg er det brukt i lærerstudenters undervisning i fagdidaktikk. Prak- 
sisheftet gir også informasjon og føringer knyttet til en rekke områder 


158 


PRESENTASJON AV EMPIRI 


av lærerstudentenes praksis. Jeg har gjennom datainnsamlingen vært 
oppmerksom på disse føringene, men uten at jeg har funnet noe belegg 
for at praksislærerne refererer til eller bruker praksisheftet aktivt i vei- 
ledningssamtalene. Der er i så måte interessant at de føringene praksis- 
heftet og Handal og Lauvås (1983) gir for forventningssamtaler, det vil si 
førveiledning, ikke vektlegges i noen av kasusene som inngår i studien 
denne boka bygger på. Utover i analysen skal jeg derfor konsentrere meg 
om hvordan et mer gjennomgående trekk, på ulike måter og mer generelt, 
synes å prege veiledningssamtalene. Skagen (2002, s. 30) beskriver dette 
særtrekket ved veiledningsfeltet som «kattemyk» postmoderne retorikk, 
og som en type indirekte og sjargongpreget veiledning. Jeg skal omtale 
dette samme fenomenet, som kan sies å være beskrivende for deler av vei- 
ledningssamtalene i studien denne boka bygger på, som nærhetsretorikk 
(Skagen, 2011, s. 20). Det vil her si retoriske øvelser i veiledningssamtalene 
som tilsynelatende verken forholder seg til veiledningssamtalenes saks- 
forhold eller til vurdering av hvordan lærerstudenten presterer og har 
prestert med hensyn til en slik innholdsdimensjon. 

I likhet med Skagen, som med henvisning til Kvale beskriver denne 
formen for veiledning med referanser til skriftefaren og en kirkelig 
syndsbekjennelse (Skagen, 2002, s. 26-29), skal jeg også nærme meg 
denne beskrivelsen i veiledningssamtalen som å bevege seg mellom 
det religiøse og det terapeutiske. Veiledningssamtaler har et åpenbart 
behov for tillit, som et premiss for i det hele tatt å kunne gjennom- 
føre veiledningssamtalene. Tillit er altså en forutsetning for den dia- 
logformen veiledning kjennetegnes ved, og skiller veiledning fra andre 
former for undervisning, for eksempel et foredrag eller forelesninger. 
Veiledning innebærer, slik denne boka definerer det, undervisning 
mellom relativt få personer. For å få til god undervisning er relasjo- 
nen mellom personene utvilsomt viktig, og den gjensidige tillitsrela- 
sjonen løftes av veiledningsfeltet selv, som noe som skiller veiledning 
fra undervisning. God og produktiv veiledning krever en gjensidig til- 
litsrelasjon mellom veileder og den som veiledes. Dette er et moment 
veiledningslitteraturen vektlegger som svært viktig. Som jeg har vist 
eksempler på i gjennomgangen av faglitteratur, er veiledningsfeltet ofte 
farget av et ønske om at symmetri og nærhet mellom den som veileder 

og den veiledede. I tillegg ser vi vektlegging av veileders tilbakeholden- 
het i veiledningssamtalen. Målet er å bidra til et tillitsforhold. Her kan 
det i midlertid oppstå et problem fordi for sterk streben etter symmetri 
bidrar til å skjule den virkelige og asymmetriske maktstrukturen i vei- 
ledningssamtalen. Kristiansen (2014) peker på at dersom veileders bruk 
av språk og gester i tillegg beveger seg mot en type nærhetsretorikk 
som fremstår påtatt, så kan man forvente at dette rammer den tillits- 
relasjonen som veiledningssamtalen faktisk krever, på en negativ måte. 
Resultatet blir da at samtalen ikke lenger fremstår som troverdig. Til- 
svarende vil en veileder som fremstår som eneveldig, faglig arrogant og 
utilnærmelig, også åpenbart ramme veiledningssamtalen på en negativ 
måte. Det samme vil også gjelde dersom den veiledede ikke får inn- 
trykk av å bli tatt seriøst eller viet tilstrekkelig oppmerksomhet. Veiled- 
ningssamtalen kan derfor ifølge Kristiansen (2014) ikke frakobles den 
etiske utfordringen som faktisk er til stede i relasjonen, der veileder skal 
være med og utvikle den veiledede som menneske og som en dyktig 
lærer. Etisk bevissthet og relasjonskunnskap står ikke i motsetning til 
det allmenndidaktiske perspektivet jeg støtter meg til. Nettopp elev- 
ens mikrokosmos er utgangspunktet for didaktikkens målsetting om å 
åpne verdenskosmos for eleven ved ansporing til elevens læring heller 
enn monologisk formidling i et ovenfra-og-ned-perspektiv. Det er også 
slik didaktikkens kjerneelement om danning kan forstås (Hopmann, 
2010, S. 25, 29), som elevens høyst individuelle møte med, og, forhåpent- 
ligvis gjennom didaktikken, tilgang til undervisningens innhold. Jeg 
kommer tilbake til denne spenningen, mellom veiledningslitteratu- 
rens tillitsdiskurs og veiledningssamtalen som en praktisk-didaktisk 
diskurs, i analysens trinn 3, selv om viktige elementer av dette også 
illustreres i trinn 2 gjennom transkripsjoner av veiledningssamtalenes 
åpningsdel. 

Aller først vil jeg vise hvordan undervisningen i kasus 1, som er 
sentral som kontekst for forskningsnarrativet i trinn 1, er planlagt. Så 
følger en kort oversikt over lærerstudentens undervisning i kasus 1, på 
bakgrunn av egne feltnotater. Deretter analyseres den formaliserte vei- 
ledningssamtalens form, innhold og «pedagogiske diskurs» i nevnte 
rekkefølge. 

5.2.3 Planlegging og gjennomføring av en 
lærerstudents undervisning 


Vi skal nå igjen møte praksislærer Per og skole A. Benevnelsen skole A og 
kasus 1 representerer ikke, som tidligere nevnt, den virkelige rekkefølgen 
for hvordan analysen av dataene er gjennomført. Forskningsnarrativet 
fra trinn 1 er basert på tre kasus. Den ene av disse presenteres nå relativt 
detaljert med bakgrunn i undervisningsplanlegging og observert under- 
visning. Bakgrunnen for at akkurat dette kasuset gjennomgås spesielt, er 
at det fremstår som relativt representativt for de 17 kasusene som inngår 
i studien denne boka bygger på, og at dette kasuset var sentralt for trinn 
1 av analysen. Av 17 kasus var 12" planlagt på en tilsvarende eller svært 
lik måte som i kasus 1. Det vil si gjennom en planleggingsmal direkte 
grunnet i kategoriene i den didaktiske relasjonsmodellen (Bjørndal & 
Lieberg, 1978). Av plassmessige hensyn er det kun kasus 1 som, på et detal- 
jert nivå, presenteres med planlegging og observasjon av lærerstudentens 


undervisning. 


5.2.4 Planlegging av undervisning 


I kasus 1 er det lærerstudent Kasper som har planlagt og gjennomført 
undervisning. På skole A, som altså er en såkalt baseskole, foregår under- 
visningen i delvis åpne klasserom, det vil her si at klasserommet er luk- 
ket med skyvbare vegger. Det er totalt seks informanter” i kasus 1, to 


61 I fem kasus benyttes ikke planleggingsskjema. 

62 Av disse er Per og Fredrik observatører av undervisningen, mens alle deltar i den formaliserte 
veiledningssamtalen: Per er praksislærer og adjunkt. Han fremstår som en tydelig leder av vei- 
ledningsseansen. Per er den som for det meste har ordet. Av og til drar han veksler på sin kollega 
Philip, som også er til stede i veiledningen. Kasper er en mannlig lærerstudent i sin første prak- 
sisperiode. Han er den som får formalisert veiledning i dette kasus 1. Philip er adjunkt og prak- 
sislærer. Han bidrar bare i mindre grad i denne veiledningssamtalen. Dette er dels et resultat av 
en bevisst rollefordeling mellom Per og Philip, og dels fordi det kun var Per som var kontinuerlig 
til stede under Kaspers undervisning. Fredrik er en mannlig lærerstudent i sin første praksispe- 
riode. Han har observert mesteparten av Kaspers undervisning. Fredrik og Kasper har arbeidet 
mye sammen i denne praksisperioden, og de to lærerstudentene kjenner hverandre relativt godt. 
Hege er lærerstudent i sin første praksisperiode. Hege deltar bare i mindre grad i denne formali- 
serte veiledningssamtalen fordi heller ikke hun var til stede under Kaspers undervisning. Robyn 
er også i sin første praksisperiode. Hun deltar også bare i mindre grad, fordi heller ikke hun var 
til stede under Kaspers undervisning. 

mannlige praksislærere (Per og Philip) og fire lærerstudenter (Kasper, 
Fredrik, Hege og Robyn).% 

Undervisningen til Kasper er planlagt etter følgende temaer og mål, 
som kun behandles stikkordsmessig i planleggingsskjemaet: 


e Læreplanmål 

e Grunnleggende ferdigheter 

e Elevforutsetninger 

e Mal for økta 

e Innhold 

e Arbeidsmåter 

e Rammefaktorer 

e Vurdering 

e Hva lærerstudenten ønsker veiledning pa 


Sitater fra planleggingsskjemaet til Kasper er gjengitt med anførselstegn 
og i kursiv. 

I planleggingsskjemaet refereres det ikke til konkrete kompetansemål, 
men kun til: «Generelle mål, kompetansemål LK-06». Det samme gjelder 
for grunnleggende ferdigheter. Her er det i planleggingsskjemaet lagt opp 
til avkryssing, og Kasper har krysset av for «Muntlig» og for «Regne». 
Dette gjøres uten at det konkretiseres eller utdypes på noe vis. Elevfor- 
utsetninger behandles også generelt og listes opp i stikkord: «Læreforut- 
setninger; motivasjon, kunnskaper, holdninger, ferdigheter etc. Elevene har 
vært gjennom provestoffet i forrige uke, ...». Planleggingsskjemaet beskri- 
ver ikke klassens eller enkeltelevers forutsetninger. 

Innholdsdimensjonen i planleggingsskjemaet er svakt «klassifisert» 
fordi læreplanmålene verken brytes ned, konkretiseres eller avgren- 
ses. Innholdsdimensjonen tilpasses heller ikke elevforutsetninger, men 
beholdes i sin opprinnelige form. 

Under punktet «Mål for økta» refereres det til en momentliste, som 
ikke ble gjort tilgjengelig for undertegnede. Den skal etter sigende 
handle om hvordan elevene skal gjøres klar til en kommende prøve. 


63 Alle seks informantene er anonymisert. 

Jeg observerer senere at Kasper bruker denne momentlista i undervis- 
ningen. Lærerstudenten relaterer i planleggingsskjemaet ikke prøven til 
hvor langt elevene har kommet i undervisningen. Prøven relateres hel- 
ler ikke til progresjon i læreplanen eller som del av et større undervis- 
ningsopplegg. Det vil si at målene for timen også er svakt «klassifisert», 
og at det er liten «intrafaglighet». Det vil her si at elevene i liten grad 
opplyses om utstrekningen av faget eller hvor denne undervisningsbol- 
ken plasserer seg i forhold til elevenes progresjon. Dette er i tråd med en 
«usynlig pedagogikk», der læreren kontrollerer og kjenner til progre- 
sjonen i faget, ikke elevene. 

Tavleundervisningen er planlagt og konkretisert i planleggingsskje- 
maet ved at Kasper kort beskriver hvordan han planlegger å evaluere 
undervisningen underveis. Det skal skje gjennom at elevene får tid til å 
stille spørsmål og arbeide med oppgavebok. Kasper begrunner dette med 
behov for å friske opp elevenes kunnskaper fra forrige uke. Man kan si at 
Kasper opererer med «kriterier» for vurdering, og at «tempoet» i under- 
visningen er planlagt på en slik måte at elevene får tid til å stille spørsmål 
underveis. 

Under punktet «Rammefaktorer» tar Kasper høyde for at det er en åpen 
skole, og at det er et delvis åpent klasserom, der tre lærerstudenter skal 
undervise 25-30 elever. Kasper planlegger å bevege seg rundt i klasse- 
rommet under undervisningen. Hvorvidt det er på grunn av at under- 
visningen skjer på en såkalt åpen skole, underforstått en skole som er 
mindre rommessig avgrenset enn en såkalt tradisjonell skole, forklares 
ikke i planleggingsskjemaet. Dette kan være et eksempel på at Kasper 
planlegger for en relativt svak «klassifikasjon» for lærer- og elev-terri- 
torier. Med litt andre termer kan det altså tyde på at Kasper planlegger 
for en mer elevsentrert og «åpen undervisning», heller enn en lærerstyrt 
«frontal undervisningsform». 

Under rubrikken i planleggingsskjemaet for rammefaktorer skriver 
ikke Kasper noe om hvem elevene er, eller hva slags elevforutsetnin- 
ger som gjelder. Under rubrikken for vurdering, forstått av Kasper som 
«Hvordan du som lærer vil finne ut hva elevene har lært om planen har 
fungert», ønsker han å se hva slags respons han får på «tavleundervisning 

og (sic) samt oppgaveløsning». Det vi si at han planlegger og er seg bevisst 
en type underveisvurdering (formativ) av egen undervisning. 

Den siste rubrikken i planleggingsskjemaet, en såkalt «Veiledningsbe- 
stilling», er ment for utfylling av hva lærerstudenten ønsker veiledning 
på. Kasper beskriver her at han ønsker veiledning fra praksislærer på sin 
«Klasseledelse, tavleundervisning og gode overganger». Dette er temaer 
som praksislærer Per er innom i veiledningssamtalen, men uten at han 


gjør et poeng av å utføre Kaspers veiledningsbestilling. 


5.2.5 Observasjon av undervisning 


Fra min observasjon av Kaspers undervisning har jeg notert meg at 
det fremstår som en relativt ordinær undervisningstime for en lærer- 
student. Det vil si at den ikke stikker seg ut, med unntak av noe mer 
uro blant elevene, sammenlignet med de andre kasusene. Jeg har notert 
meg at klasserommet er utformet som en trekant med kateter og tavle 
fremme i den spisse enden av klasserommet. Her har Kasper i all hoved- 
sak sin utgangsposisjon, selv om han noen ganger beveger seg rundt i 
klasserommet sammen med de to andre lærerstudentene og praksislæ- 
reren. Elevene sitter to og to ved hver pult, vendt mot tavlen. Det vil si 
at det er relativt sterk «klassifikasjon» mellom lærer- og elev-territorier, 
og elev-elev-territorier. Siden dette er en baseskole, er det mulig å åpne 
opp klasserommet ved å åpne veggene mot gangene og de andre klasse- 
rommene. Denne muligheten benyttes ikke. Veggene som holdes lukket, 
er ikke lydtette, og det er mitt inntrykk at støyen fra gangen med andre 
elever som går forbi, forstyrrer både Kasper og elevene. Det foregår også 
en form for kommunikasjon mellom enkelte elever utenfor klasserom- 
met og enkelte elever i klasserommet, gjennom plystring, kremting og 
hosting, som utløser en respons i form av hosting mellom elever i gangen 
og i klasserommet. 

Særlig ved oppstart av timen er det en del støy og bråk. Elever som 
ikke er i klasserommet, kommuniserer aktivt med enkelte elever i klas- 
serommet gjennom skilleveggen som skiller klasserommet og gangen. 
I oppstarten av timen synes det som om elevene styrer bevegelsesfrihe- 
ten og kommunikasjonen i klasserommet selv. Etter kort tid blir Kasper 

oppmerksom på dette. Han må nå bruke litt tid og myndighet for å gjene- 
tablere ordensreglene som gjelder, og som også er oppslått som plakat i 
klasserommet. Disse reglene tillater ikke en slik bevegelsesfrihet og fri 
kommunikasjon. For å løse opp i uroen og komme i gang med timen 
klapper Kasper i hendene og bruker høy og streng stemme. Til slutt må 
han kreve at alle elevene må hilse på ham i kor før de får lov til å sette 
seg. Det vil si at Kasper må anstrenge seg for å opprettholde kontroll på 
den «regulerende diskursen» i klasserommet. Når orden og ro er oppret- 
tet, gir Kasper informasjon om matematikkprøven som kommer dagen 
etter. Matteprøven er styrende for det meste av det som skjer i timen. For 
eksempel refererer Kasper konsekvent til prøven når elevene stiller faglige 
spørsmål. Etter runden med spørsmål og svar starter Kasper med å skrive 
opp regneeksempler på tavlen. Elevene fortsetter med å stille spørsmål 
som: «Skal vi kunne dette?», «Skal vi skrive det ned?» og «Er dette viktig?» 
Til dette repliserer fortsatt Kasper: «Det kan være det kommer på prøven 
i morgen.» 

Generelt henvender Kasper seg lite til klassen. Prater han, begrenser 
det seg til regneeksempler og til referanser til prøven som kommer. I 
begynnelsen av timen er «tempoet» lavt, og Kasper skriver sakte på tav- 
len. Kasper forholder seg i begynnelsen av timen primært til tavlen. Det 
vil si at han står vendt mot tavlen fremfor å være vendt mot elevene i 
klasserommet. 

Kasper kan ikke navnene på elevene, derfor blir kommunikasjonen 
relativt upersonlig. Han må bruke beskrivelse av elevenes hårfarger og 
klær når han kommuniserer med dem. Kasper viser få tegn på engasje- 
ment, og av og til kan det virke som om han kjeder seg. Han holder en 
viss avstand til elevene, og han godtar en del støy og uro. Sett bakfra, slik 
som jeg observerer det, kan det synes som om de mest aktive og interes- 
serte jentene har plassert seg lengst frem til høyre i klasserommet. Jentene 
arbeider for det meste stille, og de får lite oppmerksomhet fra Kasper 
og de andre lærerstudentene, som nå mot midten av timen har begynt å 
bevege seg rundt i klasserommet. Praksislærer Per beveger seg også rundt 
og hjelper elevene. 

Lengst bak i klasserommet er det nå en del uro og ukonsentrerte 
elever som igjen ikke sitter på plassene sine. Alle disse er gutter, og 

Kasper gjør ikke noe forsøk på å stoppe denne uroen. Det vil si at det 
er en svak «klassifikasjon» over elev-elev-territorier og generelt svak 
«klassifikasjon» over den «regulerende diskursen» for akseptabel opp- 
førsel i klasserommet. Dette er den samme diskursen Kasper måtte 
regulere strengere i begynnelsen av timen for å kunne komme i gang 
med undervisningen. 

Utover i siste halvdel av timen blir tonen mellom lærerstudenter og 
elever stadig mer uformell, kameratslig og åpen, og det er den matema- 
tiske innholdsdimensjonen som er sentral i kommunikasjonen med elev- 
ene. Med unntak av tre-fire ukonsentrerte elever, som ikke deltar i denne 
kommunikasjonen, arbeider de fleste nå med mattestykkene. Det at Kas- 
per ikke gjør noe forsøkt på å stoppe uro fra enkeltelever, er påtagelig i 
mine observasjoner. Det er usikkert for meg som observatør om det er et 
forsøk fra Kasper på å være eller å fremstå som grei, eller om tilbakehol- 
denheten skyldes lav interesse for hva som skjer klasserommet. Han ser 
åpenbart at det er uro, men han velger å ikke bryte inn. Kanskje vet han 
ikke hvordan han skal løse det, eller så finner han det mest hensiktsmes- 
sig å ikke bryte inn. Uroen eskalerer ikke, og Kasper går etter hvert over 
til å vise regneeksempler på tavlen. 

Ved et par anledninger oppviser Kasper usikkerhet når han setter 
regnestykker opp på tavlen, og når han skal forklare eksempler på tav- 
len. Ved ett tilfelle klarer han ikke å svare på et spørsmål angående 
riktig utregning, og det oppstår tilløp til forvirring og uro. Nå trer noen 
av jentene i elevgruppen inn og hjelper Kasper med utregningen. Det 
vil si at Kasper mister kontroll over «kriteriene» for utregningen, altså 
innholdsdimensjonen i undervisningen. Med det mister Kasper også 
kontroll over den «regulerende diskursen» gjennom at han ikke lenger 
fremstår med autoritet og faglig kontroll. Jeg opplever det som at to-tre 
av de jentene som sitter fremst i klasserommet, får vondt av Kasper, og 
at de forsøker å hjelpe han ut av knipen. Når enkelte gutter i klassen 
antyder at Kasper har regnet feil, forsvarer jentene han med: «Det var 
ikke det han mente.» De kritiske kommentarene stilner, og etter hvert 
kan timen gå videre. 

Fem minutter senere, denne gangen med større suksess, bruker 
Kasper brus i et regneeksempel. Dette synes å skape interesse og humør 

hos elevene. Kasper spøker med elevene om at han ikke oppfordrer dem 
til å drikke brus, og elevene ler. I motsetning til den tidligere distansen 
mellom Kasper og elevene synes dette eksempelet å minske avstanden 
mellom dem. En effekt av en slik kameratslig tone er at avstanden, altså 
«klassifikasjonen» mellom lærerstudent og elev, blir mindre gjennom at 
de finner et felles referansepunkt utenfor klasserommet. 

Mot slutten av timen merker Kasper at han har dårlig tid. For å komme 
gjennom alle oppgavene han har planlagt, skynder han seg nå med å 
gjennomgå momentene på listen sin. Mange elever sliter med å følge 
«undervisningstempoet», og Kasper tar seg ikke tid til å svare på spørs- 
mål fra elevene. Det vil si at han spør elevene pro forma: «Er det noen 
som lurer på noe?», men haster så raskt videre til neste eksempel. Timen 
avsluttes brått etter en «sekvens» med høyt «tempo» og uten at Kasper 
gir reelle «kriterier» for hva som er riktig eller galt svar på spørsmål fra 
elevene. Morais og Neves (Morais & Neves, 2011; Morais, Neves & Pires, 
2004) har vist hvordan et slikt høyt «tempo» i kombinasjon med utyde- 
lige «kriterier» kan slå negativt ut for flere grupper med elever, og at det 
potensielt bare er de flinkeste elevene som vil kunne holde tritt med en 
slik undervisning. Som jeg skal vise med eksempler fra datamaterialet, er 
praksislærerne oppmerksomme på dette i veiledningssamtalen, men uten 
at de bruker begreper som «tempo» og «kriterier». Det at timen avsluttes 
så brått, forsterker inntrykket av at Kasper ikke har fullt ut kontroll i 
klasserommet. En slik observerbar usikkerhet er ganske typisk for lærer- 
studenter i studien denne boka bygger på, som gjennomfører sine første 
undervisningstimer. I neste trinn i analysen flyttes oppmerksomheten 
fra det enkeltstående til en analyse på tvers av alle kasusene. 


5.3 Trinn 2: Pedagogisk diskurs 


I trinn 2 skal veiledningssamtalenes form og innhold kartlegges og ana- 
lyseres i og på tvers av kasusene. Oppmerksomheten er rettet mot både 
sammenhenger og variasjon mellom de forskjellige kasusene. Her repre- 
senterer hver av de 17 veiledningssamtalene selvstendige kasus, som settes 
i sammenheng med narrativet fra første trinn. Først undersøkes veiled- 
ningssamtalens form, deretter innhold. 

5,3.1 Veiledningssamtalens form 


Allerede på bakgrunn av observasjonene, de første gjennomlesningene 
og transkripsjonene kommer det frem et relativt tydelig mønster for 
hvordan veiledningssamtalene gjennomføres med hensyn til form. 
Dette er gjennomgående både i og på tvers av de 17 kasusene. Her er det 
et vesentlig poeng at de formaliserte veiledningssamtalenes form først 
og fremst er preget av at de ligner hverandre. Med form mener jeg at vei- 
ledningssamtalene inneholder deler og «sekvenser», nærmere bestemt 
en karakteristisk oppstartsdel, en hoveddel og en avslutningsdel. Dette 
illustreres i figur 14 nedenfor. Det er viktig å presisere at det følger et 
bestemt innhold i de deler eller «sekvenser» som kommer frem. Det er 
på mange måter karakteristika ved innholdet sammen med hvem som 
sier dette, altså et hva, og på hvilken måte, som utleder veiledningssam- 
talens form. 


1. ÅPNINGSDEL: 
formen i veiledningssamtalen beskrives av praksislærer: > EGENEVALUERING: 


delen hvor lærerstudentene vurderer seg selv 


2. HOVEDDEL: + 


praksislærers veiledning: 
> — > 3. AVSLUTNINGSDEL: 


praksislærers oppsummering og avrunding 


Figur 14. Trinnvis inndeling av veiledningssamtalen. 


At veiledningssamtalene har en form, er ikke overraskende. Det som 
overrasker, er at formen på dem fremstår svært lik på tvers av kasusene. 
Formlikheten fremkommer til tross for naturlige skole-, trinn- og skole- 
fagspesifikke forskjeller. Den gjelder på en slik måte at veiledningssam- 
talene nesten fremstår som drevet frem av en implisitt instruks. Implisitt 
fordi føringene fra styrende dokumenter, praksisperm og veiledningslit- 
teratur ikke er tydelig til stede i praksislærernes diskurs, jf. praksislærer 
Per og hans forhold til teori. Det refereres heller ikke til noen føringer 
for formen på de formaliserte veiledningssamtalene i de kasusene som 
inngår i datamaterialet. Jeg antar likevel at det samlede inntrykket fra 
styrende dokumenter, praksisperm og ikke minst veiledningsteori og vei- 
ledningslitteratur her yter en implisitt påvirkning. 

Typisk 
lærerstudent 
Atypisk Typisk 
praksislærer praksislærer 
Atypisk 
lærerstudent 
Atypisk lærerstudent: Typisk lærerstudent: 
Lærerstudent bryter med dominerende form Lærerstudent følger dominerende form 
Atypisk praksislærer: Typisk praksislærer: 
Praksislærer bryter med dominerende form Praksislærer følger dominerende form 


Figur 15. Analytisk skjema for å forstå veiledningens form. 


Figur 15 forklares nå gjennom beskrivelser av kjennetegn i de fire kva- 
drantene i figuren. Det vil si at jeg med utgangspunkt i to akser, som 
representerer henholdsvis lærerstudents og praksislærers posisjonering, 
presenterer tre alternativer til den veiledningsformen som tidlig viste seg 
å være den dominerende i studien denne boka bygger på. 

13 av 17 kasus kan plasseres i øvre høyre kvadrant og representerer 
slik en typisk veiledningssamtale i studien denne boka bygger på. Her 
er en tydelig åpningsdel (første sekvens) som inkluderer praksislærerens 
oppfordring til selvkritisk egenevaluering, gjerne med følelser som vur- 
deringskriterier. Dersom det er en gruppeveiledning, der de andre stu- 
dentene har observert undervisningen, følger de andre medstudentenes 
observasjoner og støttende kommentarer den veilededes mer selvkritiske 
egenevaluering. Veiledningssamtalens hoveddel er ledet og kontrollert 
av praksislærer. Denne delen har en tydelig asymmetrisk og evaluerende 

form. Avslutningsdelen ledes også av praksislærer, og den er konklude- 
rende i sin form. 

Med figur 15 i mente kan man si at veiledningssamtalen nettopp blir en 
samtale fordi den består av minimum to parter som kommuniserer. Når 
det etter hvert blir tydelig at informantene i studien denne boka bygger 
på, kommuniserte typisk, antar jeg at det også naturlig vil finnes atypiske 
former. Det vil si at enten praksislærer eller lærerstudent bryter med det 
typiske kommunikasjonsmønsteret. 

I nedre høyre kvadrant opptrer praksislærer typisk og lærerstudent 
atypisk. Det vil si at praksislærer typisk oppfordrer lærerstudenten til 
egenevaluering i åpningsdelen, men lærerstudenten opptrer atypisk ved 
ikke å innta en selvkritisk rolle og ved ikke å bruke følelser som vurde- 
ringskriterier for egenevalueringen. Hoveddel og avslutningsdel blir for- 
søkt holdt adskilt av praksislærer (typisk), men en reell dialog (atypisk) 
mellom praksislærer og lærerstudent gjør at grensene mellom de enkelte 
delene i veiledningssamtalen («sekvenser») blir mindre tydelige. Unn- 
taksvis, og kun i åpningsdelen, finner jeg spor av en slik veiledningsform. 

I nedre venstre kvadrant opptrer både lærerstudent og praksislærer aty- 
pisk. En slik veiledningssamtale vil ikke ha noen inndeling i en åpnings- 
del, hoveddel og en avslutningsdel («sekvenser»). Veiledningssamtalen vil 
her være preget av reell og symmetrisk dialog mellom en aktiv lærerstu- 
dent og en praksislærer som har en gjennomgående tilbaketrukket og 
lyttende veilederrolle. Vurderingsaspektet i veiledningssamtalen er her 
i mindre grad til stede. En slik atypisk veiledningssamtale vil ligne det 
idealet for veiledning som løftes frem av veiledningslitteraturen. Denne 
formen for veiledning finner jeg ikke i datamaterialet. 

I øvre venstre kvadrant inntar lærerstudenten en selvkritisk rolle 
(typisk) uten at praksislærer oppfordrer til det, og uten at praksislærer 
legger føringer for inndeling av veiledningssamtalen i en åpningsdel, 
hoveddel og en avslutningsdel (atypisk). Ved formen atypisk praksislærer 
og typisk lærerstudent vil praksislæreren forsøke å skape reell symmetri 
og dialog gjennom hele veiledningssamtalen, men lærerstudenten forhol- 
der seg til praksislærer som i et asymmetrisk forhold, der praksislærer 
tydelig er lederen. Jeg finner heller ikke tydelige spor av denne formen for 
veiledning i datamaterialet. 

Av totalt 17 kasus som inngår i datamaterialet, kan altså 13 plasseres 
i øvre høyre kvadrant i figur 15. Denne formen på veiledningssamtalen 
kom frem tidlig, allerede under datainnsamlingen, og de tre andre for- 
mene er så satt opp som en forventning om at det også vil finnes brudd 
på denne formen. For eksempel i andre typer veiledning vil det rituali- 
serte formspråket som jeg finner, være unaturlig og lite effektivt. Jeg vil 
anta at ved veiledning av for eksempel doktorgradsstipendiater vil ikke 
modellen i figur 15 passe. Det er min erfaring at mine, og mine kollegers, 
veiledere går rett på det som kan sies å være hoveddelen av en slik vei- 
ledningssamtale. Tilbakemeldingene er relativt direkte, og avslutnings- 
vis konkluderes det i fellesskap. I yrkeslivet, ved for eksempel veiledning 
av offiserskadetter i handelsflåten, er det min erfaring at veiledningen 
bærer sterkt preg av eksemplarisk instruksjon, uten verken en karakte- 
ristisk åpningsdel eller avslutningsdel. Det vil være naturlig å anta at det 
finnes flere måter å veilede lærerstudenter på. De tre andre kvadrantene 
i figur 15 er eksempler på hypotetiske veiledningsforløp, beskrevet med 
utgangspunkt i den typiske veiledningssamtalen som tidlig viste seg å 
være dominerende. Som jeg har beskrevet, har jeg imidlertid ikke i noen 
særlig grad funnet brudd på denne formen. Bare unntaksvis brytes for- 
men typisk lærerstudent og typisk praksislærer i veiledningssamtalene 
som er undersøkt. 

Når den typiske formen unntaksvis brytes i veiledningssamtalen, 
har samtalene ikke en spesifikk undervisning som kontekst. Et konkret 
eksempel kan være kasus 10. Veiledningssamtalen finner her sted som 
en «ekstra veiledning» i form av en idémyldring som tar opp at det har 
vært uro denne dagen. De foregående veiledningssamtalene (kasus 5 til 
og med 9) som har observert undervisning (både baseundervisning og 
tradisjonell klasseromsundervisning) som kontekst, kan plasseres i øvre 
høyre kvadrant, altså: typisk lærerstudent og typisk praksislærer. Når det 
skjer brudd på formen i veiledningssamtalene, er det kun i enkelte deler 
av samtalen. Det skjer for eksempel et brudd på formen i kasus 12. Her 
gjør lærerstudenten det klart helt innledningsvis i åpningsdelen at hen- 
nes følelser er knyttet til at hun blir evaluert i veiledningssamtalen og 
ikke knyttet til den foregående undervisningsseansen. Det vil si at hun 
opptrer atypisk i åpningsdelen, og at praksislærer opptrer typisk når han 

her oppfordrer lærerstudenten til egenevaluering, gjennom at lærerstu- 
denten forteller hvordan undervisningen føltes. På tross av dette går også 
veiledningssamtalen her, etter den atypiske åpningsdelen, raskt inn i en 
typisk form også for lærerstudentens vedkommende. 

Figur 15 illustrerer altså kategoriene for hvorvidt lærerstudenten 
og praksislærer opptrer typisk, sett i lys av mine data. Det jeg beskri- 
ver som typisk, gjelder både kommunikasjonsrekkefølge, rollefordeling 
og kommunikasjonsmønster. Jeg skal nå gå mer detaljert inn i beskri- 
velser av øvre høyre kvadrant i figur 15 og sekvensene i en slik typisk 
veiledningssamtale. 


5.3.2 Åpningsdel 


Det mest åpenbare funnet er at den typiske veiledningssamtalen (i 13 av 
17 kasus) inneholder en karakteristisk oppstartsdel. Her forteller lærer- 
studenten, på oppfordring fra praksislærer om hvordan undervisningen 
føltes. Den metaforiske parallellen «Hva føler du nå?», fra sportsjour- 
nalistikken, har en lignende retorikk. En annen parallell er den tilba- 
ketrukne terapeuten i samtale med en klient, der klienten har hatt en 
dramatisk opplevelse. Lærerstudentene inntar gjennomgående, i større 
eller mindre grad, en selvkritisk rolle til egen undervisning. Dette skjer 
i en tydelig avgrenset sekvens i åpningsdelen i veiledningssamtalen. Rol- 
len som selvkritisk til egen undervisning har i disse kasusene ikke noen 
observerbar sammenheng med om det er grunn for lærerstudentene til å 
være selvkritisk. Det vil si at lærerstudentene kritiserer seg selv uavhengig 
av nivået på undervisningsprestasjonen. Det er derfor nærliggende, på 
bakgrunn av mine observasjoner av både planlegging av undervisning, 
observasjon av undervisningen og den påfølgende veiledningen, å anta 
at dette dreier seg om en strategisk posisjonering, like mye som det er en 
reell vurdering av egen undervisning. Det kan synes som om lærerstu- 
denten opptrer selvkritisk fordi han eller hun er bundet til en forventning 
om en slik selvkritisk rolle. 

Praksislærer inntar i åpningsdelen først en tilbaketrukket posisjon, 
nærmere bestemt etter at han/hun har oppfordret lærerstudenten til 
egenevaluering, gjerne med følelser som «kriterier» for å evaluere egen 

undervisningspraksis. Ved gruppeveiledning med formen typisk lærer- 
student og typisk praksislærer gir praksislærer de andre lærerstudentene, 
etter lærerstudentens egenevaluering, muligheten til å gi tilbakemelding 
på undervisningen til den lærerstudenten som veiledes. Det er heller ikke 
i denne sekvensen noen sammenheng mellom det jeg oppfatter som den 
reelle kvaliteten på lærerstudentens undervisning, og den tilbakemeldin- 
gen lærerstudentene gir til sin medstudent. Det er derfor grunn til å anta 
at også dette dreier seg om en type strategisk posisjonering, like mye som 
det er en reell vurdering. Jeg bruker betegnelsen strategisk posisjonering 
fordi lærerstudentene synes å være kjent med sekvensene i og formen på 
veiledningssamtalen. Det kan synes som om lærerstudentene er klar over 
at de senere skal veiledes, vurderes og eventuelt få kritikk. Dette kommer 
jeg tilbake til i trinn 3 av analysen. 


5,3.3 Hoveddel og avslutningsdel 


Neste del i veiledningssamtalen er en hoveddel, der praksislærer gir vei- 
ledning på bakgrunn av en lærerstudents undervisning. Denne delen av 
veiledningssamtalen er vurderende i sin form og involverer ofte, i større 
eller mindre grad, det jeg skal beskrive som didaktisk metodikk. Denne 
delen har, dersom praksislæreren har gode observasjoner, en annerledes 
og mer innholdstung form. Det vil si at veiledningssamtalen forandrer 
karakter fra en implisitt form til en mer eksplisitt form. Lærerstuden- 
ten blir her sterkt utfordret til å begrunne og reflektere over egne under- 
visningsvalg. Til slutt kommer en avslutningssekvens, som er relativt 
konkluderende i sin form. Alle 17 kasusene har en hoveddel, men den 
didaktiske metodikken opptrer kun i de veiledningssamtalene der prak- 
sislærer har god observasjon av lærerstudentens undervisning. 

På tvers av kasusene er det noe mer variasjon over hoveddel og avslut- 
ningsdel enn det er ved åpningsdelen. For å karakterisere veilednings- 
samtalene i denne tredelingen med en åpningsdel, en hoveddel og en 
avslutningsdel må disse delene skille seg tilstrekkelig fra hverandre. Det 
vil si at de tre delene må fremstå som ulike «sekvenser». 

Det er viktig for meg å påpeke at det å dele veiledningssamta- 
lene i «sekvenser» eller deler, med en begynnelse, en hoveddel og en 

avslutningsdel, ikke er et funn i seg selv. På samme måte som for en 
undervisningstime forholder veiledningssamtalen seg til den tiden som 
er til disposisjon, og innenfor denne avgrensningen er det naturlig at 
ulike «sekvenser» vil utspille seg. Det vil si at det er en naturlig variasjon 
og en viss spennvidde ved den formen som de fire kvadrantene i figur 15 
illustrerer. 

Like viktig som det er å påpeke at veiledningssamtalene har en form, 
og at den formen synes å være inadekvat, innebærer denne bokas kritikk 
at veiledningssamtalenes innhold også kan synes å være uthulet og bli 
feil kommunisert. Jeg kommer tilbake til detaljer i veiledningssamtalens 
hoveddel og avslutningsdel i trinn 3 av analysen. Innholdsdimensjonen i 
veiledningssamtalene er nå tema for neste del av trinn 2. 


5.3.4 Veiledningssamtalenes innhold 


Ved hjelp av analyseverktøyet HyperRESEARCH" er innholdstemaer på 
bakgrunn av emner utledet fra en mengde pedagogiske og didaktiske 
nøkkelord i hvert enkelt kasus, og på tvers av kasusene. Disse er så sortert 
og kondensert ned til 23 punkter og så videre til åtte temaer. Se figur 15. 
For å beholde oversikt og ikke fragmentere datamaterialet gir jeg først 
oversikt over de åtte temaene, men uten å gi slipp på de 23 punktene. 
Evnen til å ha kontroll og oversikt er den tydeligste dimensjonen som 
praksislærer vektlegger. Dette er overordnet både de åtte temaene og de 
23 punktene, som en helt nødvendig dyktighet hos lærerstudentene. 
Praksislærerne i min studie forstår ofte kontroll og oversikt som 
ulike former for klasseledelse, som i større eller mindre grad frem- 
stilles som premisset for å kunne undervise et faglig innhold. De åtte 
hovedtemaene er sortert etter hvor stor oppmerksomhet de vies i vei- 
ledningssamtalene, og etter hvorvidt de opptrer i sammenheng med 
faktorer som angår elevene (uensartede elever), undervisningsrommet 
(inklusiv tavler og andre undervisningsmidler) og faget lærerstudenten 
underviser i. For å få frem figuren (figur 15) har jeg benyttet meg både 
av ordtellinger og sammenstilling i og mellom kasusene ved hjelp av det 
tidligere nevnte analyseverktøyet. Det vil si at mer instrumentelle opp- 
tellinger knyttes til en hermeneutisk sammenstilling og tilbake igjen til 

veiledningens form. Temaene er på ingen måte absolutte: Jeg skal senere 
i trinn 2 benytte tekstutdrag fra mine transkripsjoner for å vise sam- 
menheng og variasjon i datamaterialet. Viktige distinksjoner i hva som 
vektlegges i de forskjellige kasusene, vil derfor komme frem i siste del 
av analysen i trinn 2. 

De åtte temaene, som representerer hva praksislærer mener at dyktige 
lærerstudenter må gjøre, er illustrert i figur 15. 


O motivere elevene 


@ interagere med elevene og 


undervisningsrommet > å 
OG improvisere med elevene og 
N undervisningsrommet 


© forstå elevforutsetninger Veiledningens 
innhold - 
dyktighet som 
lærer 
innebærer å: 


© evaluere undervisningen, 
elevene og 
@ kontrollere elevene og undervisningsrommet 


undervisningsrommet 


© reflektere over undervisningen, 
elevene og 


@ planlegge undervisningen an AEE 


Figur 16. Veiledningens innhold. 


Figur 16 illustrerer hvordan den fagligspesifikke innholdsdimensjonen 
trer tilbake til fordel for en mer allmenn didaktikk. Jeg skal nå gå tilbake 
til de 23 punktene som danner utgangspunkt for de åtte temaene som er 
illustrert i figur 16. Disse skal kobles til tre hovedtemaer i den «pedago- 
giske diskurs». Av hensyn til leservennlighet koder jeg de tre hovedom- 
rådene i den «pedagogiske diskurs» med farger som markerer hvilken 
diskursive form de er underordnet: 


| Rød viser til «regulerende diskurs» 
B Grønn viser til «undervisningsdiskurs» 
® Gul viser til «relasjon mellom diskurser» 


I likhet med innholdskategoriene er vurderingen av diskurstilhorighet 
ikke absolutt. Denne avgrensningen innebærer nødvendigvis skjønnsmes- 
sige vurderinger. Diskursene vil kunne være overlappende, særlig fordi 
den «regulerende diskursen» både er til stede i «undervisningsdiskursen», 

via teori om undervisning, og i «klassifikasjon» av innholdet. Jeg skal nå 


kort repetere hva som skiller de tre diskursene. 


1. 


g- Den «regulerende diskursen» (K) representerer en moralsk 
diskurs med iboende teorier om læring og om relasjoner mellom 
lærer og elever. Den «regulerende diskursen» innebærer regler for 
sosial kontroll over lærerstudenter, elever og klasserommet. I tillegg 
representerer den «regulerende diskursen» en kobling til en offisiell 
diskurs med normativ kraft til å «tenke det utenkelige». Det vil her 
si en norm for hva praksislærere kan tenke å lære fra seg, og en 
norm for det sosiale samspillet mellom praksislærer, lærerstudent 
og elever. 

B «Undervisningsdiskursen» (F)* representerer interaksjonsdiskur- 
sen i klasserommet og i undervisningen. Den inneholder kategori- 
ene innhold (undervisningens saksforhold), «sekvenser» (inndeling, 
planlagte skifter og brudd i undervisningstimen), «tempo» (forhol- 
det mellom hvor mye innhold som presenteres innenfor den tids- 
rammen som er til disposisjon) og «kriterier» (f.eks. «kriterier» for 
formativ vurdering). 

® «Relasjon mellom diskurser» (K) representerer diskurser som 
pa ulike mater relaterer undervisningens innhold til elevenes 
livsverden. Her er det vesentlige i hvilken grad elevene evner a 
bruke såkalte gjenkjenningsregler (hvordan elevene kjenner 
igjen og kan relatere seg til innholdet som undervises) og rea- 
liseringsregler (hvordan elevene realiserer gjenkjenningen av 
innholdet i form av f.eks. en muntlig eller skriftlig ytring, som 
læreren igjen kan anvende ulike «kriterier» på for bedømming og 
tilbakemelding). 


Jeg skal nå vise hvordan de 23 punktene fordeler seg mellom den «regule- 


rende diskurs», «undervisningsdiskurs» og «relasjon mellom diskurser». 


64 Fargemarkering for å tydeliggjøre og skille mellom diskurskategoriene. 

11. 


12. 


13. 


14. 
15. 


16. 


17. 

8 Lærerstudentens evne til på ulike mater å ha, og beholde, autori- 
tet i undervisningen og klasserommet. 

® Lererstudentens evne til 4 anvende gode og illustrerende 
eksempler i undervisningen. 


å & Lærerstudentens forståelse og kjennskap til ulike elevforutset- 


ninger i klasserommet og i undervisningssituasjoner. 


i g Lærerstudentens bruk av og kjennskap til elevenes navn i klasse- 


rom og undervisning. 

B Lærerstudentens evne til å bruke ulike formative evaluerings- 
former i undervisningen. 

8 Lærerstudentens evne til å handle raskt på instinkt/refleks/intu- 
isjon i undervisningen og klasserommet. 

® Lærerstudentens evne til å improvisere under undervisning og 
ved ikke-planlagte hendelser i klasserommet. 

g Lærerstudentens evne til å vie oppmerksomhet til individuelle 
elever i undervisningen og klasserommet. 

B Lærerstudentens evne til å vie oppmerksomhet til hele klassen i 
undervisningen og klasserommet. 

Q Lærerstudentens evne til å være oppmerksom på klasserommets, 
klassens og elevenes muligheter og begrensninger. 

B Lærerstudentens blikk for kjønnsroller med hensyn til å gi elev- 
ene lik eller tilpasset oppmerksomhet. 

Q Lærerstudentens evne til faglig orientering og arbeid i fagene 
matematikk, naturfag, norsk, engelsk, samfunnsfag og RLE / 
KRLE. 

Q Lærerstudentens evne til å holde på elevenes motivasjon i under- 
visningen og klasserommet. 

8 Lærerstudentens evne til å arbeide med mål for undervisningen. 
Q Lærerstudentens evne til å ha overblikk og til å vie en generell 
oppmerksomhet i undervisningen. 

Q Lærerstudentens evne til å planlegge undervisningen ut fra elev- 
ene, klassen, klasserommet og tilgjengelige ressurser. 

B Lærerstudentens evne til å reflektere over klassen, undervisnin- 
gen og klasserommet i retrospekt (i etterveiledningen / den forma- 
liserte veiledningssamtalen). 

18. B Lærerstudentens evne til å holde ro og løse uro blant elevene i 
undervisningen og i klasserommet. 

19, ® Lererstudentens evne til 4 gi variert undervisning gjennom 
sketsjer, rollespill, og konkurranser. 

20. ® Lærerstudentens evne til å tydeliggjøre hva elevene skal skrive 
ned fra tavlen. 

21. 8 Lærerstudentens evne til variere stemmebruken i undervisnin- 
gen og klasserommet. 

22. B Lærerstudentens evne til å bruke tavlen på en god måte i under- 
visningen og klasserommet. 

23. B Lærerstudentens evne til å takle vanskeligheter som kan oppstå 
i undervisningen blant elevene og i klasserommet. 


Slik studien denne boka bygger på, har avgrenset de tre diskursene («regu- 
lerende diskurs», «undervisningsdiskurs» og «relasjon mellom diskursene»), 
gjelder kun fem kategorier GB og BØ) for «undervisningsdiskursen». 
For «relasjon mellom diskursene», det vil si bruken av «gjenkjennings- og 
realiseringsregler» og intradisiplinaritet og tverrfaglighet, gjelder tre kate- 
gorier (253 og 19). De resterende kategoriene går inn under den «regule- 
rende diskurs» (MS og MÅ). Dette er 


illustrert i figur 17. 


m Regulerende diskurs 
m Undervisningsdiskurs 


5 Relasjon mellom diskurser 


Figur 17. Illustrasjon som viser diskursene fordelt etter størrelse. 

Det er illustrerende for kasusene at veiledningen beveger seg inn og ut av 
diskursene, men jeg skal vise at praksislærer ender opp med å vektlegge 
den «regulerende diskursen». For eksempel vil de utfordringene lærer- 
student Kasper opplevde i forbindelse med at han mistet kontroll over 
utregningen på tavleundervisningen, snus. Tavleundervisning til Kasper, 
av et konkret innhold, er godt et eksempel. Her mister lærerstudenten 
kontroll over egen utregning på tavlen, det vil si «undervisningsdiskur- 
sen». I veiledningssamtalen snus dette til å handle om generell kontroll og 
autoritet i klasserommet: altså den «regulerende diskurs». Jeg skal illus- 
trere dette med eksempelet fra kasus 1 i neste kapittel. På tvers av de 17 
kasusene finner jeg en sterk form på veiledningssamtalene der innholdet 
i all hovedsak handler om kontroll og myndighet som forutsetning for 
å kunne gjennomføre undervisning. Jeg skal nå vise med eksempler fra 
datamaterialet, og jeg begynner med det første av tre hoveddeler, som 
kjennetegner veiledningssamtalen. 


5.3.5 Hovedelement i veiledningssamtalens 

form og innhold 

Deter apenbart bade sammenheng, variasjon og forskjelleriveilednings- 
samtalene, blant annet fordi de representerer ulike fag og undervisning 
pa ulike trinn. Det er likevel et viktig poeng at de 17 kasusene forst og 
fremst kan beskrives gjennom hvor like de er, hellerennvedsitt mangfold 
og variasjon. I tillegg synes det som om innhold i veiledningssamtalene 
nedprioriteres til fordel for en sterk form. Dette synes særlig 4 kunne 
skyldes den spesielle og gjennomgående formen på den «regulerende 
diskursen» 

Også i dette kapittelet vil kasus 1 være viktig som referansegrunn- 
lag. Når det gjelder den gjennomgående formen på veiledningssamtalen 
(«regulerende diskurs»), fremstår ikke kasus 1 som særlig annerledes, 
med unntak av det jeg skal beskrive som såkalte kritiske hendelser. Disse 
er noe sterkere til stede i kasus 1 enn i de andre kasusene. 

Veiledningssamtalen kan deles inn i tre deler: åpningsdel, ev. med run- 
den rundt bordet, hoveddel og avslutningsdel. Målet nå er å dra veksler på 
de andre kasusene for å få frem variasjonsbredde i form og innhold. 

5.3.6 Veiledningssamtalens åpningsdel 


Åpningsdelen går altså igjen i alle veiledningssamtalene og er i denne delen 
det mest karakteristiske trekket ved posisjonen i øvre høyre kvadrant, 
der det jeg har kalt «typisk kommunikasjon», finner sted. Åpningsde- 
len foregår ganske gjennomgående som en taus og implisitt praksis. Det 
synes som om denne delen av veiledningssamtalen bygger på et ideal for 
hvordan en veiledningssamtale skal starte. For å illustrere åpningsdelen 
skal jeg eksemplifisere med fire kasus, der kasus 1 igjen fungerer som en 
referanse (se figur 18). 


ÅPNINGSDEL: 


17 formen i veiledningssamtalen beskrives av praksislærer: 
| ———==———————— 


\ a) EGENEVALUERING: 


\ EE z - n 
hd a) Formen i veiledningen gis av praksislærer åt » delen hvor lærerstudentene vurderer seg selv: 


hg b) Praksislærer begrunner åpningsformen mot refleksjon 


l> c) Praksislærer relaterer til matematikktimen som kontekst » Lærerstudent gir uttrykk for vanskeligheter: 


-burde skrevet opp mer på tavla 


-opplevde rasling og uro 


-det gikk i stå ved et spørsmål han skulle svare på 


> Lærerstudenten føler og fornemmer: 


-at han tok for lett på det 


-at elevene kanskje fikk undervisningen med seg 


-at han kanskje mistet autoritet 


-føler han burde vært bedre forberedt 


Figur 18. Åpningsdel med egenevaluering i kasus 1. 


Åpningsdelen i kasus 1 bryter likevel med det som er typisk for kasusene 
på en del områder. Det gjelder særlig fordi denne åpningsdelen er kortfat- 
tet, og kanskje viktigst, dette kasuset er det eneste der egenevalueringen 
begrunnes med en type profesjonell refleksjon. 

Lærerstudent Kasper, fra kasus 1, er, i likhet med 16 av 17 kasus, del 
av en større gruppeveiledning. Veiledningssamtalen varer i 18 minutter. 
Praksislærer Per har ingen formell veilederutdanning, slik det gjelder for 
litt over halvparten av kasusene. Åpningsdelen med egenevaluering utgjør 
4 % av tiden til den formaliserte veiledningssamtalen, som er blant de 
korteste i studien” denne boka bygger på. Praksislærer Per gir i kasus 1 


67 Studentenes medveiledning (runden rundt bordet) utgjør 20 %, hoveddelen utgjør 59 %, og avslut- 
ningsdelen utgjør 17 % av den formaliserte veiledningssamtalen. 

først studentene strukturen i veiledningssamtalen. Dette skjer helt inn- 
ledningsvis i åpningsdelen. Han forteller at studentene først skal vurdere 
seg selv. Deretter skal de andre studentene gi sin vurdering, før han selv 
vil gjennomgå undervisningstimen på bakgrunn av hva han har obser- 
vert og notert. Egenvurderingen begrunner praksislærer Per med at stu- 
dentene skal lære seg å reflektere over egen praksis. En slik begrunnelse 
for egenevalueringen i åpningsdelen gis ikke i de andre kasusene: 


Praksislærer Per: Vi har jo oppdelt det sånn, og jeg har sagt til dere stu- 
denter hver dag, nesten, at jeg gjerne vil at dere begyn- 
ner å si litt om hvordan dere selv vurderer deres egen 
time. For når dere er ferdig som studenter, og begynner 
å jobbe, er det ikke så mange andre som sitter og ob- 
serverer og gir dere tilbakemelding. Derfor er det litt 
greit at dere har gjort dere noen få refleksjoner rundt 
deres egen praksis. Så tar vi en runde etterpå, og så til 
slutt tar jeg oppsummeringen. Kasper, du begynner i 


forhold til mattetimen din. 


Praksislærer Per er også den eneste som begrunner egenevalueringen i 
åpningsdelen med behovet for refleksjon over praksis. Han får det jeg 
beskriver som en typisk reaksjon hos Kasper. Denne reaksjonen er i tråd 
med en posisjonering i øvre høyre kvadrant i figur 14. Kaspers tanker om 
hvordan, og spesielt hvor lite vellykket, undervisningstimen hans hadde 
vært, synes å komme nesten automatisk: at han burde skrevet opp mer på 
tavlen, at han opplevde rasling og uro, og at det gikk i stå ved et spørsmål 
fra klassen som han skulle svare på. Selv om uro var et problem i denne 
timen, er denne formen for selvkritikk et så gjennomgående fenomen 
på tvers av kasusene at man kan slutte at denne egenevalueringen er en 
forventet del av åpningsdelen. Det typiske er at lærerstudenten begynner 
med en karakteristisk selvkritikk, basert på hvordan han følte det gikk: 


Lærerstudent Kasper: Jeg tok nok litt for lett på det. Jeg burde vært 
bedre forberedt og skrevet mer opp på tavlen. 
Det ble en del uro i timen samtidig som jeg føler 
elevene forstod en del av det jeg gjennomgikk. 


Så surra jeg når Pia [elev] begynte å spørre, da 

gikk det helt i stå for meg. Jeg klarte ikke å svare 
henne, så timen gikk egentlig ganske dårlig. 


Det at lærerstudenten her er svært ydmyk og tar selvkritikk på egen 
undervisning, er altså gjennomgående på tvers av kasusene, og denne 
selvkritikken kan synes å fremstå som en posisjonering i den vurderin- 
gen, med både ris og ros, lærerstudenten vet kommer senere i veiled- 
ningssamtalen. Nettopp med tanke på denne vurderingen kan det være et 
mer naturlig valg for lærerstudenten å være selvkritisk, fremfor å risikere 
å fremstå som arrogant, tatt i betrakting at praksislærer faktisk evaluerer 
og bedømmer undervisningsprestasjonen senere i veiledningssamtalen. 
Fra forskningsnarrativet, basert på valideringssamtalen med praksislæ- 
rer Per, utdyper Per vektleggingen av første del av veiledningssamtalen. 
Her begrunnes åpningsdelen med egenevaluering med at lærerstudentene 
skal fortelle og reflektere over egen praksis uten å bruke for mye teori. En 
slik praksis beskriver Per som viktig for at de skal danne seg et inntrykk 
og være klar over hva de har gjort i egen time. 

Et annet typisk kjennetegn ved åpningsdelen er at lærerstudentene, i 
egenevalueringen av åpningsdelen, beskriver hvordan de følte det gikk. 
Dette følelsesaspektet er gjennomgående som vurderingskriterium for 
lærerstudentenes egenevaluering. 

Nedenfor følger et utdrag fra kasus 12, som også har en tydelig ege- 
nevaluering. Pauline er en lærerstudent i kategorien novise. Praksislærer 
Niklas har ikke formell veilederutdanning. Faget det undervises i, er norsk 
på 1. trinn, og veiledningen baserer seg på undervisning i en skoletime å 
45 minutter. Lærerstudentens undervisning, som fremstår som en normal 
økt, uten spesielle utfordringer, består av en lesestund, tavleundervisning 
av bokstaven A, elevarbeid med arbeidsboker og felles sang. Veiledningen 
gjennomføres som en gruppeveiledning, og undervisningen er basert på 
planleggingsskjema med uformell førveiledning. Praksislærer Niklas bry- 
ter litt med veiledningssekvensene og normalmønsteret, se figur 14 og 15 
pa side 166-167, fordi han benytter seg av to hoveddeler. Den formaliserte 
veiledningssamtalen med Pauline varer totalt i 15 minutter. Niklas benyt- 
ter i stor grad åpningsdel med egenevaluering. Egenevalueringen utgjør 
totalt 33 % av hele den formaliserte veiledningssamtalen. Studentenes 
medveiledning utgjør 10 %. Hoveddelen, som gjennomføres i to omganger, 

utgjør 60 % av hele den formaliserte veiledningssamtalen. Praksislærer 
Niklas benytter seg ikke av avslutningsdelen eller kritisk hendelse. 


Praksislærer Niklas: Ja, første del er over, første time er over. Det var 
mange spente damer i går ettermiddag og i dag 
morges, men nå er det altså gjennomført. Det er 
noe jeg kommer til å spørre dere om hver gang, det 
er magefølelsen. Magefølelsen underveis, magefø- 
lelsen nå i etterkant, for det er magefølelsen som 
forteller hvordan du opplevde timen. Så kan vi gå 
inn på hva var det som gjorde at magefølelsen var 
god akkurat da, og hvorfor den ikke var like god 
i den situasjonen [...] Pauline, du var skikkelig 


spent i forkant av timen din. 


Følelsesaspektet går, som tidligere skrevet, i større eller mindre grad igjen 
i alle kasusene. I kasus 12 benyttes det i stor grad ved at lærerstudentenes 
magefølelse løftes frem når de oppfordres til å vurdere sin egen undervis- 
ning. I flere av kasusene synes det å være viktig for praksislærer hvordan 
og hvor godt lærerstudenten følte undervisningsøkten ble gjennomført. 
Åpningsdelen av veiledningssamtalen er slik sett preget av en terapeutisk 
retorikk på tross av at de formaliserte veiledningssamtalene er en evalue- 
rende og sertifiserende læreprosess, ikke terapi. Heller ikke i dette tilfellet 
er det sammenheng mellom den undervisningen jeg har observert, og 
den tilbakemeldingen lærerstudentene gir seg selv (egenevalueringen). 
Praksislærer Vera, fra kasus 4, er et annet eksempel på hvordan åpnings- 
delen fungerer som en innledning til egenevalueringen. I kasus 4 er lærer- 
studenten tidlig i sin praksis, og jeg karakteriserer derfor lærerstudenten 
som novise. Faget er samfunnsfag, og undervisningstimen er en dob- 
belttime. Det er 8. trinn, og det er gruppeveiledning. Undervisningen er 
planlagt etter den didaktiske relasjonsmodellen. Den formaliserte veiled- 
ningssamtalen varer i 39 minutter. Praksisveileder Vera har ikke formell 
veilederutdanning. Det har vært foretatt en uformell førveiledning før 
undervisningen. I kasus 4 har utgjør åpningsdelen av veiledningen 18 % 
av tiden. Studentenes medveiledning utgjør 12 % av veiledningssamtalen. 
Hoveddelen utgjør 63 % og avslutningsdelen 5 %. Praksislærer Vera benytter 

en kritisk hendelse i veiledningen. Denne finner sted i hoveddelen. I inn- 
ledningen til egenevaluering bruker hun ikke mye tid på småsnakk, men 
går rett på sak. Det vil si at saken er å først gi lærerstudenten ordet: 


Praksislærer Vera: Jeg foreslår at vi tar Terjes time først, siden det var 
den siste timen, og siden vi har den ferskt i minnet. 
Jeg tenkte at du Terje nå skal få ordet først. 
Lærerstudent Terje: Ja. 


Praksislærer Vera: Hvordan synes du det gikk, det her? 


En annen variasjon over samme tema, det vil si åpningsdelen, er fra kasus 
5. Lærerstudenten er her en novise og faget er norsk. Undervisningen fore- 
går på 2. trinn. Det er gruppeveiledning. Lærerstudenten bruker ikke plan- 
leggingsskjema, og det har ikke foregått førveiledning. Undervisningen 
gjelder én undervisningsbolk siden det dreier seg om baseundervisning. 
Veiledningssamtalen varer i 12 minutter. Praksislærer Tore har formell vei- 
lederutdanning og benytter seg i stor grad av åpningsdelen. Den utgjør hele 
65 % av denne veiledningen, når hele veiledningsritualet prosentueres i tid. 
Praksislærer Tore benytter seg ikke av studentenes medveiledning, men han 
benytter hoveddelen. Hoveddelen er 26 % av hele veiledningen. Avslutnings- 
delen utgjør 3 %. Det benyttes ikke kritisk hendelse. I kasus 5 er det viktig 
å poengtere at praksislæreren og de andre lærerstudentene ikke har hatt 
mulighet til å observere hverandre skikkelig på grunn av at skolen benytter 
seg av stasjonsundervisning i baser, og ikke tradisjonelle klasserom. 


Praksislærer Tore: Jeg tenker dere er litt svette i dag, det skjedde jo 
litt av hvert, men det er litt av hverdagen, det. Nå 
tenker jeg at vi først går raskt gjennom stasjonsun- 
dervisning på morgenen, så går jeg litt grundigere 
gjennom de to første timene på slutten. Jeg tenker 
vi holder på til cirka kvart over to, så får jeg tid til 
å snakke med Andreas [undertegnede]. I mellomti- 
den kan dere begynne å tenke på planer for morgen- 
dagen, så kommer jeg inn igjen, og så snakker vi om 
planene for i morgen. Første økt i dag fikk jeg bare 


sett en tredjedel av dere, så det er det jeg kan si noe 

om. Men dere kan jo si noe selv om hvilke erfaringer 
dere gjorde dere. Dere fikk jo heller ikke sett hver- 
andre, men dere har jo snakket litt med hverandre 
om hvordan det gikk. 
Da begynner jeg med deg Fredrikke, siden jeg var 
først hos deg. 

Fredrikke: Ja. 


Praksislærer Tore: Hvordan opplevde du det? 


Som regel kommer oppfordring til egenevaluering (selvransakelse) som en 
direkte konsekvens av åpningsdelen. Det er viktig å påpeke at praksislærer 
ikke alltid er eksplisitt om at studentene nå skal gjøre en egenvurdering 
av undervisningsøkten som har funnet sted i forkant av veiledningssam- 
talen. Det kan i datamaterialet synes som om det er forventet, eller even- 
tuelt svært naturlig, for lærerstudenten å utføre denne sekvensen. 
Unntaksvis, i noen få enkeltstående kasus, er praksislærer langt mer 
direkte for å få i gang egenevalueringen. I kasus 14 ser vi et eksempel på 
en kort og effektiv åpningsreplikk. Lærerstudentene Tor og Dina, som 
veiledes her, er begge erfarne, og de kjenner praksislæreren godt. Lærer- 
studentene beskrives her som trenede. Det vil si at de gjennom lærer- 
utdanningen har opparbeidet seg en god del undervisningserfaring. Det 
er benyttet planleggingsskjema. Heller ikke her er det gitt førveiledning. 
Det er en undervisningstime i matematikk på 7. trinn som er gjenstand 
for veiledningssamtalen. Den formaliserte veiledningssamtalens lengde 
er 30 minutter. Praksisveileder Arthur har formalisert veilederutdan- 
ning. Arthur benytter seg av åpningsdel med egenevaluering. Egene- 
valueringen utgjør 10 % av hele veiledningssamtalen. Arthur benytter 
seg ikke av studentenes medveiledning. Arthur tar i bruk hoveddelen, 
og denne utgjør 22 % av hele veiledningssamtalen. Avslutningsdelen 
utgjør 2 %. Veiledningen går etter hvert over på et tema som ikke angår 
lærerstudentens planlegging eller gjennomføring av undervisning. I 
dette tilfellet dreier samtalen over på utarbeidelse av og arbeid med prø- 
ver som summativ vurderingsform. Denne delen utgjør 66 % av hele 
veiledningssamtalen. Siden studentene er godt vant til formen på vei- 
ledningen, trenger ikke praksislærer Arthur mye tid på å sette i gang 


egenevalueringen. 

Praksislærer Arthur: Hvordan gikk det? 


Lærerstudent Dina: Det var mye prating og uro [...] 


Selv om åpningsdelen i eksempelet ovenfor er kort, utløser den tilsynela- 
tende automatisk, at lærerstudenten tar selvkritikk. 

En mer forsiktig tilnærming til lærerstudentens egenevaluering enn 
den vi ser i kasus 14, er mer typisk for studien som denne boka bygger 
sin empiri på. I kasus 11 bruker praksislærer åpningsdelen til å forsiktig 
å nærme seg egenevalueringen, som det synes å være forventet at lærer- 
studenten skal foreta. Faget er en engelsk dobbelttime på 8. trinn, og det 
har vært gjennomført en uformell førveiledning. Veiledningssamtalen 
varer 38 minutter. Praksislærer Konni har ikke formell veilederutdan- 
ning. Konni benytter seg av åpningsdelen. Den utgjør 12 % av hele vei- 
ledningssamtalen, og hoveddelen utgjør 88 %. Hun benytter seg ikke av 
avslutningsdelen. I dette kasuset kan praksislærer bruke mer tid fordi det 
bare er én lærerstudent som veiledes alene. Dette antas å kunne forklare 
lengden på denne veiledningssamtalen. Edvard er det jeg betegner som 
en trenet lærerstudent som altså får veiledning alene: 


Praksislærer Konni: La oss begynne med den siste timen som du hadde. 
Lærerstudent Edvard: Jeg var veldig usikker på denne timen. Jentene gikk 
ut litt tidligere, og da gikk de glipp av veldig mye. 
Det er litt typisk, guttene fikk denne timen på man- 


dag, men ikke jentene, for da var det skolekonsert. 


Etter noen minutter med samtale rundt organiseringen av undervisnin- 
gen etter kjønn, der praksislærer stort sett fører ordet, nærmer praksislæ- 
rer Konni seg egenevalueringen: 


Praksislærer Konni: Så da røyk den timen kanskje, men hvordan løs- 
te du det da? Hvordan syntes du at du løste det? 
Klarte du å jevne det ut? 

Lærerstudent Edvard: Jeg vet ikke siden elevene har mast sånn om de fil- 
mene. Jeg tenkte at jeg må vise dem til jentene også. 

Praksislærer Konni: Ja? 

Lærerstudent Edvard: Jeg burde kanskje gjort det annerledes. Det blir litt 


for mye repetisjon, selv om elevene alltid har godt av 

repetisjon. Dersom jeg hadde begynt helt fra scratch, 

så kunne det kanskje blitt annerledes, men jeg kunne 

jo ikke gjort det heller. 
Etter enda litt oppmuntring fra praksislæreren angående det at lærer- 
studenten organiserte undervisningen for henholdsvis gutter og jenter, 
kommer hun med en tydelig oppfordring til lærerstudenten om å gi en 
egenvurderingen av hele timen: 


Praksislærer Konni: Så om det ble litt repetisjon, litt mer av det sam- 
me for guttene, synes jeg likevel du gjorde et riktig 
valg. Men, hvordan synes du selv at timen gikk? 

Lererstudent Edvard: Jeg er ikke så fornøyd med denne timen egentlig. 
Det er mye på grunn av at jeg har hatt så dårlig tid 
til å sette meg ned og få planlegge i det siste, særlig 
med tanke på alt skolearbeidet og retting av prøve- 
ne og alle de greiene i går. Jeg var jo ikke hjemme 
før nesten halv ti. Timen ble nok litt kaotisk, og 
elevene hadde egentlig oppgaver de skulle gjøre 
på slutten av timen. Men, etter å ha rettet prøven 
så jeg at elevene hadde problemer med «was and 
were», så jeg fant noen oppgaver de skulle øve på. 
Så sa jeg bare okay og at jeg ikke får tid til dette, så 
det hele ble litt rotete synes jeg. 

Praksislærer Konni: Følte du at hele timen ble dårlig? 

Lærerstudent Edvard: Nei. Enkelte deler av timen var jo ok, men så ble 
det litt halvhjertet noen ganger. Det er jo bare min 
egen feil, jeg kunne gjort det bedre. 

Praksislærer Konni: Ja? 


Lærerstudent Edvard: Det gikk helt ok. 


Undervisningstimen til lærerstudent Edvard var etter min oppfatning 
svært god, han fikk til og med stående applaus av elevene, og jeg har 
notert at han fikk anerkjennende nikk og blikk fra sine medstudenter så 
vel som fra praksislærer. Jeg har også notert at han rett etter undervis- 
ningen selv virket stolt over egen prestasjon, selv om han i egenevaluerin- 
gen uttrykker at han ikke er fornøyd med timen. Det samme er tilfelle i 

kasus 3%, som også er en svært godt gjennomført undervisningsøkt av 
lærerstudenten. Rett i etterkant av undervisningen noterer jeg meg at 
både elever, lærerstudenter og praksislærere tydelig gir uttrykk for at 
undervisningsøkten var svært godt gjennomført. Like fullt holder lærer- 


studenten litt igjen og velger å være selvkritisk: 


Praksislærer Per: 


Lærerstudent Hege: 

Nå er det din tur til å snakke Hege, si først litt om 
hvordan du evaluerer din egen time. Gi gjerne litt 
stjerner også [refererer til barneskolen og søndags- 
skolenes belonningssystem]. 

Det tok litt tid, og elevene var veldig pratete da jeg 
kom inn. De snakket mye da vi skulle hilse, men 
satte seg etter hvert ned. Det vil si det tok litt tid 
før de egentlig hilste. Ellers så synes jeg det egentlig 
gikk ganske greit. Men, det ble kanskje en litt lang 
teoridel, og det ble litt mye informasjon etterpå 
som gjorde at de kanskje ikke fikk teorien med seg. 
Men da jobbet elevene med oppgaver. Så prøvde jeg 
å spørre elevene litt etter hvert som de ble ferdige: 
«Å, er du ferdig?» Jeg hadde egentlig alt klart av 
det jeg skulle skrive på tavla. Men, så hadde jeg 
ikke tenkt så mye på hvor på tavla jeg skulle skrive 
det. Dermed ble det uro og hvisking her og der. Jeg 
visste heller egentlig ikke hva elevene skulle skrive 
ned [...]: «Skal vi skrive det der ned? Skal vi skrive 
det der ned?» «Ja, kanskje», sa jeg, «hvis du vil det 
selv, så kan du det.» Jeg ble kanskje litt mer tyde- 
lig på slutten, på om elevene skulle skrive ned eller 
ikke, for da kom det færre spørsmål. Etter hvert 
som elevene begynte å jobbe med oppgaven, ble det 


Praksislæreren som veileder i kasus 3, er primært Philip og sekundært praksislærer Per. Lærer- 
student Hege er en novise som har undervist i en enkelttime i naturfag på 8. trinn. Det benyt- 
tes planleggingsskjema i undervisningen, og det har vært gjennomført en uformell førveiledning. 
Veiledningen gjennomføres som en gruppeveiledning. Kasus 3, altså veiledningen av Hege, varer i 
20 minutter. Praksislærer Per har veilederutdanning, og praksislærer Philip har ikke dette. Philip 
benytter seg av åpningsdelen med egenevaluering. Egenevaluering utgjør 11 % av hele veiledningssam- 
talen med Hege. Studentenes medveiledning utgjør 12 %, hoveddelen 54 % og avslutningsdelen 23 %. 

stille en god stund. Det vil si helt til de begynte å 
snakke igjen. Så det fungerte ikke helt, jeg hadde 
nok litt lite stoff til slutten av timen. NN sa han var 
ferdig med de oppgavene, at han hadde gjort dem, 
og hva skulle han nå gjøre? Nei, det ble litt rot, men 
alt i alt så følte jeg egentlig at det gikk fint. Men, 
selvfølgelig med et forbedringspotensial. 


Her er det viktig å presisere at lærerstudentenes selvkritikk fremstår som 
typisk og strategisk tilpasset den evalueringsprosessen de forventer vil 
komme senere i veiledningssamtalen. Først gjennom at lærerstudentene 
gir tilbakemelding til, eller evaluerer, den som veiledes. Det vil si at den 
andre delen av veiledningssekvensen tilsynelatende dreier seg om evalu- 
ering. Tilsynelatende fordi den delen av veiledningssamtalen der lærer- 
studentene veileder hverandre, først og fremst synes å fungere som at de 
trener selv på å bli veiledere. På tvers av kasusene i datamaterialet finner 
jeg i liten grad at lærerstudentene reelt sett og eksplisitt vurderer eller 
kritiserer hverandre i studentenes medveiledning. 


5.3.7 Studentenes medveiledning 

Nedenfor i figur 19 presenteres lærerstudentenes medveiledning for kasus 
1 som er representativ for hvordan denne spesielle sekvensen foregår på 
tvers av kasusene. 


r> Praksislærer gir prosedyren: 


— oppfordrer studentene til å være konkrete 


Ww — Hva-gikk-bra-fokus: 
i 

STUDENTENES MEDVEILEDNING: i — praksislærer oppfordrer til å lete etter det som gikk bra, 
i 


> 
berestudeateneevaluerer hverandre 1 — studentene skal ikke grave seg ned i det som ikke fungerte 


— lærerstudent forteller at han fikk rettet opp dårlig tavebruk 


> Tavlebruk: 


f 
1 — Iærerstudent forteller om hvor viktig det er å forberede for mattestykkene som kommer på tavla 
i 
i 


‘> Planlegging: 


— lærerstudent forteller om viktigheten av å alltid planlegge mattestykkene som skal på tavla 


praksislærer poengterer at bruk av skjønn gjelder for når det er viktig med planlegging 


Figur 19. Studentenes medveiledning for kasus 1. 

Av de 17 kasus i studien denne boka bygger på, er 16 gruppeveiledninger, der 
det potensielt sett ville vært mulig å involvere studentene til å veilede hver- 
andre. I 10 av de 16 gruppeveiledningene har studentenes medveiledning. 
De seks gruppeveiledningene (kasus 5, 6, 7, 10, 14 og 16) som ikke har stu- 
dentenes medveiledning, er gjennomført av to praksislærer, Tore og Arthur: 


e Praksislærer Tore: Kasus 5, 6, og 7 kan forklares med at lærer- 
studentene har gjennomført baseundervisning, derfor har de ikke 
hatt mulighet til å observere hverandre fordi undervisningen har 
foregått parallelt. Dette forholdet preger også praksislærerens vei- 
ledning fordi baseundervisningen ikke har gitt praksislæreren 
mulighet til å observere studentene. 

e Praksislærer Tore: Kasus 10 er ikke en tradisjonell veiledningssam- 
tale, og det har også vært gjennomført baseundervisning. Veilednings- 
samtalen fungerer her mer som en felles veiledning av dagen, basert på 
at praksislæreren opplever at dagen har vært preget av mye uro. 

e Praksislærer Arthur: Det er samme praksislærer i kasus 14 og 
16. Denne praksislærerens veiledningsform avviker fra det som i 
studien denne boka bygger på, beskrives som typisk. Studentenes 
medveiledning inngår ikke i disse veiledningssamtalene. En forkla- 
ring på det kan være at lærerstudentene her er relativt erfarne. I 
tillegg er Arthur den av praksislærerne som i minst grad vektlegger 
formen på veiledningssamtalene. 


Helt åpenbart er studentenes medveiledning en mulighet for dem til å gi 
tilbakemelding og til å gi konstruktive innspill og skape interaksjon i 
veiledningssamtalen. Men den kan synes å være mer enn det. Studente- 
nes medveiledning fremstår også som en posisjonering. Lærerstudentene 
synes å være forsiktige med å kritisere hverandre. Denne delen av veiled- 
ningen har altså like mye en støttende og kollegialt samlende funksjon 
som den er en reell evaluering av hverandres undervisning. Dette antar 
jeg har sammenheng med den asymmetriske situasjonen der praksislærer 
avslutningsvis gir sin vurdering av lærerstudentens undervisning. Alle 
lærerstudentene er i «samme båt», og de skal alle evalueres og vurderes 
av praksislæreren. Dette synes lærerstudentene i studien som denne boka 
bygger på, å være svært oppmerksomme på. 

Studentenes medveiledning i kasus 1 er typisk og innledes med at prak- 
sislærer Per først gir prosedyren for denne delen av veiledningen. Han 
oppmuntrer studentene til å være konkrete i tilbakemeldingene og oppfor- 
drer dem til å lete etter det som gikk bra, og ikke gå i detaljer i det som ikke 
fungerte. Det er kun én medstudent som har observert undervisningen 
sammen med praksislæreren, og som egentlig kan gi tilbakemelding i dette 
kasuset. Lærerstudenten som starter med å evaluere sin studentkollega, 
begynner med at den som veiledes, fikk rettet opp sin dårlige tavlebruk. 
Han benytter dette eksempelet til å påpeke at det er viktig å forberede mat- 
testykkene som kommer på tavlen. Det vil her si at utregningene bør være 
planlagt og regnet ut på forhånd. Det er også tydelig at praksislærer her 
legger eksplisitte føringer for medveiledningen, noe som er atypisk. 


Praksislærer Per: Nå tar vi runden med dere andre. Prøv å gjøre det 
så konkret som mulig. Prøv å peke på en eller to 
ting som han virkelig fikk til i timen. For det var 
noe han fikk veldig godt til i timen. Du [lærerstu- 
dent Fredrik] må ikke grave deg ned i de tingene 
han ikke fikk til. 

Lærerstudent Fredrik: Det var en del ting jeg ikke fikk med meg, for jeg 
var der ikke i starten. Jeg registrerte at Kasper 
skrev stykkene opp på tavla. Jeg har selv opplevd 
å ikke være forberedt på det jeg skriver på tavla og 
lagd et utrolig vanskelig stykke for meg selv. Og det 
er jo helt håpløst å lage et eksempel som man ikke 
har kontroll på. Men dette rettet jo Kasper opp i. 

Lærerstudent Kasper: Det fungerte jo litt, det som jeg skrev, men jeg bur- 
de klart det der bedre. Jeg så for meg at det var 
veldig lett å skrive fra hodet, men det var vanskelig. 


Lærerstudent Fredrik: Ja, men det fikk jeg dessverre ikke helt med meg. 


Praksislærer poengterer til slutt viktigheten av å bruke skjønn under 
planleggingen. 


Praksislærer Philip: Ja, men det er også en viktig erfaring, det. 
Lærerstudent Kasper: Ja. 

Lærerstudent Fredrik er noe forsiktig i sin tilbakemelding da han vei- 
leder Kasper på tavlebruk. Han peker her på at innholdet som kom på 
tavlen, burde vært bedre forberedt fra Kaspers side. Praksislærer Per snur 
på dette og vektlegger hvor viktig det er at læreren alltid har den faglige 
autoriteten i klasserommet, på tross av at lærerstudenten i dette tilfellet 
åpenbart ikke hadde kontroll over det faglige innholdet. Praksislærer Per 
gir senere i hoveddelen tips om ulike kommunikasjonsteknikker der man 


Praksislærer Philip: 


Av og til så er det viktig at man vet nøyaktig hva 
man skal skrive for noe, andre ganger er ikke dette 


like viktig. 


selv om man er faglig usikker, kan fremstå med autoritet. 


I kasus 2% veiledes lærerstudent Fredrik av praksislærer Per. Her er 
utdrag fra kasus 2, som viser eksempel fra studentenes medveiledning der 


kun én av de andre studentene har observert lærerstudent Fredrik: 


Praksislærer Per: 


Lærerstudent Kasper: 


Praksislærer Per: 


Lærerstudent Kasper: 


Lærerstudent Fredrik: 

Fredrik er en novise som har undervist en enkelttime i matematikk for 8. trinn. Det har vært 
gjennomført uformell førveiledning, og Fredrik benytter seg av planleggingsskjema. Kasus 2 er 
del av en større gruppeveiledning. Veiledningssamtalen i dette bestemte kasuset varer 14 minut- 
ter. Som tidligere nevnt har praksislærer Per ingen formell veilederutdanning. Åpningsdelen med 
egenevaluering utgjør 8 % av den formaliserte veiledningssamtalen. Studentenes medveiledning 


Ja, okay, dere andre? Eller, dere var ikke der? Jeg er 
så vant til at alle er med. Det var bare Kasper? Ja, 
Kasper? 

Nei, jeg syntes han fikk forklart det greit. Det er jo 
ikke noen som burde slite med å forstå det. Men 
det var tydeligvis noen som ikke fulgte helt med. 
De var nok slitne etter jeg hadde pint de gjennom 
en time. 

Nei, ikke pint de, det blir litt feil å si. Det var ingen 
som led noen nød i den timen. 

Men, det ble litt hektisk med de oppgavene. Det 
var mange observasjoner i oppgavene — skrive tret- 
ti tall etter hverandre. 

Ja, en enor m rekke som elevene skulle regne gjen- 


nomsnittet av. 


utgjør 17 %, hoveddelen utgjør 70 %, og avslutningsdelen utgjør 6 % 

Lærerstudent Kasper: Men ellers så er han jo veldig tydelig og har god au- 
toritet. Så jeg har ikke noe sånn spesielt i tankene. 

Lærerstudent Fredrik: Hadde vi gjort det en gang til, så hadde jeg nok 
arrangert en stopp. 


Lærerstudent Kasper: Ja. 


Studentenes medveiledning er den minst formelle delen av den formaliserte 
veiledningssamtalen, samtidig synes det å være en klar forventning blant 
alle deltakerne om at denne delen av veiledningssamtalen skal finne sted. 
I kasus 9” er det praksislærer Tore, med formalisert veilederutdanning, 
som veileder novisen Ane. Ane har gjennomført en undervisningstime 
for 2. trinn i det som het RLE (fra 2015 KRLE)). Tema for timen var venn- 
skap. Her følger utdrag fra kasuset, der praksislærer Tore henvender seg 
til de to medstudentene i gruppeveiledningen som ikke er den veiledede: 


Praksislærer Tore: Har dere andre noen ting å melde tilbake? 


Lærerstudent Fredrikke: Du illustrerte med kjempebra skuespill, Ane! 
Praksislærer Tore: Ja, dere er veldig gode skuespillere og i og med 
at elevene har vært litt urolige i hele dag, så 
synes jeg du var og fremstod som veldig tål- 
modig [...] Du da Kåre, kan du kommentere? 
Lærerstudent Kåre: Ja. Når elevene kommer inn, så synes jeg det 
er bra at du prøver å si til de som allerede er 
kommet inn, at de skal være stille. At du prø- 
ver å få elevene til å sitte stille helt i starten. 
Og skuespillet var gøy. Gøy for elevene at det 


skjer noe annet [...] 


Etter at åpningsdelen med egenevaluering og studentenes medveiledning 
er gjennomført, nærmer det seg veiledningens høydepunkt, hoveddelen. 
De to foregående delene har også bidratt til å skape forventning til denne. 


70 Kasus 9 er en del av en gruppeveiledning. Ane benytter seg av planleggingsskjema, men hun er 
ikke førveiledet. Veiledningen i kasus 9 varer i 7 minutter. Den korte varigheten kan forklares 
med at det har vært gjennomført baseundervisning, og praksislærer har da måttet bevege seg 
mellom basene. Dette har medført at praksislærer ikke har fått gjennomført god nok observa- 
sjon. Åpningsdelen utgjør 33 % av veiledningssamtalen, studentenes medveiledning utgjør 35 %, 
hoveddelen utgjør 25 % og avslutningsdelen 6 %. 

5.3.8 Hoveddelen 


Datagrunnlaget viser at det er i hoveddelen selve veiledningen og vurde- 
ringen av lærerstudentenes dyktighet foregår. Dette bryter med Lauvås 
og Handals (1984, 2000, 2014) vektlegging av førveiledning som den vik- 
tigste delen når lærerstudenter skal veiledes. I hoveddelen, dersom prak- 
sislærer har gode observasjoner, brytes formen i forhold til åpningsdelen. 
Dette gjelder både form og innhold. Det vil si at innholdsdelen forster- 
kes ved at praksislærer vender tilbake til sine notater fra lærerstudentens 
undervisning, forutsatt at vedkommende praksislærer har hatt mulighe- 
ten til å gjøre en god observasjon. 


> DIDAKTISK METODIKK (triadisk/kateketistisk) 
HOVEDDELEN 
== | 


l> KRITISK HENDELSE (viktige hendelser som trekkes frem i lærerstudentenes undervisning) 


Figur 20. Hoveddelen i kasus 1 inndelt i didaktisk metodikk og kritisk hendelse. 


Kvaliteten på hoveddelen i kasusene er varierende. For å få til en god hoved- 
del er praksislærer avhengig av gode observasjoner. I hoveddelen går prak- 
sislærer gjennom lærerstudentens undervisning i retrospekt. Her utfordres 
lærerstudenten til å begrunne og å reflektere over undervisningsvalg. Her 
skjer også en implisitt vurdering av lærerstudentene, jf. forskningsfortellin- 
geni trinn 1, der Per forklarer at han gir lærerstudenten litt tid til 4 reflektere 
for å sjekke om lærerstudenten evner å begrunne egne undervisningsvalg. 

15 av de 17 kasusene som inngår i studien denne boka bygger på, har en 
klar hoveddel. De kasusene som har hoveddel, vil stort sett kunne kalles 
typiske fordi de handler om veiledningens saksforhold, og fordi det er i 
denne delen at lærerstudentene får konkret veiledning og vurdering. Det 
er kun to kasus som er atypiske med tanke på hoveddelen: 


e Kasus 15 har ikke en egen hoveddel. Hoveddelen flyter her sammen 
med åpnings- og avslutningsdelen. 

e Kasus 10 har heller ingen hoveddel, fordi denne veiledningssam- 
talen mer generelt handler om uro i lærerstudentenes undervis- 
ning den aktuelle dagen, samt at lærerstudentene har gjennomført 
baseundervisning. 


194 


PRESENTASJON AV EMPIRI 


Siden det er hele 15 av 17 kasus som har en klar hoveddel, har jeg av plass- 
messige hensyn valgt å hente ut eksempler fra kun tre av kasusene i den 
presentasjonen av hoveddelen som nå følger. 

Jeg deler hoveddelen i kasus 1 inn i to kategorier: a) didaktisk metodikk 
og b) kritisk hendelse. Hoveddelens form bygger på at praksislærer rekon- 
struerer undervisningstimen på bakgrunn av notatene fra lærerstuden- 
tens undervisning i retrospekt. Hoveddelen begynner for kasus 1 med at 
praksislærer Per gir strukturen for denne delen av veiledningssamtalen. 
Han opplyser om hvordan han skal «trekke» lærerstudenten gjennom 
hvordan undervisningstimen til lærerstudent Kasper forløp, ut fra hans, 
det vil si praksislærer Pers, observasjoner. 


Praksislærer Per: Da kan jeg bare dra deg litt gjennom timen kan- 
skje? 
Lærerstudent Kasper: Ja. 


Den didaktiske metodikken som følger, er gjennomgående i hoveddelen 
og i den kritiske hendelsen, dersom hoveddelen benytter seg av dette. Det 
vil si at hoveddelen i stor grad handler om refleksjon over og begrunnel- 
ser for undervisningsvalg. Refleksjonen over egen undervisning gjelder 
lærerstudentenes bruk av «gjenkjenningsregler», men nå med hensyn til 
viktige hendelser under egen undervisning i retrospekt. Bruken av «rea- 
liseringsregler» gjelder lærerstudentenes «realisering» av refleksjonene i 
form av begrunnelser for undervisningsvalgene i retrospekt, som prak- 
sislærer nå har mulighet til å evaluere. Se figur 12, s. 130. 

I hoveddelen i kasus 1 begynner praksislærer Per med å snakke om 
autoritet, deretter går han over til å snakke om hvordan læreren på ulike 
måter kan holde på elevenes oppmerksomhet, for så å gå mer detaljert 
inn på Kaspers undervisning. Her går han inn på og etterspør Kaspers 
refleksjon og begrunnelser for tavlebruk, men fremdeles med vektlegging 
av struktur, autoritet og oppmerksomhet. Det vil si sosial kontroll som 
premiss, altså «regulerende diskurs», for å undervise innholdsdimensjo- 
nen, som her er matematikk. For å illustrere hvordan matematikkunder- 
visningen også handler om sosial kontroll og autoritet i klasserommet, 
benytter praksislærer Per seg av en kritisk hendelse i lærerstudent Kaspers 
undervisning. Dette poenget kommer jeg tilbake til. 


195 


KAPITTEL 5 


Det jeg betegner som hoveddelen i kasus 1, starter altså med at praksis- 
lærer Per gir en gjennomgang av strukturen i denne delen av veilednings- 
samtalen. Her begynner Per veiledningen med å peke på viktigheten av 
å kontrollere elevene og klasserommet gjennom å alltid ha og holde på 
autoriteten i klasserommet. Videre roser han Kasper for en tydelig opp- 
start av timen, som her innebar at elevene ble stående mens de hilste 
på ham. Deretter gjør Per et poeng av at det er nødvendig å kreve ro og 
orden i klasserommet. Per er også opptatt av faglig autoritet, som igjen 
har betydning for å vise hvem som bestemmer i klasserommet. Her er et 
utdrag fra åpningen av Pers tilbakemelding til Kasper i hoveddelen: 


Praksislærer Per: Du begynner fint med å hilse på elevene, og elevene 
reiser seg opp som de er vant med. Du hilser på dem, 
og så er det noen som setter seg med en gang. Det går 
vel kanskje ett eller to sekunder før du skjønner hva 
som skjer, men så tar du tilbake igjen makta, eller 
du tar tilbake igjen ledelsen i klasserommet, fordi at 
du sier: «Jeg har ikke sagt at dere skal sette dere.» Så 
reiser elevene seg opp igjen, og du får ro og orden i 
klasserommet igjen. Det var litt uro når du begynte 
med hilsingen, men så fikk du altså orden på klassen. 
Du hadde vist at her er det jeg som bestemmer, og 
elevene satte seg ned. Nå var det ro i timen, og da var 


det klart til at du kunne begynne å undervise. 


Utdraget fra transkripsjonen viser hvordan praksislærer Per ser kontroll 
over klassen og klasserommet som premisset for å gjennomføre undervis- 
ning ved å utøve en eksplisitt asymmetri mellom lærer og elever. Neste tema 
dreier seg om hvordan læreren får oppmerksomhet fra og klarer å holde på 
oppmerksomheten til elevene. Her vil praksislærer Per at lærerstudentene 
skal lære seg å kreve elevenes oppmerksomhet. Dette mener Per også er vik- 
tig for å få til undervisning, det vil si vektlegging av og oppmerksomhet mot 
å ha kontroll over elevene. Det å kontrollere elevene synes ikke å være et mål 
i seg selv, det er snarere en forutsetning for en inkluderende undervisning. 
Her er lærerstudentens oppmerksomhet også et viktig poeng. Per gir Kas- 
per veiledning på hvordan han på ulike måter kan rette oppmerksomhet 

mot klassen og mot enkeltelever. Per er opptatt av hvordan Kasper plasserer 
seg i klasserommet, og også av hvordan elevene har plassert seg. For eksem- 
pel er Per opptatt av at Kasper skal se på fordelingen av kjønn når det gjelder 
hvordan elevene er plassert i klasserommet. Videre er han opptatt av hvor 
de mest og de minst aktive elevene har plassert seg i klasserommet. 

Mye av undervisningen til Kasper foregikk på tavlen. Når det gjelder 
tavlebruk, veileder Per Kasper i hvordan han kan planlegge tavlebru- 
ken. Det kan for eksempel gjøres ved at lærerstudenten må regne mat- 
testykkene på forhånd og bruke støtteark som viser tavleutregningene. 
Praksislærer Per er også opptatt av å ha orden på tavlen, og å være kon- 
sekvent på tavlen, og ikke minst å være tydelig. Tydelig på tavlen forstås 
her som mer enn å skrive tydelig. Det dreier seg først og fremst om 
orden og system. Når det gjelder oppstarten av lærerstudent Kaspers 
time, poengterer praksislærer Per betydningen av å skrive ned lærings- 
mål på tavlen. 

Når det gjelder matematikk, som er det faglige innholdet for timen, er 
praksislærer Per opptatt av forarbeid og planlegging av alle utregningene. 
Han er også opptatt av at lærerstudenten må være konsekvent i utregnin- 
gene, og forberedt på legitime spørsmål om disse utregningene. I samme 
henseende oppfordrer Per Kasper til å tydeliggjøre det matematiske inn- 
holdet ved å sette opp kompetansemål i matematikk som angår regne- 
stykket som skal gjennomgås. Gjennom gode regneeksempler mener 
praksislærer Per at lærerstudenten kan holde kontakt med elevene. Når 
det gjelder kontakten med elevene, det vil her si interaksjonen, oppfor- 
drer han lærerstudenten til å dra nytte av flinke elever i klasserommet. 
Dette innebærer at lærerstudenten må ha god nok oversikt over klassen 
og klasseromsdynamikken. Om klasseromsdynamikken påpeker prak- 
sislærer Per igjen viktigheten av å være oppmerksom på hvilke elever som 
svarer på åpne spørsmål til klassen. 

Etter hvert som praksislærer Per rekonstruerer lærerstudentens under- 
visning i hoveddelen, benytter han seg av en kommunikasjonsform der 
lærerstudenten jevnlig utfordres til å reflektere over og til å begrunne 
egne undervisningsvalg. Denne veiledningsformen med spørsmål, opp- 
følgingsspørsmål og evaluering av oppfølgingsspørsmål kaller jeg didak- 
tisk metodikk. 


197 


KAPITTEL 5 


5.3.9 Didaktisk metodikk 


Som forklart innledningsvis kan hoveddelen av veiledningssamtalene 


beskrives ved å ha en annen form og ved å ha en langt sterkere innholdsdi- 


mensjon enn de øvrige delene av samtalen. Praksislærers bruk av «gjenkjen- 


nings-» og «realiseringsregler» utfordrer lærerstudentene til å begrunne 


egne undervisningsvalg i retrospekt. Figur 20 illustrerer dette for kasus 1. 


DIDAKTISK METODIKK: 


Figur 21. Didaktisk metodikk i kasus 1. 

Form (praksislærers gjennomgang): 


— praksislærer opplyser om at han skal gjennomgå hvordan timen forløp 


Autoritet (praksislærers gjennomgang): 


— tydelig oppstart med stående hilsing 


= kreve ro og orden i klassen 


— faglig autoritet 


bestemme i klasserommet 


Oppmerksomhet (praksislærers gjennomgang): 


— kreve oppmerksomhet 


= oppmerksomhet som premiss for å undervise 


— oppmerksomhet for kontroll 


oppmerksomhet mot klassen 


— oppmerksomhet mot enkeltelever 


— oppmerksomhet for egen plassering i rommet 


— oppmerksomhet for elevenes plassering i rommet 


Tavlebruk (praksislærers gjennomgang): 


— planlegge tavlebruk 


— regne tavleeksempler på forhånd 


— ha støtteark for tavleeksempler 


— tydelighet på tavla 


— øve på tavlebruk 


— skrive læringsmål på tavla 


— være konsekvent på tavla 


— ha orden på tavla 


Matematikk (praksislærers gjennomgang): 


— forarbeid og planlegging av utregningene 


— tydelighet i utregningene 


— legitime spørsmål om utregningene 


— læreplanmål i matematikk 


— fine matematiske eksempler 


— kontakt med elevene gjennom regneeksempler 


Planlegging av timen (praksislærers gjennomgang): 


— forberede utregningene som skal på tavla 


— planlegge tidsbruk og undervisningssekvenser 


Interaksjon (praksislærers gjennomgang): 


— bruke flinke elever 


— involvere og holde kontakt med elevene gjennom regneeksemplene 


— forståelse av gruppedynamikk og ulikt nivå 


Vanskeligheter (praksislerers gjennomgang): 


— kunne snu en vanskelig situasjon/spørsmål 


— uryddig oppsett av regnestykke på tavla 


Evaluering (praksislærers gjennomgang): 


— kunne svare på spørsmål fra elevene 


— reflektere over hvilke elever som svarer når en stiller åpne spørsmål til klassen 


— reflektere over hvordan elevene svarer på åpne spørsmål 


Hva-gikk-bra-fokus (praksislærers gjennomgang): 


Svare tydelig på spørsmål 

«Gjenkjennings»- og «realiseringsreglene» gjelder altså at praksislærer 
Per vurderer lærerstudentens evne til å reflektere over hva som skjer i 
klasserommet, og til å begrunne sine undervisningsvalg, eventuelt også 
til å tilegne seg nye perspektiver på undervisningssituasjonen i klasse- 
rommet. Et godt eksempel på dette fra kasus 1 finnes her i figur 22 i den 
delen av hoveddelen som jeg betegner som kritisk hendelse. 


.> Oppmerksomhet på gruppedynamikk: 


-ved lærerstudents faglige usikkerhet 


-når enkelte elever prøver å hjelpe lærerstudentene 


> Autoritet: DE 


-beholde faglig autoritet 


-miste autoritet når noen elever tar kontroll 


-beholde autoritet ved gi elevene kontroll 


+ Interaksjon: 


KRITISK HENDELSE -interaksjon med elevene om svaret på regnestykket 


Le. SC 
Viktige hendelser som trekkes Vanskeligheter: eee > 


frem fra lærerstudentenes undervisning - med 4 svare pa spørsmål fra elev 

> Tavlebruk: 
-kunne forklare regneeksempel fra tavlen 
-tydelighet pa tavlen 

> Matematikk: 
-utregning på tavlen 0 2oeee > 
-kunne svare på spørsmål fra elever 
-matematikkfaglig autoritet 

» Evaluering: 


-kunne snu faglig usikkerhet ved at elevene får delta i evalueringen > 


> Planlegging av timen: 


-være faglig forberedt på spørsmål fra elever -=-=-=-= > 


Figur 22. Kritisk hendelse i kasus 1. 


Det jeg omtaler som kritisk hendelse, brukes av praksislærer Per for å 
trekke frem spesielle, viktige og karakteristiske hendelser i veiledningen 
som han mener har et didaktisk og eksemplarisk potensial. Figur 22 viser 
dynamikken mellom den «regulerende diskursen» og «undervisnings- 
diskursen», jf. figur 12, side 130. De kritiske hendelsene brukes særlig for 
å åpne for nye synsvinkler på interaksjon i klasserommet. Dette skjer 
også her ved at praksislærer forsøker å få lærerstudenten til å gjenkjenne 
spesielle situasjoner fra egen undervisning i retrospekt. Det generelle og 
eksemplariske potensialet ved slike hendelser synes her først og fremst å 
være nyttig i overført betydning. Dette heller enn at praksislæreren går 
dypt i detaljene for den kritiske hendelsen. Her følger eksempel pa en slik 

kritisk hendelse fra kasus 1, der et uventet spørsmål fra en elev gjør lærer- 
student Kasper usikker: 


Praksislærer Per: Så la jeg merke til akkurat det du sier. At du, som 
jeg skrev her [viser til sine notater], kanskje bør 
skrive ned det stykket du skal vise på tavla, på for- 
hånd på et papir. Sånn at du er sikker på hva du 
skal skrive. Jeg merket at du ble litt nølende når du 
arbeidet på tavlen. Det er også en grei erfaring å 
ta med seg, men regn igjennom eksempelstykkene 
du skal vise elevene, på forhånd. Eventuelt så kan 
du skrive dem på et ark, slik at du har dem for 
hånden. Hvis ikke, så må du regne igjennom alt 
i hodet på forhånd. Du må ikke finne på stykkene 
mens du står foran klassen. Det kan stresse deg, 
og du kan miste fokus på å ha god ledelse i klas- 
sen. Det var også litt interessant det som skjedde 
da du fikk et spørsmålet fra Pia. Det syntes jeg var 
en spennende situasjon i klasserommet. Merket du 
hva som skjedde? Du sa selv at du følte du mistet 
litt autoritet? 

Lærerstudent Kasper: Ja. 

Praksislærer Per: Du merket noe, ja. Hvorfor tror du at du gjorde 
det? 


Lærerstudent Kasper: Nei, hvorfor det altså? Jeg skal jo vite alt? 


Praksislærer Per: Nja, det skal du vel strengt tatt ikke. 

Lærerstudent Kasper: Eller, altså jeg skal jo vite hva elevene spør om? 

Praksislærer Per: Ja, akkurat det spørsmålet der skal du kanskje vite 
svaret på. 


Lærerstudent Kasper: Jeg skal det. Jeg vet det, men det gikk helt i stå. 

Praksislærer Per: Merket du hva medelevene gjorde? 

Lærerstudent Kasper: De begynte jo å hjelpe meg, og de begynte å disku- 
tere. 

Praksislærer Per: Det der er litt spennende å se faktisk. Noen av de 


faglig sterke jentene heiv seg inn i diskusjonen for 

å prøve å få til en løsning. De prøvde å hjelpe deg 
med å si: «Jammen det er jo ikke det han spør om. 
Det er jo ikke det han prøver å vise.» Og så prøvde 
de å forklare hva du egentlig skrev på tavlen. For 
spørsmålet kom opprinnelig på grunn av at hun 
[eleven] egentlig var litt usikker på oppgaven du 


skrev på tavlen. 


Hoveddelen fortsetter videre med at lærerstudent Kasper nå detaljert 


gjennomgår utregningen og innholdet i mattestykket. Praksislærer Per 


understreker at det var interessant å se hvordan elevene engasjerte seg 


og tok over ordet i klassen. Men også at dette medførte at Kasper mistet 


autoriteten i klasserommet. Samtidig påpeker Per at dette var en inter- 


essant erfaring for Kasper å ta med seg videre. Elevene stilte et legitimt 


spørsmål som Kasper burde ha klart å svare på. 


Praksislærer Per: 


Lærerstudent Kasper: 


Praksislærer Per: 


Lærerstudent Kasper: 


Praksislærer Per: 


Lærerstudent Kasper: 


Praksislærer Per: 


Lærerstudent Kasper: 


Praksislærer Per: 
Lærerstudent Hege: 


Praksislærer Per: 


Det var litt interessant å se hvordan elevene med 
en gang begynte å hjelpe deg i land med regnestyk- 
ket. De bare tok ordet. Det er klart at du mister litt 
autoritet, fordi det er noen elever som får lov til å 
overta litt. 

Joda. 

Så det var en interessant erfaring du fikk, og det 
var et helt legitimt spørsmål som utløste dette. 

Ja, jeg skal jo kunne det, herregud. 

Problemet er ikke at du ikke kunne svare på spørs- 
målet. Selv om du ikke kunne svaret på spørsmålet, 
så kunne du løst det på en annen måte, tror jeg. 
Eller? 

Jeg kunne sagt at det der tar vi ikke nå. Eller? 
Eller kunne du tenkt andre måter å løse dette på? 
Helt sikkert. 

Dere andre [henvender seg til de andre studentene]? 
Du kunne kanskje spurt de andre elevene? 


Ja? 

Lærerstudent Hege: Eller, du kunne sagt: «Det der skal vi ta seinere!» 

Lærerstudent Robyn: Eller, du kunne sagt at det der er litt for langt frem- 
me i pensum. Men jeg kan vise deg om du er inter- 
essert? 

Praksislærer Per: Men du kunne kanskje gjort som Hege sa? Kunne 
du spurt elevene? Kunne du brukt elevene? For da 
hadde det fremdeles vært du som styrte dem og 
prosessen i klassen. I stedet for at elevene kom inn 
og tok over undervisningen. For det gjorde de, men 
i beste mening, og det ødela ikke timen på noe sett 
og vis. 

Praksislærer Philip: Det er en fare der, når du ikke vet svaret, så gir de 
deg et alternativ, og så vet du ikke om det er riktig 
eller galt. Det er litt skummelt det også. 


Her ser vi et eksempel på at Kasper mister kontrollen over undervisnin- 
gen, fordi han ikke er i stand til å gi svaret på et av regnestykkene han 
har skrevet opp på tavlen. Da han ikke klarer å svare og blir mer og mer 
usikker, kommer noen av de faglig sterke jentene ham til unnsetning. 
Dermed har han også mistet en del autoritet i klasserommet. Praksis- 
lærer Per prøver å få lærerstudenten til å reflektere over en annen måte 
dette kunne vært løst på, uten at han tapte ansikt og autoritet overfor 
klassen. Han kunne, som en av medstudentene foreslo, stilt spørsmå- 
let tilbake til klassen for dermed å kjøpe seg tid. Poenget til praksis- 
lærer Per er at det ikke er verdt å tape ansikt eller å miste kontroll. For 
å unngå dette mener praksislærer Per at det kan være nødvendig å 
bruke strategisk kommunikasjon, slik han også fortalte om i trinn 1 av 
forskningsdesignet. 

I kasus 4” er det praksislærer Vera, uten formell veilederutdanning, som 
veileder Terje, som er en novise. Her er utdrag fra hoveddelen i kasus 4: 


71 Terje har undervist i en dobbelttime i samfunnsfag for 8. trinn. Kasus 4 er del av en gruppevei- 
ledning. Lærerstudent Terje benytter seg av planleggingsskjema, og det har vært gjennomført en 
uformell førveiledning. Hele veiledningssamtalen i dette kasuset varer i 39 minutter. Åpnings- 
delen med egenevaluering utgjør 18 % av veiledningssamtalen. Studentenes medveiledning utgjør 
12 %, hoveddelen 63 % og avslutningsdelen 5 %. 

Praksislærer Vera: Ja, det fikk du veldig, veldig bra til. Men hvis jeg 
skal si noe her nå, så er det de tingene som vi har 
snakket om både i forhold til klasseledelse og i for- 
hold til tilpasset opplæring. Det gjelder å se den 
enkelte elevs behov. Alle disse tingene her fikk du 
veldig bra til i den økten her. Og jeg kan gå litt mer 
innpå det, men jeg bare har lyst til å gå gjennom 
hele timen med deg. Fordi jeg synes at du startet 
veldig, veldig bra. Du leste ikke opp bare målene 
for de, men du gikk inn i det og tydeliggjorde det 
med å forklare det med andre ord enn det som stod 


på tavlen [...] 


Igjen ser vi et eksempel på at hoveddelen i stor grad dreier seg om at prak- 
sislærer gjenforteller det som egentlig skjedde i timen, i retrospekt. Der- 
som praksislærer har gode observasjoner, går hoveddelen nå ofte inn i en 
spesiell og mer intens form. Denne formen fremstår som kateketisk, eller 
som en styrt kommunikasjon, fordi den styres og drives frem av praksis- 
lærers kontrollerte gjennomgang av lærerstudentens undervisning. 

Ved bruk av didaktisk metodikk stopper praksislærer jevnlig den 
kontrollerte gjennomgangen med spørsmål til den lærerstudenten som 
veiledes. Betegnelsen kateketisk brukes i augustinsk forstand” fordi 
spørsmålene og kommunikasjonen nå styres fra den ene part, det vil si 
fra praksislærer til lærerstudent. 

Denne didaktiske metoden tilsvarer altså kateketisk interaksjon, eller 
det jeg kaller en didaktisk metodikk. Spørsmålene fra praksislærer er 
didaktiske i den forstand at lærerstudenten stadig utfordres til å begrunne 
og reflektere over konkrete undervisningsvalg. Gjennom en didaktisk 
metodikk utfordrer praksislærer lærerstudenten ved å stille spørsmål. 
Dette gjøres for å få lærerstudenten til å reflektere over saksforholdet. 
Saksforholdet her handler om vesentlige egenskaper ved en god lærer. 


72 Undervisningens kunst består i at formidle det på en tilgængelig måde. Henvendelsen til eleven 
er et didaktisk kneb, ikke personligt ment. Augustinus ligger dermed ikke så langt fra den almin- 
delige forståelse af skolekundskab, som benyttes også i dag. Det er læreren, som ved hvad der er 
rigtigt eller forkert (ellers kunne han jo ikke give censurer), det kommer bare an på at få eleven 
med på det. (Hopmann, 2015) 

Her vektlegger ofte praksislærer lærerstudentens kontroll over elevene 
og klasserommet som det sentrale premisset for at lærerstudenten kan 
nå frem til elevene med undervisningens faglige innhold. Rituelle kom- 
ponenter som «egendukkingen» i selvransakelsen, runden rundt bordets 
strategiske posisjonering og undervisningstimens oppbygging trer her 


tilbake for refleksjon og begrunnelser over undervisningsvalg. 


I kasus 11, der praksislærer Konni veileder lærerstudent Edvard, ser vi 
hvordan hun i hoveddelen benytter didaktisk metodikk for å snakke om 


klasseledelse: 


204 


Praksislærer Konni: 


Lærerstudent Edvard: 


Praksislærer Konni: 
Lærerstudent Edvard: 


Praksislærer Konni: 


Når det gjelder skifte av aktivitet i timen din. Skifte 
fra det ene til det andre, det er jo ofte da uroen i 
klassen som du har opplevd, kan komme. Det vil 
si når du er ferdig med dine lærerstyrte aktiviteter. 
Jeg registrerer at du spør elevene, og elevene svarer, 
men de har ikke mye mer å komme med. Dermed 
så går du over på en annen aktivitet, og da kom- 
mer ofte uroen i klassen. Hvordan kan du unngå 
dette? 

Det er et veldig godt spørsmål fordi det er sånne ting 
jeg sliter litt med. Jeg sier det ikke for å skryte, men 
jeg er flink med mennesker. Men jeg er ikke så flink 
som autoritetsperson. Jeg klarer liksom ikke å sette 
ned foten på den måten og si sånn: «Hei! Hysj!». 
Det vil si jeg kan jo si det, da, men jeg har aldri vært 
den som tar på meg den strenge stemmen. Det er 
den jeg sliter så veldig med, og det er den jeg har vel- 
dig lyst til å jobbe med videre. For å få ro i klassen 
bør jeg kanskje gi litt flere sånne: «Nei! - Nok! - Nå 
får du anmerkning.» Den typen stemme? 

Nei, det er ikke det. Du behøver ikke true med det. 
Nei? 

Nei, men jeg synes at du i løpet av disse seks ukene 
har blitt flinkere til å tørre å sette elevene litt på 


plass. 

På mer fagdidaktiske spørsmål brukes samme teknikk. Praksislærer 
«drar» lærerstudenten gjennom undervisningen i retrospekt og avbryter 
så seg selv med spørsmål i den hensikt å få frem lærerstudentens reflek- 
sjon og begrunnelse for planlegging av undervisning og undervisnings- 
valg. I kasus 14 er det praksislærer Arthur som veileder lærerstudent Dina 
og Tor, to trenede lærerstudenter, på bakgrunn av en matematikktime på 
7. trinn: 


Praksislærer Arthur: Når dere tegner opp konstruksjonen på tavla med 
en gang, så mangler det noe vesentlig. Dere må 
gjenta og gjenta at dette er en likebeint trekant. 
Fordi, jeg tror ikke dere har brukt dette uttrykket 
tidligere? 

Lærerstudent Dina: Nei, det gjorde vi ikke. 

Praksislærer Arthur: Er det kanskje litt lurt å gi sånne detaljer til eleve- 
ne? 

Lærerstudent Dina: Jeg følte at det ble veldig mye på en gang. Det ble 
egentlig veldig masse forskjellige ting i en oppgave. 
Altfor mye ting i en oppgave når det er en ukjent 
faktor. Vi ville at elevene skulle tenke seg frem til 
svaret selv, at dette var en likebeint trekant. 

Praksislærer Arthur: Det ble kanskje litt mye, ja. Men var ikke dette noe 
dere kunne forutsett? — og det var uventet for meg 
også at klassen var så svak på dette. Men det at 
den var likebeint, det burde dere kanskje ha sagt. 
Var det vanskelig med passer og tusj på tavlen? 

Lærerstudent Tor: Ja, det var vanskeligere enn på vanlig tavle. 


Praksislærer Arthur: Ja, jeg syntes også det. 


Igjen ser vi et eksempel på bruk av en didaktisk metodikk. Her er det 
tydelig at praksislærer styrer interaksjonen i retning av lærerstudentens 
begrunnelser og refleksjon. Den evaluerer også lærerstudenten gjen- 
nom at lærerstudentens svar fortløpende vurderes og omformuleres til 
nye spørsmål, i den hensikt å evaluere lærerstudenten gjennom hans 
eller hennes refleksjon og evne til å begrunne egne undervisningsvalg 
på bakgrunn av planlagt og gjennomført undervisning. Ved en del av 

veiledningssamtalene trekkes det også frem episoder fra lærerstuden- 
tens undervisning som praksislærer antar har eksemplarisk verdi. Slike 
kritiske hendelser er viktige og brukes eksemplarisk for å illustrere noe 
viktig i veiledningssamtalen. Dette kan dreie seg om fra en til tre hen- 
delser som kan være positive eller negative for lærerstudenten. For at 
disse episodene skal kunne karakteriseres som kritiske hendelser, må 
episodene trekkes frem av praksislærer, som noe som har utmerket seg i 
undervisning, og er viktig i veiledningssamtalen. Det er de veilednings- 
samtalene som har en stor prosentuert del med hoveddel, som benytter 
seg av kritiske hendelser. Her følger et eksempel fra kasus 2, som alle- 
rede er presentert. Det er praksislærer Per som veileder lærerstudent 
Fredrik: 


Praksislærer Per: Det gjelder svarene på de stykkene du viste fram på 
tavlen. Først spurte du elevene om svar. Du sa at 
de skulle regne ut den oppgaven og den oppgaven 
og den oppgaven, og det var helt supert. Men på 
den ene oppgaven så sier du: «Denne tar jeg i hodet 
selv, for den er så enkel.» 

Lærerstudent Fredrik: Ja, men hvilken oppgave var det? 

Praksislærer Per: Nei, jeg skrev ikke ned akkurat det ene mattestyk- 
ket. 

Lærerstudent Kasper: Ja, men jeg husker det nå. 

Praksislærer Per: Men, hva med det du sa angående den ene mat- 
teoppgaven, at den var så enkel at du tok den selv. 
Kunne det kanskje være at det var noen elever som 
syntes det hadde vært gøy å klare å få til et slikt 
enkelt mattestykke? 

Lærerstudent Fredrik: Ja, jeg tror nok enkelt og greit at det blir de samme 
som rekker opp hånda hver gang. Dette var mat- 
te-eksempel nummer to, var det ikke? 

Praksislærer Per: Jo, det var det. 

Lærerstudent Fredrik: Nei, du vet, slikt tar litt ekstra tid da. Men, det kan 
godt være at det kunne være lurt å la dem prøve. 


Selv om jeg jo egentlig har regnet oppgaven tidligere. 

Praksislærer Per: Ja, stykket var enkelt. Jeg er helt enig i at det var 
enkelt. 

Lærerstudent Fredrik: 147 delt på 10 var det! 

Praksislærer Per: Ja, det stemmer, det var det. 

Lærerstudent Fredrik: Og det var kanskje ikke så lett? 

Praksislærer Per: Jo, det var nok ganske lett for deg. 

Lærerstudent Fredrik: Ja, den var lett. Men det er kanskje ikke så veldig 
enkelt for dem? Jeg vet ikke? Jeg gjorde det bare au- 
tomatisk, jeg. 


Poenget til praksislærer Per med å trekke frem denne episoden synes å 
være at en dyktig lærer i praksislærer Pers øyne klarer å se, og forstå, 
at elevene er uensartete og derfor har ulike forutsetninger for å oppfatte 
matematikkstykket som lett. Den kritiske hendelsen fanger også opp at 
elevene motiveres ulikt, og at en dyktig lærer, i praksislærer Pers øyne, 
har blikk for slike situasjoner. 


5.3.10 Avslutningsdel 


Figur 23 viser hvordan avslutningsdelen i kasus 1 oppsummerer og er 
relativt konkluderende i sin form. Det at praksislærer eksplisitt spør 
lærerstudenten om han kjenner seg igjen i gjennomgangen av under- 
visningen, som en slags evaluering av veiledningssamtalen, skjer kun i 
kasus 1. 

Avslutningsdelen brukes i stor utstrekning som en oppsummering og 
avrunding av den formaliserte veiledningssamtalen. 

Her er det en del variasjon på tvers av kasusene, men kasusene har til 
felles at praksislærer på ulike måter avrunder, oppsummerer og konklu- 
derer veiledningssamtalen. På tvers av alle kasusene er det praksislærer 
som konkluderer. Lengden på avslutningsdelen varierer en del på tvers av 
kasusene. Her gjengis hele avslutningsdelen til praksislærer Per i kasus 1, 
som varer totalt 3 minutter og 44 sekunder. 


Praksislærer Per: Du har veldig fine eksempler og har gjennomgått 
eksemplene. Elevene henger greit med. Men etter 


drøye tjue minutter så begynner de å dette av. Og 

> Matematikk: 


— fine regneeksempler som elevene henger med på 


=> Tavlebruk: 


regneeksempler på tavlen 


‘> Oppmerksomhet: 


— oppmerksomhet for elevene som faller av og ikke følger med 


> Motivasjon: 


— om å holde på elevenes motivasjon 


‘> Planlegging av timen: 


— planlegge tidsbruk og sekvenser 


AVSLUTNINGSDEL P 1 —ikke prøve å komme gjennom alt 
Praskislærer avrunder og oppsummerer veiledningen 4> Autoritet: 
— være tydelig 


— beholde ro i klassen 


‘> Vanskeligheter: 


— forberedelse av regneeksempler 


— være forberedt på spørsmål fra elevene 


= kontroll på tidsbruk 


9  Hva-gikk-bra-fokus: 


— fin gjennomgang (studentens undervisningstime) 


‘> = Meta-refleksjon: 


— om lærerstudents gjenkjenning i praksislærers gjennomgang av undervisningsforløpet 


Figur 23. Avslutningsdel kasus 1. 


det var noen som datt med hodet ned sånn [de- 
monstrerer ved å legge hodet på pulten]. I begyn- 
nelsen hadde du jo en veldig god motivasjon i klas- 
sen. Elevene heiv seg med og var skikkelig gira. De 
ble litt trøtte mot slutten. Det handler om balanse, 
det der med å kjenne på hvor lang introduksjonen 
skal være. Siste prøven gikk kjempebra og greit for 
elevene, og det var kjempeoversiktlig. Kanskje du 
etter hvert ble litt opphengt i å komme gjennom alt? 


Lærerstudent Kasper: Ja. 


Dette er et eksempel på at praksislærer Per er svært oppmerksom på det 
jeg har beskrevet som «tempo», både i relasjon til «sekvenser» og særlig 
til hvor mye innhold som legges i hver sekvens. Per viser til en lang intro- 
duksjonssekvens med lite innhold, og en kort avslutningssekvens med 
høyt «tempo». Det vil si mye innhold på kort tid. Deretter går han over til 
å snakke om motivasjon: 


Praksislærer Per: Hvis du tenker deg en time. Hvordan kan vi holde 
motivasjonen oppe hele timen? Har du noen tan- 


ker her? Jeg merket at de ble litt mindre motivert 

mot slutten, og det er jo kanskje ikke så unaturlig. 
Men hvis man skal prøve å holde oppe trykk og 
motivasjon? 

Jeg kunne jo variert det litt mer. Vi kunne jo jobbet 
med oppgave etter hvert. 

Ja, det er en mulighet. For å oppsummere litt så syn- 
tes jeg du var tydelig i begynnelsen. Og du fikk den 
roen du ville ha. Før du begynte timen. Du hadde 
gode eksempler som du dro elevene igjennom med. 
Hvis du skal ha et par ting som du skal tenke på 
til neste time, så er det å gå igjennom eksemplene 
sånn at du kanskje ser opplagte spørsmål som kan 
komme. Også dette med hvor lang tid du bruker 
gjennom timen når elevene begynner å bli aktive. 
Men ellers så syntes jeg du hadde en fin gjennom- 
gang. 

Ja. 


Helt avslutningsvis gjør praksislærer Per en type bestemt type («metare- 


fleksjon») som tjener til å evaluere veiledningssamtalen gjennom å utfor- 


dre lærerstudentene på om han kjenner seg i igjen i Pers beskrivelser av 


hans undervisning. 


Praksislærer Per: 


Lærerstudent Kasper: 


Praksislærer Per: 


Kasper: 


Praksislærer Per: 


Kjenner du deg igjen? 

Ja, jeg kjenner meg igjen. Jeg skjønte jo hva du kom 
til å ta opp. Ikke sant? Jeg kjenner meg virkelig igjen. 
Men det er bra. Det er jo hele poenget. Altså her er 
jo poenget at man skal prøve ut ting. Og også kjen- 
ner jeg at det henger litt tilbake igjen. Bare sånn at 
jeg lurte på om jeg skulle si det, nei skal ikke si det 
nå, for det er midt i timen, og det vil bare forvirre. 
Men jeg hadde litt lyst, fordi du hadde jo, du prøv- 
de jo ut med de der Post-it-lappene? 

Ja. 

Du må gjerne prøve det en gang til. Hvis du følte at 


det gav noe informasjon til deg? 

Ofte skjer dette ved en rask oppsummering på bakgrunn av de temaer og 
innhold som praksislærer har tatt opp i veiledningssamtalen. Her er et 
eksempel på en kort avrunding etter en veiledningssamtale fra kasus 9. 
Faget er som tidligere nevnt RLE / KRLE. Temaet for timen var vennskap: 


Praksislærer Tore: Jeg synes egentlig det var en godt gjennomført økt. 
Det var en del uro, slik som det har vært i hele 
dag. På tross av dette fikk du frem det du ønsket 
å formidle — dette med vennskap og hva skal de 
gjøre i forskjellige situasjoner, hvor vennskap settes 
på prøve? Hvordan og hva liker de å leke? Det du 
ville formidle, det fikk du fram, og du fikk de aller 
fleste med på det. Det synes jeg er det viktigste med 


timen din. 


Dersom det er tid til det, får lærerstudenten mulighet til å kommentere 
avslutningsdelen. Her er et eksempel fra kasus 4, veiledning av en sam- 
funnsfagtime på 8. trinn, som går rett fra hoveddelen til avslutningsdelen: 


Praksislærer Vera: Jeg synes du var kjempeflink og veldig engasjert, og 
du var interessert og deltakende. Jeg tipper du var 
sliten når du var ferdig? 

Lærerstudent Terje: Ja, jeg var jo for så vidt det. Jeg var ganske varm, 
men jeg var ikke sånn at jeg bare måtte hjem og 
legge meg. For det var en god morgen selv om det 
var bråk — fordi det stort sett var bråk som var be- 
hagelig - elevene engasjerte! Så jeg vil ikke si at jeg 
var så sliten. Jeg har vært mye mer sliten i andre 
timer som har vært kortere enn denne, for å si det 
sånn. Men selvfølgelig er jeg litt sliten, jeg er jo det. 

Praksislærer Vera: Men det er sånn det er! Jeg ser også måten du skri- 
ver planleggingsskjemaet på — det viser at du har 
veldig god oversikt, at du vet hva du vil, og du har 
tanker med det du gjør. Du har tenkt over disse 
tingene som vi har snakket så mye om: i forhold til 


både klasseledelse, se elevene, tilpasse opplæringen 

og få inn forskjellige læringsstiler. Jeg synes du har 
gjort en kjempebra jobb i denne timen. 

Lærerstudent Terje: Det er ofte vanskelig å slutte å tenke på sånne ting 
selv når man har lagt seg for natta, så ligger man 
der, ligger og tenker og tenker, tenker på den ti- 
men. Så tenker jeg: «Nei, nå må du sove, tenk på 
andre ting!» — og så går tankene tilbake til timen 
igjen, og du står opp, pusser tennene, så går tanke- 
ne tilbake til timen. Det er i det hele tatt vanskelig 
å få tankene bort fra timen synes jeg — rett og slett. 

Lærerstudent Anne: Så morsomt da! 

Lærerstudent Terje: Joda. 

Praksislærer Vera: Ja, er det noe mer vi skal si til ham eller? — vi kan 
jo gi deg litt applaus! 

Lærerstudent Terje: Takk for det. 


En form for evaluering av veiledningssamtalen finner kun sted unn- 
taksvis. En måte en slik evaluering kan foregå på, er at praksislærer spør 
lærerstudenten om han eller hun kjenner seg igjen i praksisveileders 
beskrivelser, og hvorvidt han eller hun har funnet veiledningssamtalen 
nyttig. Denne formen for evaluering av veiledningssamtalen finner jeg 


kun i kasus 1. 


5.4 Trinn 3: Syntese 


Gjennom denne boka har jeg argumentert for at pedagogikkens «stemme», 
det vil si dens identitet og grunnlinje, historisk kan beskrives som preget 
av brytninger, motsetninger. For å fange opp spenningsfeltet og de tilsy- 
nelatende inkompatible dimensjoner i veiledningsfeltet har jeg fulgt en 
dialektisk logikk gjennom problemstilling, gjennomgang av litteratur, 
utlegging av teori, bruk av metode og i beskrivelser av funn. Funnene har 
bekreftet flere av denne bokas hypoteser, blant annet om en anomali” i 
det pedagogiske veiledningsfeltet. Dette kommer jeg tilbake til. 


73 Jeg bruker begrepet «anomali» om en avvikelse og irregularitet som på bakgrunn av den eksis- 
terende teorien på veiledningsfeltet felt ikke lar seg direkte forklare. 

Jeg har også vist til pedagogikkens historisk sett nære forbindelse 
til det religiøse og til kirkens ritualer, og hvordan dette forholdet sam- 
tidig også kan relateres til nyere og mer sekulære pedagogiske ideer 
(Durkheim, 2001; Kvale, 2003, 2011; Skagen, 2002; Weber, 1971). Denne 
dimensjonen står i forbindelse med dialektikken mellom tradisjon og 
forandring, og mellom det transcendentale, det vi si en metafysisk verden 
basert på generelle antakelser, modeller og begreper, versus det verdslige. 
Det verdslige representerer i denne boka, så vel som i pedagogikken, en 
empirisk omverden som i studien denne boka bygger på, er observert, og 
som er gjort til gjenstand for undersøkelser (Knutsen, 2009). 

I teorikapittelet har jeg gjennom den «pedagogiske anordning» (Bern- 
stein, 2000), jf. figur 8, beskrevet produksjon og distribusjon av diskurser. 
Det er altså ikke snakk om én diskurs. Det handler heller om hvordan et 
felt, her veiledningsfeltet, er knyttet til utdanningsforskning og til pro- 
duksjon av fagtekster, lærebøker og lignende. Dette intellektuelle feltet er 
i posisjon til å skape et rom for å tenke det utenkelige (transcendentalt) og 
dermed i en posisjon til å både produsere, distribuere og «rekontekstuali- 
sere» diskurser (store fortellinger). Det vil si at de øverste nivåene i utdan- 
ningssystemene kan fungere som «profeter» (Weber, 1971), som sirkulerer 
diskurser om veiledning” til det praksisfeltet jeg har undersøkt. Det vil si 
hvordan praksislærerne i skolen «rekontekstualiserer» disse diskursene 
(som små fortellinger) for å løse oppgaven med å veilede lærerstudenter. 
Funnene mine viser altså at formen på disse veiledningssamtalene bryter 
med det intellektuelle feltets dominerende selvforståelse” om mest mulig 
symmetrisk dialog mellom deltakerne i veiledningssamtalen. 

Gjennom denne boka har jeg pekt på en spenning i veiledningsfel- 
tets selvforståelse, der tillit og en mest mulig symmetrisk dialog synes 
å være den dominerende diskursen på et metafysisk nivå. Min empiri 


viser hvordan en innarbeidet form (åpningsdel med egenevaluering, 


74  Diskursen fra det intellektuelle veiledningsfeltet kan med Bernstein (2000) sies å være en ver- 
tikal diskurs med en horisontal vitenstruktur. Dette gjelder fordi den har en sammenhengende 
struktur, særlig gjennom et spesialisert språk og spesielle kriterier for produksjon av tekster og 
for sirkulasjonen av disse. 

75 Det er i dag ting som tyder på at det er en bevegelse i feltet fra den terapeutiske diskursen 
i retning mot sterkere profesjonsperspektiver (Høynes, Klemp, & Nilssen, 2019; Lejonberg & 
Føinum, 2018; Bjerkholt, 2017). 

hoveddel og avslutningsdel), med innarbeidede kommunikasjonsmøn- 
stre, er gjennomgående i veiledningssamtalene og på tvers av veiled- 
ningssamtalene. Der fag- og forskningslitteraturen ofte har foreskrevet 
en åpen form (Handal & Lauvås, 1983; He, 2009; Knorr, 2012; Lauvås, 
2000; Lauvås & Handal, 2014; Waterman & He, 2011), uten avklarte deler, 
og med symmetri mellom deltakerne i veiledningssamtalen, viser mines 
data det motsatte. Relasjonen mellom deltakerne i veiledningssamtalene i 
datamaterialet er grunnleggende asymmetrisk. Dette gjelder særlig fordi 
praksislærer, i mine data, i realiteten leder alle delene av veiledningssam- 
talen, fra åpningsdelen, via en evaluerende hoveddel til en konkluderende 
avslutningsdel. Slik målbæres det i veiledningsfeltet, som i pedagogikk- 
feltet, relativt sterke motsetninger mellom teori og praksis. 

Paradoksalt nok kan åpningsdelen, med vektleggingen av en lengre 
sekvens der lærerstudentene gjør en egenevaluering, virke mot sin hen- 
sikt om mest mulig symmetrisk dialog. Det kan i mine data synes som 
denne delen av veiledningssamtalene dekker over og tilslører en egentlig 
asymmetri ved å tilsynelatende myndiggjøre lærerstudenten ved først å gi 
han eller henne ordet for å vurdere seg selv. Som jeg har vist, oppfordres 
lærerstudenten på ulikt vis til å basere kriteriene for denne vurderingen 
på følelser. En slik terapeutisk retorikk, som fremkommer i den første 
delen av veiledningssamtalene, fremstår på bakgrunn av analysene i både 
trinn 1 og 2 som påtatt. Åpningsdelen rammer derfor veiledningssamta- 
lene jeg har undersøkt på en negativ måte. Dersom åpningsdelen i vei- 
ledningssamtalen blir en retorisk øvelse tømt for et reelt innhold, er det, 
slik jeg ser det, en fare for at lærerstudentene langt på vei umyndiggjør 
seg selv. Dette kan skje ved at de posisjonerer seg så selvkritisk at det fra 
en slik underdanig posisjon i veiledningen stort sett bare kan gå oppo- 
ver. Selvkritikken fremstår derfor ikke som en troverdig utgangsposisjon 
for en reell utvikling mot det å bli en dyktig lærer (Kristiansen, 2014). 
Dette problemet forsterkes når praksislærer har begrenset observasjon av 
lærerstudenten. For denne bokas del gjelder dette når lærerstudentene 
har baseundervisning og den største delen av veiledningssamtalen da vies 
denne åpningsdelen/sekvensen. Dette er et viktig poeng med hensyn til 
en «klinisk praksis», for en slik praksis krever systematisk observasjon av 
lærerstudentens undervisning. 


213 


KAPITTEL 5 


Det er viktig for meg her å presisere at min kritikk primært gjelder 
åpningsdelen av veiledningssamtalen. Gjennom denne boka har jeg også 
vist eksempler på at det skjer god veiledning i hoveddelen av veilednings- 
samtalen, og da særlig gjennom det jeg har beskrevet som en didaktisk 
metodikk. 

Jeg har tidligere pekt på ulike idealer for deler av veiledningssamtalenes 
mønster. Idealene kan gjenfinnes implisitt og dels eksplisitt, for eksempel 
i styrende dokumenter for praksis, i praksispermen og gjennom de idea- 
lene for veiledningssamtalens form som finnes i veiledningslitteraturen”. 
Nar jeg har sammenstilt det intellektuelle feltet som produserer diskur- 
sene, for eksempel ved 4 undersoke litteraturen og gjennom a undersoke 
idealer for veiledningssamtalen, med praksisfeltet, så finner jeg altså en 
anomali. Det vil her si en uregelmessighet mellom den «pedagogiske dis- 
kursen» som praksislærerne «rekontekstualiserer», og de øverste nivåene 
i det jeg har beskrevet med «pedagogiske anordning». 

Pa bakgrunn av mye av veiledningslitteraturen kan det synes som 
om veiledningsfeltet har manglet en type kritisk selvinnsikt. Jeg mener 
en slik kritisk selvinnsikt er nødvendig for 4 kunne sortere i en stor 
produksjon av relativt normative tekster i veiledningsfeltet. I praksis- 
opplæring av lærerstudenter, så synes mange av disse tekstene synes å 
foreskrive dialog og symmetri i en så sterk grad at forbildet kan stå i fare 
for å overskygge virkeligheten. Det teoretiske begrepsapparatet med den 
«pedagogiske anordning» har vært viktig for å påpeke en slik anomali i 
veiledningsfeltet. 

Veiledningsdiskursens sterke dialogfokus og ønske om å være en 
pedagogisk metode som arbeider for mest mulig symmetri og minst 
mulig styrt innhold, kan skyldes en sammenblanding av flere ulike ytre 
diskurser. De ytre diskursene gjør seg på ulike måter gjeldende i pedago- 
gikken og dermed også i praksisveiledningen av lærerstudentene i denne 
studien. Prosessen der en markedsdiskurs kan mistenkes for å ha latt seg 


76 Universitetet tilbyr også ulike former for veiledningskurs som enkelte av praksislærerne i denne 
boka har deltatt på. Disse er i mindre grad gjennomgått, fordi bare et mindretall av praksislærer- 
ne har deltatt på disse kursene. Selv om både kursene og forskningslitteraturen muligens vil være 
preget av både mangfold og mønstre for veiledning, er det likevel grunn til å anta at, i tråd med 
fag- og forskningslitteraturen, også disse kursene vektlegger en tillitsdiskurs der en antiautoritær 
og dialogisk veiledning løftes frem som selve forbildet. 

sammenflette med veiledningsdiskursens selvutviklingsretorikk, kan 
synes å ha utviklet seg parallelt med mer generelle trekk, i det såkalte 
Vestens utdanningspolitiske strømninger.” Her inngår også systemkri- 
tiske stemmer. Den sistnevnte stemmen representerer forskning og har 
lenge pekt på skolen som en konserverende reproduksjonsarena for sosial 
ulikhet. Som et eksempel på innflytelsen til de systemkritiske stemmene 
har skolen i dag et uttalt mål om å være sosialt utjevnende ved å sikre 
flest mulig elever god læring og lik rett til utdanning (opplæringsloven, 
2014). På noen måter tilfredsstiller veiledningsfeltets dialog- og sym- 
metridiskurs de nevnte kritiske stemmene. Men veiledningsdiskursen 
synes kun å vektlegge enkeltindividet, i altfor liten grad systemet. På den 
måten synes dette feltet å gå glipp av et vesentlig poeng som handler om 
at ulike dimensjoner av utdanningssystemet kan har ulikt rasjonale. Det 
Habermas (1987) beskriver som en instrumentell rasjonalitet, kan gjerne 
ha sin plass i undervisningen dersom målet er å utvikle en mer kommu- 
nikativ rasjonalitet. Dette er kjent som det pedagogiske paradokset, det 
vil si en anerkjennelse av asymmetri mellom lærer og elev i oppdragelse 
(Kant, 2008). 

Veiledningsfeltet favner i dag «[...] nesten alt fra psykoterapi til for- 
brukerveiledning i supermarkeder» (Skagen, 2002, s. 29). Med kobling 
til blant andre Foucault, Kvale og postmoderne pedagogisk psykologi 
beskriver og stiller Skagen spørsmålet: Er veiledning «[...] vår tids nye 
presteskap?» Skagen (2002, s. 28). Denne kritikken samsvarer med Bern- 
stein (2001), som beskriver hvordan veiledningsfeltet i særdeleshet synes 
å spire i det han beskriver som et totalt pedagogisert samfunn (TPS).” 


77 Jeg antar at slike større diskurser har påvirket den veiledningsdiskursen jeg har undersøkt. De 
siste 40 årene har i så måte vært gjenstand for en ny type utdanningspolitiske og historisk refor- 
mer som er interessante i et slikt diskursperspektiv. Telhaug (2003) har beskrevet reformeringen 
av skolen som startet på 1980-tallet, som begynnelsen på et nyliberalistisk kunnskapsregime. 
Slagstad (2001, 2014) beskriver dette hamskiftet som en skolepolitisk og historisk avkorporativi- 
sering, drevet frem av en markedsteknokratisk styringselite som har sørget for skolens befrielse 
fra pedagogene. Ifølge Slagstad (2001, 2014) og Telhaug (2003) har skolen i Norge fundamentalt 
fått endret forutsetningene for sin organisasjon og for lærernes yrkesutøvelse. «Resultatet ser vi 
i dag: et skolesystem med diffus identitet, en lærerstand med svak selvfølelse - og en pedagogisk 
vitenskap som søker å kompensere for mangel på kjerne med ekspansjon utover i en uendelig 
rekke av bindestrek-pedagogikker» (Slagstad, 2001, S. 444). 

78 En slik systemkritikk er ikke ulik Kvales (2007) beskrivelse av det individualiserte forbrukersam- 
funnets humanteknikk og «atferdsstyring» gjennom illusjoner om frihet [...]» (Kvale, 2007, s. 63). 

TPS spiller tilbake på middelalderen, da et presteskap tok kontroll over 
alle dimensjoner i samfunnet ved hjelp av en religiøs og total doktrine. I 
TPS har den pedagogiske orienteringen, ifølge Bernstein (2001), skiftet ut 
innhold med endringsvillighet i en individualisert markeds- og selvkultur: 


The concept of trainability, the key to lifelong learning and lifelong learning 
itself, the mode of socialisation into the Totally Pedagogised Society, erodes 
commitment, dedications, and coherent time, and is therefore socially empty. 


(Bernstein, 2001a, s. 366) 


Hvorvidt vi som samfunn er på vei inn i en slik total doktrine, er et 
filosofisk og sosiologisk spørsmål som denne boka ikke vil gjøre forsøk på 
å svare på. Men det kan synes som om praksislærerne i studien forsøker 
å ivareta et idealistisk ideal fra veiledningsfeltets intellektuelle diskurs 
gjennom den sterke betoningen av åpningsdelen i veiledningssamtalene. 
En litt alternativ forklaringsmodell på praksislærerens sterke vektlegging 
av åpningsdelen som jeg nå skal vende tilbake til, er at praksislærerne 
besørger et initiasjonsritual (Foucault, 1998, s. 59) som innvier lærerstu- 
dentene i et profesjonsfellesskap”. 


5.4.1 Veiledningsritualet 

Det utspiller seg en ganske generell form for veiledning på tvers av kasu- 
sene bestående av en åpningsdel preget av selvransakelse, runden rundt 
bordet, hoveddel og avslutningsdel. Dersom jeg bruker ritualbegrepet for å 
beskrive disse «sekvensene» og innholdet i dem, kan det hele minne om et 
skrifteritual. I tillegg til disse formelementene er et annet gjennomgående 
trekk ved dette skrifteritualet, slik det kommer til uttrykk i datamaterialet, 
en bevegelse mellom det som kan betegnes som implisitt «usynlig pedago- 
gikk» og en mer eksplisitt «synlig pedagogikk» (Bernstein, 2000). 

Figur 24 illustrerer hvordan veiledningssamtalene på tvers av kasusene 
forflytter seg fra en usynlig og kondensert form til en langt mer synlig 
og «elaborert» form (Bernstein, 1974, s. 18-19). Den «elaborerte formen» 
innebærer at flere detaljer og forhold gjøres rede for slik at betydningen 


79 Jeg forholder meg her ikke til diskusjonen om læreryrket kan regnes som en profesjon. 

av kommunikasjonen blir mer eksplisitt og mindre kontekstsensitiv. Det 
skjer særlig gjennom det jeg har beskrevet som den didaktiske metodik- 
ken. Det vil her si at meningspotensialet i kommunikasjonen formidles 
slik at meningen «pakkes ut». Dette skjer både ved hjelp av ulike innfalls- 
vinkler som bidrar til lærerstudentens refleksjon, og ved at han eller hun 
utfordres til eksplisitt å begrunne sine undervisningsvalg. 


1. Åpningsritualet m/ selvransakelse: 


Usynlig pedagogikk, kondensert og tilpasset kommunikasjon —» Runden rundt bordet: 


Usynlig og synlig pedagogikk, kondensert og tilpasset kommunikasjon 
2. Hoveddelen: 


Synlig pedagogikk, elaborert og adressert kommunikasjon > 3. Avslutningsritualet: 


Synlig pedagogikk, oppsummerende og konkluderende kommunikasjon 


Figur 24. Veiledningssamtalen med hensyn til synlig eller usynlig pedagogikk. 


Figur 24 viser hvordan veiledningssamtalen gjennom tre hoveddeler kan 
beskrives med hensyn til «synlig og «usynlig pedagogikk», og ikke minst 
hvordan dette kan hevdes 4 anga en nærmest rituell komponent. 


1. Apningsdel: Dette er veiledningenes åpningsritual, i form av et «pre- 
ludium». Strukturen i veiledningssamtalen oppgis i denne delen bare i 
varierende grad av praksislærer. I denne delen av veiledningssamtalen fin- 
ner praksislærer og lærerstudentene sine plasser, som regel rundt et bord 
dersom det er et møterom, eller rundt elevenes pulter slått sammen til et 
bord. Når plassene er inntatt, oppfordres lærerstudenten raskt til egene- 
valuering (selvransakelse). Selve egenevalueringen, som medfører selv- 
kritikk basert på hvordan lærerstudenten føler for egen undervisning i 
retrospekt**, fremstår som en kulturell forventning om selvransakelse som 
minner om en bekjennelse av synder, og fungerer slik sett som veilednin- 
genes «syndsbekjennelse» eller «skriftemål» (Foucault, 1998). Et slik skrif- 
te-ritual harmonerer med Foucaults betraktning av den vestlige mann 
som et bekjennende vesen, der sannferdige bekjennelser fungerer som en 
vesentlig maktfaktor i individualiseringsprosedyrer, som i dette tilfellet vil 


80 Den terapeutiske og psykologiserende formen i denne delen av veiledningssamtalen synes å 
slekte på veiledningens idealer eller teoretiske inspirasjonskilder i en linje fra Carl Rogers (1949) 
via Bue (1973) til Handal og Lauvås (1983, 2000, 2014). 

henspille på usagte, rituelle forventninger til lærerstudentens posisjone- 
ring i innvielsesprosedyren i opptaket til lærerprofesjonen (konfirmasjon). 

Selvransakelsen utgjør som tidligere beskrevet en karakteristisk 
del av åpningen av veiledningssamtalen, med få unntak og på tvers av 
alle kasusene. Det kan tyde på at denne delen er rituell i den forstand 
at symbolikken i handlingen er blitt viktigere enn innholdet. Dette gjel- 
der særlig den delen der jeg har beskrevet at lærerstudentene foretar en 
egenevaluering. Selv om det neppe er hensikten, gir denne egenevalue- 
ringen praksislæreren et fortrinn når deltakernes reelle og ikke-retoriske 
posisjonering i veiledningssamtalen tas med i betraktning. Det vil si at 
denne posisjoneringen skjer implisitt gjennom at lærerstudenten først får 
ordet og forteller hvordan han eller hun følte egen undervisning hadde 
gått. Praksislærer kan nå potensielt avvente, kontrollere og tilpasse sin 
egen veiledning og bedømming til den delen av den formaliserte veiled- 
ningssamtalen som jeg beskriver som hoveddelen. Samtidig har en ofte 
svært spent lærerstudent «lettet sitt hjerte» ved å ta selvkritikk, og som 
jeg tidligere har beskrevet, posisjonert seg ned i en stilling der det vil være 
naturlig for praksislærer å senere «løfte» vedkommende lærerstudent opp 
fra den selvkritiske posisjonen. En nærliggende bibelsk metafor er frasen 
fra Salmenes bok: «Han reiser den svake opp av støvet [...]» (Salmenes 
bok, 113,7). 

Åpningsdelen med selvransakelse går altså igjen i nesten alle veiled- 
ningssamtalene. Selvransakelsen foregår hovedsakelig som en taus og 
implisitt praksis. Det vil si en type «usynlig pedagogikk». Dette gjelder 
særlig fordi praksislærerne normalt ikke, på tvers av kasusene i datama- 
terialet, gir tydelige «kriterier» for gjennomføringen av selvransakelsen, 
eller for evalueringen av lærerstudentens gjennomføring av selvransakel- 
sen. Det som utløser lærerstudentenes selvransakelse, er variasjoner av 
spørsmålet fra praksislærer: «Hvordan følte du at dette gikk?» Samtidig 
som åpningsdelen gjennomføres med en «usynlig pedagogikk», er for- 
men, altså den «regulerende diskurs», sterk. Grunnen til at den «regule- 
rende diskursen» her beskrives som sterk, henger sammen med hvordan 
åpningsdelen fremstår som en gjennomgående og dypt innarbeidet prak- 
sis som skjer med stor regularitet på tvers av alle kasusene. Som Moore 
(2013) skriver, er «[...] access to the meanings symbolically condensed 

within them is available only to those who have been initiated into their 
«mysteries»» (Moore, 2013, S. 65). 


Runden rundt bordet: Dette er en mer kollektiv del av veiledningssam- 
talen, som metaforisk og litt karikert, her i forhold til kirkens liturgi, kan 
sammenlignes med gudstjenestens element av samling, der salmesang, 
trosbekjennelse og kyrie samler menigheten og åpner for de videre ledd 
i gudstjenesten. Dersom det er gruppeveiledning, gir medstudentene her 
tilbakemelding på undervisningen til den som veiledes. Runden rundt 
bordet kan metaforisk sies å være de nye proselytters” øvelse i å mes- 
tre den verden de nå undergår initiering i. Det rettes sjelden kritikk, det 
veiledes ikke i tradisjonell forstand, funksjonen synes å være å løfte og 
å støtte hverandre. Når lærerstudentene oppfordres til å vurdere hver- 
andres undervisning, velges det på tvers av kasusene, en støttende frem- 
for en kritisk rolle”. 


2. Hoveddelen: Hoveddelen kan metaforisk sammenlignes med ordets 
element i gudstjenesten, der hvor evangeliet tolkes og forkynnes. Den 
vil i likhet med andre prekener variere i kvalitet og form. Den kan være 
kompakt med mye informasjon eller lang og dvelende over sparsomme- 
lige observasjoner. Praksislærer gir lærerstudenten hovedveiledningen på 
bakgrunn av de observasjoner som er gjort av lærerstudentens undervis- 
ning. Det typiske i denne bokas empiri er at praksislærer fører lærerstu- 
denten gjennom undervisningsøkten i retrospekt. Dersom praksislærer 
har gode observasjoner fra lærerstudentens undervisning, kan hovedde- 
len gjennomføres ved hjelp av en didaktisk metodikk. Ofte vil den didak- 
tiske metodikken gjøre bruk av det jeg omtaler som kritiske hendelser. 
I en didaktisk metodikk vil praksislærer stille lærerstudenten spørsmål 
som er relatert til planleggingen og gjennomføringen av lærerstudentens 
undervisning. Lærerstudenten oppfordres så til å svare på bakgrunn av 


81 Lærerstudenter på vei til å innvies i veiledningssamtalen. Jeg bruker her begrepet parallelt med 
nyomvendte. 

82 Det som er karakteristisk for kasus 1, og på tvers av alle kasusene, er at lærerstudent Fredrik, i 
stedet for å kritisere lærerstudent Kasper, snur dette med at Kasper hadde problemer på tavlen, 
til noe som han selv har opplevd. Idealet synes igjen å være selvrefleksjon snarere enn en reell 
vurdering av studentkollegaen. 

refleksjon og begrunnelse av egne undervisningsvalg. Dette er en type 
styrt kommunikasjon der praksislærer vurderer lærerstudentens svar 
og stiller oppfølgingsspørsmål. Det kan med andre ord kalles et kateke- 
tisk interaksjonsmønster (Hopmann, 2015). Det kommunikasjonsmøn- 
steret og de arbeidsmåter som jeg kaller didaktisk metodikk, har mye til 
felles med det som omtales som triadisk dialog, også kjent som IFR/E- 
dialog: Initiation/Response/Follow-Up eller Initiation/Response/Evaluate 
(Aukrust, 2003; Lemke, 1990). I veiledningssamtalene styrer praksislærer 
denne interaksjonen ved å stille oppfølgingsspørsmål til lærerstudentene. 
Man kan anta at dette bidrar til at lærerstudentene selv lærer seg denne 
klassiske undervisningsmetoden. 

Kritiske hendelser betegner de delene av veiledningen som trekker 
frem som spesielle, viktige og karakteristiske hendelser, som praksislærer 
synes å anta at har et eksemplarisk potensial. Slike hendelser kan bru- 
kes for å åpne for nye perspektiver på læreprosessene og interaksjonen i 
klasserommet. På tvers av kasusene synes det generelle og eksemplariske 
potensialet ved slike hendelser først og fremst å være nyttig i overført 
betydning. Det vil si at praksislærerne i datamaterialet vektlegger det 
eksemplariske potensialet heller enn å analysere detaljene i hendelsene. 

Slike kritiske hendelser opptrer som jeg har beskrevet tidligere i større 
eller mindre grad i de kasusene som har gode observasjoner av lærer- 
studentene. De er ofte utgangspunkt for den didaktiske metodikken i 
hoveddelen. Kritiske hendelser kan også synliggjøre viktige poeng før 
veiledningssamtalen går inn i sin avsluttende fase. 


3. Avslutningsdelen: Igjen kan gudstjenesten metaforisk tjene som for- 
bilde. Den avsluttes med sendelse, delen der menigheten velsignes. På 
tvers av kasusene inneholder denne delen en kort bolk som fungerer som 


oppsummering, avgrenset til siste sekvens i veiledningssamtalen.” 


83 Kun ved to kasus forekommer det som kan kalles studentenes ad notam. Studentenes ad notam 
viser til en innholdsstruktur der lærerstudenten(e) gir sine innspill til den formaliserte veiled- 
ningssamtalens orientering før selve veiledningen avsluttes. Det vil si en sekvens i veilednings- 
samtalen der lærerstudentenes innspill får en faktisk betydning. En slik innholdsstruktur vil 
indikere større grad av symmetri, ved at lærerstudenten inviteres til å være med på å avslutte og å 
konkludere i veiledningssamtalene. Appendiks viser til en innholdsstruktur der den formaliser- 
te veiledningssamtalen avsluttes, og veiledningen fortsetter over i et annet tema som ikke angår 

Dersom vi nå flytter oppmerksomheten fra veiledningssamtalenes 
ulike deler for å konkretisere hva disse samtalene egentlig handler om, vil 
jeg stille opp en dialektikk mellom veiledningsfeltets selvforståelse og de 
empiriske beskrivelser som nå er gjort rede for. Veiledningsritualet synes 
å være skapt for å initiere, for å skape for- og bakgrunn i hva profesjonell 
yrkesutøvelse som lærer består i. På bakgrunn av datamaterialet i studien 
som denne boka bygger på, kan denne initieringen sies å finne sted «bak 
ryggen på» veiledningsfeltets selvforståelse, en selvforståelse som jeg har 
vist orienterer seg mot en terapeutisk dialogdiskurs. Denne splittelsen er 
altså mer en anomali enn en hensiktsmessig dialektikk. 


lærerstudentenes planlegging og gjennomføring av undervisning. Sistnevnte «sekvens» opptrer 
én gang i denne bokas datamateriale ved veiledning av erfarne studenter etter at praksislærer har 
gjennomgått undervisningstimen i retrospekt. 

Avsluttende drøfting 


6.1 Innledning 


Jeg har pekt på, analysert empiri og drøftet hvordan en «pedagogisk dis- 
kurs» vedrørende dyktighet som lærer «rekontekstualiseres» gjennom en 
rekke ulike offisielle og uoffisielle sosialiseringsagenter**. Skolepolitisk 
endring legitimeres og utfordres av et mangfold av sosialiseringsagen- 
ter som representerer tankegods fra forskjellige formelle og uformelle 
systemer og institusjoner. De opptrer gjerne på vegne av skolen og 
lærerne, men de er som regel ikke genuint pedagogiske i den forstand at 
de representerer for eksempel lærerne eller et bredt pedagogisk fagmiljø. I 
stadig større grad synes disse påvirkningskildene heller å være represen- 
tanter for politikk, byråkrati- og organisasjonslivet. Et nyere trekk er mer 
kommersielle aktørers påvirkning gjennom for eksempel konsulents- 
elskaper og lederutviklingsprogrammer. Blant disse representantene fin- 
nes det spenninger mellom forskjellige ideologiske posisjoner, hegemoni 
blant enkelte av dem i ulike makt- og påvirkningsposisjoner, opposisjon 
og idealistiske agenter. I tillegg til praksislærerne påvirker de den «peda- 
gogiske diskursen» i de formaliserte veiledningssamtalene. 

Det har vært et viktig poeng å knytte forbindelser til et lærerprofe- 
sjons-perspektiv, særlig ved å undersøke hvordan dyktighet «rekontek- 
stualiseres» i veiledningssamtalene. Jeg har vist at et slikt perspektiv på 
dyktighet innebærer en moralsk dimensjon. Dyktighet som lærer hand- 
ler om kompliserte pedagogiske og didaktiske prosesser, som kommer før 
resultater, og som er svært vanskelig å måle. I tillegg vil dyktighet som 


lærer nødvendigvis også avhenge av lærernes personlige egenskaper og 


84 Jeg bruker agent-begrepet om personer, grupper og institusjoner som behersker de domineren- 
de kommunikasjonsprinsippene i ulike diskursive felt. 

sosiale evner. Hvordan noe så komplekst og metafysisk som lærerdyktig- 
het kan finne sin vei fra teori, via praksis og veiledning til lærerstudente- 
nes empiriske virkelighet, er et så stort spørsmål at bare deler kan besvares 
med autoritet og troverdighet. Dette gjelder særlig det jeg ved hjelp av 
den «regulerende diskursen» har beskrevet som veiledningens oriente- 
ring mot ulike former for sosial kontroll over undervisning, veiledning, 
klasserom og elever. I tillegg inkluderer den «regulerende diskurs» ulike 
implisitte og eksplisitte teorier om undervisning og læring. Veilednings- 
feltet representerer en egen inngang i denne boka, særlig representert ved 
implisitte teorier om læring gjennom refleksjon og selvutvikling. 

Veiledningsfeltet kan på noen måter hevdes å stå i motsetning til skolens 
mål, forstått som formidling av kunnskap. Dette fordi veiledningsdiskursen, 
slik den fremstår i studien denne boka bygger på, tilsynelatende unndrar 
seg den asymmetriske formidlingsdiskursen, slik vi ser den for eksempel i 
såkalt formidlingsorientert undervisning og også i mesterlæretradisjonen. 
Studien denne boka bygger på, viser at det i all hovedsak er i åpningsdelen, 
med lærerstudentenes egenevaluering, at idealet om mest mulig symmetri 
og dialog er til stede. Da er det til stede på en måte som kan virke mot 
egen hensikt. En grunn til at åpningsdelen i veiledningssamtalene frem- 
står som de gjør i datamaterialet, kan være at praksisfeltet mangler adekvat 
teori. Praksisfeltet som er undersøkt, er i all hovedsak erfaringsbasert. Hva 
som er årsaken til at praksislærerne fremstår som om de mangler teori, det 
være seg pedagogisk teori, didaktisk teori eller veiledningsteori, har jeg ikke 
undersøkt. Jeg har pekt på at denne avstanden synes å bli opprettholdt av 
praksislærerne som inngår i datamaterialet. 

Avslutningsvis i denne boka oppsummeres og vurderes hvordan de 
første problemstillingene og de fem forskningsspørsmålene er besvart. 
Deretter følger en kortfattet oppsummering av kvaliteten til studien som 
denne boka bygger på. 


6.2 Besvarelse av problemstilling og 
forskningsspørsmål 


Jeg har arbeidet med to hovedproblemstillinger. Den første handler om 
hvordan dyktighet som lærer overføres fra praksislærer til lærerstudent: 

Hvordan «rekontekstualiserer» praksislærer en «pedagogisk diskurs» som angår 


dyktighet som lærer gjennom den formaliserte veiledningssamtalen? 


For å besvare dette spørsmålet skal først helt kort begrepene «rekontek- 
stualisering» og «pedagogisk diskurs» (Bernstein, 2000) rekapituleres. 
Dette fordi spørsmålet har tydelige teoretiske føringer og dermed berører 
begrepsvaliditeten til studien som denne boka bygger på. 

«Rekontekstualisering» uttrykker overføringsprosesser og resulta- 
ter av slike overføringsprosesser i den «pedagogiske anordning» når en 
diskurs forflytter seg mellom ulike arenaer. Dyktighet som lærer er et 
utdanningsmål som er som kan gjenfinnes i statens rammeplaner for 
lærerutdanningene. Dette har blitt påvirket og omformet til en ny diskurs 
som i studien realiseres gjennom formelle veiledningssamtaler mellom 
praksislærer og lærerstudent. Det er denne «rekontekstualiserte» diskur- 
sen praksislærerne i datamaterialet gir stemme, og det er denne praksis- 
diskursen boka forsøker å fange inn gjennom en teoridrevet analyse. Det 
vil si at når denne nye «rekontekstualiserte» diskursen skal beskrives, vil 
det være naturlig også å beskrive sporene av de andre diskursene den 
både har løsrevet seg fra og latt seg påvirke av. Sistnevnte forbindelse kan 
forstås som en vertikal linje i det jeg har beskrevet som den «pedagogiske 
anordning». Den vertikale linjen fra produksjon av diskurser til operasjo- 
nalisering av den «pedagogiske diskursen» i praksisfeltet er representert 
gjennom det jeg har beskrevet som en regulerende og moralsk diskurs 
vektet med begrepet «klassifikasjon». Dermed tangeres en annen teore- 
tisk føring som angår resultatet av «rekontekstualiseringen», nemlig den 
«pedagogiske diskurs». 

Den «pedagogisk diskursen» består av to diskurser der den ene, «regu- 
lerende diskurs», er overordnet og innvevd i den andre, «undervisnings- 
diskursen». Det vil si at denne boka gjør en analytisk distinksjon mellom 
a) en moralsk «pedagogisk diskurs» om undervisning og oppdragelse, om 
føringer for undervisningens innhold og for teorier om læring og teorier 
om elevene, og b) det som omhandler en mer direkte og karakteristisk 
interaksjonell didaktisk diskurs, rettet mot kommunikasjon og interak- 
sjonsprosesser for formidling og evaluering avinnholdeti undervisningen. 

Teorien som er valgt om den «pedagogiske diskurs», får i denne boka 
sin bekreftelse gjennom at praksislærerne i datamaterialet tydelig synes å 

«rekontekstualisere» to «pedagogiske diskurser» om hva som trengs for å 
være en dyktig lærer. Det gjelder altså a) en overordnet moralsk diskurs 
som blant annet handler om kontroll og om autoritet i klasserommet og 
i veiledningssamtalene, og b) en diskurs om undervisning av et innhold. 

Sistnevnte diskurs er i datamaterialet operasjonalisert på to nivåer: et 
mer overordnet nivå som henvender seg til lærerstudenten i veilednings- 
samtalen, og en diskurs som angår lærerstudentens kommunikasjon med 
elevene i undervisningssituasjoner. Den samme todelingen finner jeg for 
den moralske og «regulerende diskursen», det vil si at den henvender seg 
til veiledningssamtalen som en selvstendig diskurs samtidig som den 
henvender seg til lærerstudentens øvingsundervisning av elevene. 

Jeg bruker her den eldre betegnelsen øvingsundervisning, fordi lærer- 
studentenes praksislærere lar lærerstudentene øve seg på å undervise. I 
studien som denne boka bygger på, får lærerstudentene stor aksept for å 
prøve ut ulike typer undervisning. Jeg har ikke funnet noen eksempler 
i datamaterialet, eller observert, at lærerstudenter får kritikk fordi ved- 
kommende for eksempel ikke har mestret ovingsundervisningen®. 

Øvingsundervisningen er en kontekst som er helt avgjørende, og som 
praksislærer i retrospekt forbinder til utøvelsen av en didaktisk veiled- 
ning. Det vil si at den delen av veiledningens hoveddel som benytter 
en didaktisk metodikk, henvender seg til et saksforhold praksislæreren 
har observert: lærerstudentens undervisning av et innhold til en gruppe 
elever. Jeg kommer tilbake til dette når denne bokas andre problemstil- 
ling besvares. Først skal jeg peke på funn knyttet til den «regulerende 
diskursen». 

Gjennomgående i studien denne boka bygger på, har veilednings- 
samtalene en orientering mot å veilede lærerstudentene til å beherske og 
kontrollere den «regulerende diskursen» som premiss for «undervisnings- 
diskursen», her forstått som kontroll av den sosiale basen som muliggjør 
en slik kommunikasjon. Det vil si at «regulerende diskurs» og «undervis- 
ningsdiskurs», som til sammen utgjør den «pedagogiske diskurs», i veiled- 
ningen av lærerstudentene glir over i hverandre. Dette skjer ikke i tilfeldig 


85 Praksislærer er også til stede på en slik måte i lærerstudentens undervisning at dersom det skulle 
bli nødvendig å gripe inn, så har praksislærer mulighet til å gjøre dette. 

rekkefølge. I veiledningssamtalene løftes den regulerende og moralske 
diskursen frem som grunnleggende for at lærerstudentene skal kontrol- 
lere en sosial orden i klasserommet. Dette åpner opp for «undervisnings- 
diskursens» innhold, «sekvenser», «tempo» og «kriterier» for evaluering 
(Bernstein, 2000, s. 31—32). Sistnevnte diskurs representerer hvordan den 
didaktiske innholdsdimensjonen formidles mellom henholdsvis lærerstu- 
denter og elever og mellom praksislærer og lærerstudenter. 

Den erfaringsbaserte dyktighetsdiskursen synes i datamaterialet å 
være relativt frakoblet teoretisk kunnskap om pedagogikk, didaktikk og 
veiledning. Dette poenget kan understøttes ved at jeg gjennomgående fin- 
ner at praksislærerne er opptatt av å opprettholde et skille mellom teori 
og praksis, der de kun synes å gjøre hevd på sistnevnte. Jeg tror at dette er 
et viktig poeng for den spenningen og splittelsen jeg har beskrevet i vei- 
ledningssamtalene mellom en rituell innvielse og en mer didaktisk meto- 
dikk. For sistnevnte er innholdsdimensjonen målet og det som må til for 
at lærerstudentene skal lære og kontrolleres for å være dyktige lærere. 

Veiledningsdiskursen som står i et spenningsforhold til dyktighets- 
diskursen, er særlig representert i åpningsdelen av veiledningssamta- 
lene. Den er særlig gjennomgående i den praksisen hvor lærerstudenten 
foretar det jeg har beskrevet som en rituell syndsbekjennelse. Veiled- 
ningslitteraturen synes å yte størst påvirkning på veiledningssamtale- 
nes åpningsdel. I tillegg har jeg pekt på forbindelsen til religiøse ritualer. 
Hoveddelen i de formaliserte veiledningssamtalene synes mer å handle 
om en dyktighetsdiskurs. Denne diskursen har implisitte forbindelser 
til teori i krysningspunkter mellom en teoretisk veiledningsdiskurs og 
en teoretisk lærerutdanningsdiskurs. Som nevnt tidligere er det et pre- 
miss, dersom veiledningssamtalen i sin hoveddel skal gå over i det jeg har 
kalt en didaktisk metodikk, at praksislæreren har en god observasjon av 
lærerstudentens undervisning. 

Den andre hovedproblemstillingen handler om empiriske kjenne- 
tegn og hvordan veiledningssamtalene på bakgrunn av disse kan forstås 
didaktisk: 


Hvilke empiriske distinksjoner karakteriserer veiledningssamtalene i datamate- 
rialet, og hvordan kan den formaliserte veiledningssamtalen på denne bakgrunn 
forstås didaktisk? 

Veiledningssamtalene er stort sett organisert på samme måte hva angår 
form. Den formen som er helt gjennomgående i datamaterialet, er illus- 
trert i øvre høyre kvadrant i figur 14, som typisk lærerstudent og typisk 
praksislærer. Det mest karakteristiske ved formen er hvordan lærerstu- 
dentene gjennomgående gir en svært selvkritisk og negativ egeneva- 
luering i veiledningssamtalens åpningsdel. Som tidligere påpekt skjer 
denne selvkritikken uavhengig av hvordan undervisningstimen faktisk 
forløp. Et av mine viktigste funn er at innholdsdimensjonen i veiled- 
ningen gjennomgående mangler i åpningsdelen av veiledningssamta- 
len. Denne delen mangler stort sett et didaktisk innhold (en teoretisk 
lærerutdanningsdiskurs). Her mangler også dyktighetsdiskursen, 
mens veiledningsdiskursen med det som er omtalt som en nærhetsre- 
torikk, er sterkt til stede. I de veiledningssamtalene der åpningsdelen 
utgjør den største delen av veiledningen, underkommuniseres derfor et 
viktig didaktisk innhold. Det vil si at disse samtalene har stor avstand 
til lærerstudentens undervisning. De dreier seg i stor grad om lærer- 
studentens egenevaluering basert på følelser. Denne egenevaluerin- 
gen synes å ha liten sammenheng med undervisningsprestasjonen til 
lærerstudenten. 

Tillitsdimensjonen i veiledningssamtalen er åpenbart viktig. Det er 
et vesentlig poeng at denne dimensjonen synes å være erstattet av den 
nevnte rituelle nærhetsretorikken. Måten «selvransakelsen» utspiller seg 
på, trenger absolutt ikke å være overlagt. Det er, som nevnt, grunn til å 
anta at praksislærerne forholder seg overfladisk også til veiledningslitte- 
raturen og dermed bare integrerer deler av formspråket i for eksempel 
Lauvås og Handals (1983, 2000, 2014) veiledningsmodell. En annen for- 
klaring på dette kan være at veiledningsdiskursen hos praksislærerne er 
sammensmeltet med et terapeutisk språk og terapeutiske modeller som 
er utbredt i mange deler av vår kultur. Jeg har pekt på en markedsdis- 
kurs, der veiledning synes å være en viktig metode for å formidle selv- 
utviklings- og endringskompetanse, endringsvillighet og det «å lære å 
lære» («metalæring»), nyord som kan synes å være tømt for innhold. Det 
vil si at åpningsdelen, med den karakteristiske egenevalueringen, kan ha 
forfalt til en samtaleteknikk. En slik karakteristikk gjelder ikke veiled- 
ning av lærerstudenter generelt. 

Jeg har også observert mange dyktige praksislærere som veileder 
lærerstudenter. Kriteriene for hva som kjennetegner en dyktig lærer, løf- 
tes frem gjennom veiledningssamtalen på bakgrunn av lærerstudentens 
refleksjon over egen praksis. Dette i all hovedsak gjennom den didak- 
tiske metodikken i veiledningssamtalens hoveddel. Tidligere har jeg 
beskrevet at lærerstudentene utfordres til å begrunne undervisningsvalg 
i retrospekt ved hjelp av et didaktisk språk. Ofte benytter praksislærer 
kritiske hendelser på bakgrunn av observasjon for å initiere den didak- 
tiske metodikken. Målet synes å være at lærerstudenten skal reflektere 
over og begrunne viktige undervisningsvalg. Helt avgjørende for å få til 
den didaktiske metodikken er altså at praksislæreren har god observa- 
sjon av lærerstudentens undervisning. Som tidligere påpekt mislykkes 
praksislærerne i å realisere en slik didaktisk metodikk i hoveddelen i de 
kasusene der undervisningen er fordelt på flere studenter som har gjen- 
nomført baseundervisning. I stedet for en grundig hoveddel utgjør her 
åpningsdelen den største delen av veiledningssamtalen. 

Jeg skal nå svare på denne bokas fem forskningsspørsmål. Dette gjøres 
relativt kortfattet og uten at jeg går inn på problemstillingen igjen. 


a) Hvordan og av hvem organiseres den formaliserte veiledningssamtalen? 


Den formaliserte veiledningssamtalen organiseres av praksislærer gjen- 
nom forhåndsavtalte møter mellom praksislærer og lærerstudenter. Jeg 
finner ikke eksempler på at lærerstudentene eller praksislæreres kolleger 
eller ledere involveres i denne organiseringen. 


b) Hvordan fremtrer formelle og uformelle roller og posisjoner hos delta- 
kerne i den formaliserte veiledningssamtalen? 


Veiledningssamtalene i studien denne boka bygger på, har en klar rolle- 
fordeling, der praksislærer leder samtalen gjennom alle de enkelte delene. 
Rollefordelingen fremstår mer hierarkisk jo tidligere lærerstudentene er i 
praksis. Det vil si at den hierarkiske posisjoneringen blir mindre hierar- 
kisk og mindre formell til lærerstudentenes fordel (mer symmetri) etter 
hvert som lærerstudentene blir innvidd i læreryrket. Jeg har gjennom 

boka pekt på egenevalueringen i åpningsdelen som en tilsynelatende 
symmetrisk dialog. Den synes å tilsløre at det egentlig er en asymmetrisk 
posisjon mellom deltakerne. 


c) Hva blir diskutert i den formaliserte veiledningssamtalen, og hvordan 
forløper dette? 


I analysens trinn 2 ble veiledningssamtalens innhold analysert. Inn- 
holdsanalysen viste følgende åtte temaer, som praksislærerne i studien 
denne boka bygger på, mener at dyktige lærerstudenter må kunne: 


1) planlegge undervisningen 

2) kontrollere elevene og undervisningsrommet 

3) forstå elevforutsetninger 

4) interagere med elevene og undervisningsrommet 

5) motivere elevene 

6) improvisere med elevene og undervisningsrommet 

7) evaluere undervisningen, elevene og undervisningsrommet 

8) reflektere over undervisningen, elevene og undervisningsrommet 


De åtte temaene er avledet fra 23 punkter som handler om hva som kon- 
kretiserer det praksislærer gjennom veiledningssamtalen fremhever som 
dyktighet som lærer. 15 av de 23 punktene angår den «regulerende dis- 
kurs», fem punkt angår «undervisningsdiskursen», og tre punkt angår 
«relasjon mellom diskurser». Et poeng er at det er mulig å feile i både 
«undervisningsdiskursen» og i «relasjon mellom diskurser», men dette 
fremkommer ved at det i hovedsak veiledes med mål om at kontrollen 
over den «regulerende diskurs» beholdes. 


d) Hvordan og av hvem bedømmes den formaliserte veiledningssamtalen? 
Veiledningssamtalene i datamaterialet bedømmes, med ett unntak, av 
praksislærer gjennom at praksislærer kontrollerer alle delene av vei- 
ledningssamtalen, inkludert avslutningsdelen. Det ene unntaket gjel- 


der kasus 1. Helt avslutningsvis i avslutningsdelen åpner praksislærer 

her for en bestemt type refleksjon («metarefleksjon») over praksislæ- 
rers gjennomgang av lærerstudentens undervisning i retrospekt. Man 
kan knapt si at dette er en bedømming, men dette er det eneste eksem- 
pelet der lærerstudenten gis mulighet til å være med på å evaluere vei- 
ledningssamtalen. Veiledningssamtalen bedømmes gjennomgående i 
veiledningssamtalens hoveddel, og dersom det er mulig, gjennom den 
didaktiske metodikken. På ulike måter kontrolleres og bedømmes 
her lærerstudenten gjennom hans eller hennes evne til å begrunne og 
reflektere over undervisningsvalg og viktige undervisningssituasjoner. 
Evnen til å kunne begrunne og reflektere over undervisningsvalg og 
undervisningssituasjoner løftes i veiledningssamtalen opp som langt 
viktigere enn selve undervisningsprestasjonen som veiledningen skjer 
på bakgrunn av. Ganske gjennomgående, på tvers av kasusene, er altså 
det jeg har beskrevet som den «regulerende diskurs», den mest vekt- 
lagte dyktighetsindikatoren. Veiledning i «undervisningsdiskursen» 
har i datamaterialet en tendens til å vise tilbake til den «regulerende 


diskurs» som premiss. 
e) Hvordan forstås konsekvensene av den formaliserte veiledningssamtalen? 


Konsekvensene av den formaliserte veiledningssamtalen formuleres 
gjennom den didaktiske metodikken og forstås som lærerstudentens 
progresjon. Progresjon handler her både om progresjon i undervisnin- 
gen og i form av hvordan lærerstudenten tar til seg veiledning. Progre- 
sjonen i undervisning vil typisk handle om utfordringer lærerstudenten 
har opplevd. Dette er utfordringer som så blir tatt opp i veiledningssam- 
talen og senere kan prøves ut på nytt. I veiledningssamtalen konfronteres 
lærerstudenten med slike utfordringer, og han eller hun utfordres til å 
reflektere over og begrunne endring i undervisningsvalg. Det ligger en 
klar forventning i veiledningssamtalene om at lærerstudenten stadig får 
større mestrings- og refleksjonsevne. Dersom det derimot ikke foregår 
noen positiv utvikling med progresjon, er både praksislærer og lærerstu- 
dent åpenbart klar over at praksisperioden, særlig evaluert gjennom vei- 
ledningssamtalene, kan ha som konsekvens at lærerstudenten ikke består 
praksis. 

6.3 Undersøkelsenes kvalitet 


Spørsmål om kvaliteten på studien denne boka bygger på, er i hovedsak 
et epistemologisk spørsmål om kvaliteten på de begrepene som er brukt 
for å produsere mest mulig gyldig kunnskap. Studien er gjennomført 
med et kvalitativt teoridrevet design i den hensikt å komme nær innpå 
et relativt lavt antall informanter (17 kasus) og deres praksis. Særlig har 
det handlet om å begrepsfeste kritiske kjerneelementer i praksislærernes 
dyktighetsdiskurs, samt å anvende en teori med potensial til å beskrive 
og analysere det implisitte og uklare som også kan synes å prege veiled- 
ningsfeltet. Forskningsdesignet har i så måte gitt et empirisk grunnlag for 
teoretisering. Samtidig har forskningsdesignet åpenbare begrensninger, 
for eksempel når bredden i veiledningsfeltet skal beskrives. Årsaken er 
blant annet at studien denne boka bygger på, har relativt få informanter 
som holder til i samme geografiske område,” og lærerstudentene tilhører 
samme lærerutdanningsinstitusjon”. Det betyr at et bredere geografisk 
utvalg potensielt kunne gitt andre resultater. 

Valget av teori har bevisst avgrenset andre mulige tolkninger og inn- 
fallsvinkler til veiledningsfeltet. Dette har jeg vært oppmerksom på. Sær- 
lig har jeg vært på vakt mot faren for å «fiske i dataene» for å ukritisk 
bekrefte teoriene som boka bygger på. Jeg er også åpen for at jeg kan ha 
sett andre fenomener i veiledningssamtalene enn det som kunne kom- 
met frem ved bruk av annen teori. En mer etnografisk tilnærming er et 
nærliggende alternativ til studiens design. En slik tilnærming ville gitt en 
sterkere vektlegging av deltakerne (informantene), samtidig som et slikt 
perspektiv potensielt også ville kunne gripe den kompleksiteten denne 
boka har forsøkt å få frem om veiledningsfeltet. I et pågående større kvan- 
titativ og kvalitativt forskningsprosjekt som undersøker veiledningssam- 
talene både fra lærerstudenters og praksislæreres perspektiv, bekreftes 
hovedfunnene som jeg fremstiller i denne boka. Det gjelder også at det 
ikke mulig å se noen direkte sammenheng mellom hvorvidt praksislæ- 
rerne har formell veiledningsutdanning eller ikke (Jensen et al., 2019). 


86 Det vil her si Agderfylkene. 
87 Lærerstudentene som er informanter, tilhører ulike lærerutdanningsspesialiseringer når det 
gjelder fag, linjer og trinnspesialisering, men samme lærerutdanningsinstitusjon. 

Kvaliteten i studien som presenteres i boka, består i å utvikle en didak- 
tisk teori som utvikler en metodologi og definerer hva som fremstår som 
empiriske funn. Det har vært et mål å etablere en didaktikk som gjør det 
mulig å begrepsfeste både de store og de små fortellingene som angår vei- 
ledningsfeltet. Spørsmålet om konsistens er her avgjørende. På bakgrunn 
av valgte teorier og studiens design har jeg forsøkt å gjøre et mest mulig 
stringent snitt gjennom veiledningsfeltet for å kunne si noe om dette fel- 
tets tilstand, gitt de begrensningene som er gjort rede for. 

Jeg har i denne boka og i avhandlingen Veiledningsritualet (Jensen, 
2016) langt på vei bekreftet at det er en anomali, altså et avvik i veiled- 
ningsfeltet mellom veiledningsteorienes normative føringer for hvor- 
dan veiledning bør foregå, og den praktiske lærerutdanningens faktiske 
utførelse av veiledningen. Innvielsesdiskursen som en helt sentral del 
av veiledningssamtalen fremstår tydelig i alle disse studiene. Det vil si 
at det kan det synes som at praksislærerne har skapt sitt eget ritual. En 
konsekvens av at praksislærerne kontrollerer dette innvielsesritualet, er 
at det gir praksislærerne stor kontroll over praksisopplæringen gjennom 
veiledningssamtalen. For en yrkesgruppe som arbeider for og fortjener 
større autonomi, kan dette umiddelbart fremstå som positivt. Samtidig 
har praksislærerne, gjennom innvielsesritualet i form av noe som kan 
minne om et skrifte-ritual, begrenset sitt eget handlingsrom for hva som 
er de tenkelige og utenkelige måtene å veilede lærerstudenter på. Dette 
gjør at veiledning underkastes en statisk, men tilsynelatende veilednings- 
pedagogisk korrekt metodikk og retorikk. Denne selvmotsigelsen kan på 
lengre sikt svekke veilendingsfeltet fordi de aller fleste vil være enig i at 
god veiledning i sin natur vil være syklisk og aldri verken-eller. 

En annen vesentlig didaktisk konsekvens gjelder veiledningssamtalens 
saksforhold. Når praksislærere «rekontekstualiserer» en didaktisk meto- 
dikk for å kontrollere lærerstudentenes dyktighet, så kan det synes som 
om innholdsdimensjonen glipper. Det vil si at saksforholdet trer tilbake 
for det jeg har beskrevet som en terapeutisk innvielsesdiskurs karakteri- 
sert ved sin nærhetsretorikk. Studier i forlengelsen av denne boka tyder på 
at lærerstudentene er klar over den retoriske og sosiale funksjonen innvi- 
elsesritualet gjennom den formaliserte veiledningssamtalen har (Jensen 
et al., 2019). Dersom innholdet i den terapeutiske nærhetsretorikken ikke 

fremstår som troverdig, noe denne og andre studier peker i retning av, 
kan dette kompromittere den tillitsdimensjonen som er avgjørende i all 
god veiledning. Det er også denne tillitsdimensjonen som muliggjør det 
jeg har beskrevet som «rekontekstualisering» av dyktighet fra praksislæ- 
rer til lærerstudent. 

Funnene som denne boka formidler, bør ikke brukes til å gjøre anta- 
gelser om veiledningsfeltet generelt. De kan derimot forfølges videre 
ved å gjøre beslektede antagelser til gjenstand for nye undersøkelser 
eller ved å undersøke mangler ved mine undersøkelser. Det er for 
eksempel behov for mer utdypende undersøkelser om praksislærer- 
nes relasjoner og forbindelser til teori enn det denne boka har kunnet 
gi. Det vil også kunne være komplementerende å gjøre en tilsvarende 
undersøkelse som denne i andre geografiske områder eller anvende et 
annet teorigrunnlag og et annet begrepsapparat enn det jeg har gjort. 
Det vil kunne utfordre den epistemologien jeg har lagt til grunn i 
denne boka. Jeg har vist at veiledning og vurdering av lærerstudenter 
består av komplekse rituelle transformeringsprosesser. Hvilke konse- 
kvenser vil det ha å bryte med ritualene og stramme inn orienteringen 
mot et didaktisk innhold? 

En slik didaktisk orientering mot et innhold i form av et saksfor- 
hold må i veiledning aldri stå i veien for å ta opp alle de situasjonene 
som kan oppstå i en lærerstudents praksis, situasjoner som ikke kan 
planlegges. Dersom en lærerstudent i forkant av veieledningssamta- 
len har gjennomført en vanskelig undervisningsøkt, eller det har vært 
en undervisningsøkt som ikke har gått som planlagt, da kan selvsagt 
følelsene til lærerstudenten være et naturlig utgangspunktet for å starte 
veiledningssamtalen. 

Jeg har skrevet at reiser på havet har vært brukt som et romantisk 
bilde på hva veiledning kan være. Jeg skal nå avgrense det litt for lærer- 
studentenes tidlige praksiserfaringer. Dette kan sammenlignes med det 
å bli kastet på dypt vann i et basseng uten flytemidler (Jensen, 20160). 
Noen ganger driver lærerstudentene ukontrollert av sted, andre gan- 
ger subber de ufrivillig i bassengbunnen. En slik praksis står i motset- 
ning til tradisjonell svømmeundervisning, som bygger på repeterende 
instruksjon og skjermet utprøving, iført flytemidler, på grunt vann. 

Praksisopplæring inneholder et moment av usikkerhet som kan sam- 
menlignes med å øve på å holde seg flytende, prøve å svømme og å klare 
seg selv. Når øvingsundervisningen er over, når lærerstudentene ende- 
lig kan gripe etter bassengkanten, få igjen pusten og krype i land, da er 
det tid for veiledning. 

